
„Intotdeauna vor exista două feluri de moarte, 
cea reală și cea despre care oamenii știu”. 


Jean Rhys, Întinsa Mare a Sargaselor 


PARTEA ÎNTÂI 


JANE 


FEBRUARIE 


Cea mai nenorocită zi pentru plimbare. 

Toamă de dimineaţă fără oprire, făcându-mi drumul cu maşina de la 
Center Point până aici, în Mountain Brook, un coșmar. Mă dau jos pe aleea 
familiei Reed, tivul blugilor mi se udă leoarcă și apa îmi pleoscăie în teniși 
când calc pe pardoseala din marmură a vestibulului. 

Doamna Reed ţine câinele, pe Bear, de lesă și mă priveşte cu o expresie 
exagerată de compasiune, despre care se presupune că trebuie să-mi arate cât 
de prost se simte că mă trimite afară, pe o asemenea ploaie, într-o dimineaţă 
de luni. 

Dar asta şi contează — să ştiu că ea se simte prost. 

Și totuși, se aşteaptă să o fac. 

Plimb câini în zona Thornfield Estates de aproape o lună și măcar ceva am 
înţeles cu adevărat: cel mai important este cum pare totul. 

Doamna Reed pare plină de compasiune. Pare că-i displace profund ideea 
că eu trebuie să-l plimb pe Bear, un collie, într-o zi rece şi furtunoasă de la 
jumătatea lunii februarie. 

Pare să-i pese de persoana mea. 

În realitate, lucrurile nu stau așa, dar nu e nicio problemă, jur. 

De parcă mie mi-ar păsa de ea. Nici vorbă. 

Aşadar, zâmbesc, strângându-mi bine pe mine impermeabilul kaki. 

— Am venit pregătită, îi spun și apuc lesa lui Bear. 

Stăm în vestibulul casei familiei Reed. În stânga, o uriaşă oglindă 
înrămată, sprijinită de perete, reflectă imaginea mea, a doamnei Reed și a lui 
Bear. Câinele se agită deja, trăgându-mă spre uşă. Mai e şi o masă de lemn 


cam șubredă, pe care se află un bol cu un amestec de flori uscate și 
parfumate, dar și o pereche de cercei cu diamante, aruncaţi neglijent de 
doamna Reed azi-noapte, când s-a întors de la cine știe ce acţiune caritabilă. 

Am observat că acţiunile caritabile sunt o treabă serioasă pe aici, deşi n- 
am reușit niciodată să pricep pentru ce strâng ei bani mai exact. Invitaţiile pe 
care le văd lăsate pe colțul vreunei mese sau prinse cu magneţi pe uşa 
frigiderului alcătuiesc o salată de cuvinte virtuoase. Copii, femei bătute, 
oameni fără adăpost, defavorizaţi. Diverse eufemisme de acest gen care nu 
înseamnă altceva decât „sărăcie”. 

Habar nu am ce cauză a sprijinit doamna Reed noaptea trecută, dar ăsta e 
doar un alt aspect de care prea puţin îmi pasă. 

Nu-mi las privirea să poposească prea mult pe cercei. 

Lesa lui Bear e fină. Îi fac un semn cu mâna doamnei Reed şi mă îndrept 
spre veranda spațioasă din față. E din ciment vopsit, alunecos când e 
umezeală, iar tenișii mei vechi îmi dau de furcă. 

Aud ușa închizându-se în spatele meu şi mă întreb ce-o să facă doamna 
Reed în dimineaţa asta, câtă vreme eu îi plimb câinele. Mai bea o cafea? Pune 
şi-un Xanax în ea? Aranjează o nouă acțiune caritabilă? 

Poate un brunch unde să strângă bani pentru copiii care nu știu să facă 
iahting. 

Ploaia s-a mai domolit puţin, dar dimineaţa e încă rece şi îmi doresc să-mi 
fi luat mănușile. Am mâinile jupuite și crăpate, cu articulațiile degetelor de un 
roşu violent. Între degetul mare şi arătătorul mâinii drepte, încă am un semn 
rozaliu, un trofeu al ultimei zile de lucru la Roasted, o cafenea din Mountain 
Brook Village. 

Îmi zic din nou că plimbatul câinilor e de rahat, dar măcar nu există riscul 
unor arsuri de gradul al doilea. 

Bear trage de lesă, adulmecând fiecare cutie poştală care ne iese în cale. Îl 
las să mă târască aşa, după el, iar eu mă gândesc la case, la cartier și apoi la 
munca mea. În spatele fiecărei vile uriaşe, se întinde o curte plină de 
verdeață, aşa că n-are sens să pui pe cineva să-ţi plimbe câinele. Dar sens nu 
e un cuvânt pe care astfel de oameni să îl aibă în vocabular. Pentru ei, totul se 
rezumă la a vrea. 

Toate casele de aici despre asta vorbesc. 

Doamna Reed şi soţul ei locuiesc singuri în Magnolia Court. Au opt săli 
de baie și şapte dormitoare, un living simandicos, o cameră de zi intimă, un 
salon la etaj și un „birou pentru gentlemeni”. Așa sunt construite toate casele 


din Thornfield Estates, din câte îmi dau seama. Am fost în patru dintre ele, 
fiindcă, fireşte, odată ce un vecin angajează pe cineva să-i plimbe câinele, 
toată lumea are nevoie, vrea, unul. Lucrez pentru soții Reeds, îl plimb pe 
Bear, dar şi pentru familia Mclaren de pe Primrose Lane, le plimb 
dalmaţianul, pe Mary-Beth. Apoi mai sunt şi soţii Clark de pe Oakwood, cu 
ai lor shittsu, Major și Colonel, iar Tripp Ingraham, de pe Maple Way, tocmai 
m-a angajat să-i plimb labradorul răposatei sale soţii, pe Harper. 

Una peste alta, e o slujbă bună, cu siguranţă superioară celei de la Roasted. 
Aici, oamenii chiar se uită în ochii mei, deoarece vor să fie genul de persoane 
care îşi spun în sinea lor că nu sunt niște ticăloși dacă își strigă „ajutoarele” 
pe numele mic. „Jane face parte din familie”, le zice, probabil, doamna Reed 
celorlalte doamne de la country club și toate aprobă fandosindu-se, în timp ce 
mai dau pe gât încă un Bloody Mary. 

Tenişii mei scârțâie pe trotuar și mă gândesc la apartamentul meu, unde 
probabil curge din nou apă, prin locul ăla din tavanul bucătăriei, de un 
cenușiu mai întunecat decât fumuriul pereţilor. Apartamentul e ieftin şi situat 
într-o zonă relativ decentă a oraşului, dar, uneori, mă simt de parcă aș trăi 
într-o cutiuţă de beton. Oricât m-aş strădui să-l înfrumuseţez cu postere de la 
Target sau cu pături drăguţe, cumpărate de la consignațţii, griul cel puternic 
iese învingător. 

În Thornfield Estates, nu vezi nici urmă de cenușiu. 

Aici, iarba e verde, indiferent de anotimp, și fiecare casă are ghivece cu 
flori sau jardiniere ori tufișuri uriașe, încărcate cu flori multicolore. 
Obloanele sunt galben-aprins, albastru-marin, roşu-închis și verde-smarald. 
Nuanţele de gri, dacă apar prin cine știe ce minune, sunt fine și elegante, ca 
penele porumbeilor, am auzit-o pe doamna Reed specificând. Aici, te 
înconjoară permanent freamătul celor care îngrijesc peluzele, covoarele, iar 
echipele care oferă servicii de curăţenie intră și ies de pe alei în furgonete de 
tot felul, chiar și când plouă ca azi. 

Bear se opreşte să urineze într-o curbă, iar eu îmi folosesc mâna liberă să 
îmi dau jos gluga. Stropii reci de ploaie mi se scurg pe spate. Impermeabilul e 
vechi şi căptuşeala de pe partea stângă pare ruptă, dar nu mă pot hotărî să-mi 
cumpăr altul. Este o cheltuială inutilă şi, câteodată, mă întreb dacă, aici, ar 
băga cineva de seamă lipsa unui impermeabil mai vechi. 

Prea mare riscul, îmi zic în sinea mea, dar tot îmi petrec două minute 
bune imaginându-mi cum ar fi să mă plimb într-o haină la modă și drăguță, 
ceva care să împiedice nenorocita asta de ploaie rece să-mi pătrundă până la 


piele. Ceva ca jacheta Burberry pe care doamna Clark o agăţase de uşă 
săptămâna trecută. 

Nici măcar să nu-ți treacă prin cap! 

În schimb, mă gândesc la cerceii cu diamante ai doamnei Reed. Ar fi 
suspect să lipsească amândoi. Dar unul? Unul ar fi putut cădea de pe masă. 
Ar putea fi prins în covorul de la country club. Ar putea fi rătăcit în vreun 
buzunar. 

Bear se opreşte să adulmece o altă cutie poștală, dar trag de lesă şi mă 
îndrept spre casa mea preferată. 

E la capătul unei străzi înfundate, situată mai departe de drum și printre 
puţinele din care oamenii nu intră şi nu ies în flux continuu. Curtea e la fel de 
verde ca peluzele din vecinătate, dar nu așa de dichisită, iar tufişurile violete 
care înfloresc în față s-au înălțat prea mult, blocând ferestrele de la parter. 

Este cea mai mare casă din zonă, ridicându-se semeaţă, cu două aripi 
masive și cu doi stejari trufași la intrare. E clar mai veche decât celelalte 
construcţii din împrejurimi, probabil chiar prima vilă construită aici. 

Uniformitatea cartierului Thornfield Estates va face casele să se 
contopească. Îmi place ideea — o contopire frumoasă e de preferat monotoniei 
deprimante a părţii de oraş unde stau eu —, dar vila asta are ceva aparte. 
Singură, la capătul unei fundături, mă atrage de fiecare dată. 

Cobor de pe trotuar şi mă opresc în mijlocul străzii să arunc o privire mai 
atentă. 

Aici e mereu atât de liniște, încât nici măcar nu-mi trece prin minte că 
statul în mijlocul drumului poate fi primejdios. 

Aud mașina înainte să o văd, dar tot nu mă mișc. Mai târziu, când voi 
rememora momentul, mă voi întreba dacă nu cumva știam ce se va întâmpla. 
Dacă nu cumva tot ce am trăit în viaţă m-a adus în acel loc, lângă acea casă. 

La el. 


2. 


Aproape toate maşinile din Thornfield Estates sunt la fel, versiunea 
luxoasă a unui SUV. Practic, sunt nişte oglindiri mobile ale caselor — bătător 
la ochi de scumpe şi mai mari decât ar fi necesar. Abia le mai observ și doar 
le înregistrez ca pe niște tancuri de culoarea șampaniei sau a cerului de 


miazănoapte, care rulează pe străzi în mod regulat. 

Totuşi, automobilul care iese zburând de pe aleea casei mele preferate nu e 
un SUV. E o maşină sport veche, cu un motor zgomotos și de un roșu ca al 
merelor glazurate, strălucitoare ca o rană sub cerul mohorât al zilei. 

Bear latră, ţopăind pe picioarele din spate şi încerc să mă feresc din calea 
sa. Degetele mi se încurcă în lesă când botul mașinii se repede spre noi. 

Asfaltul e alunecos de la ploaie și poate că asta mă salvează. Când mă dau 
în spate, îmi pierd echilibrul și cad, lovindu-mă suficient de tare ca să-mi 
clănțăne dinţii. Gluga îmi acoperă din nou faţa, așa că nu văd nimic, cu 
excepția materialului kaki, dar aud scrâşnetul frânelor și un zăngănit metalic. 
Bear latră fără oprire, mişcându-se nervos, iar pielea lesei îmi sfâşie 
încheietura. Mă strâmb de durere. 

— [isuse Hristoase! aud un bărbat exclamând și reuşesc, în sfârşit, să-mi 
dau gluga pe spate. 

Jumătatea din spate a mașinii superbe se odihneşte acum lipită de unul 
dintre stâlpii fițoşi de iluminat înșiruiți pe marginea drumului. Şoferul nu 
mersese cu viteză foarte mare, dar mașina era atât de ușoară, încât metalul se 
şifonase ca hârtia. Gura mi se usucă brusc și inima începe să-mi bată 
nebunește. 

La dracu”, la dracu”, la dracu”! 

O astfel de mașină valorează mai mult decât salariul pe un an al celor mai 
mulți oameni. Mi-ar lua secole de lucru la cafenea ca să-mi permit fie și un 
avans ori ceva de genul ăsta, iar acum totul s-a dus naibii, fiindcă eu, din 
mijlocul străzii, mă holbam la casa tipului. 

Uşa din partea șoferului e deschisă. Până la urmă, îmi fac curaj să mă uit 
la bărbatul care stă în picioare, cu un braţ sprijinit neglijent de portieră. 

Nu arată precum ceilalți bărbaţi pe care i-am văzut în Thornfield Estates. 
Ăia se îmbracă în tricouri polo şi în pantaloni kaki. Până și cei mai tineri și în 
formă au un fel de moliciune aparte. Un început de bărbie dublă și burți care 
atârnă discret peste curelele din piele scumpe. 

Omul din fața mea e numai fibră. Poartă blugi și ghete care sunt făcute să 
pară uzate, dar ştiu că sunt scumpe. Tot ce are pe el pare scump, chiar şi 
cămașa albă mototolită, descheiată la gât. 

— Ai păţit ceva? întreabă el, păşind spre mine. 

Deşi plouă, poartă ochelari de soare ca de aviator şi îmi zăresc reflexia în 
ei. Ovalul palid al feței mele contrastează cu verdele-închis al glugii. 

Când își scoate ochelarii, agăţându-i de cămașă, îi văd albastrul intens al 


ochilor. Se uită în jos spre mine și trei cute lungi îi apar pe frunte. 

A trecut mult timp de când nu m-a mai privit cineva cu o îngrijorare 
sinceră şi acest lucru mi se pare mai atrăgător decât hainele frumoase, mașina 
splendidă şi structura osoasă perfectă. 

Încuviinţez din cap, mă ridic în picioare şi trag de lesa lui Bear ca să aduc 
câinele mai aproape. 

— Nimic, îi răspund. N-ar fi trebuit să stau în mijlocul străzii. 

Buzele i se arcuiesc și o gropiţă îi apare în obraz. 

— N-ar fi trebuit să ies de pe alee ca fulgerul. 

Bărbatul se apleacă și îl scarpină scurt pe Bear după urechi. Câinele se 
agită încântat la atingerea lui, scoțând limba. 

— Bănuiesc că tu eşti persoana cea nouă care plimbă câinii și de care toată 
lumea e atât de încântată, spune bărbatul. 

Îmi dreg glasul şi obrajii încep să-mi ardă brusc. 

— Eu... mă cheamă Jane. 

— Jane, repetă el. Nu prea întâlneşti multe Jane în ultima vreme. 

Nu-i mărturisesc că nici măcar nu e numele meu real, ci numele unei fete 
moarte, pe care am cunoscut-o într-o viaţă căreia i-am pus cruce. Numele 
meu real e la fel de plictisitor, dar e unul pe care se poate să-l fi auzit mai des. 

— Eu sunt Eddie, rostește el, întinzându-mi mâna. 

I-o scutur, dureros de conştientă de umezeala palmei mele şi de mizeria de 
pe asfalt care mi s-a lipit de degetul mare. 

— Nici Eddie nu prea întâlneşti în ultima vreme. 

El râde şi hohotele lui puternice, calde, îmi dau un fior pe şira spinării. 

Și, poate de aceea, când mă întreabă dacă vreau să intru să beau o cafea, 
răspund că da. 


3. 


De aproape, casa este şi mai impresionantă decât văzută din stradă. Uşa 
principală e masivă și înaltă, cu o arcadă deasupra. Uşile de tipul ăsta sunt 
reprezentative pentru zonă. La familia Reed, ușile băilor au cel puţin doi 
metri și jumătate înălțime, făcând chiar şi cele mai mici camere să pară 
grandioase şi importante. 

Eddie ne conduce pe mine și pe Bear înăuntru şi câinele începe imediat să 


se scuture, împrăştiind stropi de apă pe podeaua de marmură. 

— Bear! rostesc ferm, smucind de lesă. 

Eddie se mulţumeşte să ridice din umeri. 

— Podeaua se va usca mai repede decât tine, nu-i așa, băiete? Mângâie din 
nou câinele, apoi îmi face semn să-l urmez pe hol. În dreapta, zăresc o masă 
impozantă — și mai multă marmură, și mai mult fier forjat —, pe care tronează 
un aranjament floral complicat. Când trec pe lângă el, îmi plimb ușor degetul 
peste cea mai apropiată floare. 

E rece şi mătăsoasă la atingere, puţin umedă. Îmi dau seama că florile sunt 
naturale şi mă întreb dacă el — sau soţia lui, să fim serioşi, nu? — primește 
asemenea aranjamente proaspete în fiecare zi. 

Holul duce într-un living uriaş, cu tavan înalt. Mă așteptasem la ceva 
asemănător sufrageriei familiei Reed, cu o mare de culori neutre, dar mobila 
din încăpere este viu colorată și pare comodă. Are două canapele în nuanţa 
coacăzelor și trei fotolii tapiţate, cu imprimeuri îndrăzneţe, care nu se 
asortează, dar care, cumva, dau bine împreună. Parchetul e fin şi remarc și 
câteva covoraşe, la fel de viu colorate. 

Două lămpi înalte aruncă sfere calde de lumină aurie pe podea, iar 
şemineul este încadrat de rafturi înzidite pentru cărți. 

— Ai cărţi, spun, şi Eddie se opreşte, răsucindu-se spre mine cu mâinile în 
buzunare şi ridicând din sprâncene. 

Dau din cap, arătând spre rafturile ticsite cu ediții cartonate. 

— Adică... multe dintre casele de aici au asemenea rafturi, dar, de obicei, 
nu văd cărţi pe ele. 

Soții Reed au câteva fotografii înrămate, nişte vaze cu aspect bizar şi mult 
spaţiu nefolosit. Soții Clark preferă farfurii de porțelan așezate pe suporturi 
mici, alături de boluri din argint ciudate. 

Eddie încă mă priveşte și nu pot citi nimic pe faţa lui. 

— Eşti foarte atentă, zice într-un târziu. 

Nu sunt sigură dacă s-a vrut un compliment sau nu și, brusc, îmi doresc să 
nu fi vorbit deloc. 

Îmi îndrept atenţia spre peretele cu ferestre care dau spre curtea care, la fel 
ca şi partea din faţă a casei, e mai neîngrijită decât celelalte curți din cartier — 
iarba e mai mare, tufişurile nu sunt uniforme —, dar e mai frumoasă decât cele 
cu peluze parcă decupate perfect din revistele de grădinărit. Această 
proprietate se întinde până la marginea pădurii. Copacii se înalță până în zare, 
spre cerul plumburiu. 


Eddie îmi urmăreşte privirea. 

— Am cumpărat terenul de lângă această parcelă ca să nu fim nevoiţi 
niciodată să ne uităm la spatele altei case. 

Încă ţine cheile de la maşină în mână, zornăindu-le. Un tic nervos care nu i 
se prea potrivește. 

Mă gândesc la cuvintele pe care tocmai le-a rostit — să nu fim. 

E o tâmpenie să simt dezamăgire. Fireşte că un bărbat ca el are nevastă. 
Nu există celibatari în Thomfield Estates, cu excepţia lui Tripp Ingraham, iar 
el e văduv, de fapt. Celibatarii nu trăiesc în asemenea locuri. 

— E frumos, îi spun. Intim. 

Singuratic, îmi trece prin cap, dar îmi ţin gura. 

Eddie îşi drege glasul, se îndepărtează de fereastră şi se duce la bucătărie. 
Mă iau după el, trăgându-l şi pe Bear după mine. Apa se scurge de pe poalele 
impermeabilului. 

Bucătăria e la fel de grandioasă ca restul casei, cu un frigider din oţel 
inoxidabil enorm, o insulă din granit negru și cu dulapuri frumoase, crem. 
Totul pare să sclipească, chiar şi bărbatul care stă în faţa unui espressor 
Keurig și schimbă capsula cu cafea. 

— Cum îţi place? mă întreabă, tot cu spatele la mine. 

Mă așez pe marginea unui taburet înalt, cu lesa lui Bear într-o mână. 

— Fără zahăr, răspund. 

Adevărul e că nu-mi place cafeaua simplă, fără zahăr, dar e cel mai ieftin 
sortiment pe care îl poți cumpăra la o cafenea, așa că a devenit un obicei. 

— Înţeleg, eşti o dură. 

Îmi zâmbeşte peste umăr, fixându-mă cu ochii lui de un albastru intens, şi 
mă îmbujorez din nou. 

E căsătorit, îmi repet în sinea mea. 

Când îmi întinde cana cu cafea, arunc o privire scurtă spre mâinile lui. 
Unghii fine, manichiurate, şi smocuri mici de păr negru pe degete. 

Niciun inel. 

— Povesteşte-mi despre tine, Jane-care-plimbă-câini! mă îndeamnă el, 
răsucindu-se la loc pentru a mai face o cafea. Eşti din Birmingham? 

— Nu. 

Suflu peste marginea cănii. 

— M-am născut în Arizona și am trăit în Vest până anul trecut. 

Adevărat, dar vag: modul meu preferat de a-mi povesti trecutul când 
cunosc pe cineva. 


Eddie îşi ia cana din espressor şi se întoarce spre mine, sprijinindu-se de 
insulă. 

— Şi cum ai ajuns aici? 

— Căutam ceva nou şi un prieten de pe vremea şcolii, care locuiește aici, 
mi-a oferit o cameră. 

Trebuie să iei în calcul un lucru atunci când torni minciună după 
minciună. Să strecori și adevărul pe undeva, în toată povestea. Un strop e 
suficient. Partea asta micuță prinde la oameni și face ca restul minciunilor să 
pară adevăr curat. 

Căutam ceva nou. Chiar aşa era. Fiindcă fugeam de ceva vechi. 

Un prieten de pe vremea școlii. Un tip pe care l-am cunoscut într-un 
centru de plasament, după ce relaţia cu ultimii mei asistenți maternali s-a 
terminat urât. 

Încuviințând din cap, Eddie soarbe din cafea, iar eu mă chinui să nu mă 
foiesc pe scaun, să nu-l întreb de ce naiba m-a adus în casa lui ca să purtăm o 
conversație idioată, unde e nevastă-sa, de ce nu e la muncă sau în locul spre 
care pornise atât de grăbit de dimineaţă. 

Însă el pare fericit să stea aşa, în bucătărie, cu mine, să bea cafea şi să mă 
privească de parcă aş fi un puzzle pe care vrea să-l rezolve. 

Am o senzaţie bizară că mi-am spart capul ceva mai devreme și am 
aterizat într-un univers alternativ, unde bărbaţii bogaţi și frumoși sunt 
interesaţi de mine. 

— Şi tu? întreb. Eşti de fel din Birmingham? 

— Soţia mea era. 

Era. În mintea mea, mă agăţ de cuvântul acesta, de timpul verbal. 

— Ea... A crescut în apropiere și a vrut să se mute înapoi, continuă el, 
bătând ușurel cu degetele în cană, același gest pe care îl observasem şi mai 
devreme, pe stradă. 

Pune cana pe masă, își încrucișează braţele și se sprijină de blatul din 
granit al insulei din mijlocul bucătăriei. 

— Stai în Mountain Brook? mă întreabă. 

Ridic din sprâncene, ironic, lucru care îl face să râdă. 

— Sunt dubioase? Interogatoriile de genul ăsta? 

Poate ar trebui să fie, dar mie îmi place să văd că cineva se interesează de 
mine. Nu e interesul fals, prefăcut, al doamnei Reed, ci unul real, sincer. Pe 
deasupra, aş sta mai degrabă aici, să discut și să beau cafea, în bucătăria lui 
superbă, decât să-l plimb pe Bear prin ploaie. 


Urmăresc cu degetele conturul unei nervuri din marmură. 

— Uşor dubioase. Nivelul unu pe scara suspiciunii, îi răspund. 

El zâmbește din nou și ceva mă gâdilă în partea de jos a spatelui. 

— Mă descurc cu nivelul unu. 

Îi zâmbesc la rândul meu, relaxându-mă puţin. 

— Şi nu, nu stau în Mountain Brook. Apartamentul prietenului meu e în 
Center Point. 

Center Point este un orășel urât, situat la vreo 20 de kilometri. Cândva, a 
făcut parte din zona suburbană în plină dezvoltare a orașului Birmingham, 
dar acum a devenit un rai al mallurilor și al restaurantelor fast-food. Încă 
există cartiere drăguţe în el și în jurul lui, dar, în ansamblu, zici că te afli pe 
altă planetă când îl compari cu Thornfield Estates. Iar expresia de pe chipul 
lui Eddie reflectă acest lucru. 

— Rahat, rosteşte el, îndreptându-se de spate. Dar ştiu că ai ceva drum de 
făcut până acasă. 

Aşa este şi probabil că rabla mea de maşină nu va mai suporta mult timp, 
dar merită să scap de toată urâţenia aia ca să vin într-un loc cu peluze 
dichisite și cu case din cărămidă. Știu că ar fi fost o mișcare mai inteligentă 
să-mi găsesc de lucru în Center Point, ca John, dar, imediat ce m-am mutat 
acolo, prima mea mișcare a fost să caut o cale de a scăpa. 

Aşa că nu mă deranjează să conduc atât de mult. 

— Nu prea era de lucru în Center Point, îi spun, un alt lucru pe jumătate 
adevărat. 

Fireşte că erau joburi — casieră la Dollar General, vânzătoare la Winn- 
Dixie, femeie de serviciu la sala de fitness „Fit Not Fat!”, pe vremuri un 
magazin Blockbuster de închiriat casete video —, însă nu erau locuri de muncă 
pe care să mi le doresc. Nu m-ar fi adus deloc mai aproape de persoana care 
vreau să fiu. 

— Prietenul meu ştia pe cineva care a lucrat la Roasted, în sat, şi acolo am 
cunoscut-o pe doamna Reed. Mă rog, prima dată l-am cunoscut pe Bear. 

Auzindu-şi numele, câinele începe să dea din coadă, lovindu-mi cu ea 
picioarele scaunului, un semn că, probabil, ar trebui să plec. Însă Eddie încă 
mă priveşte, iar mie nu-mi mai tace gura. 

— Era legat afară și i-am dus nişte apă. Se pare că am fost prima persoană 
la care nu a mârâit de când îl avea doamna Reed, iar ea m-a întrebat dacă am 
plimbat vreodată câini, așa că acum... 

— Acum iată-te aici, completează Eddie, ridicând din umeri. 


Mişcarea este elegantă, în ciuda hainelor lui şifonate, și îmi place cum 
buzele lui schițează ceva între un zâmbet și un rânjet. 

— lată-mă aici, întăresc eu şi, pentru o clipă, el îmi susține privirea. 

Are ochii incredibil de albaştri, dar tiviţi cu roşu. Barba nerasă nu îi 
ascunde pielea palidă. 

Casa e bine îngrijită și curată, dar ceva din senzaţia de pustiu din ea — şi 
din ochii lui Eddie — îmi amintește de Tripp Ingraham. Urăsc să-i plimb 
câinele, fiindcă apoi trebuie să intru în casa aia sufocantă, unde zici că cineva 
a apăsat pe butonul de pauză când a murit a doua lui soţie. 

Și atunci, îmi amintesc că soţia lui Tripp nu a murit singură. Ea şi cea mai 
bună prietenă a ei şi-au pierdut viaţa într-un accident pe apă, cu şase luni în 
urmă. N-am reţinut numele prietenei, deoarece, ca să fiu sinceră, nu-mi pasă 
deloc de bârfele răsuflate, dar acum îmi doresc să fi fost mai atentă. 

Era. A spus era. 

— Şi te-am ţinut din treabă când aproape că am dat peste tine cu mașina, 
iar apoi te-am silit să stai la taclale cu mine, comentează Eddie și zâmbeşte, 
răsucindu-şi cana între mâini. 

— Îmi place să stau la palavre. Aş fi făcut-o şi fără să-mi văd moartea cu 
ochii. 

El râde din nou și, brusc, vreau să nu fiu nevoită să plec. Vreau să stau 
aici, cu el, toată ziua. 

— Încă o cană? mă întreabă. 

Deşi n-am băut decât jumătate din cafea, împing cana într-o parte. 

— Nu, cred că e momentul să plec. Bear trebuie să-și termine plimbarea. 

Eddie îşi pune cana într-o chiuvetă mai mică, de lângă espressor. Toate 
casele au aşa ceva, pentru că ferească Dumnezeu ca bogătanii să se deplaseze 
trei paşi în plus ca să folosească chiuveta principală! 

— Câţi câini duci la plimbare aici, în cartier? mă întreabă când mă ridic de 
pe scaun și mă întind după lesă. 

— Patru, în prezent. Adică cinci. Soții Clark au doi câini. Cinci câini, 
patru familii. 

— Ai putea să te ocupi şi de un al şaselea? 

Mă opresc şi Bear se împinge în picioarele din faţă. 

— Ai câine? îl descos. 

Eddie zâmbeşte. Un zâmbet real de data asta, şi inima îmi bate nebunește. 

— O să-mi iau unul. 


4. 


— De când are Eddie Rochester câine? 

Doamna Clark — Emily, mi s-a impus să o strig pe numele ei mic — surâde. 

Zâmbește mereu, probabil pentru a se da mare cu dinţii ei perfecţi, care 
sigur au costat o avere. Emily e la fel de slabă ca doamna Reed și la fel de 
bogată, dar, spre deosebire de doamna Reed cu puloverele ei drăguţe, Emily 
poartă mereu echipament sportiv foarte scump. Nu sunt sigură dacă se duce la 
sală, dar îşi petrece fiecare secundă de parcă ar aștepta să plece la o şedinţă de 
yoga. Are în mână un termos pentru cafea, cu monogramă, un E imprimat în 
roz-aprins pe un fundal floral. În ciuda surâsului, privirea îi e aspră. Un lucru 
pe care l-am învăţat în pelerinajul meu pe la diverşi asistenţi maternali a fost 
să mă uit mai mult în ochii oamenilor și să ascult mai puţin ce vorbesc. 
Gurile se pricepeau de minune la minciuni, dar ochii spuneau de obicei 
adevărul. 

— Tocmai şi-a luat, răspund. Săptămâna trecută, cred. 

Știu că s-a întâmplat săptămâna trecută, deoarece Eddie și-a ţinut 
promisiunea. A adoptat un pui de setter irlandez, pe Adele, la o zi după ce ne- 
am cunoscut. Am început să-l plimb chiar de a doua zi și se pare că Emily m- 
a văzut, fiindcă prima ei întrebare în dimineaţa asta a fost: „Al cui câine îl 
plimbai ieri?” 

Emily oftează şi dă din cap, sprijinindu-şi pumnul de şoldul ei zvelt. 
Inelele de pe degete reflectă lumina, răspândind mici curcubeie peste 
dulapurile albe. Are multe asemenea inele, atât de multe, că nici nu le poate 
purta pe toate. 

Atât de multe, că n-a observat când un inel cu rubin a dispărut acum două 
săptămâni. 

— Poate că asta îl va ajuta, spune ea, după care se apleacă ușor spre mine, 
de parcă ar urma să-mi împărtășească un secret. Soţia lui a murit, dacă nu 
ştiai, îmi șopteşte. 

Vocea aproape că i se stinge când zice „a murit”, ca şi cum rostirea fermă 
a cuvântului i-ar aduce moartea la ușă ori cam aşa ceva. 

— Cel puţin, asta presupunem noi. E dată dispărută de şase luni, prin 
urmare, lucrurile nu arată bine. 

— Am auzit, zic nonşalant. 

De parcă nu m-aş fi dus noaptea trecută acasă şi n-aş fi căutat pe Google 


Blanche Ingraham, de parcă n-aş fi stat în dormitor, pe întuneric, citind: De 
asemenea dispărută și presupus moartă este și Bea Rochester, fondatoarea 
imperiului retail Southern Manors. 

De parcă nu aș fi căutat apoi cine este soţului doamnei Rochester. 

Edward. 

Eddie. 

Bucuria ce mi-a înflorit în piept citind articolul respectiv a fost un lucru 
diabolic şi urât, un sentiment pe care, teoretic, n-ar fi trebuit să-l încerc, dar 
nu m-am putut convinge să-mi pese. El e liber, ea e dusă și acum am o scuză 
să-l văd în fiecare săptămână. O scuză să intru în casa aceea superbă, din 
cartierul acesta superb. 

— A fost atât de... trist, se lungeşte Emily, hotărâtă parcă să-mi 
istorisească întreaga tărăşenie. 

Ochii îi strălucesc acum. Bârfa reprezintă valuta forte a cartierului şi e 
limpede că ea se pregăteşte să dea tot din casă. 

— Bea și Blanche erau așa. 

Încrucişându-şi arătătorul și degetul mijlociu, mi le vâră în față. 

— Au fost dintotdeauna cele mai bune prietene. De când erau mici-mici. 

Încuviinţez, de parcă aș avea habar cum e să ai o prietenă la cataramă. Sau 
cum e să știi pe cineva de când erai mică-mică. 

— Eddie și Bea aveau un loc lângă lacul Smith, iar Blanche și Tripp 
obișnuiau să meargă acolo cu ei mai mereu. Însă băieţii nu erau acolo când s- 
a întâmplat. 

Băieţii. Ca şi cum ar fi nişte școlari de clasa a şaptea şi nu bărbaţi de 30 de 
ani. 

— Nici măcar nu știu de ce au ieşit cu barca, fiindcă lui Bea nu-i plăcea 
deloc. A fost dintotdeauna pasiunea lui Eddie, dar pun pariu că n-o să se mai 
urce niciodată într-o barcă. 

Mă priveşte fix din nou, mijind ușor ochii negri și știu că vrea ca eu să 
spun ceva sau să par şocată ori poate nerăbdătoare să aflu mai multe. Nu e 
deloc amuzant să bârfeşti când cealaltă persoană pare plictisită, tocmai de 
aceea îmi păstrez o expresie complet neutră. Exprim acelaşi interes ca pentru 
o discuţie despre vreme. 

Trăiesc un sentiment de satisfacţie văzând-o cum se străduiește să obţină o 
reacție de la mine. 

— Sună îngrozitor, rostesc până la urmă. 

Coborându-şi vocea, Emily se apleacă și mai mult spre mine. 


— Încă nu se ştie ce s-a întâmplat în realitate. Barca a fost găsită în 
mijlocul lacului, fără nicio lumină aprinsă. Lucrurile lui Blanche și ale lui 
Bea erau în casă. Poliţia crede că au băut prea mult și au decis să iasă cu 
barca în larg, dar au căzut peste bord. Sau una a căzut și cealaltă a încercat să 
o ajute. 

Clatină iar din cap. 

— Foarte, foarte trist. 

— Într-adevăr, spun şi, de data asta, îmi vine ceva mai greu să mă prefac 
că nu-mi pasă. 

Există ceva în imaginea aceasta, barca pe apa întunecată, o femeie 
agățându-se de marginea ei, cealaltă aplecându-se să o ajute doar ca să cadă și 
ea... 

Însă nu trebuie să se vadă nimic pe faţa mea, fiindcă zâmbetul lui Emily s- 
a transformat într-o grimasă acum şi observ o oarecare rigiditate când ridică 
din umeri și adaugă: 

— În fine, a fost un şoc pentru noi, serios. O lovitură pentru tot cartierul. 
Tripp e distrus, dar bănuiesc că ştii deja. 

Iarăşi, nu scot niciun cuvânt. Distrus e un cuvânt blând pentru starea lui 
Tripp. Zilele trecute, m-a întrebat dacă aş putea să împachetez o parte dintre 
lucrurile soţiei sale, fiindcă el nu se simte în stare. Intenţionam să refuz. Să 
petrec şi mai mult timp în casa aceea mi se părea un ditamai coșmarul. Dar el 
s-a oferit să-mi plătească dublu, aşa că mă mai gândesc. 

Acum, o privesc pe Emily, cu o expresie goală. Într-un târziu, ea oftează și 
zice: 

— Oricum, dacă Eddie şi-a luat un câine, poate e un semn că își reface 
viaţa. Nu mi s-a părut la fel de afectat ca Tripp, dar nici nu depindea de Bea, 
aşa cum depindea Tripp de Blanche. Mă jur, băiatul ăsta nici la baie nu se 
ducea fără să o întrebe pe Blanche dacă i se pare o idee bună. Eddie nu era 
aşa cu Bea, dar, Dumnezeule, a suferit şi el mult. 

Părul negru îi mângâie omoplaţii când îşi sucește gâtul ca să se uite iarăși 
la mine. 

— Era nebun după ea. De altfel, noi toţi eram. 

Mă lupt cu amărăciunea ce-mi apasă sufletul, amintindu-mi singura 
fotografie cu Bea Rochester pe care am salvat-o pe laptop. Frumuseţea ei mă 
izbise, dar şi Eddie e chipeş, mai chipeș decât toţi soţii de pe aici, așa că nu 
trebuie să mă surprindă că se potriveau perfect. 

— Sunt sigură că a fost o pierdere imensă, rostesc și, în sfârşit, Emily 


gesticulează spre mine și spre câini. 

— Probabil că voi fi plecată când te întorci, aşa că lasă-i în garaj. 

Îi iau pe Major și pe Colonel la plimbare şi SUV-ul lui Emily nu mai e 
acolo când venim înapoi. Trupurile lor micuţe și pufoase tremură de fericire 
când îi aşez în ţarc. Major şi Colonel sunt cei mai mici câini pe care îi plimb 
şi cei mai puţin bucuroşi să facă mișcare. 

— Ştiu cum vă simţiţi, băieţi, le spun când pun zăvorul, urmărindu-l pe 
Major cum se cuibăreşte într-un pătuț pentru câini care costă mai mult decât 
câştig eu în două săptămâni. 

Și tocmai de aceea nu mă simt deloc prost când îmi însușesc medalionul 
lui de argint de la gât şi îl vâr în buzunar. 


5. 


— Ai întârziat cu jumătatea ta de chirie. 

Îmi ridic privirea din locul în care stau pe canapea. Sunt acasă de numai 
zece minute și sperasem să nu dau cu ochii de John în după-amiaza asta. 
Lucrează ca asistent la o biserică locală și mai munceşte și pentru Slujirea 
Muzicii Tinere, ce-o mai fi și asta — nu mă prea omor cu dusul la biserică —, 
iar orele lui nu sunt deloc fixe, aşa cum mi-ar plăcea. Nu e prima dată când 
vin la apartament și îl găsesc în bucătărie, proptit de blat și cu unul dintre 
iaurturile mele în mână. 

Întotdeauna îmi haleşte mâncarea, chiar dacă îmi scriu numele pe ea sau 
încerc să o ascund în spaţiul minuscul al încăperii. Parcă nimic din casă nu- 
mi aparţine, de vreme ce el a fost primul aici și mi-a permis să mă mut cu el. 
Îmi deschide uşa de la dormitor fără să ciocănească, îmi foloseşte şamponul, 
îmi mănâncă mâncarea, îmi „împrumută” laptopul. E slab și scund, aproape 
ca o scobitoare, dar, uneori, pare să ocupe toţi cei 65 de metri pătraţi. 

Un alt motiv pentru care vreau să ies în oraș. 

Coabitatul cu John trebuia să fie ceva temporar. A fost riscant să mă întorc 
la cineva care îmi cunoaşte trecutul, dar îmi propusesem să nu stau mai mult 
de o lună, o lună și jumătate, timp în care să decid ce voi face în continuare. 

Asta se întâmpla acum șase luni şi sunt încă aici. 

Îmi dau jos picioarele de pe măsuţa de cafea, mă ridic şi scotocesc în 
buzunar după teancul de bancnote de 20 pe care l-am primit azi, la magazinul 


de amanet. 

Nu mereu scap de lucrurile pe care le şparlesc. Banii n-au fost niciodată 
motivul. Să am e ceea ce îmi produce bucurie. În plus, ştiu că proprietarii nu 
vor observa niciodată lipsa lor. Mă simt de parcă aș fi câștigat ceva. 

Însă plimbatul câinilor nu-mi aduce deocamdată suficient ca să acopăr 
toate cheltuielile, aşa că astăzi am cules cercelul cu diamant al doamnei Reed 
din grămada de comori ascunsă în șifonierul meu și, deşi nu am primit pe el 
cât valora, e destul ca să rezolve jumătate de chirie pentru rahatul ăsta de 
cutie din beton. 

Îi îndes banii în mână şi pretind că nu observ cum John încearcă să-şi frece 
uşurel degetele de ale mele, căutând, fie și pentru câteva secunde, un contact 
fizic suplimentar. Sunt doar un alt obiect în acest apartament, pe care John l- 
ar consuma dacă ar putea, dar amândoi ne prefacem că habar nu avem. 

— Cum merge treaba cu plimbatul câinilor? mă întreabă el când mă întorc 
la canapeaua noastră tristă. 

I-a rămas puţin iaurt în colţul gurii, dar nu mă sinchisesc să-i atrag atenţia. 
Probabil că va sta cu el aşa toată ziua, iar crusta care se va forma o va scârbi 
pe vreo fată de la Centrul pentru Studenţi Baptiști, unde John face voluntariat 
câteva nopţi pe săptămână. 

Deja mă simt solidară cu ea, cu această fată necunoscută, sora mea întru 
Dezgust Vag față de John Rivers. 

Pesemne că de aceea zâmbesc când mă așez, smulgând de sub mine 
cuvertura veche cu modele geometrice colorate. 

— Sincer? Grozav. Am câţiva clienţi noi acum, aşa că sunt destul de 
ocupată. 

John curăţă cu lingura paharul de plastic al iaurtului — iaurtul meu — și mă 
privește fix. Părul negru îi cade neglijent peste un ochi. 

— Clienţi, pufneşte el. Parcă ai fi vreo cocotă. 

Numai John ar putea să batjocorească o fată pentru ceva atât de sănătos 
precum plimbatul câinilor, dar nu-l bag în seamă. Dacă totul merge bine ca 
acum, curând nu va mai trebui să locuiesc cu el. Curând îmi voi lua propria 
locuinţă, cu propriile lucruri și cu iaurtul meu nenorocit, pe care voi apuca să- 
| mănânc. 

— Poate chiar sunt o cocotă, răspund și iau telecomanda de pe măsuţa de 
cafea. Poate chiar asta fac în realitate și doar te păcălesc că plimb câini. 

Mă răsucesc pe canapea ca să mă uit la el. 

Stă în continuare lângă frigider, dar are umerii lăsaţi și în ochi i se vede 


îngrijorarea. 

Îmi vine să apăs pedala și mai tare, aşa că mă conformez. 

— Banii din buzunarul tău ar putea proveni din felaţii, John. Ce-ar crede 
baptiştii despre aşa ceva? 

John tresare la auzul vorbelor mele şi duce mâna la buzunar, fie ca să 
atingă banii, fie ca să încerce să-și ascundă erecţia provocată, probabil, de 
cuvântul felație. 

Eddie nu s-ar crispa la o asemenea glumă, îmi trece prin minte brusc. 

Eddie ar râde. Ochii lui ar deveni mai strălucitori, mai albaștri, fiindcă l- 
ai surprinde. 

Așa cum s-a întâmplat când ai observat cărţile. 

— Trebuie să vii neapărat cu mine la biserică, îmi zice. În după-amiaza 
asta. 

— Tu lucrezi într-un birou, nu în biserică, îi amintesc. Nu prea văd la ce 
mi-ar folosi să te urmăresc cum îndosariezi scrisori vechi. 

În general, nu mă port atât de grosolan cu el, conştientă fiind că m-ar putea 
da afară, de vreme ce locul este, practic, al lui, dar nu reuşesc să mă abțin. 
Momentul ciudat, petrecut în bucătăria lui Eddie, nu-mi dă pace. Am trăit 
destule începuturi ca să recunosc când ceva merge bine şi cred — știu — că 
vremea mea în rahatul ăsta de cutie, alături de fiinţa asta umană de rahat, se 
apropie de final. 

— Eşti o căţea, Jane, murmură John, ursuz, însă aruncă paharul gol de 
iaurt, îşi strânge boarfele şi se strecoară pe ușă, fără să mai scoată o vorbă. 

După ce pleacă, scotocesc prin dulapuri, căutând mâncare neatinsă de el. 
Din fericire, dau peste niște resturi de Easy Mac, pe care le încălzesc înainte 
de a le pune într-un castron, apoi îmi iau laptopul și reiau căutările despre 
Bea Rochester. 

Nu petrec mult timp cu articolele care prezintă moartea ei. Am auzit 
bârfele și, sincer, mi se pare simplu — două doamne s-au îmbătat prea tare la 
vila lor moţată de pe plajă, s-au suit în barca lor moţată și au avut parte de o 
moarte la fel de moţată. Trist, dar nu tragic. 

Nu, vreau să aflu aspecte ale vieţii lui Bea Rochester. Ce anume l-a 
determinat pe un bărbat ca Eddie să o dorească. Cine era şi cum arătase 
relaţia lor. 

Primul rezultat care îmi apare este website-ul companiei ei. 

Southern Manors. 

— Tipic pentru o companie din Fortune 500 să folosească un joc de 


cuvinte prost, murmur și înfig furculița în macaroane. 

Pe pagina principală a site-ului, este o scrisoare şi îmi plimb rapid ochii 
mei peste ea, să văd dacă Eddie a scris-o. 

Nu. E un alt nume acolo, Susan. Mâna dreaptă a lui Bea, se pare. E plină 
de frazele obişnuite la care te aştepţi atunci când fondatorul unei companii 
moare din senin. Cât de trişti sunt ei toţi, ce pierdere, cum compania își va 
continua activitatea, cum vor duce moştenirea ei mai departe etc. etc. 

Mă întreb ce fel de moștenire e asta să vinzi porcării drăguţe la prețuri 
exorbitante. 

Vizualizez pagină după pagină şi mă minunez de borcanele Mason 
scumpe, de puloverele de 500 de dolari cu „HEY, Y'ALL!”, cusut discret în 
colțul stâng, și de cleștii din argint pentru salată, ale căror mânere au formă 
de albine. 

Sunt atâtea pătrăţele și dungulițe de zici că a explodat Dorothy Gale pe 
site, dar nu mă pot opri sub nicio formă și continui să dau clic articol după 
articol. 

Lese pentru câini cu monograme. 

Stropitoare din tablă bătută. 

Un bol uriaş din sticlă în formă de măr din care cineva a mușcat o dată. 

Prostii inutile și scumpe, genul de lucruri care umplu mesele pentru daruri 
la orice nuntă din înalta societate a Birminghamului. În sfârşit, renunţ să mai 
vizualizez orgia de drăgălășenii şi mă întorc la pagina principală, să mă uit iar 
la fotografia doamnei Rochester. 

Stă în picioare, în fața unei mese mari din lemn cu tonuri calde şi cu aspect 
patinat. Deşi nu am văzut sufrageria vilei Rochester, îmi dau seama imediat 
că le aparţine, că, dacă aș cerceta casa mai atent, aş găsi şi această cameră. 
Are aceeași atmosferă ca livingul — nimic nu se asortează perfect, dar, cumva, 
totul se potriveşte, de la husele din catifea cu motive florale ale celor opt 
scaune, până la piesa centrală portocalie, cu nuanţe de ou de rață care se 
reflectă în draperiile de culoarea vinetelor. 

Bea iese și ea în evidență cu părul negru lucios ce se opreşte chiar 
deasupra umerilor, într-o tunsoare „bob lung”. Are brațele încrucișate, capul 
ușor înclinat într-o parte şi zâmbeşte spre cameră. Rujul ei are cea mai 
frumoasă nuanţă de roșu pe care am văzut-o vreodată. 

Poartă un pulover albastru-marin, prins în talie cu o curea aurie, subțire, şi 
o fustă conică, dintr-un material pepit alb cu albastru, care izbutește să fie 
drăguță, dar și sexy în același timp şi, aproape instantaneu, o urăsc. 


Dar vreau și să ştiu totul despre ea. 

Caut în continuare pe Google, iar bucăţile de Easy Mac se răcesc în 
castron, pe măsuţa zgâriată şi cu urme de apă a lui John. Degetele mi se 
mișcă rapid, ochii și mintea mi se umplu de Bea Rochester. 

Nu găsesc câte informaţii aș vrea. Nu a fost faimoasă cu adevărat. 
Oamenilor le păsa de companie, de obiectele cumpărate, în vreme ce Bea 
părea că se fereşte de lumina reflectoarelor. 

Dau peste un singur interviu — din Southern Living, desigur, ce mai 
surpriză! În fotografia aferentă, Bea stă la o altă masă impresionantă — serios 
acum, femeia asta nu mai ştia să folosească și alte camere? —, îmbrăcată în 
galben de data asta. Un bol de cristal cu lămâi se zărește lângă cotul ei, iar în 
mână ţine lejer o cană de cafea emailată, cu margarete pictate. 

Schița biografică este exagerat de lingușitoare. Bea crescuse în Alabama, 
unul dintre strămoșii ei fusese senator în anii 1800, familia avusese o casă 
superbă într-un loc numit Calera, care arsese cu câţiva ani în urmă. Mama ei, 
din păcate, decedase la scurtă vreme după ce Bea pusese bazele companiei 
Southern Manors și „tot ce făcea era dedicat amintirii ei”. 

Ochii mei continuă să sară peste detaliile deja cunoscute — diploma de la 
Randolph-Macon, mutarea înapoi la Birmingham, dezvoltarea afacerii ei —, 
până când se opresc la numele lui Eddie. 


Acum trei ani, Bea Mason l-a întâlnit pe Edward Rochester într-o vacanța 
în Hawaii. „Nu mă aflam în căutarea unei relaţii”, râde ea. „Voiam doar puţin 
timp în care să mă relaxez citind câteva cărţi şi bând băuturi absurd de reci. 
Insă, când Eddie a apărut...” 

Vocea i se stinge și dă din cap ușor, îmbujorându-se discret. „Totul a fost 
un vârtej ameţitor, dar mereu spun că decizia de a mă căsători cu Eddie a fost 
singura decizie impulsivă din viața mea. Din fericire, s-a dovedit a fi și cea 
mai bună decizie din viaţa mea”. 


Oftez şi mă las pe spate. Spinarea mea protestează. Picioarele mi-au 
amorţit pentru că le-am ţinut prea mult timp încrucișate sub mine. Cuvertura 
ce-mi acoperă coapsele miroase a detergent ieftin și o împing cât colo, 
strâmbând din nas. 

Hawaii. 

De ce îmi înrăutățește starea? mă întreb. De ce îmi doream ca ei să se fi 
cunoscut la biserică, la un country club sau în cine ştie ce alt loc plictisitor și 
lipsit de orice primejdii, dintre miile care există în împrejurimi? 

Fiindcă nu voiam să fie special, cred. Voiam ca ea să nu fie specială. 


Numai că e. Frumoasă, deşteaptă și milionară. O femeie care a construit 
ceva singură, chiar dacă banii şi mediul din care provenea au ajutat-o să 
obţină totul mult mai ușor decât mi s-ar întâmpla mie. 

Mă holbez iar la poză, întrebându-mă cum suna vocea ei, cât de înaltă era 
şi cum arătau ea și Eddie împreună. 

Superbi, bineînţeles. Sexy. Oare îşi zâmbeau? Se atingeau cu ușurință, el, 
cuprinzându-i talia, iar ea, atingându-i umărul cu mâna? Se mângâiau oare pe 
furiș, luându-se de mâini pe sub mese, aveau semnale secrete ştiute numai de 
ei? 

Probabil că da. Așa erau căsniciile, chiar dacă, în cazul celor observate de 
mine, nu prea merita efortul. 

Aşadar, Bea Rochester fusese perfectă. Patroana perfectă, femeia perfectă, 
soția perfectă. Pesemne că nu auzise niciodată de Easy Mac și nici nu călcase 
pragul vreunei case de împrumut pe amanet. 

Eu nu aveam decât un singur avantaj. Încă trăiam. 

Eddie nu e acasă când o scot la plimbare pe Adele, a doua zi de dimineaţă. 
Mașina lui lipseşte din garaj și îmi spun să nu fiu dezamăgită când iau 
căţelușul din curtea din spate. Thornfield Estates se găseşte sus, pe deal, în 
apropiere de Mountain Brook Village, unde obișnuiam să lucrez, aşa că, 
acum, o duc pe Adele acolo. Piciorușele ei țopăie fericite când ieşim din 
cartier. 

Încerc să mă conving în sinea mea că o fac pentru că m-am plictisit de 
aceleaşi străzi, dar, în realitate, vreau ca oamenii să ne vadă. Vreau ca 
oamenii care nu știu că plimb câini să mă vadă cu câinele lui Eddie. Ceea ce 
înseamnă, în minţile lor, că am o legătură cu Eddie. 

Ridic capul tot mai mândră când trec pe lângă Roasted și pe lângă 
buticurile unde se vând lucruri pe care acum le recunosc ca fiind nişte imitații 
ale articolelor Southem Manors. Las în urmă trei magazine cu genţi lucioase, 
din materiale pepite, expuse în vitrine, și mă gândesc câte dintre ele se ascund 
prin șifonierele din Thornfield Estates. 

Oare cum te simţi când eşti o femeie care cheltuieşte 250 de dolari pe o 
geantă urâtă doar pentru că îşi permite? 


Adele ţine pasul cu mine, lovind trotuarul cu ghearele ei micuţe și, în 
dreptul librăriei, mă pregătesc să mă întorc, când aud: „Jane?” 

Este doamna McLaren. Îi plimb dalmaţianul, pe Mary-Beth, în fiecare 
miercuri. Doamna McLaren stă acum în faţa mea, cu o cană de la Roasted în 
mână. Precum Emily Clark, poartă haine simandicoase de yoga jumătate din 
timp, dar e mai măruntă şi cu forme mai pline decât Emily sau doamna Reed, 
iar părul buclat, în patru nuanţe de blond, îi încadrează frumos faţa. 

— Ce faceţi voi tocmai aici? mă întreabă zâmbind, dar faţa îmi ia foc 
brusc, de parcă aș fi fost surprinsă în flagrant delict. 

— Mai schimbăm peisajul, răspund şi dau din umeri relaxat, sperând ca 
doamna McLaren să mă lase în pace. 

Numai că ea face un pas mai aproape și privirea îi cade pe Adele. 

— Scumpo, nu prea e sigur să scoţi câinii din cartier. 

Cuvintele sunt gângurite, dulci, o dojană învăluită în vată de zahăr, și o 
urăsc din cauza lor. 

De parcă aş fi o copilă. Sau, şi mai rău, o servitoare care umblă teleleu în 
afara curţii închise cu grilaje. 

— Nu ne-am îndepărtat foarte tare de casă, o contrazic și, lângă mine, 
Adele scheaună și trage de lesă, dând din coadă. 

Casă. 

Doamna McLaren se apropie de mine, cu o pungă de cumpărături 
atârnându-i de încheietură. Pe pungă, e imprimat logoul unuia dintre 
buticurile mici pe lângă care am trecut şi mă întreb ce e în ea, dorind să 
zăresc măcar puţin din conţinut, pentru ca, mai târziu, când o să dau de 
obiectul cu pricina, aruncat la întâmplare prin casa doamnei McLaren, să îl 
pot şterpeli. O reacție stupidă, meschină, ştiu foarte bine, dar pulsul insistent 
mă îndeamnă la așa ceva. 

Orice-ar fi cumpărat căţeaua asta astăzi, n-o să aibă parte de el, nu după ce 
m-a făcut să mă simt atât de prost. 

— În regulă, dar poate te grăbeşti să te întorci acolo? 

A ridicat ușor tonul. 

— Şi, scumpo, te rog să n-o scoţi niciodată din cartier pe Mary-Beth, 
bine? Devine atât de agitată și mi-ar displăcea profund să o ştiu aici, în... 

Gesticulează din mâna cu punga de cumpărături atârnată de încheietură. 

— ...vânzoleala asta. 

Cred că am văzut vreo trei mașini de dimineaţă până acum și singura 
vânzoleală care are loc în prezent este provocată de doamna McLaren, care 


m-a oprit de parcă aș fi comis o crimă îndrăznind să duc un câine la plimbare 
în afara porţilor de la Thornfield. 

Dar încuviinţez din cap. 

Zâmbesc. 

Înghit veninul care îmi umple gura, doar am suficientă experienţă în acest 
sens, şi mă îndrept spre Thornfield Estates şi spre casa lui Eddie. 

Este răcoare şi linişte când intru. Mă aplec să-i desfac lesa lui Adele. 
Gheruţele ei alunecă pe marmură, apoi pe lemnul din esenţă tare când aleargă 
spre uşile glisante. O urmez și le deschid ca să iasă în curte. 

Acum vine momentul în care ar trebui să-i agăț lesa în cuiul de la intrare, 
să-i las un bilet lui Eddie în care îl informez că am trecut pe aici, că Adele e 
afară și apoi să plec. Să mă întorc în cutia de beton din St. Pierre Street, să mă 
gândesc la testul GRE pe care să-l dau din nou și poate să-mi ascund 
diferitele comori furate prin șifonier, în dulăpioarele din baie sau în spatele 
noptierelor. 

În schimb, mă întorc în livingul cu canapeaua lui de un roz-aprins şi cu 
scaunele înflorate, cu rafturile pline de cărți și mă uit în jur. 

Măcar o dată, nu caut să fur ceva. Nu știu ce spune asta despre mine ori 
despre Eddie sau ce sentimente am faţă de Eddie, dar nu vreau să iau nimic 
de la el. Vreau doar să-l cunosc. Să învăţ ceva. 

Ca să fiu sinceră cu mine însămi, îmi doresc să mă uit la fotografii cu el şi 
cu Bea. 

Nu există niciuna în sufragerie, dar zăresc spaţii pe perete unde, cândva, 
au atârnat tablouri. lar polita şemineului este suspect de goală, ceea ce mă 
determină să cred că, pe vremuri, nu a fost doar suportul unor sfeşnice din 
argint. 

Mă duc pe hol, tenişii mei scârțâie şi mă întâmpină aceeași senzație de 
pustiu. 

Sus. 

Lemnul e fin sub picioarele mele și nu văd spaţii goale aici, ci doar obiecte 
de artă de bun-gust. 

Pe palier, e o masă cu un bol de sticlă pe care îl recunosc de pe site-ul 
Southern Manors, cel în formă de măr. Îmi trec uşor degetele peste el, înainte 
să urc cele câteva trepte până la primul etaj. 

E întunecat aici, luminile sunt stinse, iar soarele încă nu s-a înălțat destul 


ca să pătrundă prin ferestre. De o parte şi de alta, sunt uşi, dar nu încerc să le 
deschid. 


Mă apropii totuși de măsuţa din lemn de sub o fereastră cu vitralii, aflată 
în capătul holului. 

Pe ea, se odihneşte o singură fotografie, în ramă de argint. Exact ce mi-am 
dorit şi ce mi-aş fi dorit să nu văd niciodată. 

Mă întrebasem cum arătau Bea şi Eddie împreună. Acum știu. 

Frumoși. 

Dar e mai mult decât atât. Mulţi oameni sunt frumoși, mai ales aici, în 
cartier, unde toți își permit să se îngrijească. Nu e vorba de părul ei perfect și 
de silueta fără cusur, de zâmbetul ei strălucitor și de costumul de baie scump. 
Pur şi simplu, cei doi se potrivesc. Stau amândoi pe o plajă splendidă, ea 
zâmbeşte spre cameră, iar el zâmbeşte spre ea. 

Fiecare își găsise perechea. Lucrul acela pe care cei mai mulţi dintre noi îl 
caută, fără să-l găsească vreodată, lucrul acela despre care presupusesem că 
nu există, deoarece, în lumea asta largă, de unde ar putea apărea o persoană 
care să ţi se potrivească numai ţie? 

Însă Bea era perfectă pentru Eddie, înţeleg acum şi, brusc, mă simt mică și 
proastă. Sigur, flirtase cu mine, dar probabil strict din obișnuință. Îi stătea în 
fire. Dar el se bucurase de așa ceva. Cu siguranţă, nu mă voia pe mine. 

— Am făcut poza în Hawaii. 

Mă răsucesc şi cheile îmi cad printre degete, care mi-au amorţit brusc. 

Eddie stă pe hol, chiar la capătul scărilor, sprijinindu-se de perete, cu 
picioarele încrucișate. Azi, poartă blugi și o cămașă albastră, dintre acelea 
care par simple, dar care costă, probabil, mai mult decât câștig eu în două 
săptămâni la cafenea sau plimbând câini. Mă întreb cum o fi să ai atât de 
mulți bani, încât să cheltuiești chiria cuiva pe un obiect de îmbrăcăminte. 

Ochelarii de soare îi atârnă într-o mână. Face semn din cap, arătând spre 
masă. 

— Fotografia, precizează el, de parcă n-aş fi ştiut la ce se referă. Eu şi Bea 
în Hawaii, anul trecut. Acolo ne-am cunoscut, de fapt. 

Înghit în sec, vârându-mi mâinile în buzunarele de la spate ale blugilor şi 
mă îndrept de spate. 

— Căutam baia, îi explic. 

Schiţează un surâs. 

— Bineînţeles, îmi zice, dezlipindu-se de perete și pornind spre mine. 

Holul e spaţios și aerisit, plin de lumina ce pătrunde prin lucarna de 
deasupra noastră, dar mi se pare tot mai îngust şi mai sufocant, pe măsură ce 
Eddie se apropie. 


— Este singura poză de care nu m-am îndurat să scap, adaugă el, şi eu 
sunt foarte conștientă că stă chiar lângă mine, iar cotul lui mă atinge ușurel. 
Celelalte erau instantanee de la nunta noastră și câteva fotografii de pe 
vremea când construiam casa asta. Dar asta... 

Vocea i se gâtuie, ridică fotografia înrămată și studiază imaginea. 

— Nu ştiu, pur și simplu n-am putut s-o arunc. 

— Adică pe restul le-ai aruncat? întreb. Chiar și pe cele de la nuntă? 

Așază fotografia la loc pe masă şi rama scoate un sunet ușor. 

— Le-am ars. În curte, la trei zile după accident. 

— Îmi pare foarte rău, rostesc aproape în şoaptă, încercând să mi-l 
imaginez pe Eddie stând în fața unui foc, în timp ce chipul soției lui se 
topeşte. 

Se uită la mine, mijind puţin ochii. 

— Nu te cred, Jane. 

Gura mi se usucă, iar inima îmi bate cu putere. Îmi doresc să nu i urcat 
scările până aici, dar mă bucur că am făcut-o, fiindcă, altfel, nu am sta aici şi 
el nu m-ar privi aşa. 

— Ce s-a întâmplat a fost îngrozitor, încerc să adaug. 

Eddie încuviinţează din cap și mă apucă de cot. Degetele lui îmi cuprind 
osul ascuţit, iar eu mă holbez spre locul unde mâna lui îmi atinge pielea. 

— Îngrozitor, repetă el. Dar nu-ţi pare rău, fiindcă ea nu e aici şi, în 
consecinţă, poți fi tu. Cu mine. 

Dau să protestez, pentru că mi se pare oribil să gândească aşa despre mine. 
Că aș fi o ființă atât de oribilă. 

Dar are dreptate, mă bucur că Bea Rochester era în barca aceea, cu 
Blanche Ingraham, în noaptea respectivă. Mă bucur, pentru că asta înseamnă 
că Eddie e singur. 

Liber. 

Faptul că vede prin mine ar trebui să mă stânjenească, dar mie îmi dă o 
ameţeală plăcută. 

— Nu sunt cu tine, îi spun totuși, fiindcă acesta e adevărul. 

Om sta noi aici, cu mâna lui pe braţul meu, dar nu suntem împreună. Între 
toți Eddie Rochester din lumea asta prăpădită şi mine se întinde un ditamai 
canionul. 

Însă el zâmbeşte, un zâmbet domol, care îi ridică doar un colţ al gurii şi îl 
face să arate mai tânăr şi mai fermecător. 

— a cina cu mine diseară, îmi zice. 


Imi place. Că nu mă întreabă. 
— Da, mă aud rostind şi îmi vine atât de uşor. 
Parcă aş intra pe o ușă. 

Nu-l las să vină să mă ia. 

Ar fi o nebunie să-i permit lui Eddie să vadă unde locuiesc, iar gândul că 
el și John ar putea să dea nas în nas mă face să mă cutremur. Nu, vreau să 
exist numai în lumea lui Eddie, ca și cum aș fi răsărit în ea din altă parte, 
perfect întreagă, imposibil de cunoscut. 

Destul de adevărat, serios. 

Mă întâlnesc cu el în English Village, o parte a cartierului Mountain 
Brook în care nu am fost niciodată, deşi am auzit-o pe Emily menţionând 
numele. Sunt multe locuri de acest gen în Mountain Brook: Cahaba Village, 
Overton Village și Mountain Brook Village însuși. Mi se pare prostesc să 
foloseşti un cuvânt precum village!!! care să însemne o parte diferită a 
aceleiași comunităţi — folosiţi cartier, pretențioşilor şi sclifosiţilor, că nu 
locuim la ţară —, dar ce ştiu eu, nu? 

Parchez departe de bistroul francez unde Eddie a făcut rezervare, rugându- 
mă să nu vrea să mă conducă la mașină, mai târziu, și mă întâlnesc cu el sub 
paravanul de pânză, în dungi aurii şi negre, al restaurantului. 

Poartă pantaloni marinăreşti negri precum cărbunele și un tricou alb, iar 
ținuta lui completează plăcut vineţiul rochiei mele. Îi simt mâna caldă pe 
spate, în dreptul taliei, când șeful de sală ne conduce la masa noastră. 

Lumini difuze, fețe de masă albe, o sticlă de vin. Aceasta e partea care îmi 
sare cel mai mult în ochi. Comandă relaxat o sticlă de vin, în timp ce eu încă 
studiez prețurile pentru un pahar de vin, întrebându-mă ce ar părea sofisticat 
fără să fie prea scump. 

Vinul ales de el costă peste o sută de dolari și mă îmbujorez toată știind că 
valorez o sticlă de vin scumpă pentru el. După aceea, pun meniul deoparte, 
mulțumită să îl las pe el să comande şi pentru mine. 

— Dar dacă aleg ceva ce nu-ți place? mă întreabă zâmbind. 

Pielea lui nu mai pare așa de palidă ca în prima zi. Ochii lui albaștri nu 
mai sunt tiviți cu roșu şi mă întreb dacă l-am făcut fericit. E o idee 


ameţitoare, mai ameţitoare și decât vinul de calitate. 

— Îmi place tot, răspund. 

Nu vreau ca vorbele mele să sune sexy, dar așa se întâmplă și, când 
gropiţa din obraji i se adânceşte, mă întreb ce aş mai putea spune ca să-l fac 
să se uite la mine așa. 

Atunci, privirea lui coboară. 

La început, bănuiesc că se uită la decolteul rochiei mele, dar el rostește: 

— Lanţul acela... 

Rahat! 

Ce idioțenie să-l port! Rareori acționam nesăbuit, dar, când mă uitasem în 
oglindă înainte să plec, arătam atât de banală fără nicio bijuterie. Lanţul 
însușit de la doamna McLaren nu e ceva extravagant, n-are nici diamante, 
nici pietre preţioase. E doar un lanţ simplu din argint, cu un pandantiv micuţ 
din argint și aur agăţat de el. 

O albină, îmi dau seama acum și simt un gol în stomac. Răsucesc nervoasă 
şervetul între degete. 

— L-am primit de la o prietenă, rostesc pe un ton ce se vrea relaxat, dar 
deja ating pandantivul care îmi arde pielea. 

— E drăguţ, mă complimentează el, apoi coboară privirea. Compania 
soției mele are unul similar în portofoliul de produse, aşa că... 

Vocea i se stinge şi începe să bată darabana cu degetele pe masă din nou. 

— Îmi pare rău, mă scuz. Eu... Am auzit despre Southern Manors, dar 
nu... 

— Hai să nu vorbim despre asta. Sau despre ea. 

Se uită brusc la mine, surâsul e la locul lui, dar deloc sincer, și vreau să mă 
aplec peste masă ca să-i iau mâinile într-ale mele, dar încă nu am ajuns în 
acel moment al relaţiei care permite aşa ceva, nu? Vreau să-l întreb tot despre 
Bea şi la fel de mult vreau să uit că ea a existat totodată. 

Vreau. 

Vreau. 

Când ospătarul se apropie cu vinul nostru scump, îi zâmbesc lui Eddie. 

— Atunci, să vorbim despre tine. 

Ridică din sprâncene, lăsându-se pe spătarul scaunului. 

— Ce vrei să ştii? mă întreabă. 

Aștept până când somelierul toarnă un deget de vin în paharul lui Eddie, 
apoi aştept ca el să ia o înghiţitură, să încuviințeze din cap şi să ceară ca 
paharele noastre să fie umplute, un lucru pe care l-am văzut doar în filme sau 


la show-urile TV despre soțiile magnaţilor. lar acum mi se întâmplă mie. 
Acum, sunt una dintre acele persoane care au parte de o asemenea cină. 

Imediat, imit gestul lui Eddie şi mă sprijin de spătarul scaunului. 

— Unde ai crescut? 

— În Maine, răspunde simplu, într-un orăşel, Searsport. Mama încă 
locuieşte acolo. La fel şi fratele meu. Eu am plecat totuși cât de repede am 
putut. Am făcut colegiul în Bangor. 

Soarbe din vin, privindu-mă. 

— Ai fost vreodată în Maine? 

Clatin din cap. 

— Nu. Dar am citit mult Stephen King în adolescenţă, aşa că am o idee 
despre locul respectiv. 

Asta îl face să râdă, după cum și sperasem. 

— Ei bine, sunt mai puţine cimitire ale animalelor și mai puţini clovni 
ucigași, dar, în mare, cam aşa arată. 

Mă aplec în față, îmi încrucişez mâinile pe masă, fără să ratez momentul 
când ochii lui alunecă de pe faţa mea spre decolteul rochiei. E o privire 
trecătoare, cu care sunt obișnuită din partea altor bărbaţi, dar, venind de la el, 
nu mi se pare perversă sau stânjenitoare. Îmi place să se uite la mine așa. 

O altă noutate. 

— Să locuieşti aici e, probabil, o schimbare majoră, spun, dar el ridică din 
umeri. 

— M-am mutat des după absolvirea colegiului. Am lucrat cu un prieten şi 
am schimbat casele din Midwest ca pe şosete. M-am stabilit în California 
pentru scurtă vreme. Acolo mi-am luat autorizaţia de antreprenor. Am crezut 
că o să rămân pentru totdeauna în locul acela, dar am plecat în vacanţă și... 

Lasă fraza neterminată, dar intervin imediat, fiindcă nu mai vreau tăceri 
pline de subînțeles. 

— Ţi-a trecut prin minte să te întorci? 

Surprins, îşi mai toamă niște vin. 

— În Maine? 

— Sau în California, zic ridicând din umeri. 

Mă întreb de ce stă într-un loc plin cu atâtea amintiri dureroase pentru el, 
un loc în care pare să iasă în evidenţă, în care e diferit, în ciuda banilor şi a 
hainelor frumoase. 

— Ei bine, Southern Manors are sediul central aici, îmi răspunde. Aș 
putea să închei contractele și din altă parte, dar Bea a insistat mereu că 


Southern Manors este o companie din Alabama. M-aş simţi... nu ştiu. Ca și 
cum aş trăda-o, bănuiesc. Să mă mut în altă parte. Sau să vând compania. 

Expresia lui se îmblânzește uşor. 

— E moştenirea ei şi cred că am responsabilitatea să o protejez. 

Încuviinţez din cap, bucuroasă că tocmai ne sosește mâncarea, astfel încât 
conversaţia se încheie firesc. Ştiu deja cât de importantă e compania pentru 
el. În căutările mele pe Google, am găsit mai multe articole despre cum, la 
doar câteva luni după dispariţia soției, Eddie s-a străduit din răsputeri la 
tribunal să o declare legal decedată. Era ceva în legătură cu Southern Manors, 
cu mulți termeni juridici și specifici afacerilor, din care nu am înțeles mare 
lucru, dar am prins ideea. Bea trebuia să fie moartă pe hârtie pentru ca Eddie 
să poată prelua conducerea companiei aşa cum şi-ar fi dorit şi ea. 

M-am întrebat ce simţea el în privinţa asta, să declare moartea soţiei într-o 
manieră atât de formală, finală. 

În timp ce taie friptura, ridică privirea spre mine, schițând un zâmbet. 

— Destul despre mine. E rândul tău acum. 

Îi ofer câteva anecdote fermecătoare, zugrăvind viaţa lui Jane într-o 
lumină flatantă. Unele poveşti sunt reale (ca liceul făcut în Arizona), altele 
sunt jumătăţi de adevăr, iar unele sunt furate de la prieteni. 

Însă Eddie pare că se bucură de ele, zâmbind şi dând din cap cât mâncăm. 
Când vine nota de plată, sunt deja mai relaxată și mai încrezătoare decât am 
crezut că voi fi la această întâlnire. 

Când plecăm, îmi ia mâna, o strecoară pe sub braţul lui şi ieşim din 
restaurant. 

E ridicol, ştiu. Eu, aici, cu el. Eu, prinsă de braţul lui în acest fel. 

Eu, în viaţa lui. 

Dar iată-mă aici și, cât ne plimbăm pe trotuar, ţin capul sus, mă apropii de 
el și rochia mi se atinge uşor de coapsele lui. 

Noaptea e caldă și umedă, părul îmi cade în bucle pe lângă față, luminile 
se reflectă în băltoace şi mă întreb dacă o să mă sărute. 

Dacă o să-mi ceară să rămân la el peste noapte. 

Am de gând să accept. 

Comandase o plăcintă la pachet și îmi imaginez cum o s-o mănânc 
împreună cu el în bucătăria lui splendidă. Sau în patul lui. Oare de-aia a 
comandat-o? 

Îmi închipui cum e să intri noaptea în casa aceea, cât de drăguţe sunt 
luminile difuze în întuneric. Cum arată curtea din spate când răsare soarele. 


Fineţea și mirosul aşternuturilor. Cum e să te trezești într-o asemenea casă. 

— Eşti tăcută, spune Eddie, trăgându-mă mai aproape de el. 

Ridic ochii şi îi zâmbesc. 

— Pot să fiu sinceră? 

— Pot să te împiedic? 

Îl împung uşor cu cotul, simțind cât de solid și de cald e. 

— Mă gândeam cât de mult a trecut de când n-am mai fost la o întâlnire. 

— Şi eu, la fel. 

În lumina străzii, e atât de frumos, încât simt o durere în piept. Degetele 
mele se freacă de jacheta lui moale, din material scump şi bine croit. Mai 
frumoasă decât orice haină de-a mea. 

— Eu... încep și el întoarce capul. 

Am senzaţia că mă va săruta chiar aici, pe strada din English Village, unde 
ne poate vedea oricine, dar înainte să se aplece spre mine, auzim o voce. 

— Eddie! 

Ne răsucim pe călcâie simultan și dăm cu ochii de un bărbat care arată ca 
Tripp Ingraham, ca Matt McLaren, ca Saul Clark sau ca orice alt tip insipid 
din Thornfield Estates. 

Are fața schimonosită într-o expresie de compasiune, cu colțurile gurii 
lăsate și cu sprâncenele unite. În lumina felinarelor de pe stradă, părul blond 
şi subțire pare portocaliu, iar, când îi întinde mâna lui Eddie, surprind 
sclipirea unei verighete. 

— Mă bucur să te văd, omule, rostește bărbatul. Și îmi pare foarte rău 
pentru Bea. 

Eddie se încordează. 

— Chris, răspunde, dând mâna cu el. Şi eu mă bucur să te văd. Și 
mulțumesc. Mulţumesc şi pentru flori. 

Chris clatină din cap. Poartă un costum gri-deschis, iar în spatele lui, chiar 
în curbă, zăresc un Mercedes parcat. O femeie aşteaptă pe scaunul din faţă al 
pasagerului și ne priveşte. Simt cum ochii i se îndreaptă spre mine. 

Nu trag de rochie, singura frumoasă pe care o am, dar mă mănâncă 
degetele. 

—  Îngrozitor lucru, pur şi simplu îngrozitor, continuă Chris, de parcă 
Eddie nu pricepe că înecul soţiei sale e o întâmplare oribilă. 

Eddie se strâmbă şi încuviinţează. 

— Mulţumesc din nou, spune el. 

Ce altceva să facă? Bag de seamă că ochii lui Chris mă cercetează scurt. 


— A fost o femeie dată naibii, adaugă bărbatul și simt întrebările care-i 
stau pe limbă. 

Cine mai sunt şi eu, asta e o întâlnire, Eddie chiar are de gând să o 
înlocuiască pe Bea cu mine, o fată palidă și banală, îmbrăcată cu o rochie cu 
un număr mai mare? 

— Adevărat, replică Eddie, iar eu aştept momentul în care mă va prezenta. 

Chris aşteaptă și el același lucru, dar, cum momentul nu vine şi Eddie 
zâmbeşte stânjenit, bărbatul îl bate ferm cu palma pe umăr. 

— Ne mai vedem. Și salut-o pe Beth din partea mea. 

Pornim din nou la drum pe trotuar. Eddie nu m-a privit de când a apărut 
Chris și de când numele lui Bea s-a ivit ca o fantomă între noi. 

Nu mă întreabă dacă vreau să mă conducă la maşină. 

Și nu mă sărută de noapte bună. 


8. 


Totul în casa Ingraham pare că așteaptă întoarcerea lui Blanche. 

Mă duc acolo, a doua zi de dimineaţă, simțindu-mă stângace și înceată. 
Întâlnirea ratată cu Eddie de noaptea trecută îmi stă ca un bolovan în stomac. 
E o zi cum nu se poate mai potrivită să vin şi să mă apuc de împachetat 
lucrurile lui Blanche, pentru Tripp. 

Fantoma lui Bea aseară, a lui Blanche, astăzi. 

Au trecut luni de când a fost dată dispărută, dar una dintre genţile ei încă 
stă pe masa din vestibul. Mai e acolo și o grămadă de bijuterii, un colier şi 
multe inele aruncate neglijent. Îmi imaginez cum vine de la o cină în oraş, 
cum își scoate toate chestiile alea, împingându-le fără o vorbă spre baza lată, 
din sticlă, a lămpii, cum îşi azvârle pantofii sub masă. 

Perechea de balerini roz zace și ea acolo. Era iulie când a dispărut și îmi 
închipui că i-a purtat asortându-i cu o bluză roz și cu o pereche de pantaloni 
capri albi. Femeile de aici se îmbracă mereu vara precum florile, pete 
strălucitoare de culoare contrastând cu verdele violent al peluzelor şi cu 
albastrul orbitor al cerului. Totul diferă substanţial de zona estică în care am 
crescut eu. Acolo, negrul era mereu cea mai şic alegere. Aici, cred că oamenii 
poartă nuanţa lavandei la înmormântări. Și roşu-mac la nunți. 

N-am încercat niciodată să iau ceva de la Tripp. Credeţi-mă, ar observa. 


Spre deosebire de Eddie, Tripp a păstrat la vedere toate fotografiile cu 
Blanche. Bănuiesc chiar că a mai adăugat câteva. Orice suprafaţă liberă pare 
năpădită de poze înrămate. 

Sunt cel puţin cinci de la nunta lor. Blanche zâmbește și Tripp, blond, 
arată de parcă i-ar fi frate, nu seamănă deloc cu Tripp cel burtos și debusolat 
din prezent. 

Îl găsesc în sufragerie, cu un pahar din plastic alături, umplut cu gheaţă și 
cu un lichid de culoarea ambrei, care numai ceai nu e. 

E abia 9:23. 

— Bună ziua, domnule Ingraham, strig şi zornăi cheile, în caz că a uitat 
când mi-a dat o cheie ca să pot intra. 

S-a întâmplat mai demult, când încă se prefăcea că se întoarce de la 
serviciu. Habar n-am cu ce se ocupă mai exact, sinceră să fiu. Am crezut că e 
avocat, dar pesemne că am presupus asta deoarece părea genul. Dacă te uiţi la 
el acum, zici că nu mai are alte haine în afară de tricouri polo şi de pantaloni 
sport, iar obiectele împrăștiate prin casă amintesc numai de golf — o geantă cu 
crose sprijinită de uşa din față, mai multe perechi de pantofi pentru golf, 
amestecate într-un coş de răchită de la intrare, ținte pentru golf aruncate 
neglijent pretutindeni, la fel ca bijuteriile soţiei. 

Până și paharul din care își bea micul lui dejun trist are un soi de embleme 
cu ceva legat de golf. 

Tripp ţine în poală un album foto şi, când intru în sufrageria întunecată, își 
ridică în sfârşit privirea spre mine. În spatele ochelarilor de firmă, îi zăresc 
ochii tulburi. 

— Jan. 

Nu mă deranjez să-i reamintesc că mă cheamă Jane. Am făcut-o deja de 
câteva ori, dar vorbele mele nu par să pătrundă prin mâzga de Woodford 
Rezerve în care e adâncit permanent creierul lui. 

— M-aţi rugat să încep cu a doua cameră de oaspeţi astăzi, îi explic, 
arătând spre scări. 

După un moment, încuviinţează cu un gest. 

Pornesc într-acolo, dar nu-mi stă mintea la Tripp și la Blanche. 

Nu mă gândesc decât la Eddie şi la cina de aseară. La felul în care a dat 
din cap când i-am zis că mă duc singură la mașină. Cum ne-am îmbrățișat 
stingheri pe trotuar şi cât de repede s-a îndepărtat de mine. 

Crezusem... 

La dracu”, nu mai contează! Poate crezusem că se întâmpla ceva între noi, 


dar, în mod evident, mă înșelasem. Singurul lucru care se petrece acum este 
că mă îndrept spre „a doua cameră de oaspeţi” din casa Ingraham ca să 
împachetez... cine ştie ce. 

Dormitorul se află la primul etaj, e relativ mic, zugrăvit în nuanţe de 
albastru, cu flori mari, exotice. Pe podea, zac cutii din carton și din plastic 
pentru depozitare, dar am senzaţia că nu Tripp le-a pus aici. Poate surorile lui 
l-au vizitat ca să pregătească încăperea pentru mine. Ca un soi de curăţenie în 
avans, pentru a păstra fantezia unui Tripp care reușește să-și vadă de viaţă. 

Nu era cazul totuși. 

Au trecut zece minute de când am venit și îl aud apropiindu-se. 

Cred că, pe vremuri, Tripp semăna mult cu John. Mai puţin jalnic, desigur, 
şi mai blond, mai chipeş. Nu ca lucrul acela care crește în locurile întunecate 
din spatele frigiderului. Însă lasă o impresie asemănătoare... clar ar hali 
mâncarea cu numele altcuiva pe ea şi pun pariu că nu doar o tipă de la 
Universitatea din Alabama se răsucise brusc, surprinsă să-l descopere pe 
Tripp Ingraham în pragul uşii, și se întrebase de ce cineva care arăta atât de 
inofensiv părea atât de înfricoșător. 

Însă toată băutura îi sporise nefiresc ciudăţenia. Cred că intenţionase să se 
furișeze și să mă surprindă în „dormitorul albastru”, dar i-am auzit paşii pe 
hol, chiar dacă se mișca încet, încercând să nu facă zgomot. 

Poate dacă n-ai mai purta pantofi de golf pe podelele din lemn tare, 
imbecilule, îmi zic în gând, dar zâmbesc atunci când mă întorc cu faţa spre el. 

— S-a întâmplat ceva? îl întreb. 

Ochii lui apoși, căprui, se măresc puţin. Afişează o expresie acră, poate 
fiindcă i-am distrus cine ştie ce plan îşi făcuse. Să scot un țipăt de fetiţă, 
poate, să scap o cutie şi să duc mâna la gură, îmbujorată toată. 

Probabil că i-ar fi plăcut așa ceva. Tripp Ingraham este, nu mă îndoiesc, 
genul de dobitoc care se masturbează când conduce, sare în lift și se preface 
că își împinge prietenele de pe marginea prăpastiei. 

Cunosc genul. 

— Poţi împacheta tot ce găseşti aici, dacă vrei, spune Tripp, rotind paharul 
de plastic în mâini. Nimic din toate astea nu însemna ceva pentru Blanche. 

Nu minte. E o cameră drăguță, dar are un aer de hotel. Ca şi cum tot ce se 
află în ea a fost ales pentru aspect, nu pentru a satisface un gust personal. 

Arunc o privire lângă pat, spre lampa făcută să semene cu o găleată 
demodată. Pânza abajurului are un model floral fin, bleu-pal cu verde. Nu mă 
miră. Toate fleacurile din aceste case arată la fel. Cu excepţia casei lui Eddie. 


Îmi vine brusc ideea că tot ce am văzut în aceste vile pare să fie o imitație 
palidă a obiectelor din casa lui Eddie, reproduse de un aparat Xerox care 
rămâne treptat fără tuş, iar copiile devin tot mai difuze, tot mai puţin 
distincte. 

Îmi dau seama unde am mai văzut lampa în formă de găleată. 

— E de la Southern Manors, nu? întreb, arătând spre noptieră. M-am uitat 
pe site-ul lor noaptea trecută și... 

Tripp mă întrerupe cu un sunet nepoliticos şi îşi lipeşte paharul de buze 
din nou. Când îl lasă jos, o picătură de bourbon îi rămâne pe mustaţa zbârlită. 
O linge imediat și limba lui rozalie îmi provoacă greață. 

— Nu, lampa aia a fost a lui Blanche. Cred că i-a aparţinut mamei ei sau 
cam aşa ceva. Ori a luat-o când s-a vândut vreo casă, nu ştiu. 

Ridică din umeri şi burta i se mişcă pe sub tricoul polo. 

— Bea Rochester n-avea nicio treabă cu ideile originale. La rahaturile gen 
Southern Manors se pricepea de minune Blanche. 

Las pe podea cutia pe jumătate goală. 

— Adică a copiat stilul lui Blanche? 

Tripp pufnește şi înaintează și mai mult în cameră. Vârful pantofului agaţă 
un sac de gunoi plin de lângă ușă şi face o gaură mică în el. Mă uit la bucata 
de material roz care se ivește. 

— A copiat, a furat... spune el, gesticulând cu paharul spre mine. Au 
crescut împreună, ştiai? Au fost la aceeaşi școală, Ivy Ridge. Cred că au fost 
şi colege de cameră. 

Întorcându-mă din nou la teancul de cărți de pe pat, încep să le aşez în 
cutia de la picioarele mele. 

— Am auzit că erau apropiate, răspund, întrebându-mă câte informaţii aş 
putea stoarce de la Tripp Ingraham. 

E singurul de până acum care nu a vorbit despre Bea de parcă ar fi fost 
buricul pământului, aşa că nu m-ar supăra să aud ce are de spus. Însă bârfele 
sunt alunecoase, spinoase. Prefă-te că eşti prea interesat şi, brusc, dai de 
bănuit. Poartă-te de parcă ai fi plictisit, indiferent şi, uneori, persoana se 
închide complet, dar, alteori, dacă e vorba de Emily Clark, nerăbdătoare să 
trăncănească, va spera să găsească momeala perfectă cu care să te agaţe. 

Nu ştiu în ce categorie se încadrează Tripp, dar ştiu că stă nemișcat pe 
colţul patului, unde salteaua se lasă sub greutatea lui. 

— Bea Rochester, murmură el. O chema Bertha, de fapt. 

Îmi ridic privirea, îmi dau părul după urechi şi el mă urmăreşte cu ochi 


tulburi, dar clar atent la ce se citeşte pe fața mea. 

— Serios? îl întreb. 

El încuviinţează. Un picior i se bâțâie nervos, iar mâinile răsucesc întruna 
paharul gol. 

— Se pare că şi l-a schimbat când s-a dus la colegiu. Așa susținea 
Blanche. S-a întors într-o zi la Birmingham și a pus pe toată lumea să o strige 
Bea. 

Tripp oftează din nou şi continuă să-și legene piciorul. 

— Blanche s-a conformat. Nu i-a mai pomenit niciodată numele real în 
faţa altora, din câte știu. 

Bertha. Numele îmi apasă limba cu greutatea lui şi mă gândesc la 
fotografiile pe care le-am văzut aseară, la buzele ei roşii şi la părul negru, 
strălucitor. Nu arăta deloc ca o Bertha și nu o învinovăţesc deloc că a vrut să 
şi-l schimbe. 

În plus, e un alt lucru pe care îl avem în comun, un alt secret bine ascuns 
în inima mea. Nu m-am născut o „Jane”, în definitiv. Celălalt nume, mai 
vechi, a rămas atât de departe în urma mea, încât, ori de câte ori îl aud la 
televizor, într-un magazin, la radio sau ca parte a unei conversații, când trec 
pe lângă oameni, nu tresar și nici nu întorc capul. Am îngropat acea persoană 
undeva, în Arizona, aşa că numele nu mai reprezintă nimic pentru mine 
acum. 

Am avut noroc, totuşi. Nimeni de aici nu ştie de celălalt eu al meu. Bea 
Rochester nu s-a bucurat de acest lux. Cum o fi fost să locuieșşti lângă cineva, 
pe aceeaşi stradă, care ştia cât de mult îţi doreai o schimbare? 

Tripp încă vorbește, dar nicio informaţie nu se dovedește folositoare. E 
doar o înşiruire de amărăciuni, alimentate de bourbon, axate pe Blanche şi pe 
faptul că habar n-are ce va face cu toate lucrurile ei. 

De câte ori vin aici, aud cel puţin o dată aceeași placă: o să arunce tot ce i- 
a aparținut lui Blanche, o s-o ia de la capăt, poate în alt loc, mai mic, 
„undeva, aproape de terenul de golf”. 

N-o va face totuși. Va rămâne în casa asta, pe care o va transforma într-un 
altar. 

Casa Rochester nu e un altar. 

Mă gândesc la asta când plec de la Tripp, închizând ușa și lăsând în urmă 
toată tristeţea şi amărăciunea. Eddie are doar o fotografie cu Bea, cea din 
Hawaii. Oare înseamnă că îşi vede de viaţă deja ori măcar încearcă? 

Cred că încearcă. 


Apoi, de parcă l-aş fi invocat, apare în fața mea, alergând pe trotuar. Mă 
observă şi se opreşte. Părul negru, ud, i s-a lipit de sprâncene. 

— Jane! 

— Salut! 

Stăm acolo, eu, ținând strâns lipită de mine geanta veche, iar Eddie, în 
hainele lui sport scumpe, cu mâinile în şold, respirând din greu. 

Îmi pică ochii pe pieptul lui lat, acoperit de tricoul îmbibat de transpiraţie 
şi, brusc, nu-mi mai pasă de noaptea trecută, de soția lui sau de câţi oameni 
ne-ar putea vedea acum. 

— Lucrezi pentru Tripp? mă întreabă şi pe frunte îi apar trei riduri când 
ridic din umeri. 

— Cam aşa ceva. l-am plimbat câinele o vreme, iar acum îl ajut să 
împacheteze lucrurile soţiei. 

Încruntătura i se adânceşte, degetele i se strâng și mai ferm pe oasele 
şoldurilor. 

— Am fost un măgar aseară. 

Clatin din cap, dar el ridică o mână. 

— Nu, serios. Obişnuiam să lucrez cu Chris şi, când a adus vorba de 
Bea... m-a tulburat pur şi simplu. Am început să mă gândesc că e prea 
devreme, că oamenii vor comenta aiurea şi eu... 

Oftează şi se uită în pământ. Când mă priveşte iar, părul îi acoperă fruntea 
ca unui băieţel. E atât de fermecător, încât degetele mele vor să i-l aranjeze. 

— Pot să mai încerc o dată? mă întreabă. 

Chiar dacă nu ar fi zâmbit, chiar dacă ochii lui nu ar fi fost atât de albaștri, 
chiar dacă nu aș fi vrut să îl ating atât de tare că mă dureau maxilarele de cât 
strângeam din dinţi, tot aş fi spus da. 

Mi-aş fi amintit mirosul şi atmosfera sufocantă din casa lui Tripp 

Felul în care doamna McLaren s-a uitat la mine în sat. 

Privirea dură a lui Emily Clark. 

Casa lui Eddie şi ce am simţit când mi-am strecurat mâna într-a lui la cină. 

Da. 


9. 


APRILIE 


Vârtej. 

E greu să nu folosesc acest cuvânt ca să descriu relația mea cu Eddie, dar, 
de fiecare dată când îmi vine în minte, mă gândesc la cum povestea Bea că l-a 
cunoscut pe Eddie într-o vacanţă. 

Și ea tot ca un vârtej a descris-o. 

Dar poate că așa sunt relaţiile cu el. Poate orice femeie care intră în viaţa 
lui e luată pe sus în același fel, pentru că, odată ce hotărăşte că te vrea, numai 
aşa ştie el să se poarte. 

Îi dau lui Eddie o a doua şansă, dar cu anumite condiţii. Fără întâlniri în 
Mountain Brook. Teritoriul trebuie să fie neutru. Crede că-mi fac griji din 
pricina celorlalți oameni din Thornfield Estates care ar afla despre noi. Încă 
nu vreau să se ştie despre noi — şi nu vreau să risc un alt dezastru ca acela cu 
Chris dar nu pentru că îmi fac griji în privinţa slujbei mele. Zilele mele de 
plimbat câini sunt numărate. Aproape că aud finalul cum se apropie. 

Nu, încă nu vreau să afle cineva, deoarece îmi place să am acest secret. 
Cea mai tare bârfă din cartier e a mea. 

Într-un final, vor descoperi, desigur, dar am decis că, atunci când se va 
întâmpla, voi fi atât de prinsă în relaţie, încât nu vor putea face nimic. 

Februarie cedează locul lunii martie, martie, lui aprilie, iar noi mergem la 
restaurante de fiţe, ale căror meniuri abia dacă le desluşesc. Ne plimbăm prin 
parcuri, atingându-ne umerii şi șoldurile. Mergem la filme și stăm în spate, ca 
adolescenţii. Mâna lui e întotdeauna pe trupul meu, odihnindu-se în palma 
mea, urmărindu-mi conturul claviculei, o greutate caldă pe talie... Îi simt 
atingerea chiar și când suntem departe unul de altul. 

Asta e partea cea mai ciudată. Nu întâlnirile, nu ideea că un bărbat ca 
Eddie Rochester vrea să petreacă timp cu mine. Ci intensitatea cu care îl 
doresc şi eu. 

Nu sunt obişnuită cu aşa ceva. 

Eu să vreau lucruri? Fireşte. O constantă în viața mea. Ochii care 
surprindeau sclipirea unui obiect scump la încheietura unei mâini sau la gâtul 
cuiva. Fotografiile unor case de vis care-mi tapetau pereţii dormitorului, în 
locul unui afiş cu vreun puber de care fetele de vârsta mea erau interesate. 

Însă mă feresc de mâinile bărbaţilor de la 12 ani, iar să-mi doresc să mă 
atingă unul e o senzaţie nouă pentru mine. 

Cred că-mi place. 

Prima dată când m-a sărutat s-a întâmplat în spatele mașinii lui, parcate 
lângă un restaurant. Gura lui avea gustul vinului roșu pe care îl băuserăm, iar 


mâinile lui care îmi cuprinseseră faţa nu mă făceau să mă simt prinsă într-o 
capcană, ci... în siguranţă. Și frumoasă. 

M-a încântat dezamăgirea din ochii lui când m-am retras. Fiindcă normal 
că m-am retras. Lucrul potrivit, la momentul potrivit, asta contează aici şi n- 
am de gând să stric ceva atât de important, dovedindu-mă o cucerire ușoară 
pentru el. 

Deocamdată, intimitatea dintre noi se reduce la sărutat și, ocazional, la 
atingeri fierbinţi; el își plimbă palmele pe braţele ori pe coapsele mele, iar eu 
îmi odihnesc degetele pe mușchii tari ai stomacului său, fără să cobor spre 
locuri periculoase. 

N-a fost nevoit să aştepte nimic o lungă perioadă, cred, aşa că ar face bine 
să mă aştepte pe mine. 

Dar nu e vorba doar de săruturi sau de intensitatea dorinței mele, care îmi 
dă amețeli. Mă impresionează cât de multe lucruri observă el. Cât de mult mă 
observă pe mine. 

La a treia noastră întâlnire — cu sandviciuri, la un local din Vestavia —, am 
ales o sticlă de cream soda din frigider și, fiindcă nu m-am putut stăpâni, i- 
am povestit despre unul dintre asistenții maternali pe care i-am avut la zece 
ani. Acesta era obsedat de cream soda, cumpăra baxuri uriașe de la Costeo, 
dar nu mă lăsa nici pe mine, nici pe Jason, un alt băiat din casă, să ne atingem 
de ea. Ceea ce însemna, bineînţeles, că numai așa ceva voiam să beau. 

M-a surprins cât de uşor mi-a ieşit povestea de pe buze. Totuşi, nu pe de- 
a-ntregul adevărată. Omisesem partea cu „asistentul matemal” și spusesem 
simplu „tata”, dar nu-mi mai deschisesem sufletul în felul acesta de ani buni, 
în faţa nimănui. 

lar Eddie nu m-a descusut şi nici nu m-a privit cu milă. S-a mulţumit să 
mă strângă de mână și, când m-am dus la el acasă, a doua zi, frigiderul era 
ticsit cu mult iubitele mele sticle negre. 

Nu marca ieftină, de tot rahatul, cumpărată de domnul Leonard, ci un 
produs de calitate, care se vinde numai în băcănii la modă și stilate. 

Am trăit atât de mult timp încercând să nu fiu văzută, încât e ceva ameţitor 
în felul în care îl las să mă vadă. 

John bănuiește că se petrece ceva, fiindcă ochii lui ca două mărgele sunt 
mai scormonitori decât de obicei când mă urmăresc prin apartament, însă nici 
măcar asta nu mă mai deranjează acum, îmi place să am un secret, să afișez 
un zâmbet șmecher și să nu am un program fix de venit acasă. 

Dar nimic din toate astea — să mă sărut cu Eddie, să-l dau naibii pe John — 


nu se compară cu sentimentul de acum, când, ghemuită lângă pătuţul unde îl 
aşez pe Bear după ce ne întoarcem de la plimbare, o ascult pe doamna Reed 
vorbind la telefon. 

— Eddie iese cu cineva. 

Îmi permit să surâd uşor. Aşteptam această clipă, dar e şi mai 
satisfăcătoare decât îmi imaginam. Fiorul resimţit se aseamănă cu senzaţia pe 
care o am când şparlesc un inel sau strecor un ceas în buzunar. 

De fapt, e chiar mai bine de atât. 

— Ştiu! exclamă doamna Reed în spatele meu. 

Urmează o pauză și mă întreb cine e la capătul celălalt al firului. Emily, 
poate? Ele două sunt când prietene, când inamice, dar, săptămâna asta, se 
poartă amabil. Nu-i nevoie decât de un comentariu meschin despre pantalonii 
de yoga prea strâmţi sau de o aluzie răutăcioasă referitoare la lipsa copiilor şi 
dușmănia dintre ele se reîntoarce cât ai clipi. Deocamdată, sunt cele mai bune 
prietene. 

Și discută despre mine. 

Numai că ele nu știu că e vorba de mine și mă distrez al naibii. Partea pe 
care o aştept de săptămâni. 

Schiţez un zâmbet când mă întorc spre doamna Reed și-i întind lesa lui 
Bear. 

O ia şi îi spune celeilalte: 

— Fată, hai că te sun eu înapoi. 

Clar vorbeşte cu Emily. Când sunt prietene la cataramă, numai ele o ţin 
întruna cu „fată”. 

Pune telefonul pe tejghea şi îmi zâmbeşte. 

— Jane! 

Efectiv toarce și știu ce urmează. A procedat așa și înainte, cu Tripp 
Ingraham, chinuindu-se să mă tragă de limbă, să afle orice lucru cât de mic 
despre cum e să fiu în preajma lui. Mă amuză s-o văd cum se crede subtilă. 

— Ai observat pe cineva necunoscut la casa Rochester? mă întreabă. 

Iar eu îi ofer acelaşi surâs tâmp dintotdeauna și dau din umeri. 

— Nu cred. 

E un răspuns stupid şi mor de plăcere când o văd cum clipeşte des, 
nesigură de ce a auzit. Trec pe lângă ea și îmi flutur degetele. 

— Ne vedem săptămâna viitoare! îi strig veselă. 

Pe o masă, lângă uşă, zăresc o pereche de ochelari de soare Channel și un 
teanc de bani frumos aranjaţi, dar îi ignor. 


În schimb, imediat ce ies pe trotuar, îmi scot telefonul și îi trimit un SMS 
lui Eddie. 

e 

Dacă Eddie a fost surprins sau nu că eu am iniţiat o întâlnire — şi că am 
sugerat „să mâncăm acasă” — nu mi-a arătat. Mi-a răspuns la SMS după 
numai câteva minute, iar acum, când apar acasă la el, pe la șapte seara, cina e 
deja pregătită. 

Nu mă întreb dacă a gătit chiar el sau a luat ceva de la micul magazin 
gourmet din sat, unde se găsesc tot felul de mâncăruri care, băgate la cuptor 
sau puse în nişte vase de cupru grozave, pot trece lejer drept preparate de tine. 

Nu contează. 

Însă contează că, deşi ar fi putut comanda online, a depus un oarecare 
efort pentru seara noastră, lucru care îmi spune că am dreptate să trec la 
următoarea etapă. 

Aștept până după cină, când ne întoarcem în sufragerie. Eddie a aprins 
câteva lumânări, iar lămpile aruncă sfere de lumină caldă pe podea. Toamă 
un pahar cu vin pentru mine şi unul cu whisky pentru el. ÎI simt pe buzele lui, 
vechi și scump, când mă sărută. 

Mă gândesc la prima zi petrecută aici, bând cafea, învârtindu-ne unul în 
jurul celuilalt. Aceste noi versiuni ale noastre — îmbrăcate mai frumos (port 
blugii schinny cel mai puţin tociţi și un top H&M din mătase artificială, găsit 
la Goodwill), cu alcool în loc de cafea, prinse într-un dans diferit — par că se 
suprapun peste variantelor timpurii ale lui Jane și Eddie. 

Jane şi Eddie. Îmi place cum sună şi hotărăsc că o să rămân Jane pentru 
totdeauna. Tot alergatul şi toate minciunile la asta au dus. A meritat, deoarece 
acum sunt aici, cu acest bărbat frumos, în această casă frumoasă. 

Mai am un singur lucru de făcut. 

Mă întorc cu spatele la el şi învârt paharul cu vin între palme. În geamul 
ușilor glisante uriașe, nu văd decât reflexia mea și pe a lui Eddie. Se sprijină 
de insula din marmură care separă sufrageria de bucătărie. 

— A fost o seară încântătoare, îi spun, asigurându-mă că folosesc doza 
corectă de melancolie. O să-mi fie dor de locul ăsta. 

Nu e greu să par tristă când rostesc cuvintele — până și ideea de a pleca îmi 
strivește pieptul. E un alt sentiment ciudat, unul cu care nu sunt obișnuită. Să 
vreau să rămân undeva. Oare pentru că am obosit de atâta alergat sau e 
altceva? De ce aici? De ce acum? 

Nu ştiu decât că acest loc, casă, cartierul mă fac să mă simt sigură, aşa 


cum nu mi s-a mai întâmplat înainte. 

În geam, îl văd pe Eddie încruntându-se. 

— Ce vrei să zici? 

Mă răsucesc cu faţa spre el şi ridic din umeri. 

— Nu ştiu sigur cât mai pot sta în Birmingham. Nu vreau să plimb câini o 
veșnicie, iar colegul meu de apartament e un coșmar. Am verificat 
programele de la școlile din Vest și... 

Mă opresc, gândindu-mă dacă să ridic din umeri iarăși, dar stabilesc că se 
potriveşte un oftat melancolic. 

— Şi cu noi cum rămâne? mă întreabă. 

Îmi dau toată silinţa să-mi ascund zâmbetul. Mă uit la el şi înclin capul. 

— Eddie. A fost distractiv, dar... Serios acum, noi doi nu avem un viitor, 
nu? La un moment dat, o să vrei o femeie mai... rafinată. 

Flutur mâna liberă. 

— Mai sofisticată. Mai frumoasă. 

Trag aer adânc în piept. 

— Nu am fost complet onestă în privinţa trecutului meu... şi a vieții mele 
dinainte. 

Eddie nu se mișcă, mă priveşte şi aşteaptă. 

— OK, spune el cu o voce blândă, răbdătoare. Vrei să începi acum? 

Încuviințez şi fac cea mai îndrăzneață mișcare din viaţa mea. Îi 
mărturisesc adevărul. 

— Am stat în plasament încă de la vârsta de trei ani, până când am devenit 
majoră. Tatăl menţionat zilele trecute... nu era tatăl meu real, ci un asistent 
maternal deloc cumsecade. Nici măcar nu știu cine-mi sunt părinţii. Adică le 
ştiu numele, fiindcă le-am văzut pe hârtie. Nu mi-i amintesc. Nu știu cine 
sunt în realitate. Chiar vrei să fii cu o astfel de persoană? Cineva care vine de 
nicăieri? 

Pune paharul pe blatul insulei și, din câţiva paşi, e lângă mine. 

— Da, îmi răspunde, aproape în șoaptă. 

Îmi cuprinde în palme braţele goale. Îi simt atingerea până în vârful 
degetelor de la picioare şi, când îmi mușşc nervoasă buza de jos, ochii lui îmi 
urmăresc mișcarea. 

— Mulţumesc că mi-ai zis, Jane. Acum, că știu asta despre tine și îmi 
închipui lucrurile prin care ai trecut... 

Se opreşte căutându-mi privirea. În ochii lui, citesc atâta empatie și 
bunătate, că mi se înmoaie genunchii. 


— Nu te vreau mai puţin. Dimpotrivă, te vreau şi mai mult, adaugă el. 


E cel mai frumos lucru pe care mi l-a spus cineva vreodată. 

— Eddie... 

Strânsoarea lui devine mai puternică. 

— Nu, îmi răspunde. Dacă voiam o Emily Clark sau o Campbell Reed, aş 
fi cu ele. Sunt cu tine pentru că pe tine te vreau, Jane. 

Eddie se apleacă și buzele lui le ating delicat pe ale mele. Apoi simt o 
pișcătură când mă mușcă ușor, iar dorinţa curge prin mine atât de violent, 
încât aproape tremur. 

— Jane a mea, rosteşte el răgușit, aspru. 

Înghit în sec. De data asta, totul e pe bune, fără iluzii. 

— Nu sunt a ta, reușesc să îndrug. Sunt liberă ca orice nenorocită de 
pasăre. 

Zâmbeşte şi, când mă sărută din nou, îmi folosesc la rândul meu dinţii, 
mușcându-i buza în același loc. 

Nu plec în seara asta și amândoi ştim. 

Nu mai plec niciodată. 


PARIEA A DOUA 


BEA 


IULIE, O ZI DUPĂ BLANCHE 


Nu ştiu pentru cine scriu. 

Pentru mine, cred. E o modalitate de a înregistra totul cât încă e proaspăt 
în mintea mea. Nu-mi permit să sper că nota va fi găsită de cineva. Mă doare 
prea tare să visez la așa ceva acum. 

Dar poate, dacă scriu totul negru pe alb, o parte dintre relatări vor căpăta 
sens și mă vor împiedica să o iau razna. 

Noaptea trecută am înțeles pentru prima dată ce uşor îţi poate scăpa 
sănătatea mintală printre degete. 

Eddie a inclus şi o carte în proviziile pe care mi le-a adus, un roman ieftin 
pe care îl aveam încă din perioada colegiului. Am găsit un pix pe fundul unui 
sertar al noptierei pe care am cărat-o amândoi aici, sus, acum câteva luni. 

E ceva bizar în toate astea. Să-mi scriu propria poveste peste cuvintele pe 
care le citesc şi le recitesc din tinereţe. 

Dar e şi mai greu să scriu adevărul. 

Noaptea trecută, soțul meu, Edward Rochester, a ucis-o pe cea mai bună 
prietenă a mea, Blanche Ingraham. 

Blanche e moartă. Eddie a ucis-o. Sunt închisă în casa noastră. Oricât îmi 
repet aceste cuvinte în sinea mea, tot mi se par greșite, nebuneşti, aşa că nu 
mă pot abține să mă întreb dacă nu cumva sufăr de halucinaţii oribile. Sau 
poate m-am înecat împreună cu Blanche și trăiesc în iad. 

Are mai mult sens decât orice altceva. 

Dar nu. Eu şi Blanche ne-am dus la casa de lângă lac în weekend, o 
excursie între fete, care trebuia să ne dea ocazia de a petrece puţin timp 
împreună. Amândouă fuseserăm foarte ocupate — eu, cu Southern Manors, 
Blanche, cu Tripp — şi să stau și să pălăvrăgesc cu cea mai bună prietenă, să 
bem vin şi să râdem cum făceam încă de pe vremea adolescenţei s-a dovedit a 
fi... perfect. Weekendul acela a fost perfect. 

Reiau totul în minte ca să mă conving că nu au existat semne care să ne 


avertizeze despre ceea ce urma să se întâmple. 

Vedeţi voi, e dificil să descâlcesc iţele. 

Îmi amintesc că Eddie a apărut pe neașteptate şi am hotărât să ieşim cu 
barca pe lac pentru o plimbare la miezul nopţii. Eddie conducea, iar eu şi 
Blanche dansam pe muzica nebună ce răzbătea din boxe. Apoi, mi-am simţit 
capul tot mai greu, gândurile mi s-au învălmășit şi s-a făcut întuneric. 
Blanche ţipa, m-am trezit în apă și era cald, ca într-o baie, și am știut că 
trebuie să continui să înot, dar, când am ajuns la țărm, Eddie era deja acolo. O 
durere orbitoare mi-a explodat în cap şi iarăși s-a lăsat bezna peste mine. 
Când am deschis ochii, eram... aici. 

În această cameră. 

A fost ideea lui Eddie să adauge o cameră de refugiu la etajul al doilea, 
după ce am urmărit un episod din 60 Minutes, în care explicau că e ultimul 
răcnet în domeniul construcţiilor. Acceptasem atunci când el renovase casa, 
pentru că voiam să avem tot ce e mai bun și, dacă asta îl făcea fericit, de ce 
nu? 

Aș fi făcut orice să-l văd fericit. 

Tot a lui fusese ideea să avem ceva mai mult decât un spaţiu gol. El 
sugerase și patul. 

— În caz că rămânem blocaţi aici, o vreme, mă ispitise, apucându-mă de 
talie și trăgându-mă lângă el. 

Chiar dacă eram căsătoriţi deja de un an, simţisem același fior care mă 
copleșise în prima noapte în care mă sărutase. 

Sentimentele mele față de Eddie nu se schimbaseră deloc. Poate de aceea 
nu am intuit nimic din tot ce a urmat. Fusesem prea îndrăgostită, prea 
încrezătoare, prea... 

. 

Eddie a intrat când scriam ultima propoziţie. Am izbutit să vâr cartea sub 
pat înainte să deschidă uşa, aşa că nu m-a surprins scriind, slavă Domnului! 
Voi fi mai atentă în viitor. 

Nu mă consolează deloc, dar arată îngrozitor. Eddie a fost întotdeauna 
dichisit, dar astăzi avea ochii roşii şi pielea aproape cenușie, era slăbit. Şi, 
oricât de nebunesc şi de grotesc sună, pentru o secundă, mi-a părut rău pentru 
el. Voiam să-l ajut. Așa s-a desfășurat toată căsnicia noastră. Eu planificam, 
Eddie punea în practică. 

Am aşteptat să rostească el ceva, să încerce să explice măcar ce dracului se 
petrece. Probabil că ar fi trebuit să ţip, să mă reped la el, să-l lovesc. Orice. 


Dar eu am stat încremenită. 

Aş vrea să dau vina pe efectele drogului pe care mi l-a strecurat în băutură, 
însă, din secunda în care a intrat, am paralizat din cauza fricii și a şocului. 

Nu am putut decât să-l urmăresc cum aranjează sticlele de apă şi pachetele 
de biscuiţi cu cremă de alune, două mere și o banană pe masa de lângă ușă, 
întors cu spatele la mine. 

Eddie a ucis-o pe Blanche. 

A omorât-o şi m-ar putea omori şi pe mine. 

Eddie, soțul meu, partenerul meu. Bărbatul pe care credeam că îl cunosc 
foarte bine. Care, în ziua când ne-am cunoscut, mi-a zâmbit cu atâta blândeţe 
în privire. Care mă asculta mereu atent când îi vorbeam despre cum a decurs 
ziua, despre afacerea mea ori despre visurile mele. Care îşi amintea lucruri 
mărunte, prosteşti — precum sosul meu iute preferat sau cum îmi plăcea 
cafeaua, cu o pastilă de îndulcitor Splenda. 

Bărbatul acela, Eddie, era un criminal. 

Dacă mă gândesc prea mult, îmi vine să urlu şi mă tem că, dacă încep să 
tip, n-o să mă mai opresc niciodată. Așa că trag aer în piept regulat, deşi 
exercițiul — inspira numărând până la patru, ţine aerul în piept numărând 
până la patru, expiră numărând până la şase — îmi aminteşte de lecţiile de 
yoga pe care eu și Blanche le-am luat luna trecută. 

Doamne fereşte, acum o lună! Mi se pare deja o altă viaţă. 

Eddie n-a vorbit cu mine, doar a așezat mâncarea și apa, apoi a ieşit, iar eu 
m-am prăbuşit pe podea și am plâns, tremurând atât de rău, că-mi clănțăneau 
dinții. 

Cum de m-am măritat cu un monstru şi nu mi-am dat seama de asta decât 
prea târziu? 


PATRU ZILE DUPĂ BLANCHE 


Astăzi, Eddie a venit din nou, cu mai multă apă și mâncare. Am încercat 
să vorbesc cu el, dar, de îndată ce i-am rostit numele, a ridicat mâna și şi-a 
apropiat faţa de a mea. 

Parcă mă uitam la un străin care avea aceleași trăsături familiare. Nu-l 
cunoşteam pe bărbatul acesta rece și periculos și, după ce a plecat, am simţit 
o uşurare imensă. Nu am mai plâns şi nici nu am mai tremurat. Poate că 
scrisul mă ajută, la urma urmelor. 


ȘASE ZILE DUPĂ BLANCHE 


Au trecut două zile de la ultima vizită a lui Eddie și, în tot acest timp, am 
devenit mai calmă și mai sigură pe mine. 

Încă nu înţeleg ce planuri are sau de ce mă ţine aici, de ce nu mă aflu pe 
fundul lacului, alături de Blanche. Trebuie să existe un motiv şi am de gând 
să-l descopăr. 

Trebuie să fiu isteaţă. 

Mai isteață decât Eddie. 

E singurul mod prin care pot ieşi vie de aici. 


Bea nu voia să întârzie, dar traficul fusese un coșmar şi ploaia nu ajutase 
nici ea. 

Când se strecoară la masă în separeu, vizavi de Blanche, din restaurantul 
lor preferat, La Paz, Blanche e deja la a doua margarita și coșul cu chipsuri 
e aproape gol. 

Imediat ce se așază, Blanche îi face semn ospătarului, arătând spre 
paharul ei, apoi spre al lui Bea, care încearcă să pară iritată. De obicei, 
comandă o margarita, numai că, în seara asta, nu-și propusese să bea. 

Nu se descurcă deloc să-și ascundă enervarea, pentru că glasul îi sună 
mai ascuţit decât intenționase când spune: Aşadar, o marţi cu trei margarita? 

Blanche ridică din umeri și mai înmoaie un chips în sosul din micul vas 
albăstrui. 

— Dacă-mi permit! spune ea pe un ton vesel, dar fals în urechile lui Bea. 

Blanche se purta aiurea de ceva vreme, însă Bea nu reușește să-și dea 
seama despre ce e vorba. Poate din cauza lui Tripp. El şi Blanche erau 
căsătoriți doar de un an, dar deja apăruse răceala între ei, o relaţie 
încordată. Cu nicio săptămână în urmă, Bea se dusese acasă la ei să bea 
ceva și trebuise să suporte timp de două ore răutăţile constante, ironiile şi 
jignirile deghizate în afecţiune. 

Acum, Bea stă în faţa lui Blanche și îi observă ochii ușor umflați și 
paloarea. Îşi doreşte să nu fi făcut gluma aia proastă despre a treia 
margarita. 

Când le sosesc băuturile, Bea ridică paharul masiv, cu sare pe margini, și 
îl ciocnește de al lui Blanche. 

— Pentru noi, zice ea. Și gata cu monstruozităţile pline de zahăr de la El 
Calor. 

Asta o face pe Blanche să schițeze un zâmbet, așa cum sperase Bea. El 
Calor era un local ieftin mexican de lângă Ivy Ridge, şcoala la care 
merseseră amândouă în adolescenţă. Obișnuiau să se ducă acolo, în fiecare 
vineri seara, cu mult înainte să împlinească 21 de ani, şi să comande cele 
mai greţoase margarita din meniu, amestecuri îngheţate, care veneau în 
boluri uriașe, roșu-aprins sau albastre ori verde-neon, culori care le pătau 
buzele și dinţii. 

Bea încă are o fotografie cu ea și cu Blanche în ultimul an de liceu, în 
care scot limba la cameră; a lui Blanche, violacee, a lui Bea, cărămizie. 


Ochii le sclipesc de alcool şi de tinereţe. 

Îi place la nebunie poza aia. 

Îi e dor de fetele acelea. 

Poate că astă-seară au şansa să-și retrăiască puţin trecutul? 

Blanche ridică meniul și Bea îi zăreşte brăţara de la încheietură. 

Fără să stea pe gânduri, se întinde spre Blanche şi cercetează bijuteria. E 
un lănţişor subţire de argint cu o zeitate ca pandantiv — semnul zodiacal al 
lui Blanche, Scorpion, bătut în diamante. 

— Avem şi noi ceva asemănător care o să iasă pe piaţă la anul, spune 
Bea, răsucindu-i încheietura ca să vadă mai bine brăţara. Dar am făcut o 
întăritură din email pe pandantiv şi oferim diverse pietre colorate ca opțiuni. 
O să-ți aduc și ție una. 

Blanche își smulge mâna, aproape răsturnându-și băutura cu cotul. 
Mișcarea e atât de bruscă, atât de agresivă, că, pentru o secundă sau două, 
Bea nu-și retrage propria mână și rămâne cu ea întinsă peste chipsuri și 
salsa. 

— Îmi place brăţara asta, spune Blanche, uitându-se la meniu şi ferindu- 
se de ochii lui Bea. Nu am nevoie de alta. 

— Am crezut..., începe Bea, dar se oprește și ridică propriul meniu, chiar 
dacă întotdeauna comandă același lucru ca prietena ei. 

Blanche procedează la fel, dar ai crede că secretele universului sunt 
inserate printre descrierile tipurilor de burrito și de enchilada, atât de 
concentrată citeşte meniul. 

Tăcerea dintre ele devine grea și stânjenitoare, iar Bea încearcă să-și 
amintească exact când s-a simţit ultima oară aşa în prezenţa lui Blanche. Îi 
fusese cea mai bună prietenă de când era doar o adolescentă nervoasă de 14 
ani, care se afla departe de casă pentru prima dată şi încerca să se integreze 
într-o școală nouă, sofisticată. 

După ce ospătarul le-a luat comanda — feluri obișnuite pentru ele, 
enchilada verde, pentru Bea, supă tortilla, pentru Blanche —, tăcerea s-a 
așternut iar și, tocmai când Bea se întreabă dacă să-și facă de lucru cu 
telefonul, prietena ei spune: 

— Așadar, cum e tipul? 

Un nou val de iritare o cuprinde pe Bea. 

— Eddie e în regulă, răspunde, accentuând dinadins numele, pe care, 
dintr-un motiv obscur, Blanche nu vrea să-l folosească. 


Întotdeauna zice tipul, ocazional, tipul acela și odată, la un prânz cu niște 
prietene de-ale lor de la Ivy Ridge, l-a numit individul, micul prieten al lui 
Bea. 

Pe parcursul anilor, de multe ori, Bea o auzise pe Blanche rostind această 
combinaţie de cuvinte aproape batjocoritoare, dar Blanche nu i le adresase 
niciodată direct ei, așa că, până la urmă, plecase de la masa de prânz foarte 
devreme. 

Acum, Blanche dă pe gât restul de margarita și repetă Eddie. Îşi 
încrucişează mâinile pe masă, se apleacă în faţă și mâneca tunicii i se 
apropie periculos de o pată de salsa, ce se întinde chiar lângă încheietura ei. 

— Nu am avut niciodată încredere în bărbaţii care folosesc asemenea 
diminutive, explică ea. Fii bărbat. Te cheamă Robert, nu Bobby, pentru 
Dumnezeu! Nu Johnny, ci John. 

— Ai dreptate, încuviinţează Bea fără să se poată abţine. E ca atunci când 
un tip e a treia roată la căruţă și i se zice Tripp. 

Blanche clipeşte des de câteva ori, apoi, spre surpriza lui Bea, râde şi se 
lasă pe spate. 

— OK, touché, cățea ce ești, rostește, dar fără patimă. 

Bea simte cum o parte din atmosfera încordată se mai risipește şi se 
întreabă dacă seara poate fi totuşi salvată. 

Însă Blanche se apleacă din nou spre ea ca să o ia de mână. S-a abțiguit 
bine de tot, constată Bea, cea de-a treia margarita terminând treaba începută 
de primele două, și strânsoarea ei e surprinzător de puternică. 

— Serios, Bea. Ce ştii despre tipul ăsta? L-ai cunoscut la plajă. Cine se 
întoarce dintr-o vacanţă cu un prieten? 

— Logodnic, de fapt, o corectează Bea, privind-o direct în ochi. M-a cerut 
în căsătorie săptămâna trecută. De aceea am vrut să iau cina cu tine. Ca să- 
ți spun. Surpriză! 

Bea își cuprinde faţa în mâini stânjenită, mişcându-și degetele şi zâmbind, 
dar ştie că nu va avea parte de un moment magic, cum văzuse în cazul altor 
femei: o pauză, urmată de ţipete și de ochi înlăcrimaţi, îmbrăţișări deloc 
elegante, planuri imediate pentru petreceri, întrebări despre inele, rochii şi 
luna de miere. 

Nu. Nu cu Blanche. 

Blanche, prietena ei cea mai bună nu-i oferă aşa ceva. 

În schimb, se sprijină de banchetă și deschide gura şocată. Blanche e 


blondă acum, culoarea a ieșit bine, dar ei îi înăsprește trăsăturile şi, preţ de 
o clipă, are senzaţia că stă în faţa unei străine. 

Ceva mai târziu, Blanche ridică iarăși din umeri, zornăind gheaţa din 
pahar. 

— Ei bine, măcar lasă-l pe Tripp să-ţi facă un contract prenupțial. 

Le sosește și mâncarea, ospătarul pune farfuriile pe masă. Bea se 
holbează la Blanche, așteptând să rămână singure din nou, după care se 
apleacă și şuieră. 

— Mulţumesc din suflet. Apreciez sprijinul. 

Blanche ridică brusc mâinile, iar brăţara de argint îi alunecă pe braţ, în 
jos. 

— Ce-ai vrea să zic, Bea? Că sunt fericită pentru tine? Că este o idee 
grozavă să te măriți cu un tip sexy care a dat peste tine la plajă? 

— Dar nu fost chiar așa, o contrazice Bea, aşezându-și șervetul în poală 
și aruncând o privire în jur. 

Încă vorbesc amândouă destul de încet, dar simte că, dintr-un moment în 
altul, vor crea o scenă gen Nevestele reale din Birmingham și e ultimul lucru 
pe care și-l dorește. 

E ultimul lucru pe care și vechea Blanche și l-ar fi dorit, dar cu noua 
Blanche — prea slabă, prea beată, prea blondă — cine știe? 

— Nu pricepi, insistă Blanche. 

Acum, da, o femeie de la altă masă se uită la ele, ridicând ușor din 
sprâncene. 

— Eşti bogată acum, Bea. Și nu bogată ca o persoană normală. Nu ești o 
avocată sau un medic de succes. Eşti pe cale să ai GRĂMEZI de bani şi tipul 
ăsta ştie. 

— Și de aceea e interesat de mine, corect? întreabă Bea, simțind cum îi ia 
fata foc, deși restul corpului pare rece ca gheaţa. Pentru că sunt bogată. 
Lucru care, ce coincidenţă, te sâcâie și pe tine. Evident, să-mi fii prietenă era 
mult mai ușor pe vremea când reprezentam pentru tine... doar un nenorocit 
de caz caritabil. 

Blanche pufnește, trântindu-se de spătar atât de tare, că bancheta se 
zguduie. 

— OK, bine. Eu doar încerc să am grijă de tine şi să-ţi amintesc că nu te 
poți atașa de orice persoană care se poartă frumos cu tine, dar, la cum văd 
că gândești, chiar îmi pierd vremea aiurea. 


Bea aproape că tremură, nu concepe să mănânce în starea asta, împinge 
farfuria cât colo şi ridică paharul. Gheaţa s-a topit, margarita a devenit 
sărată, acră şi prea tare, dar dă pe gât băutura oricum. 

— Vreau doar să fii atentă, spune Blanche, cu expresia ceva mai 
îmblânzită. Abia l-ai cunoscut. De când sunteți împreună? O lună? 

— De trei luni, răspunde Bea. Și ştiu tot ce am nevoie să știu. Știu că mă 
iubește și știu că-l iubesc. 

Blanche se strâmbă. 

— Corect. Fiindcă iubirea e singurul lucru care contează. 

— Știu că lucrurile sunt complicate între tine şi Tripp acum... 

— Nu sunt deloc complicate, o întrerupe Blanche, descriind cu degetele 
niște ghilimele imaginare. Doar că o căsnicie presupune mai multă muncă 
decât crezi tu. 

Blanche clatină din cap și lasă furculita jos. 

— În fine, el e sexy şi tu eşti bogată, așa că e posibil să fie mai uşor pentru 
voi doi. Poate că ăsta e secretul. 

Furia dispare din Bea la fel de rapid ca apa dintr-o cadă căreia i s-a scos 
dopul. 

Blanche e geloasă pe ea. 

Despre asta e vorba. 

Blanche e geloasă. Geloasă pe banii ei, pe succesul ei și, acum, pe 
bărbatul ei. 

Bea nu și-a închipuit niciodată că Blanche și-ar dori ceva ce are ea. Iar 
acum, vrea totul. 

Ceea ce îi ușurează misiunea de a-i lua mâna cu blândețe. 

— Hai să facem pace, da? o roagă. Fiindcă ar fi complet aiurea să nu 
vorbesc cu domnişoara mea de onoare. 

Blanche pufnește, dar, după un minut, îi strânge mâna, la rândul ei. 


PARIEA A TREIA 

Nu ştiam că și cearșafurile pot avea un miros atât de fin, dar așa se 
întâmplă cu ale lui Eddie. 

În fiecare dimineaţă, când mă trezesc în patul mare cu baldachin, îmi bag 
nasul în aşternuturi și inspir adânc, întrebându-mă cum dracului am avut atâta 
noroc. 

Au trecut două săptămâni de când m-am mutat, mai mult sau mai puţin, cu 
Eddie, două săptămâni de lenjerii moi și timp petrecut pe canapeaua plușată 
din sufragerie, urmărind după-amiaza emisiuni proaste la televizorul masiv. 

Nu mai plec de aici niciodată. 

Mă dau jos alene din pat şi degetele de la picioare ating bucuroase covorul 
moale, care mă așteaptă. Dormitorul este luxos exact cum trebuie — lemn 
negru, nuanţe de albastru-închis, ici şi colo, câte o pată de culoare gri. Neutru. 
Masculin. 

E singurul spaţiu unde Eddie a scăpat complet de stilul lui Bea, se vede 
limpede. Înainte, pun pariu că era copleșit de un vârtej de nuanţe 
strălucitoare, ca şi restul casei. Albastrul păunului, galbenul șofranului, fucsia 
aprinsă. Dar aici e doar Eddie. 

Și acum, eu. 

Îl găsesc pe Eddie în bucătărie, deja îmbrăcat pentru muncă, îmi zâmbeşte, 
cu o cafea aburindă în mână. 

— Bună dimineaţa, îmi spune, întinzându-mi cana. 

În prima zi când m-am trezit aici, Eddie îmi pregătise o cafea simplă, fără 
zahăr, aşa cum băusem la prima noastră întâlnire. Sfioasă, îi mărturisisem că 
nu-mi place cafeaua neagră atât de mult. Acum, am un espressor scump la 
dispoziţie, care adaugă laptele sub formă de spumă și, în plus, tot felul de 
siropuri aromate deloc ieftine. 

Cafeaua de astăzi miroase a scorţişoară şi inspir aroma înainte să iau o 


gură. 

— Nu ştiu cum să-ţi zic, dar mă culc cu tine doar pentru cafeaua ta, îi zic. 

El îmi face cu ochiul. 

— Talentul de a face o cafea grozavă chiar este singura mea trăsătură 
remarcabilă. 

— Cred că mai ai câteva, îl contrazic. 

El mă priveşte cu sprâncenele ridicate. 

— Doar câteva? 

Îi fac semnul de OK cu degetul mare și arătătorul, iar el râde, lucru care 
mă încălzeşte la fel de mult precum cafeaua. 

Îl plac. N-am cum să susţin altceva. Nu e vorba doar de casă sau de bani, 
deşi mă interesează sută la sută lucrurile astea, credeţi-mă. Dar să fiu cu 
Eddie e... plăcut. 

Și el mă place. Nu doar pe mine, cea inventată, îi plac și licăririle eului 
meu real pe care îl las să le zărească. 

Vreau să-i arăt mai multe despre mine, cred. Și a trecut o grămadă de timp 
de când nu m-am mai simţit așa. 

Întorcându-se la chiuvetă, Eddie își clăteşte cana şi zice: 

— Ce-ai în program astăzi? 

Aştept acest moment de două săptămâni, sperând că mă va întreba cu ce 
îmi ocup ziua. Fiindcă tot mai scot nenorociţii ăia de câini la plimbare. Stau 
eu în casa lui Eddie şi mănânc mâncarea cumpărată de el, dar sunt pe cont 
propriu în alte privinţe. Benzina, hainele, celelalte mărunţișuri. Încă trebuie să 
plătesc chiria. 

— Câini, răspund scurt. 

El ridică ochii și se încruntă ușor. 

— Tot mai faci asta? 

Ceva din căldura resimţită faţă de el se risipeşte. Dar ce credea că fac toată 
ziua? Zac şi-l aştept pe el să se întoarcă acasă? 

Îmi ascund iritarea, mă ridic de pe scaunul înalt şi dau din umeri. 

— Păi, da. Trebuie să produc cumva bani. 

Se strâmbă și își șterge mâinile pe unul dintre prosopelele Southern 
Manors, împrăştiate prin bucătărie. Cel folosit de el are o felie de pepene 
imprimată, cu o mușcătură perfectă într-o parte. 

— Eşti bine-venită să foloseşti cardul meu ori de câte ori ai nevoie. Și te 
pot adăuga astăzi ca titular de cont. La contul meu personal, nu la cel de la 
Southern Manors. Ăla implică tot felul de nenorocite de hârtii, dar putem 


rezolva şi asta până la urmă. 

Încremenesc. Eddie se întoarce din nou, mototoleşte prosopul și-l aruncă 
în camera pentru spălat rufe, aflată chiar lângă bucătărie. 

Oare aşa de uşor merg lucrurile pentru bărbaţii ca el? Îmi oferă acces la 
mii și mii de dolari de parcă ar fi nimic, când eu aş putea să... îi iau pur și 
simplu. Să-i iau tot, dacă vreau neapărat. 

Poate că tocmai asta e... nu-i trece nicio clipă prin minte că aș fi în stare 
de aşa ceva. Că cineva, dar mai ales o femeie, ar putea face asta. 

Dar, de vreme ce exact asta mi-am dorit, îi zâmbesc, dând aprobator din 
cap. 

— Ar fi... ar fi grozav, Eddie. Mulţumesc. 

— Ce sens are să am atâţia bani, dacă fata mea nu-i poate cheltui, nu? 

Ocoleşte barul, îmi înconjoară talia cu braţul și își îngroapă nasul în părul 
meu. 

— Totodată, spune el înainte să se retragă, de ce nu te duci acasă la tine 
să-ți iei lucrurile şi să le aduci aici? Așa, totul va fi oficial. 

Îmi apăs pieptul cu mâna şi îi arunc cea mai falsă privire de specialistă în 
flirt. 

— Edward Rochester, îmi ceri să mă mut cu tine? 

Zâmbeşte cu gura până la urechi, în timp ce merge cu spatele spre ușă. 

— Cred că da. Accepti? 

— Poate. 

Se răsuceşte pe călcâie, iar zâmbetul i se lăţeşte și mai mult. 

— Îţi las cardul la uşă! îmi strigă şi aud sunetul fin al plasticului lovindu- 
se de marmură, înainte ca uşa să se deschidă și să se închidă, lăsându-mă 
singură în casă. 

Casa mea. 

Îmi mai prepar o cafea şi mă duc la etaj, în baia masivă, partea mea 
preferată din vilă. 

Aproape ca orice altceva, este supradimensionată, dar nu copleșitoare. 
Mâna lui Bea se simte și aici, fireşte. Dacă Eddie ar fi proiectat camera, 
probabil că ar fi fost mai şic, mai modernă. Sticlă, oţel şi ceramică. În 
schimb, există marmură și cupru, cu o podea din mozaic şi — şocant ce n-ai 
văzut! — o magnolie în centru. 

Îmi frec degetul mare de la picior de una dintre plantele de un verde-închis 
şi mă pregătesc să intru în cadă. 

Aveam cadă și în apartamentul meu, dar trebuia să fiu drogată ca să fac 


baie în ea. Nu numai că e înghesuită şi pătată cu mucegai negru pe la colţuri, 
dar gândul că trupul meu se atinge de locul unde face duș John era prea oribil 
ca să iau în calcul aşa ceva. Nu, întotdeauna m-am spălat cât am putut de 
repede, crispându-mă de fiecare dată când perdeaua dușului se lipea de mine. 

Să dea naibii dacă nu merit cada asta! 

Mă așez pe marginea ei şi mă aplec să răsucesc robinetul de apă caldă. 
Continui să ţin cafeaua într-o mână şi încerc apa cu degetele de la mâna 
cealaltă. 

Am de gând să fac baie zilnic de aici înainte. Veşnic. Aşa o să-mi petrec 
diminețile. S-a terminat cu condusul din Center Point. 

S-a terminat și cu plimbatul câinilor. 

Și, după ce termin cu îmbăiatul pe ziua de azi, mă voi îmbrăca şi voi 
merge cu mașina la jegul ăla de apartament, pentru ca mai apoi să plec şi să 
nu mă mai întorc niciodată acolo. 

. 

lau ceea ce Eddie numeşte „mașina practică, de bun-simţ”, un Mercedes 
SUV, şi părăsesc enclavele umbrite din Mountain Brook, îndreptându-mă 
spre mallurile şi complexul urât de apartamente unde se află vechea mea 
casă. 

Mi se pare ciudat să parchez o asemenea mașină frumoasă în spaţiul unde 
obişnuiam să-mi las Hyundaiul paradit şi chiar mai ciudat să urc treptele de 
beton în noile mele sandale din piele, ale căror tocuri țţăcăne atât de tare, încât 
mă surprind tresărind. 

Numărul 234 arată şi mai ponosit decât știam și scotocesc în geantă după 
chei. 

Când le vâr în yală, îmi dau seama că ușa e descuiată și mă încrunt când 
pășesc înăuntru. John e un dobitoc, dar nu genul care să dea dovadă de o 
astfel de neglijenţă. 

Apoi înţeleg că eu sunt aia neglijentă, pentru că ar fi trebuit să sun la 
biserică înainte să vin aici, să mă asigur că John a plecat la muncă și că nu 
face ce face acum, adică stă pe canapea învelit cu pătura mea, urmărind 
emisiunile plictisitoare ale dimineții. 

— Şi ea se întoarce, rostește el cu gura plină de cereale. 

Ar putea înghiţi cereale la orice masă, îmi trece prin minte, întotdeauna 
mărcile cele mai ieftine, pline de zahăr, care se fac pentru copii. Niciodată 
mărci serioase, ci „Fruity Ohs” şi „Sugar Flakes”. Orice-ar avea în gură 
acum, aproape că au înnegrit laptele și nu-mi ascund deloc dezgustul când 


întreb: 

— N-ar trebui să fii la biserică? 

John ridică din umeri, cu ochii lipiţi de ecran. 

— Am liber. 

Grozav. 

Se întoarce spre mine să mai adauge ceva şi face ochii mari când mă vede. 

— Ce porţi? 

Vreau să glumesc cumva şi să-i sugerez să lase replicile astea pentru 
iubitele lui de pe internet, dar aş prelungi interacţiunea dintre noi și e ultimul 
lucru pe care mi-l doresc, așa că dau din mână a lehamite şi mă duc în 
dormitor. 

Ușa e deschisă, deși îmi amintesc clar că am închis-o şi îmi mușc buzele, 
enervată. Patul este încă făcut și, când trag un sertar, toată lenjeria mea intimă 
pare să fie neatinsă. O ușurare, în sfârșit. 

Mă aplec şi scot de sub pat geanta mea sport boţită și trag fermoarul, 
înainte să mă opresc și să mă uit în jur. 

Nu că n-aş şti cât de tristă e camera mea. Orice am încercat, a arătat mereu 
soioasă şi rece, aproape ca o celulă de închisoare. 

Dar acum, după două săptămâni de stat în casa lui Eddie? 

Nu e niciun lucru pe care l-aș lua cu mine. 

Vreau să las toate astea în urma mea. Simplitatea deprimantă, materialele 
ieftine, marginile jerpelite. 

Ba mai mult de atât. 

Vreau să-i dau dracului foc. 

Când ies din cameră, nu car nimic. Nici geanta, pe care am vârât-o la loc 
sub pat. Nici lenjeria, pe care acum John poate s-o folosească pentru 
perversiunile lui cât dorește. Nici măcar micile fleacuri și comori pe care mi 
le-am însuşit de prin casele din Thornfield Estates. 

John a oprit televizorul şi se uită la mine de pe canapea, pătura 
acoperindu-i genunchii ridicați. Îmi zâmbeşte răutăcios, probabil aşteptându- 
se să i-o cer şi e gata să scuipe ceva dubios, ceva care să mă facă să mă întreb 
dacă se poartă scârbos sau nu (răspunsul sigur e da). 

Poate să țină şi pătura, din partea mea. 

— Mă mut, îl anunţ fără niciun preambul, vârându-mi mâinile în 
buzunarele de la spate. Cu chiria sunt la zi, așa că... 

— Dar nu poţi să pleci aşa, pur şi simplu. 

Furia mi se adună în piept, dar, peste ea, mai există ceva. 


Bucurie. 

N-o să-i mai văd niciodată fața imbecilului ăstuia. N-o să mai dorm 
niciodată în apartamentul ăsta deprimant şi nici n-o să mai fac dușuri triste, 
cu apă călduţă, care abia curge. N-o să mai scot niciodată bani din buzunar ca 
să-i dau lui John Rivers. 

— Și totuşi, plec. Nasol. 

John mijește ochii. 

— Îmi datorezi două săptămâni de preaviz, îmi zice. 

Izbucnesc în râs, dându-mi capul pe spate. 

— Nu ești proprietarul, John. Eşti doar un băieţel trist, care credea că o să 
mă culc cu el dacă mă lasă să stau aici. Și mi-ai cerut prea mult pentru chirie 
oricum. 

O roşeaţă i se întinde pe gât, pe ceafă, iar buza de jos i se răsfrânge puţin. 
Încă o dată, sunt uşurată că s-a terminat şi că e ultima oară când mai vorbesc 
cu el. 

Curând, oamenii ca John Rivers nu vor mai exista pentru mine. Abia dacă 
există în prezent. 

— N-am vrut niciodată să mă culc cu tine, murmură el, pe un ton 
posomorât. Nici măcar nu ești sexy. 

Pe vremuri, m-ar fi deranjat vorbele lui. Chiar și de la cineva precum John. 
Întotdeauna am fost conştientă de simplitatea mea plictisitoare, de nedescris. 
Și am simţit-o când am văzut fotografiile lui Bea, cu părul ei negru, lucios, 
ce-i încadra fața frumoasă, cu pomeţi înalţi și ochi mari. Corpul acela bine 
întreţinut şi voluptuos contrasta cu silueta mea sfrijită, băieţoasă aproape. 

Dar Eddie m-a vrut. Așa mică, simplă şi plictisitoare. 

M-a făcut să mă simt frumoasă, în sfârșit. Și puternică. 

Aşa că mă uit la John și rânjesc. 

— Continuă să te amăgești singur, zic şi mă întorc ca să plec. 

Nu sunt sigură dacă sunetul unei uși închise în urma mea mi s-a părut 
vreodată mai satisfăcător și, în timp ce mă îndrept spre maşină, păcănitul 
zgomotos al tocurilor mă încântă nespus. 

Du-te dracului, rostesc sacadat în sinea mea cu fiecare pas. Du-te 
dracului. Du-te dracului. 

Zâmbesc când ajung la Mercedes și scot cheile, apăsând pe micul lor 
buton ca să descui uşile. Îmi ia o clipă să-mi dau seama că vizavi, în parcare, 
se găsește o mașină roşie familiară și primul lucru care-mi trece prin minte 
este ciudăţenia prezenţei unei astfel de mașini frumoase în zona asta. 


Abia când Eddie se dă jos de la volan și vine spre mine, creierul meu 
pricepe că e mașina lui și că el... e aici. În Center Point. În rahatul meu de 
complex rezidenţial. 

Să-l văd e atât de tulburător, că instinctul mă împinge să fug, să sar în 
maşina mea (maşina lui, îmi reamintește creierul meu nesuferit) şi să plec 
naibii de acolo. 

— Hei, frumoaso, îmi strigă el când se apropie cu cheile atârnându-i de 
degete. 

— M-ai urmărit? mă reped, bucuroasă că port ochelari de soare și nu vede 
exact ceea ce gândesc. 

Sunt zguduită, nu doar pentru că mi se pare complet nefiresc ca Eddie să 
mă urmărească, ci pentru că e aici. Acum a văzut locul ăsta, groapa asta mică 
şi urâtă pe care m-am străduit atât să o ascund de el. Nu contează că aparține 
trecutului. Faptul că el ştie de existența sa mă aduce în pragul unei crize 
nervoase. 

Eddie oftează şi îşi vâră mâinile în buzunarele de la spate. Vântul îi 
ciufulește părul și pare atât de neobişnuit să stea în parcarea asta, în genul 
ăsta de viaţă. 

Senzaţia de ameţeală devine mai puternică. 

— Ştiu, spune Eddie. E o nebunie și ar fi trebuit să mă abţin. 

Apoi îmi surâde sfios. Nu poartă ochelari de soare şi mijeşte privirea uşor 
din pricina luminii orbitoare. 

— Dar tu mă înnebuneşști, ce altceva să spun în apărarea mea? 

Deși razele soarelui bat direct în noi, simt un fior pe şira spinării. 

Neîndoielnic, Eddie e romantic. Şi pasional. Dar purtarea lui de acum... 
parcă nu i-ar sta în fire. 

L-ai cunoscut de vreo cinci minute, deci e posibil să nu-l cunoşti așa de 
bine, îmi zic în sinea mea. 

Nu-mi rămâne decât o soluţie ca să fac față situaţiei cu brio. Îi zâmbesc la 
rândul meu şi-mi dau ochii peste cap. 

— Ce siropos! exclam, dar am grijă să par încântată, mușcându-mi aţâţător 
buza de jos. 

Probabil că m-am descurcat de minune, fiindcă umerii i se lasă uşor în jos, 
a uşurare, şi face încă un pas spre mine ca să-mi înconjoare talia cu braţele. 

Îmi apăs fruntea de pieptul lui şi inspir adânc. Eşti chiar proastă, mă cert 
singură. Sunt atât de obișnuită ca bărbaţii să mă mintă şi să mă manipuleze, 
încât văd tot felul bazaconii chiar și când ele nu există. Poate Eddie e genul 


de tip care exagerează puţin când place pe cineva cu adevărat. Ar mai putea 
exista o grămadă de aspecte la el pe care nu le-am deslușit încă. 

— Tu eşti iubitul ei? 

Ne întoarcem amândoi și-l vedem pe John pe scări, în tricou și în pantaloni 
largi de sport. E desculţ, iar părul unsuros îi stă zburlit. Dacă îi pui unul lângă 
altul, îţi vine greu să crezi că el și Eddie aparţin aceleiași specii. 

— Aşa se pare, răspunde Eddie calm, dar simt cum se încordează ușor. 

— Grozav, murmură John, uitându-se când la mine, când la Eddie și 
încercând să înţeleagă ce se petrece. 

Eddie încă îi zâmbeşte prietenos şi relaxat, dar ceva întunecat și intens 
radiază dinspre el. Când îmi cobor privirea, remarc că strânge pumnii. 

Însă John nu vede, coboară treptele şi se opreşte în dreptul nostru. Atât de 
aproape, că simt izul transpiraţiei lui și aroma dulce a cerealelor pe care le 
mânca. 

— Jane îmi datorează două săptămâni de preaviz dacă vrea să se mute, 
spune el. 

Eddie ridică o sprânceană brusc. 

— Ba deloc, îl contrazic. Nici măcar nu există aşa ceva. 

— Ce vorbeşti? insistă John. 

Îmi dau seama cât e de disperat să preia controlul. 

Nu înseamnă că situaţia e mai puţin nefericită. Mă înroşesc până în vârful 
urechilor de nervi şi pulsul îmi bate nebunește în tâmple. 

— Trimite-i documentele avocatului meu, spune Eddie, scoțându-și 
portofelul ca să-i dea cartea de vizită. 

Continuă să-i zâmbească totuși când i-o întinde și John se uită când la 
cartea de vizită, când la faţa lui Eddie, înainte să o accepte. 

— Aşa voi face, spune el. 

Știu că e ultima oară când mai auzim de John Rivers. Manevrele lui jalnice 
abia dacă funcţionează la femeile rămase fără opțiuni. Dar să te pui cu unul 
ca Eddie? Care are o mașină splendidă și folosește nonșalant un cuvânt 
precum „avocat”? John n-are nimic. 

Însă nu se poate abţine să facă o ultimă încercare. 

— Noroc, omule, rostește el, privirea lui alunecând peste mine. O să ai de 
tras cu ea. 

De rușine, mi se pune un nod în gât, care amenință să mă sufoce. Urăsc 
faptul că Eddie îl cunoaște acum pe cretinul ăsta şi că înțelege pe deplin cât 
de jalnic era totul în viaţa mea, înainte să mă găsească. 


Eddie îmi înconjoară talia cu brațul şi mă strânge uşor. 

— Janie, vrei să-mi aduci mobilul din maşină? Vreau să mă asigur că am 
numărul lui John în agendă, în caz că mai apar alte probleme. 

Nu e deloc reacția la care mă aşteptam și poate tocmai de aceea 
încuviințez din cap şi traversez parcarea spre mașina lui Eddie. 

Când ajung în dreptul barei de protecţie din spate, mă uit peste umăr, la 
Eddie și la John. 

Stau foarte aproape unul de altul și Eddie a aplecat capul pentru a-i vorbi 
lui John. 

Nu îl atinge nicio clipă, nu-şi foloseşte înălțimea superioară ca să-l 
amenințe, dar există ceva în fiecare linie a corpului său care emană violenţă. 
Asta mă face să cred că nu vrea decât să-l arunce pe John prin parbrizul celei 
mai apropiate maşini. 

Iar John, oricât de prost ar fi, observă şi el. Se albeşte. Indiferent ce i-a zis 
Eddie, continuând să zâmbească, îl determină pe John să urce treptele cu 
spatele, ţinându-și mâinile adânc vârâte în buzunarele pantalonilor de trening. 
În graba lui, se împiedică și încearcă să se redreseze, dar Eddie nu face nicio 
mișcare să-l ajute, lăsându-l să cadă. John se îndreaptă repede. Îmi aruncă o 
ultimă privire ucigătoare, se răsucește şi se îndreaptă spre apartament. 

Care e numai al lui acum. Va locui acolo singur. Eu, niciodată. 

Eddie vine la mașină, din nou relaxat și vesel, toată tensiunea dispărând de 
parcă n-ar fi existat vreodată. 

Când ajunge lângă mine, întinde mâinile, le apucă pe-ale mele și mi le 
strânge. 

— Te rog, spune-mi că ticălosul ăla nu era fostul tău iubit, mă roagă, 
zâmbind ironic. 

Aș minţi dacă aș susține că nu m-a trecut un fior de dorință nebună. Oare e 
din cauza apropierii lui sau pentru că a fost excitant să-l văd cum mă apără de 
John? 

În orice caz, nu mă prefac întru totul când mă lipesc de el şi răspund: 

— Te rog să ai o părere mai bună despre gustul meu la bărbați. 

Încă surâzând, Eddie se apleacă şi-mi sărută vârful nasului. 

— Cum aș putea, când ești îndrăgostită de mine? 


11. 


Mi-a luat o veșnicie să planific primea mea „întâlnire accidentală” cu 
doamnele din Thornfield Estates. Momentul trebuia să fie perfect, în 
definitiv. Nu aveam decât o singură şansă și era obligatoriu să iasă impecabil. 
Mă gândisem să pun la cale ceva în sat, să dau peste ele la Roasted, poate 
când mă plimbam agale pe trotuar, cu braţele încărcate cu pungi de la cele 
mai scumpe buticuri. 

Îmi petrecusem ore întregi imaginându-mi scenariul şi, deși mă satisfăcea 
oarecum, nu avea impactul pe care mi-l doream. 

Apoi, am zis să le trimit cu tupeu un SMS și să le invit la prânz acasă la 
Eddie, dar casa păstra încă prea multe din aerul lui Bea și mă temeam că aș 
arăta ca o palidă imitație stând în spaţiul ei. 

Într-un final, mi-am amintit că Emily Clark şi Campbell Reed se dădeau în 
vânt după plimbatul pe jos, prin cartier, la primele ore ale dimineţii și, brusc, 
am ştiut precis cum se va desfășura prima noastră întâlnire. 

Așa că iată-mă aici, mergând pe trotuarele din Thornfield 
Estates, cu Adele, care mă trage după ea, de lesă. 

Să plimbi un câine atunci când nu eşti plătită e o activitate chiar amuzantă. 
Vremea e plăcută, Adele se poartă bine și îmi place cum se uită în spate, spre 
mine, ori de câte ori ocheşte ceva nou, dând din coadă şi arătându-mi 
zâmbetul ei mic de căţel. 

Sau poate o plac mai mult pur şi simplu pentru că este a mea. 

A mea şi a lui Eddie, cumpărată după ce Bea s-a dus de mult. 

Sunt atât de preocupată de gândurile mele, de ideea că eu şi Eddie avem 
ceva numai al nostru, încât aproape ratez momentul când Emily și Campbell 
mă zăresc. 

Dar, de îndată ce ridic privirea, iată-le, amândouă purtând teniși albi, cu 
dungi colorate strălucitoare, şi ochelari de soare atât de mari, că le acoperă 
jumătate din faţă. 

Ce păcat! Înseamnă că nu le voi vedea expresiile, aşa cum mi-ar plăcea, 
dar deocamdată mă mulțumesc cu felul în care Emily își depărtează buzele 
ușor, iar mersul ferm al lui Campbell devine oarecum nesigur. 

— Jane? 

Emily face un pas înainte, mai iute decât Campbell, care se repede după 
ea, cu mâinile în șolduri. 

— Ah, salut! spun, ridicând mâna. 

Îmi dau părul după ureche, las privirea în pământ şi mă prefac intimidată. 

— Am crezut că ai renunţat la plimbatul câinilor! exclamă Emily, uitându- 


se la Adele. 

Râd delicat, desfăcând o parte din lesa înfăşurată în jurul mâinii. 

— Aşa e. O plimb doar pe Adele ca să facă puţin exerciţiu fizic. 

Aştept să le pice fisa. Trebuie să pună singure piesele de puzzle la un loc, 
deoarece, dacă le vâr adevărul pe gât, mă vor bârfi că sunt o parvenită cu 
nasul pe sus. În plus, vreau ca Emily, Campbell şi Caroline McLaren să mă 
considere prietena lor la un moment dat, nu o inamică, şi asta înseamnă că 
trebuie să fac un joc de Oscar în clipa în care mă vor vedea ca pe prietena lui 
Eddie şi nu ca pe tipa care plimbă câini. 

— Ţi-a dat-o Eddie sau ceva de genul ăsta? întreabă Emily. 

Îmi înăbuş un oftat. Dintre toate doamnele din cartier, Emily e cea mai 
amabilă, dar nu şi cea mai isteaţă. Îmi doresc ca nesuferita de Caroline să fi 
fost aici. Aş avea mai puţin de furcă. 

Din fericire, Campbell îmi sare în ajutor. Îşi ridică ochelarii pe cap şi se 
holbează la mine. 

— Aşadar, tu eşti necunoscuta misterioasă, zice ea, după care o 
înghionteşte pe Emily. Îţi aminteşti când credeam că Eddie se vede cu 
cineva? 

Lui Emily îi cade falca şi scoate un „oh” firav şi comic. 

Fac un gest cu mâna liberă și îmi mut greutatea de pe un picior pe altul. 

— A fost ceva neaşteptat, explic, şi încă suntem la început, mi se pare 
stânjenitor şi... 

Vocea mi se stinge, gem ușor şi îmi dau ochii peste cap. 

— Acum chiar sunt stânjenită. 

E un alt truc pe care l-am învăţat în decursul anilor — să îi faci pe oameni 
să creadă că îți sunt superiori, deoarece capătă încredere în tine mai rapid. 
Deja văd cum expresia lui Campbell se înmoaie puţin și zâmbetul lui Emily 
pare sincer. 

Nu sunt o ameninţare și nici vreo escroacă. Sunt doar Draga De Jane Care 
A Avut Un Noroc Chior Şi Ea Ştie Asta. 

Pot să se descurce cu așa ceva. 

Emily se întinde și mă bate pe braţ cu afecţiune. 

— Obrăznicătură mică, mă necăjeşte ea. 

Nu cred că am mai auzit pe cineva folosind cuvântul acesta, dar, din gura 
lui Emily, sună potrivit. 

Apoi, exact cum sperasem, îmi face semn către casa ei. 

— E o poveste grozavă și nu se cade să o ascultăm stând în mijlocul 


străzii. Haideţi la mine! 
e 

Ca oaspete, mă simt diferit în casa lui Emily. 

O las pe Adele în curte, cu Major şi cu Colonel, zâmbind când câinii dau 
din coadă la vederea mea, apoi mă duc înapoi în bucătărie, unde Campbell și 
Emily așteaptă sprijinite de masa din mijloc. Clar au discutat despre mine — 
când intru, ridică privirile prea repede și se depărtează puţin una de alta —, dar 
nu par bănuitoare sau enervate. Probabil doar surprinse. 

Și, ca să fiu sinceră, îmi place că am devenit subiect de conversaţie. 

Emily pune bucăţi de fructe într-un storcător, pornește motorul și obține 
un suc de un verde-închis, vâscos. Îl iau totuși și zâmbesc când sorb din el. 

Are gustul a 300 de grame de ghimbir trântite peste niște verdeţuri, dar 
asta beau femeile ca Emily și Campbell, așa că, pe toţi dracii, mă voi obişnui 
cu el. 

— Şi zi așa, rostește tărăgănat Emily, proptindu-și bărbia în pumn de 
parcă ar fi o adolescentă la o petrecere în pijamale. Povesteşte-ne tot. 

Râd și ridic din umeri. 

— Serios, nu e nimic interesant. Am vorbit într-o după-amiază, m-a invitat 
la o cafea și apoi... 

Mă opresc, surâd și îmi cobor privirea cu sfială prefăcută. 

Întotdeauna e mai bine să lași oamenii să-şi folosească imaginaţia, decât să 
le dai toate detaliile. 

Numai că nu merge aşa cu Campbell, fiindcă ea vrea să ştie tot. 

— Şi cum adică sunteţi împreună? mă descoase, lovind cu unghiile în 
pahar. 

Are un inel nou pe arătător, subțire, din aur, bătut în diamante şi mă chinui 
din răsputeri să nu mi-l doresc. 

— E serioasă treaba? 

Îmi zâmbeşte când îmi întâlneşte privirea, înclinându-și capul în poziţia 
aceea conspirativă specifică fetelor care-și mărturisesc secretele şi pe care am 
văzut-o de mii de ori la ea, la Emily şi la Caroline. Totuşi, văd în ochii ei un 
strop de duritate şi un mușchi al maxilarului îi zvâcneşte. 

Atenţie, atenţie! 

Preţ de o clipă, mă gândesc să folosesc din nou calea inocentei 
neajutorate: „Ah, nu știu ce să zic, o luăm încet, pas cu pas”, ştiţi voi, tot tam- 
tamul de rigoare. Însă o parte din mine nu vrea să facă asta. Îmi doresc ca ele 
să priceapă că sunt aici ca să rămân, aşa că ar fi mai bine să accepte situația. 


Şi repede. 

Prin urmare, nu mai ridic din umeri. Gata cu bujorii în obraji. Mă uit direct 
în ochii lui Campbell și rostesc ferm: 

— Da, este. 

Emily chiţăie ușor și se întinde să-mi strângă braţul. 

— Ce emotionant! 

Campbell îi aruncă iute o privire şi o văd cum șovăie. Dacă Emily îmi 
oferă sprijinul ei, atunci ce mai poate face Campbell, dacă nu să procedeze la 
fel? 

Probabil că înţelege şi ea că e atitudinea potrivită, căci, în sfârșit, îmi 
zâmbeşte și zice: 

— Foarte emoţionant, într-adevăr. Felicitări, Jane! 

Acum mă pot întoarce la chestia cu „nu e mare scofală”. 

— Doar ieşim împreună. Nu e ca și când ne-am căsători. 

— Dar locuiţi împreună, nu? întreabă Emily şi, pentru că nu răspund 
imediat, continuă: Cel puţin asta am presupus. Dacă tot o plimbi pe Adele 
aşa, de distracţie. 

— Da, îi răspund, coborând privirea, pretinzând că sunt stânjenită. Aveam 
un apartament în cealaltă parte a orașului, așa că a fost mai firesc să mă mut 
eu aici. 

Surprind o privire scurtă între cele două, dar nu înţeleg exact semnificația 
ei. Oare mă consideră uşuratică pentru că m-am mutat cu un bărbat atât de 
repede? Oare îl consideră pe Eddie prost fiindcă mi-a permis? 

Habar nu am și, înainte de a mai adăuga eu ceva, Emily ridică din umeri. 

— Într-o zi, v-aţi putea căsători. E foarte probabil. 

Observ cum privirea îi fuge spre frigiderul masiv din oţel inoxidabil. 
Acolo e o fotografie cu Emily şi Campbell la un grătar în curte, iar între ele 
stau Bea Rochester și Blanche Ingraham. 

Toate zâmbesc cu gura până la urechi şi Emily o ţine pe Bea de talie. 

Le las să bage de seamă că mă uit la fotografie, apoi îmi îndrept atenţia 
spre ele. 

— Probabil că vă este tare dor de ea. Și de Blanche. 

Emily se încruntă abia sesizabil, ducându-și degetele la gât ca să se joace 
cu o cruce din aur, încrustată cu perle, în timp ce Campbell îşi termină sucul. 

— E altfel fără ele prin preajmă, spune Emily într-un târziu. 

Rosteşte cuvintele încet și se opreşte încruntându-se și mai mult. 

— Mai puţină dramă, cu siguranţă, adaugă Campbell, apoi se uită la mine 


şi gesticulează cu o mână. N-ar fi trebuit să zic așa ceva. 

Ba chiar aş vrea să spună mai multe. Ce dramă? 

Îngâmfarea mi se mai diminuează și mă dezumflu când mă așez. Îmi 
amintesc că aici există o lume întreagă plină de curenţi ascunși, de poveşti, de 
legături şi de viduri. Tocmai când simțeam că deţin controlul, apare ceva nou, 
un alt indiciu care să-mi aducă aminte că sunt nou-venită aici. Că sunt o 
străină. 

— Poza aia... E ultima oară când am fost toate împreună, explică Emily, 
ducându-se la frigider. 4 Iulie. E ciudat, dar tot am senzaţia că o să primesc 
un SMS de la Blanche sau că Bea o să-mi trimită un e-mail despre Comitetul 
pentru Înfrumuseţarea Cartierului. 

Emily clatină din cap. 

— Nu ştiu când o să mă obișnuiesc cu lipsa lor. 

Pe toți dracii, conversaţia nu merge deloc în direcţia în care speram. Simt 
cum bâjbâi, practic, să mă prind de o margine, să găsesc o cale prin care să 
întorc situația. 

Din păcate, nu-mi vine altceva decât: 

— Comitetul pentru Înfrumuseţarea Cartierului? 

Să dea naiba dacă ştiu cum mi-au ieșit vorbele astea din gură. 

Emily ridică din sprâncene şi face ochii mari. 

— Ah, da. N-am mai avut o întrunire de când... ei bine, de când Bea şi 
Blanche... Pentru că era prea bizar fără ele acolo. Dar acum, că vine vara, ar 
trebui să planificăm ceva. Eşti de acord, Cam? 

Campbell încuviințează din cap, se ridică de pe scaunul înalt și îşi duce 
paharul la chiuvetă. 

— Categoric. Straturile de flori de la intrarea în cartier, unde e semnul, 
arată ca niște rahați de câine. 

Tocmai trecusem pe acolo ieri şi mi se păruseră încântătoare, colorate, 
puţin sălbatice. Însă acum o susţin pe Campbell cu ceva prea mult entuziasm: 

— Bineînţeles! 

Se lasă tăcerea, care se prelungeşte prea mult, în opinia mea, şi mă trezesc 
aruncându-mă cu capul înainte. 

— Ştiu că sunt nouă în cartier, dar, dacă aveţi nevoie de cineva în comitet, 
mi-ar plăcea să ajut. 

Ideea de a-mi petrece timpul discutând despre flori cu femeile din cartier 
aproape că mă face să-mi iau câmpii, dar, dacă Bea a făcut asta, atunci vreau 
şi eu. Lasă-le să mă folosească. Pe ideea că nu voi pleca de aici foarte curând. 


Remarc că draga de Campbell ar dori să obiecteze, probabil pentru că eu 
doar locuiesc cu Eddie şi nu sunt proprietară sau cine ştie ce altceva are în 
cap, gata să inventeze o regulă care n-a existat până în această secundă. În 
definitiv, cunosc genul ei foarte bine. 

Însă Emily îmi surâde fericită. 

— Ne-am distra atât de bine! 

Campbell zâmbeşte şi ea, dar îi ia prea mult și, când se uită la mine, am 
senzaţia că îşi arată dinţii, mai degrabă. 

— De minune! 


12. 


MAI 


Habar n-aveam că poţi cheltui o mie de dolari pe nişte nenorocite de lămpi 
solare care arată ca niște felinare. Dar iată-mă încărcând portbagajul SUV- 
ului lui Eddie cu pachete pline cu lămpi, în timp ce cartea lui de credit practic 
ia foc în portofelul meu. Ştiu că n-o să-i pese — mi-a spus să iau „Tot ce 
consideră Emily că e musai, fiindcă, altfel, crapă” —, dar eu mâncam niște 
ramen şi cereale la fiecare masă cu doar câteva luni în urmă, aşa că, atunci 
când l-am auzit pe casierul de la Home Depot spunând „vă costă 1023,78 
dolari”, am simţit cum mi se „luminează” pieptul de durere. 

Prima mea săptămână la Comitetul pentru înfrumusețarea 
Cartierului merge, evident, foarte bine. 

Până acum, am avut o întâlnire acasă la Emily, unde am fost cinci — 
Emily, Campbell, Caroline, o femeie pe nume Anna-Grace, pe care n-o mai 
întâlnisem până atunci, și eu. Aproape toată lumea a băut vin alb timp de o 
oră şi a scos sunete vagi cu privire la lucrurile care ar arăta bine în cartier și 
abia în ultimele zece minute Emily a sugerat lumini solare şic. 

— Ar lumina stratul de flori principal atât de bine și, dacă luăm suficiente, 
le-am putea folosi chiar și pe trotuare! 

Ca o idioată, m-am oferit să mă duc să le cumpăr, cumva izbutind să mă 
prind că însemna să plătesc pentru ele și să le aduc apoi în Thomfield Estates. 

Acum, când tipul cu şorţ portocaliu mă ajută să pun ultima pungă în 


mașină, îmi doresc să fi așteptat weekendul. Ar fi fost o excursie drăguță cu 
Eddie, dar e o după-amiază de miercuri, aşa că el e la serviciu. Munceşte mult 
în ultima vreme, deoarece trebuie să se ocupe atât de afacerea lui, cât și de 
biroul Southern Manors şi, uneori, nu vine acasă decât noaptea târziu. 

Sunt surprinsă că mi se face dor să-l am în preajmă. Crezusem că, dacă am 
acces la casa lui, la maşini şi la bani, senzaţia de singurătate se va atenua, dar 
casa este... mare. Și încă plină de lucrurile lui Bea, fiindcă, Dumnezeu știe, 
eu n-am nimic al meu. Poate că acesta va fi următorul meu proiect. 

Apăs pe butonul cheii ca să închid portbagajul SUV-ului şi mă îndrept 
spre locul șoferului când aud: 

— Jane! 

John stă în parcare, cu o pungă de plastic în mână, mijindu-și privirea în 
lumina orbitoare a soarelui. 

Pentru o secundă, am impresia că halucinez. Ce dracului să caute John 
aici? Apoi îmi amintesc că dinadins nu m-am dus la magazinele de bricolaj 
mai elegante din Mountain Brook, ci am condus până la Home Depot în 
Vestavia, crezând că o să fie mai ieftin. 

Obiceiuri vechi, bănuiesc. 

Iar biserica lui John e în Vestavia, ceva ce ar fi trebuit să-mi amintesc, dar, 
în săptămânile următoare mutării mele, a fost atât de simplu să uit de el 
complet. 

Acum îl ignor, dar încep să mă agit și, când vreau să apăs pe buton ca să 
deblochez mașina, nimeresc alarma şi sunetul ascuţit pare mai tare decât e. 

— Fir-ar al dracului, murmur, încercând să o opresc. 

Când găsesc, în sfârșit, butonul, John deja a ajuns lângă mine, atât de 
aproape, că îi pot mirosi deodorantul ieftin, probabil ceva care se numește 
„Mountain Lynx” sau „Fresh Iceberg”. 

— Mă bucur că am dat de tine, îmi zice. 

Mă trag în spate, lovind cu umărul oglinda laterală a SUV-ului. 

— Fi bine, faptul că am dat de tine mie îmi trezeşte sentimente exact 
opuse, aşa că... 

— A sunat cineva la apartament, te căuta. 

Încremenesc şi mă cuprinde amorţeala, urcă din vârful degetelor pe braţe. 
O prostie, la o adică, pentru că ar putea fi oricine. Poate că Roasted voia să- 
mi ofere vechea slujbă. Trecusem numărul de telefon fix din apartament la 
datele de contact, nu? Și îmi depusesem CV-ul pentru o grămadă de joburi de 
când mă mutasem aici. Se întâmplase cu mult timp înainte, dar firmele ar 


putea verifica printre CV-urile mai vechi. Un milion de oameni m-ar fi putut 
căuta. Nu trebuie să fie chiar ei. 

Dar instinctul meu știe mai bine. 

— Şi ce? zic, dar fără tonul mușcător pe care l-aș fi dorit și fără nimic din 
obişnuitul „mi-se-rupe-în-paişpe” pe care încercam să-l transmit. 

Mă simt încolțită şi speriată. 

Sunt încolțită și speriată. 

— Era cineva din Phoenix. 

O greutate îmi apasă pieptul şi inima îmi bate prea tare, prea rapid. Acum 
îmi amorțeşte și faţa și, brusc, mă tem că n-o să mai pot scoate o vorbă. 

— Încerca să dea de cineva care ar putea să cunoască o femeie pe nume 
Helen Burns. 

John scoate limba ca să-și lingă buzele şi urăsc faptul că nu-mi pot 
controla reacţia. Urăsc faptul că el vede că mi-am ieșit din minţi. Urăsc ideea 
de a-i oferi acest moment. 

Însă numele acesta... 

Mă răsucesc, bâjbâi să deschid ușa, fără să-mi mai pese de cheie acum. Nu 
vreau decât să-mi descui maşina (mașina lui Eddie, e a lui Eddie, nimic din 
toate astea nu-ţi aparţin) şi să scap de John. 

— Nu cunosc pe nimeni cu numele ăsta, continuă el, apropiindu-se atât de 
mult, încât îmi prinde călcâiul cu vârful tenișilor şi cauciucul lor îmi zgârie 
glezna. Dar, după cum vorbea lipul la telefon, jur că se referea la tine. Zicea 
că Helen are vreo douăzeci şi ceva de ani. Scundă, șatenă, ochi căprui. Şi o 
cicatrice pe mâna dreaptă. 

Mă întorc, prinsă între el și portieră, metalul și sticla fierbinte arzându-mi 
spatele. 

— Şi ce i-ai zis? 

John zâmbeşte. Nu mai arată jalnic şi îngălat ca în ziua aia cu Eddie. Nu 
are pete pe haine și s-a pieptănat. Brusc, am un sentiment oribil că n-a dat de 
mine din întâmplare, ci că m-a urmărit şi că a venit după mine până la 
Vestavia, doar fiindcă voia să mă înfrunte, voia să se asigure că totul merge 
în direcția dorită de el. 

Simplul gând era mai rău decât toate rahaturile bizare pe care le făcuse cât 
am stat cu el. 

El n-avea ce să caute în noua mea viaţă. El şi tot ce se petrecuse în 
Phoenix trebuiau să rămână în urma mea, pentru totdeauna. 

John mă face să-i aştept răspunsul care întârzie prea mult, secunde în care 


îmi apar goluri în stomac și inima mi-o ia razna. Îl urăsc, îl urăsc, îl urăsc. 

Apoi, el dă din umeri. 

— l-am spus că avea informaţii greșite. Nu cunosc pe nimeni cu numele 
ăsta sau pe cineva care să se potrivească descrierii. 

Uşurarea care mă cuprinde e atât de dulce, că aproape mă doare, dar, când 
îmi dau seama că acum îi rămân datoare lui John Rivers, dulceața se 
transformă în amărăciune. 

— Normal că nu m-a prea crezut, continuă John, vârându-și mâinile în 
buzunare şi legănându-se când pe vârfuri, când pe călcâie. 

Javra se bucură. 

— Mi-a dat numărul lui de telefon și mi-a zis să-l sun dacă îmi amintesc 
ceva. 

Se uită în jos, spre mine și rânjește. 

— lar acum, că am dat de tine azi, mi-am amintit... 

— Ce vrei? 

Lumina din ochi i se stinge puţin. Voia să mai tragă de timp probabil. Voia 
să mă vadă cum mă zvârcolesc neputincioasă. Eddie îl umilise în fața mea, iar 
acum îmi venise rândul să sufăr. 

OK. Nu vreau decât să ies din situaţia asta și să-i dau cât mai puţină 
satisfacţie. 

— Chiria? continui eu, căutând în geantă. 

Am un teanc de bancnote acolo — banii mei, nu ai lui Eddie. Resturi de la 
plimbatul câinilor și de pe urma rahaturilor furate și amanetate, bani pe care îi 
țin pe fundul genţii și pe care plănuisem să nu-i cheltuiesc niciodată, deoarece 
voiam să-mi amintească de ce lăsasem în urmă, deoarece voiam să fiu genul 
de femeie care să aibă 200 de dolari în portofel şi nici măcar să nu se 
gândească la ei și să nu fie niciodată nevoită să umble la ei. 

Îi scot acum şi îi vâr în mâna lui John. 

— Poftim. E mai mult decât ţi-aş fi datorat pentru preavizul de două 
săptămâni aşa că suntem chit. 

John se holbează la bancnotele mototolite, apoi la mine. Nu ştiu ce vrea 
sau la ce se aşteaptă. 

Poate că nici el nu are habar. 

Însă bani cu siguranţă nu, fiindcă îl văd chinuindu-se să recapete din nou 
controlul asupra situației, chiar când bagă banii în buzunar. 

— Mulţumesc, spune el zâmbind. Şi, ce să vezi, iar nu-mi mai amintesc 
nimic. 


Îşi loveşte tâmpla cu un deget. 

— Curioasă chestie, memoria asta. Vine și pleacă după cum i se năzare. 

Probabil că a exersat nenorocita asta de replică în faţa oglinzii şi, în mod 
normal, m-aș lua de el, dar mă mulțumesc să intru în mașină. Mâinile îmi 
tremură când bag cheia în contact. 

Mă uit în oglinda retrovizoare şi îl zăresc pe John mergând spre mașina 
lui. Aştept până când dispare și îmi lipesc capul de volan, inspirând adânc pe 
nas. 

John n-a ştiut niciodată despre Phoenix. Sau despre Helen. Tot rahatul ăla 
s-a întâmplat cu mulți ani înainte să-l întâlnesc, așa că, atunci când lucrurile 
au luat-o razna şi nu aveam unde să mă mai duc, John mi se păruse o alegere 
lipsită de pericole. 

Sau fără prea multe pericole. 

Dar ar fi trebuit să-mi amintesc că nimic nu e lipsit de primejdii și nicio 
persoană nu e sfântă. 

Cu excepția lui Eddie, îmi zic în sinea mea. Cu Eddie, sunt în siguranță. 
Thornfield Estates e un loc sigur. Eşti în siguranţă acum. 

Cu toate acestea, până acasă, verific oglinda retrovizoare în permanenţă. 


13. 


— Fată, dacă mai mănânc încă o sărățea, o să mor. 

Emily mai ia una şi îmi pasează farfuria, așa că nu sunt sigură dacă 
moartea ei e chiar iminentă, însă îi arunc un zâmbet plin de compasiune. 

— La fel, zic, înainte să ignor „fată” ăla o secundă prea târziu. 

Din fericire, Emily nu pare să fi observat. Stăm pe podeaua sufrageriei ei: 
eu, ea, Campbell, Anna-Grace şi Landry. Încă nu le cunosc numele de familie 
sau străzile pe care locuiesc, dar atât Anna-Grace, cât și Landry seamănă bine 
cu femeile pe care le ştiu aici, în Thornfield Estates. Frumușele, slabe, cu 
dinți buni, cu bijuterii atrăgătoare şi o nonşalanţă de a-și purta hainele pe care 
eu nu voi fi niciodată în stare să o imit. Singurul lucru care le deosebeşte de 
noi este că amândouă sunt însărcinate. Sarcina lui Landry e mai înaintată, 
pântecul ei rotund fiind vizibil pe sub topul albastru-deschis, în timp ce 
Anna-Grace arată de parcă tocmai a mâncat o felie de pizza în plus la prânz. 
Mai devreme, am auzit-o spunându-i lui Emily că hotărâseră să-și boteze 


copilul 
„Hilliard”, indiferent dacă era fată sau băiat, aşa că îi arunc și ei o privire 
plină de compasiune când mă aşez pe podea. 

La ultima întâlnire, în cazul meu prima, purtasem o rochie 
Lilly Pulitzer și sfârșisem prin a mă chirci aiurea pe canapea, pe când 
celelalte se întinseseră grațioase pe podea, în colanţi și în maiouri vaporoase, 
desculțe. Mă aşteptasem la ceva mai formal și mai fitos, de aceea alesesem 
rochia, dar iată că, încă o dată, nu mă prinsesem cum stă treaba. 

Totuși, astăzi, m-am îmbrăcat aproape la fel ca Emily. Amândouă purtăm 
culori neutre, Emily, o nuanţă nisipoasă, iar eu, un crem mai aprins, despre 
care știu că mă face să arăt palidă, dar Anna-Grace şi Landry nu se mai uită la 
mine de parcă aș fi venit de pe altă planetă. Bănuiesc că e o îmbunătăţire. 

Sau poate mi-am dovedit cumva valoarea cumpărând toate lămpile alea 
solare, fără să fiu atât de stângace încât să le prezint bonul. 

În orice caz, stau şi eu pe podea, alături de Emily, într-o parte a unui divan 
tapiţat uriaş, pe care îl foloseşte pe post de masă pentru cafea. Pe el, e o tavă 
mare din lemn, cu o frapieră în care transpiră sticla noastră de vin alb. Mă 
gândesc că toate astea — divanul, tava, vinul pus la gheaţă, paharele pictate 
din care bem — vin de la Southern Manors. 

Aproape că întreb, dar ultimul lucru pe care-l doresc este să readuc stafia 
lui Bea aici și acum. Nimeni nu spusese nimic la prima întâlnire, mulțumesc 
lui Dumnezeu, aşa că nici nu-mi trecea prin cap să le dau ocazia să înceapă să 
compare lucrurile în care eram amândouă implicate. 

— Așadar..., rosteşte Campbell în timp ce scoate dosarul cu monogramă 
pe care îl adusese săptămâna trecută. Scumpa de Jane ne-a adus lămpi solare 
noi. Eşti cea mai tare, îți mulţumim, Jaaaaane. 

Ridic paharul cu vin, surâzând. 

— Nicio problemă. 

Într-adevăr, nicio problemă, cu excepţia amenințărilor fostului meu coleg 
de apartament, într-o parcare a magazinului Home Depot și a miei de dolari 
cheltuite de pe cardul de credit al lui Eddie, pentru niște idioțenii precum 
lămpile. 

— Şi, continuă Campbell, coborând degetul pe pagină, Anna-Grace ne-a 
spus că firma de amenajare peisagistică a socrului ei ne poate dona gazon 
pentru intrarea principală. 

Îşi apasă pieptul cu mâna în dreptul inimii, plecându-și capul cu o expresie 
exagerat de tristă. 


— Eşti un înger coborât pe pământ. 

Anna-Grace a dat un nenorocit de telefon şi a obținut un rahat gratuit care 
nu prea justifică statutul ei de înger, dar ce ştiu eu? 

Mai iau o sărăţea de pe farfurie. Sunt nervoasă din cauza lui John, ceea ce 
mă face mai arţăgoasă decât de obicei. Se presupune că trebuie să le dovedesc 
femeilor din faţa mea că sunt una de-a lor, că nu le consider adversare și e 
musai să-mi amintesc asta. 

Campbell întoarce spatele dosarului și se aşază din nou pe călcâie. 

— OK, am bifat mare parte dintre obiectivele noastre pentru vară. 
Probabil ar fi recomandabil să mergem înainte şi să ne gândim la toamnă. 

— Fată, dacă rostești cuvântul mămici:”, eu plec, zice Landry, dându-și 
ochii peste cap şi toate izbucnesc în râs. 

Râd şi eu, dar, încă o dată, o secundă mai târziu. Din ce văd, femeile 
vorbesc limbi străine. 

— Nu, nu mămici, nu fi necioplită, Landry, o asigură Campbell cu un 
surâs. 

Apoi îşi împletește degetele sub bărbie și inelele îi sclipesc. 

— Mă gândeam că am putea face ceva amuzant legat de fotbal, adaugă ea. 
Cum ar fi o jumătate din straturi, cu flori în roșu şi în alb, iar cealaltă 
jumătate, în portocaliu și în albastru. 

Toate exclamă surprinse la auzul ideii și eu mă uit la ele zâmbind, dar fără 
să am habar ce se petrece. 

Probabil că Landry mi-a observat nedumerirea prost ascunsă, fiindcă 
zâmbeşte ușor răutăcios și se apleacă în faţă. 

— The Iron Bowl, spune ea, de parcă asta explică tot. 

Ridic din sprâncene, continui să zâmbesc, dar sunt pierdută complet. 

— Eşti o Bammer sau o Barner? mă întreabă Anna-Grace, scoțând sticla 
de vin din frapieră. 

E aproape goală, aşa că Emily ţâţâie, se ridică în picioare şi se îndreaptă 
spre bucătărie. 

— Jane nu e din Sud, le lămurește Campbell, tăind ceva de pe lista ei și 
uitându-se spre mine apoi. Auburn și Alabama, explică ea. Facultăţi 
importante aici, rivalitate mare între echipele de fotbal. Cei mai mulţi se 
declară fani ai uneia sau ai alteia încă de la naştere. 

— Eu și Landry am absolvit la Alabama, zice Anna-Grace. Noi ţinem cu 
Roll Tide. 

— Eu am mers la Auburn, adaugă Emily, întorcându-se din bucătărie, cu o 


sticlă de vin deschisă. Hai, War Eagle! 

Accept să-mi mai toarne nişte vin, deși camera se învârte cu mine. Mă 
întreb de unde şi până unde fotbalul universitar a devenit o treabă de care 
trebuie să-mi pese acum. 

— Unde ai făcut școala, Jane? mă iscodeşte Anna-Grace. 

Nu e la fel de frumoasă ca Emily și Campbell, are trăsăturile prea ascuţite 
şi părul prea blond pentru pielea palidă. Când îşi încrucișşează brațele, 
zornăindu-și brățările de la încheieturi, mă lupt cu dorinţa de avea şi eu una. 
Nu una pe care să o cumpăr, ci una de-a ei. 

Îmi trece prin minte să le mint. Să inventez un colegiu obscur de care n-au 
auzit niciodată. Dar deja am trântit multe minciuni și ceva din felul în care 
mă priveşte Anna-Grace mă face să cred că, odată ajunsă acasă, va căuta pe 
Google sau va scorni o prietenă imaginară care a mers şi ea la aceeași școală. 

Aşa că le spun... OK, nu chiar adevărul, dar ceva care dă senzaţia de 
adevăr. 

— Am mers la un colegiu de stat, apoi am făcut cursuri online. Munceam 
mult şi se potrivea cel mai bine cu programul meu. 

— Da, Campbell și Emily mi-au povestit că tu le plimbai câinii, nu? 

Rosteşte cuvintele ca pe o întrebare, dar nu e cazul. Zâmbesc. 

— Corect. 

— Aşa l-ai cunoscut şi pe Eddie? 

— Mmmm... 

Mai iau o sărățea, deşi nu vreau. Firimiturile lasă pete micuțe, negre și 
unsuroase pe colanții mei noi, bej şi cine le-a preparat a folosit prea mult 
ardei iute. Mă înţeapă nasul şi ochii sunt pe punctul de a-mi lăcrima. 

— Dumnezeule, dacă aș fi ştiut că, plimbând câini, poţi să cunoşti văduvi 
sexy şi bogaţi, nu mi-aş mai fi pierdut timpul cu aplicaţiile alea tâmpite 
pentru întâlniri, intervine Landry, şi acum îmi amintesc că numele ei de 
familie îmi era familiar pentru că, în urmă cu câteva luni, Emily și Campbell 
bârfeau despre soțul ei, medic, care avea o relaţie extraconjugală cu o agentă 
de vânzări în domeniul medicamentelor. 

— Bănuiesc că sunt norocoasă, zic, silindu-mă să schițez un zâmbet. 

Nu îmi prea iese șmecheria cu sfioșenia prefăcută pe care am aplicat-o cu 
celelalte. Poate din cauza privirii ei, poate pur şi simplu am obosit să folosesc 
astfel de rahaturi. Sunt aici, nu? Nu e suficient? 

— Şi unde ai fost înainte de Birmingham? întreabă Landry, săltându-se 
puţin și umflând perna de care se sprijină. 


Mă aşteptam la o asemenea întrebare și hotărâsem deja că un răspuns vag 
e cel mai nimerit. 

— Oh, Doamne, într-o grămadă de locuri, zic, ridicând din umeri. Familia 
mea s-a mutat de multe ori. 

De fapt, eu m-am mutat de la o familie la alta. Un văr aici. Un alt văr colo. 
În cele din urmă, asistenţi maternali. Apoi, ultima casă, în Phoenix. 

Amintirea îmi acreşte vinul în gură, golurile din stomac devin 
insuportabile şi aşez paharul înapoi, pe tavă, neîndemânatic, gata să vărs 
pinot gris-ul peste tot. 

— Dar n-am mai locuit niciodată în Sud, adaug, zâmbind din nou şi 
străduindu-mă să ascund stânjeneala momentului. Altfel, aş fi ştiut să fac 
diferenţa între Roll 'Tide şi War Eagle. 

Asta le face să râdă, după cum şi speram, şi poate acum continuăm naibii 
să discutăm despre flori, steaguri sau orice altă tâmpenie similară. Voi cheltui 
încă o mie de dolari pe nenorocitele alea de ornamente pentru peluză dacă nu 
mai aducem vorba de mine. 

— Dar nădăjduiesc că ai de gând să rămâi în Sud, spune Landry, pe un ton 
plin de sentimentalism. Acum, că tu și Eddie sunteţi... 

Nu termină propoziţia și dă din mână. 

Nu-i înţeleg limpede gestul, iar privirea ei nu e deloc pătrunzătoare ca a 
Annei-Grace, dar simt o întrebare plutind în aer. 

Campbell îi ia vorba din gură. 

— Chiar nu pricep de ce nu-i dă bătaie să te ia de nevastă, fată. 

— Serios acum, spune Emily, încuviințând din cap şi tumându-și din nou 
vin. Dacă tot te-a adus să stai cu el, cel puţin ar putea să-ți pună un inel pe 
deget. 

— Caleb a vrut să locuim împreună înainte să ne căsătorim, intervine 
Anna-Grace, clătinând din cap, iar părul prins în coadă îi mângâie încet 
spatele. Și i-am zis: „Ce vorbeşti?” Dacă un bărbat vrea ca o femeie să-i fie 
soție, atunci trebuie s-o facă soţia lui. 

Celelalte murmură aprobator, iar eu mă uit în jur, la aceste doamne care 
beau în miezul zilei, într-o joi oarecare, hotărând de comun acord că „a fi 
căsătorită” e realizarea supremă a unei femei. 

În sfârşit, am o revelaţie. 

Pot să mă alătur tuturor comitetelor, să port toate hainele potrivite, să învăţ 
ce e cu nenorocitul ăla de fotbal, să rostesc toate lucrurile corecte şi nimic din 
toate astea să nu conteze. 


Niciodată nu voi fi una de-a lor până când Eddie nu mă cere de nevastă. 


14. 


În următoarea săptămână, încerc din răsputeri să nu mă gândesc la Emily 
sau la Campbell, să nu vreau mai mult decât am deja. Deoarece tot ce am, în 
definitiv, seamănă cu un câștig la loterie, pe toţi dracii, și am învăţat pe 
propria piele că, dacă vrei mai mult, o iei în barbă serios la un moment dat. 

Însă gândul nu-mi dă pace, mă sâcâie — felul în care m-au privit, 
întrebările, insultele deghizate în glume. 

Și nu e vorba doar despre doamnele din Thornfield. Mai e și 
John şi cel care îl sună și îi pune întrebări. Simt că a primit ce şi-a dorit în 
ziua aceea, în parcarea de la Home Depot — să mă domine, să mă vadă 
copleșită de teamă și de angoasă și să mai capete și 200 de dolari pe 
deasupra. Sigur a fost îndeajuns pentru el. Și, oricât de ciudat ar suna, am 
încredere în John. 

OK, încredere nu e cuvântul potrivit. 

Îl cunosc. Îi cunosc pe oamenii ca el. Pe cei ca noi, care am stat pe la tot 
felul de asistenți maternali, care ne-am întâlnit prin cămine sau prin 
adăposturi. John m-ar putea urmări și poate chiar o să mă sune într-una din 
zilele astea, bătând apropouri, dar nu mă va da pe mâna poliţiei. 

Sau cel puţin aşa cred. 

Să devin doamna Rochester pare o altă cărămidă adăugată în zidul dintre 
mine şi amenințările de acest gen. Poate că John nici nu va mai îndrăzni să 
încerce dacă ştie că Eddie va fi şi el implicat. 

Aşadar, acesta e planul. Noul plan. 

Nu e suficient să stau cu Eddie. Să fiu iubita lui nu e o soluţie. Trebuie să 
devin soția lui. 

Ceea ce înseamnă că, mai întâi, trebuie să fiu logodnică. 

Îl studiez pe Eddie câteva zile. Nu ştiu să recunosc semnele unui bărbat 
care se gândește să te ceară de soție — nici măcar n-am cunoscut vreodată pe 
cineva care s-a logodit. Oamenii întâlniți de mine sunt fie celibatari, fie deja 
căsătoriţi şi, nu pentru prima dată în viaţă, îmi doresc să fi avut o prietenă 
adevărată. Cineva cu care să vorbesc, o singură persoană care să ştie adevărul 
despre tot. 

Dar nu mă am decât pe mine. 


După o săptămână de la întrunirea comitetului, Eddie vine acasă de la 
muncă mai devreme şi întreabă dacă vreau să mergem cu Adele la Cahaba 
River Walk. 

Parcul nu e departe de noi și reprezintă unul dintre locurile unde m-a dus 
când am început să ieşim. Îmi place liniştea lui, aleea șerpuitoare ce urmează 
calea apei, umbra copacilor și, de îndată ce îmi sugerează, starea mea de spirit 
se îmbunătăţeşte. 

Este un loc despre care el ştie că îmi place. Este special pentru noi fiindcă 
am mai fost acolo. 

lar el nu vine niciodată acasă mai devreme. 

Ideea că poate nu va fi nevoie să întreprind nimic ca să-l determin să mă 
ceară de soție mă ameţeşte și, când ne dăm jos din mașină, aproape că merg 
țopăind. 

Eddie râde și mă ia de mână, în timp ce Adele aleargă în fața noastră, 
lătrând la veverite. 

— Pari fericită, spune el. 

Mă aplec să-l sărut pe obraz. 

— Aşa e, răspund. 

Chiar sunt. Până când Eddie mă sileşte să ne așezăm pe o bancă de pe 
malul râului și scoate telefonul. 

— Îmi pare rău, se scuză el. 

Adele se întinde la picioarele noastre gâfâind. 

— Mai am de trimis câteva e-mailuri și trebuie să le rezolv înainte de 
sfârşitul zilei. 

S-a dus după-amiaza noastră frumoasă, petrecută în parc. Stau nemișcată, 
asudând și bodogănind în sinea mea, iar el tastează întruna. Pe râu, văd doi 
tipi într-un caiac. 

Mulţi oameni se plimbă şi, când două femei trec de noi în pantaloni scurți 
şi în maiouri sport asortate, observ cum le fuge privirea spre Eddie. Bruneta, 
care are acelaşi păr lucios şi aceeași talie subţire ca a lui Bea, se uită la mine 
de parcă ar gândi: Poftim? Ce-o căuta asta lângă el? 

Faţa mi s-a înfierbântat și nu numai de la căldură. Stau aici și îmi pun 
întrebări. Ce mama dracului facem noi aici? 

Eddie încă e absorbit de telefon şi hotărăsc să fiu subtilă. 

— Am nevoie de o manichiură, rostesc, oftând și fluturându-mi degetele. 
Când am fost la Emily zilele trecute, nu mi-am putut lua ochii de la unghiile 
lor perfecte. Mă rog, de la unghiile lor perfecte şi de la tonele de bijuterii. Aș 


deveni agitată dacă aş purta mai mult de un inel. 

OK, poate că ultima parte era departe de a fi considerată subtilă, dar 
trăiesc vremuri disperate, ce vreţi? 

Eddie pufnește, dar nu ridică privirea. 

— Bea mereu le făcea neamuri proaste din cauza bijuteriilor fără număr. 
Mai ales că stau toată ziua acasă. 

— Bine, eu nu trebuie să mă scald în diamante, dar ar fi recomandabil să- 
mi îngrijesc mai atent unghiile. 

Tot cu ochii în telefon, Eddie îmi prinde mâna şi o lipește absent de buzele 
lui. 

Vreau să-mi spună să nu-mi mai bat capul cu unghiile sau ceva de genul 
ăsta, dar, în schimb, zice: 

— Locul din sat se pare că e bun. 

Încuviinţez din cap, îmi retrag mâna și răsucesc cu degetele tivul cămășii. 

— Acolo se ducea şi Bea? întreb şi, în sfârșit, îi captez atenţia, îşi ridică 
privirea din ecran şi clipeşte des. 

— Din câte ştiu, da. Toate fetele din cartier se duc acolo. 

— Femeile, îl corectez şi, când se strâmbă, mă îndrept de spate mândră. 
Cele mai multe au peste 30 de ani. Nu mai sunt fete. 

Chipul i se luminează și îmi oferă un zâmbet nemaivăzut până acum. 

Nu e surâsul sexy și nici cel încântător care apare atunci când spun ceva 
care îl farmecă. Este... îngăduitor. 

Ușor patern. 

Și mă irită. 

— Ai dreptate, scuze, spune el, îndreptându-și iar atenţia spre telefon. 
Femei. 

— Ascultă, înțeleg că eşti mai în vârstă decât mine și că ai văzut mai 
multe în viaţa ta, dar nu trebuie să mă tratezi de sus. 

Cuvintele ies înainte să le pot opri, înainte să-mi amintesc să fiu Jane cea 
închipuită, nu Jane cea reală. 

Apoi îmi aduc aminte că, uneori, îi place Jane cea reală. 

Eddie lasă telefonul deoparte și îmi acordă toată atenţia. 

— Mă port ca un cretin, nu? 

— Puțin, da. 

Zâmbetul lui obişnuit revine şi îmi ia mâna din nou, strângând-o. 

— Îmi pare rău. Am multe pe cap. Dar am vrut să petrec timp cu tine 
astăzi, să te mai scot din casă puţin. În ultima săptămână, nu ai prea fost în 


apele tale. 

De la întâlnirea cu John. 

Mintea îmi lucrează febril, întrebându-mă cât de mult aş putea să-i 
împărtășesc. S-a ivit o ocazie să amestec câteva minciuni cu o parte de 
adevăr. Îmi trece prin cap că aş putea chiar să obțin ce vreau mai rapid decât 
făcând aluzii la degete și la inele. 

— Pur şi simplu, mă gândesc la noi şi la viitor, îi zic. 

Eddie se încruntă şi cuta dintre sprâncene i se adânceşte. Pe râu, un 
caiacist îl strigă pe celălalt și alte două femei trec pe lângă noi alergând și 
aruncându-ne o privire. 

— Îmi place să trăiesc cu tine, continui. Serios. Îmi place mult. Dar, când 
ai fost un caz caritabil mai toată viaţa, începi să urăști acest sentiment. 

Eddie împinge telefonul mai încolo, se îndreaptă de spate și pune mâinile 
între genunchi. 

— Ce vrei să spui cu asta? 

Mă uit fix la râul din faţa mea și la familiile care își plimbă bebeluşii în 
cărucioare. La cuplul care trece ţinându-se de mijloc. 

— Ai văzut şi tu unde locuiam. Ştii cum era viaţa mea înainte să te 
întâlnesc. Eu... eu nu aparţin acestui loc. 

Eddie pufneşte. 

— Bine. Dar tot nu pricep ce vrei să spui. 

Mă întorc spre el, împingând ochelarii de soare în sus, pe cap. 

— Vreau să spun că eu nu sunt nici Emily, nici Campbell şi nici.. 

— Dar nici nu vreau să fii una dintre ele, zice, apucându-mă den mână. Te 
iubesc tocmai fiindcă nu eşti ca ele. Fiindcă nu eşti... 

Glasul i se stinge şi îl văd cum înghite în sec. 

Vrea să spună fiindcă nu ești Bea. Știu sigur şi el ştie că eu ştiu, dacă 
privirea pe care şi-o fereşte brusc poate fi considerată un bun indicator. Însă, 
pentru prima dată, mă întreb ce vor să însemne toate astea. Este evident că a 
adorat-o, aşa că de ce ar reprezenta un plus faptul că eu sunt diferită? 

— Îmi pare rău. 

Eddie îmi strânge degetele. 

— Îmi pare rău dacă nu ţi-am arătat suficient de clar cât de mult te vreau 
aici. Câtă nevoie am de tine și că, da, aparţii locului. 

Se răsuceşte spre mine, îşi lasă capul în jos pentru ca frunţile noastre să se 
apropie şi buzele lui mai au puţin și se lipesc de ale mele. 

— Pe toţi dracii, Jane, sunt nebun după tine, murmură şi vorbele lui îmi 


trimit un fior pe şira spinării. 

Are răsuflarea caldă. 

— Asta e tot ce contează. Cartierul, Emily, restul... sunt doar nişte 
rahaturi. Zgomot de fond. Dar asta... 

Ridică mâinile noastre împreunate între noi, strângându-le din nou pe ale 
mele. 

— Asta e real. Şi tot ce contează. 

Eddie îmi sărută articulațiile degetelor, iar eu aştept, ţinându-mi respiraţia, 
fiindcă, dacă ar exista un moment perfect ca să mă ceară în căsătorie, atunci 
acesta ar fi, în parcul unde soarele apune, când el mă priveşte aşa, iar eu nici 
măcar n-ar trebui să mai joc rolul ochilor mari și umezi. Cum de nu mi-am 
dat seama mai devreme că îmi doream aşa ceva? 

Însă el îmi eliberează mâinile, se întoarce şi oftează. 

— O să încerc să nu mai stau aşa mult timp plecat, OK? O să-i dau lui 
Caitlyn să se ocupe de mai multe lucruri la Southern Manors. Să conduci 
două afaceri e prea mult, dar nu pot să renunţ la niciuna dintre ele 
deocamdată. Înţelegi, da? 

Eu încă îi simt buzele lipite de degetele mele și mă întreb cum naibii am 
ratat momentul, de ce ne-am întors la subiectul muncii lui și cum de nu m-am 
logodit deja. Nu pot decât să încuviinţez din cap şi să îngaim un „da” amărât. 

Îmi dreg glasul şi mă scutur puţin. Iisuse, Jane, vino-ți în fire! 

Mă dau mai aproape de el, îmi strecor mâna pe sub cotul lui și îmi las 
capul pe umărul lui. Dezamăgirea mi-a căzut ca un bolovan în stomac, greu şi 
tare. Şi nu doar pentru că statutul meu ca doamna Rochester s-a depărtat şi 
mai mult. 

Ci pentru că îmi doresc sincer ca el să mă vrea. 

Ci pentru că îl vreau pe Eddie. 


15. 


Următoarea întâlnire a Comitetului pentru Înfrumuseţarea Cartierului se 
ține acasă la Eddie. 

Acasă la mine. Așa mă gândesc uneori. Dar să gândeşti și să simţi sunt 
două lucruri diferite. În timp ce car paharele de vin goale la chiuvetă, după 
terminarea întrunirii, nu reușesc să scap de sentimentul că m-am întors de 


unde am plecat: sunt o servitoare mai degrabă, nu stăpâna casei. 

În mare, întâlnirea a fost inutilă şi cred că doamnele au căzut de acord să 
vină doar ca să aibă şansa de a intra din nou aici. Cât am stat în sufragerie, 
discutând despre Pinterest şi „Decoruri amuzante pentru o toamnă festivă”, 
le-am simţit ochii catalogând tot ce a dispărut şi tot ce e nou. 

Campbell și Emily mai zăbovesc după plecarea celorlalte, susținând că vor 
să mă ajute, dar știu că nu le interesează decât să mai afle câte ceva. 

— Locul arată grozav, mă laudă Campbell, așezând sticla de vin în cutia 
de reciclare. Adică a fost frumos întotdeauna, dar acum pare mai viu, nu-i 
aşa, Em? 

Emily încuviinţează din cap, în timp ce soarbe ultima picătură din pahar. 

— Categoric. 

Casa nu are cum să arate altfel decât arăta ultima oară când au venit în 
vizită. Poate că lipsesc câteva fotografii, dar nu e ca și cum m-aș fi apucat de 
redecorat. 

Nu-mi dau seama dacă sunt doar amabile sau caută să obțină informaţii, 
așa că hotărăsc să fiu eu aia care pescuieşte date. 

— Totul era atât de frumos, încât n-am vrut să schimb nimic. Bea avea un 
gust excelent. 

Adaug un ușor râs autoironie pentru efect. Bănuiesc că în asta consta și 
cariera ei, să aibă un gust excelent. 

Emily şi Campbell schimbă iute o privire, dar mă prefac că nu observ. 

— Ştia, într-adevăr, să pună lucrurile la un loc, încuviințează Campbell 
într-un târziu, venind în bucătărie lângă mine să se sprijine cu coatele de 
suprafaţa din granit a insulei. Dar, ca să fiu sinceră, casa lui Blanche mi s-a 
părut mereu mai drăguță. Să nu te superi, Jane, adaugă ea grăbită. 

Dau din mână că nu-i nicio problemă și mă gândesc la locuinţa soților 
Ingraham. Da, aveau lucruri drăguţe, cu siguranţă, dar poate Tripp făcuse 
atâta mizerie, că nu reuşisem să le văd. 

— Dumnezeule, îți aminteşti cât de ofticată a fost Blanche când sufrageria 
lui Bea a primit spaţiu în ediția de Crăciun a revistei Birmingham Magazine? 
întreabă Campbell și bag de seamă că Emily mă priveşte atent. 

— Blanche era obsedată de Crăciun, răspunde ea delicat, iar Campbell se 
strâmbă. 

— Blanche era obsedată de Bea. 

Întorcându-se spre mine, Campbell își dă părul după ureche. 

— Scuze. Ne aflăm în bucătăria ta, iar noi readucem pe tapet bârfe din 


epoca de piatră. 

— Nu mă deranjează, o liniştesc şi chiar aşa e. 

Am senzația că descopăr lucruri despre Bea și Blanche care nu se 
potrivesc cu ceea ce credeam eu că ştiu şi vreau să aflu mai multe. Dacă aș 
putea să desenez un portret complet al lui Bea pentru mine, nu i-aș mai simţi 
prezenţa. 

N-aş mai avea impresia că, oricând, poate apărea după un colţ. 

Uneori, chiar aşa se întâmplă. La fel ca săptămâna trecută, când a apărut o 
camionetă plină cu flori proaspete pentru casă. O comandă regulată a lui Bea, 
una pe care Eddie nu o anulase până acum. 

Dispăruse de aproape un an, dar aranjamentul cu magnolii și crini de pe 
masa de la intrare îi aparţinea și, de fiecare dată când treceam pe lângă el, 
părea că am ratat să o văd, că ieşise abia de o secundă din casă. 

Însă acum, atât Emily, cât şi Campbell clatină din cap. 

— Nu, te-am bătut destul la cap pentru o zi. 

Emily ocolește insula și vine să mă sărute pe obraz. 

— Mulţumesc mult pentru găzduire. 

— Cu plăcere și oricând vreţi, răspund. 

Campbell zâmbeşte și mă bate ușurel pe braţ. 

— Eşti atât de scumpă! Să-i transmiţi și lui Eddie că îi mulțumim mult că 
ne-a permis să ne întâlnim aici. 

Ştii... voilà. Nici ele nu o consideră casa mea. 

Strâng din dinţi, zâmbesc forţat şi le conduc la uşă. Nu vreau să dovedesc 
o asemenea lipsă de subtilitate, dar nu sunt convinsă că am de ales. Simt cum 
totul se duce de râpă, încet, dar sigur. Dacă nu ne logodim curând, o să pierd 
orice teren câștigat în faţa femeilor din cartier. 

Așa că, atunci când Eddie ajunge acasă, o oră mai târziu, stau pe canapea 
cu iPadul în mână. 

După cum bănuiam că va face, se apleacă peste canapea să mă sărute pe 
tâmplă. 

— Fata mea cuminte, murmură şi aproape simt când se uită la ecran. 

În spatele meu, corpul i se încordează. 

— UCLA? 

Ridic din umeri, fără niciun efort să ascund iPadul sau să mă dau sfioasă. 
Dacă vreau ca totul să meargă brici, trebuie să creadă că am gânduri serioase. 

— Ţi-am zis doar că mă gândesc la facultate. 

Stă drept ca un stâlp, dar cu mâinile încă lipite de braţul canapelei. 


Articulațiile degetelor i se albesc. 

— În California? 

Mă răsucesc, îmi las picioarele pe podea şi ridic privirea spre el. 

— Eddie, te iubesc și îmi place să stau aici. Îmi place să fiu cu tine. Dar 
trebuie să am grijă de mine. Sper că înţelegi. 

Se dă un pas înapoi și își încrucişează braţele la piept. 

— Pricep, dar am crezut... am crezut că m-am făcut înţeles când am zis că 
te vreau aici. Că aparţii acestui loc. Lângă mine. 

Mă ridic să-l înfrunt, săltându-mi puţin bărbia. 

— Am depins numai de mine mai toată viața mea. Oamenii mi-au spus şi 
înainte că mă iubesc și mi-au făcut promisiuni pe care nu le-au putut respecta. 

Mai fac un pas și îl apuc de încheietură. 

— Eu sunt singura persoană în care pot avea încredere, Eddie. Am învăţat 
asta după multe eşecuri. Nu mă poţi învinovăţi că-mi fac planuri. Îmi stă în 
fire. 

Un mușchi îi zvâcneşte în zona maxilarului și aştept, aproape ţinându-mi 
răsuflarea. 

Se răsuceşte, pornind spre dormitor. Mi se înmoaie genunchii. 

Am rasolit-o. Am pedalat prea tare și prea rapid, iar acum o să-mi dea 
papucii. Ce mama dracului, chiar nu mă pot duce la facultate, nici colegiul nu 
l-am terminat, ce sunt eu... 

Eddie se întoarce în cameră cu o cutiuță din catifea în mână. 

Sunt deja ameţită de vârtejul emoţional în care m-am băgat, dar el răsare 
în faţa mea, se lasă într-un genunchi, cutiuța se deschide... 

— Căsătoreşte-te cu mine, îmi zice cu glas răgușit. 

Mă holbez la inelul cu smarald sclipitor, o piatră imensă, verde, 
înconjurată de diamante. 

— Ar fi trebuit să te cer cu câteva săptămâni în urmă, continuă el. Am 
vrut. 

— Evident, rostesc şi vocea îmi tremură. 

El râde la replica mea și trăsăturile i se relaxează când se întinde să-mi ia 
mâna. 

— Te rog, Jane. Fii soţia mea. 

Îmi strecoară inelul pe degetul de la mâna stângă. Simt metalul alunecos şi 
fin, netezit de vreme, şi mi se pare perfect. 

Mă holbez la el fără jenă. Bijuteria asta splendidă pe degetele mele mici și 
urâţele, cu unghiile neîngrijite, cu oja roz sidefie sărită pe alocuri, îmi taie 


respiraţia și îmi face inima să-mi sară din piept. Vreau să cred că e satisfacţie, 
victorie, pe toţi dracii, am câștigat, însă e mai mult decât atât. 

Mult mai mult. Mă sperie al naibii, dar, pentru prima dată, simt că mi se 
permite să vreau mai mult. 

Că mi se cuvine să am aşa ceva. 

— Rahat, șoptesc. 

Eddie rânjeşte, stând în continuare într-un genunchi. 

— Să înțeleg că e un da? 

Mă uit la el, la fața lui frumoasă și la ochii lui albaștri. Îngenunchez pe 
podeaua superbă din lemn tare și încuviințez din cap. 

— Da, îi răspund. 

Sare în picioare, mă cuprinde în braţe și mă sărută cu putere. 

Sărutul aprinde ceva în mine şi, curând, îl trag pe canapea, smulgându-i 
hainele și lipindu-mă de el. 

După aceea, rămânem lungiţi, ţinându-ne în braţe, transpiraţi, dezbrăcaţi 
pe jumătate. Mă joc cu părul lui, care i s-a umezit la ceafă. 

— Ar fi trebuit să te cer de soție într-un loc mai frumos, mormăie el, cu 
buzele lipite de clavicula mea. Să te scot la cină. 

— Da, dar atunci n-am mai fi putut face asta, îl dojenesc, împungându-l cu 
coapsa. Sau am fi putut, dar cred că personalul de la restaurant ne-ar fi rugat 
politicos să ne cărăm și să nu ne mai întoarcem niciodată. 

Râde încet, apoi își saltă capul ca să mă privească fix. 

— Eşti sigură? mă întreabă. Vrei să te măriţi cu mine, chiar dacă sunt un 
dezastru? 

Mă întind să-l sărut pe buze. 

— Mă mărit cu tine tocmai pentru că eşti un dezastru. 

Râde din nou şi se lipeşte iar de mine. 

Zăresc sclipirea inelului peste umărul lui. 

Doamna Rochester. 


16. 


M-am logodit. 
Pe toți sfinţii, sunt logodită. 
Mă holbez întruna la inel, la felul în care străluceşte în lumina soarelui. 


Iubesc greutatea lui rece pe deget. 

Ciudat, dar nu e doar un inel extraordinar. 

Înseamnă că Eddie l-a cumpărat înainte să ştiu că vreau ca el să mă ceară 
de soţie. 

El a dorit asta. El m-a ales. 

Nimeni nu m-a mai ales înainte. Mi-am petrecut viața împinsă de colo 
colo şi neglijată, iar acum... asta. 

Am trecut de zeci de ori pe lângă magazinul pentru mirese, care e atât de 
diferit de magazinele de haine de firmă din malluri și din centrele comerciale. 
M-am uitat în vitrina lui plată, la mostrele delicate de dantelă și de mătase 
expuse şi, chiar dacă n-am fost niciodată o romantică, întotdeauna am simţit 
puţină... nostalgie. 

Chiar şi acum, când deschid uşa și clopoţelul de deasupra zornăie, inima 
îmi bate mai repede. 

Nu există iluminat în tavan, ci doar lămpi strategic plasate, ferestre imense 
şi o lucarnă. Iar rochiile nu sunt doar atârnate pe umerașe, rând după rând de 
poale grele și de corsete împodobite cu mărgele, atât de îngrămădite încât să 
nu le distingi. 

Aici, unele rochii sunt expuse pe manechine demodate, iar altele acoperă 
piese de mobilier antic, de parcă mireasa tocmai s-a dezbrăcat și a aruncat 
relaxată rochia pe cel mai apropiat scrin. 

Este genul de loc unde proprietarii nu se sperie că rochiile vor fi pătate — 
nimeni dintre cei care vin la cumpărături aici nu ar fi atât de neîndemânatic. 
Aşa că nu e nevoie de kilometri de plastic care să protejeze rochiile de 
mâinile necioplite din magazinele mai ieftine. 

Femeia care mă abordează are părul blond și moale, aranjat într-un coc 
elegant, şi poartă o vestimentaţie care îmi amintește de fotografiile lui Bea. 
Este elegantă și feminină totodată, în rochia ei neagră, lucioasă. Perlele se 
asortează cu pantofii cu toc, pepit și cu o fundiţă roz-aprins la spate. 

O cheamă Huntley. Normal că trebuie să aibă un nume pretenţios. 

Observ cum îmi evaluează inelul şi, deși pot jura că Huntley de aici nu ar 
fi niciodată atât de nepoliticoasă încât să înceapă să socotească în minte, 
zâmbetul devine uşor mai cald. 

Știu că multe fete visează la ziua nunţii lor, dar eu nu m-am numărat 
printre ele. Poate că mi s-a părut ceva de domeniul imposibilului sau poate că 
am avut mereu alte treburi mai importante de care să mă ocup. 

Din câte se vede, mă dau în vânt după tot rahatul ăsta. 


Ne plimbăm prin magazin, vorbind despre nuanţe de alb și de fildeș, 
despre diferenţa dintre crem și bej, despre cum mi-ar plăcea să-mi aranjez 
părul, lăsat sau ridicat, și ce tipuri de voaluri ar presupune fiecare variantă. 

Când Huntley scoate un dosar plin cu mostre de materiale ca să mă uit la 
ele, aproape că leșin. 

Când părăsesc magazinul, mi se învârte capul, dar sunt în al nouălea cer şi 
nu doar din cauza celor două pahare cu şampanie pe care le-am băut cât am 
discutat cu vânzătoarea. 

Mă mărit cu Eddie Rochester. 

Voi fi soţia lui și voi trăi în casa aceea superbă, iar după-amiezi ca aceasta, 
în care nu plimb câini, nu servesc la mese, nu conduc pentru Uber și nici nu 
pregătesc cafeaua altcuiva, nu reprezintă doar un răgaz. Ele vor fi viitorul 
meu. 

— Jane? 

Emily stă chiar acolo, cu paharul de cafea în mână şi cu faţa ascunsă în 
spatele ochelarilor de soare uriași. 

Se uită în sus, spre paravanul de pânză al magazinului Irene și rămâne cu 
gura căscată. 

— Fată! Spune-mi că ai intrat acolo cu un motiv serios. 

Zâmbetul meu n-are nimic fals în el. 

— Se pare că mi-a pus un inel pe deget până la urmă. 

Chiţăie entuziasmată şi se repede să-și arunce braţele în jurul meu, 
trăgându-mă într-o îmbrăţișare ce miroase a Santal 33. 

Și eu miros la fel, de vreme ce am furat o sticlă din baia ei acum două luni. 

— Lasă-mă să văd, lasă-mă să văd, zice când ne depărtăm, fluturându-și 
degetele spre mine. 

Un alt sentiment năvalnic ce pare a fi bucurie mă cuprinde, dar probabil că 
e doar adrenalina dată de ideea că am câștigat. 

Încă nu mi-am perfecţionat mişcarea de a expune inelul şi mă chinui să 
imit fetele văzute la televizor, cu încheietura arcuită de parcă aştept ca ea să- 
mi sărute inelul, nu să se holbeze la el. 

În consecinţă, întind mâna pentru inspecţie cu un gest stingher şi, brusc, 
îmi dau seama cât de ridicol pare smaraldul sclipitor pe degetele mele boante, 
cu manichiura lor inexistentă. 

Însă Emily oftează. 

— E superb! Şi tu, la fel! 

Ridic mâna din nou, de data asta ca să-l studiez şi eu. 


— Încă nu mă pot obişnui, spun. Totul a fost o nebunie, dar inelul 
confirmă că totul e real, nu? 

Ridică din sprâncene și mă întreabă: 

— Tu l-ai ales? 

Clatin din cap, privind smaraldul înconjurat de diamante. 

— Nu. Eddie. E mai mare decât orice aș fi ales eu, dar îmi plac 
smaraldele, așa că nu am de ce să mă plâng. 

Emily încuviinţează. 

— Are cel mai bun gust la bijuterii. Întotdeauna am crezut că... 

Nu mai continuă, doar își ţuguie buzele și știu că i-a rămas în gât un 
comentariu despre Bea. Dar nu vreau ca amintirea ei să-mi distrugă 
momentul, aşa că mă reped. 

— Am intrat puţin să arunc o privire, fiindcă încă nu suntem siguri de data 
nunții, rostesc degajat. Umerii i se încordează ușor. 

— Aveţi de gând să faceţi ceva mare? mă întreabă. Cu toate rudele? 

Până în acest moment, nu m-am gândit la cum ar arăta o nuntă cu Eddie. 
Am fost atât de prinsă de ideea de a mă mărita cu el, de a deveni doamna 
Rochester, încât am trecut cu vederea detaliile nunţii în sine. 

Dar acum numai asta văd, o biserică imensă, partea lui Eddie plină, toată 
familia lui din Maine fiind prezentă, iar a mea, complet goală, cu excepţia lui 
John Rivers, care stă şi mănâncă un bol plin cu cereale. 

Imaginea e atât de grotescă și de oribilă, că scutur din cap ca să scap de ea, 
ceea ce lui Emily îi seamănă a răspuns. 

— Mică, deci! zâmbeşte ea. Îmi place. Clasă, eleganță. Cum se cuvine. 

Cu ochii la propria mână, îmi rearanjez pungile ca să acopere inelul și 
schițez cel mai modest surâs posibil, cel învăţat de la ea, de la Campbell și de 
la Caroline McLaren. 

— Exact, torc eu, toată numai lapte şi miere, apoi arăt spre şosea. În fine, 
mai am nişte treburi de rezolvat, aşa că... 

— Ah, desigur, spune Emily, fluturând mâna în semn de la revedere. 

Inelul ei de logodnă este un solitaire cu diamant de cel puţin trei carate, 
care sclipeşte în lumina soarelui. 

— Şi stai liniştită, nu scot o vorbuliță! 

— Nu e nicio problemă, răspund ridicând din umeri. Nu e un secret. 

Ca să fiu sinceră, chiar aş vrea ca ea să răspândească vestea cu iuțeala 
focului, fiindcă îmi doresc ca toată lumea din Thornfield Estates să discute 
despre asta până la ora cinei. 


Facem planuri vagi să ieşim la o cafea zilele astea și ne despărțim. Emily 
deja trimite SMS-uri. Până la următoarea întrunire a Comitetului pentru 
înfrumusețarea Cartierului, toate vor afla, iar eu voi fi centrul atenţiei. 

În drum spre casă, decid să mă opresc la Whole Foods, să fac nişte 
provizii. N-am gătit nicio masă pentru Eddie de când ne-am cunoscut şi ar 
putea fi un gest frumos din partea mea. E o zi de primăvară târzie, aşa că mă 
gândesc la un meniu cu grătar. 

Ideea mă face să zâmbesc când intru în parcare. 

Magazinul este liniştitor, cu spaţii late între rafturi şi muzică slow pe 
fundal. Nici nu se compară cu Piggly Wiggly, de unde îmi făceam în mod 
obişnuit cumpărăturile. 

Împing căruciorul, întrebându-mă dacă Eddie ar băga de seamă că am ales 
şi nişte prostii nesănătoase. Îmi plac alimentele fiţoase, ca oricărei fete de 
bun-gust, dar mi s-a cam luat de ele. Mai zilele trecutele, m-am trezit că 
poftesc la macaroane cu brânză, dar nu genul Annie Organics, nici măcar 
genul congelat, care sunt relativ decente, ci cutia albastră din carton care 
costă un dolar. 

Pufnesc și pornesc pe alt culoar. Pe cine încerc să păcălesc oare? Asta e o 
băcănie cu ştaif, nu buticul de la colțul blocului. Mă holbez la cele cincizeci 
de varietăţi de humus și tapenade cu măsline, întrebându-mă dacă n-ar fi mai 
bine să fac o oprire și la benzinărie în drum spre casă. Poate au macaroane cu 
brânză acolo? 

— Ce surpriză să dau peste tine aici! 

Recunosc vocea fără să mă întorc. 

Tripp Ingraham stă în spatele meu, într-un tricou polo și în pantaloni 
scurți, cu un coş atârnat de braţ. 

Arunc iute o privire în el și văd un bax de bere și multe feluri de mâncare 
congelate şi ostentativ de sănătoase. 

Trip arată mai bine decât atunci când l-am văzut ultima oară, încă e 
balonat, tricoul roz întinzându-se peste un stomac tulburător de rotund, dar nu 
mai are faţa umflată și ochii nu mai sunt injectaţi. Ba chiar şi-a periat și părul. 

Poate că a reuşit să ajungă până la prânz fără să bea nimic. 

Zâmbesc scurt şi îi fac cu mâna. 

— Salut, domnule Ing... Tripp. 

Colţul unei buze i se ridică strâmb, în încercarea de a surâde sarcastic. 

— E în regulă, nu mai lucrezi pentru mine. Și am auzit că trebuie să te 
felicit. 


Iisuse, Emily a lucrat mai rapid decât am crezut! 

— Mulţumesc. Suntem foarte fericiţi. Mi-a părut bine că te-am văzut... 

Dau să trec pe lângă el, dar Tripp nu se clintește din mijlocul culoarului. 
Deşi mi-ar plăcea la nebunie să-l lovesc cu căruciorul, mă opresc, ridicând 
din sprâncene. 

— Şi când s-au întâmplat toate astea, mai exact? mă întreabă gesticulând 
cu mâna liberă. Tu și Eddie? Fiindcă trebuie să-ţi mărturisesc, nu m-am 
aşteptat în veci la aşa ceva. 

— Nici noi, răspund zâmbind, amintindu-mi că trebuie să fiu fata din 
închipuirea lui Tripp, o inocentă proaspăt ieșită din colegiu, care plimba câini 
şi care a câştigat din senin la loterie. 

Mă întreb când o veni momentul să termin cu spectacolul ăsta ieftin, când 
mă voi simţi normal să fiu... doar eu. 

— Ştii, n-am priceput niciodată „fascinaţia” asta pentru Eddie. 

Ridică mâinile ca să descrie în aer niște ghilimele şi coşul i se leagănă pe 
braţ. 

Nu mă chinui să-l întreb ce vrea să spună, pentru că, în primul rând, clar 
doreşte ca eu să-i pun întrebarea și, în al doilea rând, pur și simplu vreau să 
plec. Problema e că un amănunt precum lipsa de interes nu l-a oprit niciodată 
pe Tripp Ingraham, mai ales dacă e vorba despre o femeie. 

— Da, e arătos, bănuiesc, şi fermecător în genul agenților care vând 
mașini la mâna a doua, dar, Iisuse, din felul în care femeile din cartierul ăsta 
au reacționat, ai fi zis că tipul are un penis de 30 de centimetri. 

OK, poate că am greșit când am presupus că Tripp nu e beat. 

Însă e bine. Acum mi-a dat toate motivele să împing căruciorul pe lângă 
el, să-mi ţin capul sus de parcă aș fi jignită mortal şi stânjenită dincolo de 
orice închipuire, în loc să fiu doar iritată. 

Se dă la o parte înainte să fie lovit de cărucior și, când ajung la capătul 
culoarului, strigă în urma mea: 

— Sper doar că nu-ţi plac bărcile. 

Când mă uit înapoi, spre el, mă priveşte cu o expresie acră, oribilă. 

— Femeile au ghinion în jurul lui Eddie și al bărcilor lui, adaugă el, după 
care se răsuceşte și își târăşte picioarele mai departe. 

Mă duc în spate, în zona legumelor și a fructelor, unde îmi abandonez 
căruciorul pe jumătate plin şi mă îndrept spre ieşire. 

Drumul spre casă cu mașina nu e suficient de lung ca să scap de 
sentimentul de neliniște și de teama neașteptată pe care Tripp Ingraham — 


jegosul de Tripp Ingraham, închipuiţi-vă — mi l-a trezit. Din nou, o văd pe 
Bea palidă şi verzuie sub apă. Mi se întoarce stomacul pe dos când intru pe 
alee. 

— Încetează, murmur, acoperindu-mi faţa cu mâinile. 

Soţia lui Eddie s-a înecat accidental, împreună cu prietena ei. Eddie nici 
măcar nu era acolo, femeile s-au îmbătat şi e posibil să fi existat şi unele 
probleme nerezolvate între ele. Rahaturi se întâmplă mai mereu. 

Încerc să mă gândesc la magazinul cu rochii de mireasă, la felul în care 
Huntley mi-a zâmbit și m-a tratat de parcă tocmai mă alăturasem unui club 
exclusivist, la cât de bine m-am simţit. La îmbrăţișarea lui Emily și la 
zâmbetul ei strălucitor când a observat inelul. 

Asta contează acum. 

Când intru în casă, constat că Eddie deja a ajuns și s-a schimbat în 
pantaloni scurți şi o cămașă. Acum, după ce i-am văzut șifonierul, ştiu că are 
zeci de astfel de cămăși, în diverse culori. Bărbaţii îşi permit să facă asta — să 
găsească un lucru care arată bine şi să-l poarte tot restul vieţii. 

— A venit fata mea, rosteşte el vesel când apar. 

Îi zâmbesc când îl salut, dar e clar că par supărată, fiindcă se încruntă 
imediat. 

— Totul e în regulă? 

Mă arunc în braţele lui, oftând când îmi aranjez capul chiar sub bărbia lui. 

— A fost o zi lungă. M-am uitat după rochia de mireasă. 

Chicoteşte şi mă mângâie pe spate cu mișcări prelungi și calme. 

— Pare epuizant. Vrei o bere? mă întreabă. 

Accept, deşi am o uşoară durere de cap de la cele două pahare de 
şampanie de mai devreme, ca să nu mai menţionez că e abia trei după- 
amiază. 

Eddie mă sărută pe frunte şi se duce la frigider. Eu îmi las geanta și îl 
urmez la bucătărie, de unde înșfac două limete dintr-un bol de argint. 

— Sigur n-ai nimic? mă iscodeşte Eddie, frecându-mi spatele cu mâna. 

Mă forţez să-i surâd şi tai limetele în patru pentru berile noastre. 

— Nu, n-am nimic, spun, apoi clatin din cap și îmi dau o şuviţă la o parte 
de pe frunte. Doar că m-am pomenit nas în nas cu Tripp Ingraham astăzi și s- 
a purtat ciudat. 

Eddie încremeneşte şi se uită fix la mine. 

— Cum adică ciudat? 

Nu prea ştiu cât de mult să-i povestesc. Încă am nervii întinși şi mă tem că 


Eddie şi-ar face o idee greşită dacă îi spun adevărul. Ar putea crede că 
vorbele lui Tripp despre el şi despre bărci m-au speriat. 

Îmi zic în sinea mea că nu e cazul. 

Aşa că zâmbesc şi las cuțitul pe blat. 

— Oh, îţi închipui și tu. Genul de lucruri la care te aștepți de la unul ca el. 

Îi înconjor gâtul cu braţele, lipindu-mi trupul de al lui. 

— Crede că mă mărit cu tine pentru bani. 

De pe chipul lui Eddie se şterge îngrijorarea și mă prinde de talie, 
odihnindu-și palmele pe șoldurile mele. 

— Sper din inimă că i-ai zis motivul real. Că-ţi place sexul cu mine. 

— Evident, răspund şi, când se apleacă să mă sărute, îi mușc buza de jos şi 
uit instantaneu de Tripp Ingraham și de tâmpeniile lui. 


17. 


Mai târziu, stăm afară, în curte, în scaunele mari de lemn 
Adirondack. Focul trosneşte de zor în inelul de piatră din fața noastră. 
Alături, grătarul scoate fum şi mirosul de carne friptă îmi aminteşte de nopţile 
de vară din Phoenix, când aerul era atât de calm și de uscat, încât aveam 
senzaţia că o simplă scânteie se va transforma într-o vâlvătaie. 


Grătarul s-a răsturnat, cărbunii încinși s-au împrăștiat peste pietrișul din 
curte, Jane, Jane cea reala plângea. Domnul Brock avea faţa roşie, o bere rece 
într-o mâna și o pereche de clești în cealaltă. 

Șorţul lui cu „SARUTA-L PE BUCATAR” avea o broasca uriașa în faţă. 
Domnul Brock şi-a ţuguiat obscen buzele roșii. Eram răstignită peste pietre, 
mâna mă ardea, fața mă înţepa și nu mă gândeam decât la ce stupid e șorțul 
lui. Ce prostie, ca un asemenea bărbat să aibă atâta putere asupra noastră. 


Nu m-am mai gândit la asta de mult timp. Am împins amintirea urâtă cât 
mai adânc, dar iat-o aici, în locul visurilor mele. 

Privesc în jos şi îmi studiez inelul de logodnă din nou, răsucindu-mi mâna 
pe toate părțile ca să strălucească în lumina flăcărilor. 

S-a terminat. Nu te mai poate atinge. Orice-ar spune John. 

Lângă mine, Eddie oftează și îşi întinde picioarele cât sunt de lungi. 

Arată foarte bine în seara asta. Îmi amintesc că era cam neîngrijit când l- 
am cunoscut şi apreciez cât de mult s-a cizelat în ultimele luni. Simt un fior 


mic de satisfacţie. Eu am făcut asta, mă gândesc. L-am făcut fericit. E așa 
numai datorită mie. 

Și, curând, voi fi soţia lui. 

Îmi vine în minte rochia de mireasă pe care am văzut-o azi şi voalul din 
vitrină pe care dorisem așa de mult să-l aşez pe cap. 

— Cred că ar trebui să fugim în lume. 

Nu conștientizez că vorbesc decât atunci când vorbele îmi ies pe gură, dar 
apoi îmi dau seama că nu vreau să le retrag. 

Eddie se opreşte cu berea aproape de buze. Ia totuși o gură din ea, înghite 
şi coboară braţul înainte de a mă privi ca să-mi spună: 

— Nu trebuie să facem nimic din ce nu vrei să facem. 

— Eu... ideea e că n-am o familie mare, îi explic. Şi abia dacă ştiu pe 
cineva în Birmingham, iar pe cei pe care-i cunosc, clar nu mi-i doresc la 
nunta noastră. 

Eddie zâmbeşte compătimitor, ridicând din sprâncene. 

— Nici eu nu-l vreau pe măgarul ăla de John la nunta noastră. 

Se întinde spre mine, îmi ia mâna şi degetul lui mare începe să deseneze 
cercuri în palma mea. 

— Janie, doar un cuvânt din partea ta şi mâine mergem la starea civilă și 
ne căsătorim. Sau mergem la lac. La naiba, plecăm în Tennessee, dacă vrei, şi 
închiriem o cabană montană din aia greţos de romantică. Cred că au capele 
pentru nunţi de tip drive-through chiar și în Gatlinburg. 

Zâmbesc, dar nu zic nimic, ignorând golurile bizare din stomac, pe care le 
simt la ideea de a mă mărita cu un bărbat ca Eddie, dar de a avea o nuntă cum 
numai fetele ca mine primesc. leftină, rapidă, kitsch. Când i-am sugerat să 
fugim în lume, mi-am imaginat jurăminte rostite pe o plajă cu nisip alb, o 
noapte a nunții intimă, într-un pat mare, cu o plasă fină împotriva ţânţarilor. 
Nu m-am gândit să oprim lângă o fereastră de parcă am cumpăra niște cartofi 
prăjiți, pentru ca mai apoi să ne ducem la un motel cu parcare gratuită și 
reclamă luminată cu neon. 

Totuși, știu în mod cert că nu mă pot mărita aici. Nu am cum să merg, 
purtând o rochie splendidă, pe culoarul dintre bănci, într-o biserică mare, și să 
le văd pe de-alde Caroline şi Campbell, prietenele lui Bea, comparându-mă 
cu ea. 

Duc în casă sticlele goale de bere. Când trag uşa glisantă, aud un sunet 
undeva, deasupra mea. 

Încremenesc în prag, cu atenţia îndreptată spre tavan, așteptând. 


Un duduit înfundat, apoi încă unul și încă unul. 

Închid uşa după mine şi arunc o privire în spate, spre Eddie. 

Încă stă pe scaun, cu mâinile la ceafă acum, cu faţa spre cerul întunecat. 
Mai fac câțiva paşi mici. 

Sunetele sunt ritmice acum, un buf buf buf constant, ca bătaia unei inimi. 

Mă gândesc la povestea pe care ne-au pus s-o citim în timpul gimnaziului, 
cea cu bărbatul îngropat sub podea, în care criminalul credea că încă poate 
auzi inima bătrânului și, pentru o clipă îngrozitoare, creierul meu o invocă pe 
Bea. 

Apoi, sunetul se opreşte. 

Stau aşa, practic ținându-mi respiraţia, iar sticla de bere goală îmi atârnă 
între degete, în timp ce eu aștept. 

Trei ciocănituri puternice în uşa principală mă sperie în asemenea hal, că 
scap una dintre sticle şi aceasta se sparge pe podea. Scot un sunet ciudat, ceva 
între un țipăt și un geamăt. 

Sunetul vine de la uşa casei, nu de sus. Cineva bate la uşă. 

— Jane? 

Îl văd pe Eddie prin uşa glisantă transparentă. M-a strigat fără nicio 
bănuială, peste umăr, abia întorcându-şi capul spre mine. 

Mă încrunt, uitându-mă la ceafa lui şi la părul ciufulit și perfect. 

— Nu-i nimic, îi strig. E cineva la ușă. 

Urmează un alt ciocănit exact când ajung în vestibul și, când deschid, dau 
cu ochii de o femeie. 

Poartă pantaloni și cămașă albastră, iar la centură are prinsă o insignă. 

E polițistă. 

Inima îmi bate atât de tare, încât am senzaţia că observă și ea. Duc mâna la 
baza gâtului, brusc extrem de recunoscătoare că am inelul cu smarald și cu 
diamante pe deget, ca să îi transmit că nu sunt o oarecare. 

Îmi zic în sinea mea că nu am niciun motiv să mă tem. Femeia care stă pe 
verandă nu o vede în mine pe fata care am fost şi nu ştie ce lucruri am făcut. 
Nu mă priveşte bănuitor, nu are nici ochii mijiţi, nici buzele strânse. Vede 
doar o femeie care aparține acestei case, o femeie care poartă Ann Taylor și 
bijuterii reale, o femeie al cărei păr blond spălăcit nu e prins într-o coadă 
nepieptănată, o femeie care e machiată cu produse scumpe, ce o fac să pară că 
nu e machiată deloc. 

Asta vede ea — pe viitoarea doamnă Jane Rochester. 

Însă corpul meu pare să nu înţeleagă ideea. Inima îmi bubuie în piept, 


stomacul mi se întoarce pe dos, genunchii mi se înmoaie. 

— Bună seara! 

Îmi zâmbeşte şi-mi întinde mâna. 

— Sunt detectiv Laurent, iertaţi-mă că v-am întrerupt cina. 

Are palma caldă şi cu bătături. I-o scutur, dar mâna mea stângă rămâne 
lipită de baza gâtului. 

— Nu eram la masă. 

Mă gândesc la Emily şi la Campbell. La felul în care s-ar purta cu un 
detectiv apărut în pragul lor, într-o seară de primăvară. 

— S-a întâmplat ceva? întreb, încruntându-mă îngrijorată, dar și confuză. 

Un ofițer de poliţie care ar veni acasă la ele le-ar provoca o oarecare 
confuzie, în definitiv. Nu din motive personale, fiindcă, bineînţeles, ele nu ar 
fi greşit cu nimic. În Thornfield Estates, nimeni nu se teme de poliţie. Poliţia 
e de încredere și întotdeauna de partea ta. 

Laurent se încruntă şi, de-o parte şi de alta a buzelor, i se formează două 
cute adânci, ca niște paranteze. E mai bătrână decât am crezut iniţial şi acum 
văd și firele de păr alb printre cele negre. 

— Domnul Rochester e acasă? mă întreabă. 

Gura mi se usucă. Gata, s-a întâmplat. John a sunat pe cineva, ei ştiu, de 
aceea mi-am amintit de Phoenix mai devreme, pentru că am simţit cumva că 
vor veni după mine, că totul s-a terminat și... 

— Doamnă detectiv Laurent! 

Eddie e în spatele meu. Îmi înconjoară talia cu braţul, lăsându-și palma 
grea pe şoldul meu. Atingerea lui mă face să mă simt mai bine și urăsc puţin 
treaba asta. N-am fost niciodată genul care se ascunde după un bărbat, dar 
trebuie să recunosc că e plăcut să-l am lângă mine când ochii femeii coboară 
spre Rolexul lui Eddie și după aceea, spre picioarele lui desculțe pe marmura 
holului. 

— Mă bucur să vă văd din nou, adaugă el zâmbind. 

Clipesc des și ridic privirea spre el. 

Eddie e nervos. 

O fi trupul lui relaxat, aşa cum stă lipit de mine, dar ştiu că Eddie nu se 
poartă așa. Nu face pe șarmantul dacă n-are motiv. 

Când mă uit la gâtul lui bronzat, încadrat de verdele-aprins al cămășii, îi 
zăresc pulsul rapid care bate într-o venă. 

Femeia îi zâmbeşte, dar e un gest mai degrabă reflex, de complezenţă, 
decât o expresie sinceră. 


— Am mai avea câteva întrebări, dacă nu vă supăraţi, zice ea. Despre soția 
dumneavoastră. 


PARIEA A PATRA 


BEA 


Bea nu-și dorește să ia cina cu Blanche și cu Tripp în seara asta, dar 
tradiţia e tradiţie și în cazul lor — în fiecare joi, toți patru se întâlnesc 
undeva. Acum, e un local nou, în Homewood, cu barbecue fantezist și cu 
băuturi exagerat de scumpe. Stau afară, în curte, la o masă din fier forjat, 
înconjurați de lumini feerice, ascunse prin copaci, și Bea se străduieşte din 
răsputeri să nu-și verifice telefonul din zece în zece minute. 

A început să-și dea seama cât de puţine mai are în comun cu 
Blanche în ultima vreme și numai Dumnezeu știe că Eddie şi Tripp chiar nu 
au despre ce discuta. Epuizează fotbalul ca subiect de conversaţie înainte de 
sosirea primelor băuturi și apoi Tripp se lansează într-o diatribă despre o 
familie nouă care s-a mutat în cartier și care și-a instalat un coș pentru 
baschet, așa că el are de gând să se plângă la HOAŻ#. 

Eddie îi zâmbește, dar, în voce, i se simte iritarea când îi răspunde: 

— Ori poate nu e nicio problemă să-i lași pe copii să se joace pe terenul 
lor. Nu e o opțiune mai sănătoasă? 

— Așa i-am zis şi eu, intervine Blanche, dând ochii peste cap și trăgându-i 
un ghiont lui Tripp. 

Nu apăruse pe jumătate beată în seara asta și paharul ei de vin încă e 
plin, ceea ce reprezintă un semn pozitiv pentru Bea. 

Bea bagă de seamă totodată că Blanche pare mai drăguță decât de obicei. 
S-a machiat subtil, dar frumos, iar rochia simplă, roz și subţire, îi face tenul 
să strălucească. 

Alt semn pozitiv. 

Bea știe că Blanche e nefericită, știe că s-a plictisit de Tripp, de 
Thornfield Estates și de viaţa ei, că toate comitetele și consiliile din care face 
parte nu umplu golul din ea, dar nu au reușit niciodată să vorbească despre 
asta. De fiecare dată când încearcă, Blanche schimbă subiectul său, dacă a 
băut deja prea mult vin, trânteşte un comentariu acru despre cum Bea 
muncește tot timpul. 


Dar, în seara asta, e relaxată, fericită şi Bea e ușurată să o vadă așa. 
Poate că vechea Blanche încă n-a dispărut cu totul. 

Tocmai li s-a adus primul fel de mâncare, când Blanche spune: 

— Stii, am fost atât de inspirați de tot ce ați făcut cu casa voastră, încât eu 
și Tripp ne-am gândit să ne apucăm de renovare. 

Ce surpriză! Bea ştie că pe soţii Ingraham nu i-au prea dat banii afară din 
casă în ultima vreme, dar nu poate comenta cu voce tare. 

Dar se pare că nu e singura surprinsă. 

— Așa ne-am gândit? întreabă Tripp. 

E deja la al treilea bourbon și se sprijină de spătarul scaunului. Și-a lăsat 
mâncarea aproape neatinsă şi obrajii i s-au înroșit. Încă e chipeș în felul lui, 
dar, de fiecare dată când cinează împreună, Bea nu se poate opri să nu 
remarce cât de bine arată Eddie prin comparaţie. 

Blanche gesticulează spre Tripp s-o lase baltă. 

— Am discutat chiar, spune ea. Probabil ai uitat. Sau nu erai atent. Ori 
poate erai beat. 

Și iată și înţepătura pe care Bea se obișnuise s-o audă în vocea lui 
Blanche ori de câte ori vorbea despre Tripp. 

Tripp s-a obișnuit şi el, așa că se mulţumeşte să pufnească și să mai ia o 
gură de băutură. 

— Fă ce vrei, iubirea mea, îi zice soției. Oricum, tu mereu procedezi cum 
te taie capul. 

Blanche îl ignoră și se apleacă în faţă, concentrându-se asupra lui Eddie. 

— Și desigur că pe tine am vrea să te angajăm. 

Eddie rânjeşte în timp ce feliază carnea din farfurie. 

— Tocmai voiam să spun că sper să fi adus vorba de asta pentru că 
intenționezi să mă angajezi pe mine, altfel, ar fi foarte stânjenitor. 

Izbucnesc cu toţii în râs și Bea se întinde ca să-și pună mâna pe coapsa 
lui Eddie, strângând-o ușor. 

— Programul tău e plin acum, scumpule, îi aminteşte ea și vede cum 
Blanche aruncă o privire spre locul în care mâna ei se odihneşte pe piciorul 
lui Eddie. 

Nu-şi poate explica de ce nu vrea ca Eddie să lucreze la casa lui Blanche. 
Vrea să creadă că e din cauza banilor pe care Blanche şi Tripp nu-i au, că va 
fi o pierdere de vreme pentru toată lumea și că, în plus, de vreme ce ea i-a 
dat lui Eddie capitalul ca să-și înceapă afacerea, are tot dreptul să decidă ce 


proiecte să preia. 

Însă e mai mult decât atât. Se întâmplă ceva aici, ceva pe care nu reușește 
să-l identifice cu precizie. 

E ceva aspru în privirea lui Blanche, chiar şi atunci când îi zâmbește. 

Eddie îi mângâie mâna și se întoarce la mâncarea lui. 

— Pentru prieteni, îmi pot face întotdeauna timp, rostește el relaxat. 

Zâmbetul lui Blanche se lățește. 

— Grozav! Deja am, Dumnezeule, vreo sută de idei! 

Restul cinei trece într-un fel de ceață pentru Bea. Consumă mai mult 
alcool decât de obicei și continuă să se holbeze la Blanche, întrebându-se ce 
se petrece, luptându-se cu dorinţa de a da pe față tot ce ştie despre 
problemele financiare ale lui Blanche și ale lui Tripp. 

Îi vine să trântească un comentariu răutăcios când o aude pe Blanche 
zicând: Mereu mi-a plăcut bucătăria voastră deschisă. Poate facem ceva 
asemănător. Simte cum vorbele îi apasă vârful limbii cu greutatea lor. 

Firește că Blanche vrea ceea ce au ei. Firește că ei au o casă mai 
frumoasă. Firește că Blanche nu suportă ideea că Bea a ajuns în vârf după 
atâția ani. 

Seara se încheie ca de obicei cu Tripp care a băut prea mult. De data 
asta, atât de mult, că Eddie trebuie să îl ajute să ajungă la mașină. 

Bea şi Eddie au parcat pe stradă, iar Tripp şi Blanche, în parcarea micuță 
din spatele restaurantului, aşa că Bea se duce singură la mașina lor, cu 
cheile în mână. 

Abia când deschide portiera din dreapta, o copleșește un sentiment 
neașteptat şi ocolește grăbită localul, îndreptându-se spre maşina prietenilor 
lor. 

Îi zăreşte clar pe Eddie şi pe Blanche în lumina de pe stradă, lângă SUV- 
ul masiv al lui Tripp. Eddie probabil că l-a pus deja pe Tripp pe bancheta din 
spate, fiindcă sunt doar ei doi afară. Soţul ei și cea mai bună prietenă a ei 
stau faţă în faţă. 

Blanche e mult prea aproape de Eddie. Mult prea aproape, în opinia lui 
Bea. Chipul ei strălucește în lumina portocalie. Îi zâmbeşte lui Eddie şi el îi 
întoarce zâmbetul. 

Acelaşi zâmbet pe care i l-a oferit în Hawaii, cald, care îi scoate în 
evidenţă ridurile de la coada ochilor, zâmbetul care i-a încălzit sufletul, 
fiindcă a înțeles cumva că el nu zâmbea așa oricui. 


Zâmbetul despre care a crezut că îi aparţine doar ei. lar acum e şi al lui 
Blanche. 

Bea se îndepărtează, simțindu-se goală pe dinăuntru. Tocurile ei pocnesc 
ușor pe asfalt. 

Așadar, asta vrea Blanche. Asta se ascundea în spatele renovării. 

Nu vrea casa lui Bea. 

ÎI vrea pe soţul lui Bea. 


SEPTEMBRIE, DOUĂ LUNI DUPĂ BLANCHE 


O să pară bizar (în definitiv, ce nu e bizar în toată povestea asta?), dar am 
căpătat o rutină aici. 

Amândoi avem o rutină. 

Eddie nu vine în fiecare zi, ci o dată la trei zile. De fiecare dată, se 
întâmplă la fel. Îmi aduce suficientă mâncare şi apă ca să-mi ajungă până data 
viitoare când apare. De fapt, mai mult decât suficientă. Am sticle de apă în 
plus, înșirate lângă perete. 

În primele săptămâni, le-am strâns cu disperare, raționalizând hrana și apa, 
în caz că nu se mai întoarce, însă — un alt lucru bizar — am început să am 
încredere că nu mă va lăsa aici, sus, să mor de foame. 

Tot nu vorbeşte cu mine și am un milion de întrebări pentru el. Dar nu 
lucruri evidente precum „de ce dracului faci asta?”, ci lucruri mărunte. Vreau 
să ştiu ce le-a spus tuturor despre mine, vreau să ştiu ce s-a întâmplat cu 
Southern Manors. 

Le este oamenilor dor de mine? Dar de Blanche? 

Trebuie să existe o metodă să-l fac să deschidă gura. 

Cred că, dacă nu vorbesc curând cu cineva, o să-mi pierd minţile. 

e 

Astăzi, în sfârşit, o luminiţă la capătul tunelului. 

Şi ce să vezi? Mulțumită unei cămăși. 

Când a venit Eddie să-mi aducă provizii, am observat că purta cămașa 
albastră pe care i-am luat-o la ultima noastră aniversare. Este exact aceeaşi 
nuanţă ca a ochilor lor și de aceea i-am şi cumpărat-o. Tot bine arăta în ea. În 
general, arată mai bine în ultima vreme, şi-a mai venit în fire. 

— Îţi stă bine, i-am zis. 

L-am surprins. În loc să-mi întoarcă spatele, şi-a cercetat ținuta de parcă 
tocmai şi-ar fi dat seama cu ce se îmbrăcase. Parcă ar fi înţeles semnificaţia 


cămășii. 

— Mulţumesc, a rostit într-un final. Am uitat că tu mi-ai luat-o. 

— Eu ţi-am luat majoritatea hainelor, am replicat, cu excepţia acelei 
cravate pepit oribile. Aia e ta întru totul. 

Eddie a surâs şi i-am zărit ridurile de la coada ochilor. 

— Îmi place cravata aia. 

Ei bine, presupun că acum o poţi purta tot timpul. 

Aveam cuvintele în minte, o replică viguroasă, genul de lucru pe care îl 
aprecia la mine. Dar mi-am ţinut gura, fiindcă știam că l-aș face să plece. Iar 
eu nu voiam asta. 

— Îţi stătea bine cu ea, am zis. O chestie foarte enervantă. 

Eddie a pufnit, s-a îndreptat spre uşă și a plecat. Îmi dorisem ca el să mai 
zăbovească, să discute cu mine şi mi-am înfrânt cu greu dezamăgirea. Însă, 
atunci când a plecat, avea un aer relaxat pe care nu l-am simţit când intrase. 

Tot e ceva. 


OCTOMBRIE, TREI LUNI DUPĂ BLANCHE 


Eddie s-a întors astăzi, lucru care m-a surprins. Mă vizitase ieri și mă 
obișnuisem să aştept trei zile între vizite, ţinând socoteala timpului cât de 
bine pot eu aici. 

A adus mâncare și apă, deşi încă aveam destulă, și, după ce le-a lăsat, a 
rămas lângă ușă mult timp, cu mâinile vârâte în buzunarele de la spate. 

— Vrei să-ţi mai aduc cărți? m-a întrebat într-un târziu. 

Mi-a luat cam un minut să răspund. 

— Ar fi nemaipomenit, am zis cu toată sinceritatea. 

Nu ştie că o folosesc pe asta ca jurnal şi chiar mi-ar prinde bine ceva nou 
de citit. 

A încuviinţat din cap și a plecat spunând „pa, Bea”. 

Nu a mai făcut asta înainte. E prima dată când îmi aud numele după 
săptămâni întregi. 

: 

O altă zi, o altă vizită din partea lui Eddie. Vine zilnic acum. Nu stă mult 
şi, de două ori până acum, a fost aici în timp ce dormeam. Mă întreb dacă 
vine şi noaptea. Nu mai am un simț extraordinar al zilelor şi al nopților, dar 
dorm totuşi şi presupun că mi-am păstrat un program relativ regulat. Nu ştiu 


de ce, dintr-odată, a început să vină în timpul nopții. 

Dar nu, îmi spun în sinea mea că nu pot face așa ceva, nu pot încerca să-i 
ghicesc motivele și să-i înțeleg logica. Dacă procedez aşa, o să înnebunesc 
definitiv. 

Fiindcă deja înnebunesc. 

e 

Eddie a stat o oră astăzi. Poate și mai mult. 

Nici măcar nu s-a sinchisit să aducă apă și mâncare şi, pentru prima dată 
de când m-am trezit aici, am simţit că mi se ia o greutate de pe piept și că pot 
să respir din nou. 

A venise cu mai multe cărţi, după cum promisese și, de îndată ce a intrat 
în cameră, am luat una dintre ele, un thriller politic pe care îl citea el cândva, 
din câte îmi aminteam. 

— Asta cred că a fost cea mai proastă carte pe care am citit-o, i-am zis. 

Eddie a traversat încăperea, mi-a luat-o din mână şi s-a apucat să-i 
studieze coperta. 

— E aia în care îl înlocuiesc pe preşedinte cu o clonă? 

— Pe vicepreşedinte, l-am corectat, dar da, aia. 

A întors-o, a citit textul de prezentare și a zâmbit uşor. 

— Am cumpărat-o în aeroport. Nimeni nu poate fi judecat pentru cărțile 
cumpărate în aeroporturi. 

— Îmi amintesc, am spus şi chiar aşa era. 

Ne duceam la o conferință în Atlanta. Mă rog, eu mă duceam. Eddie mă 
însoțea ca să vadă un meci de fotbal acolo, în weekend. 

— „Femeile şi arta conducerii, conducerea şi feminitatea”, am adăugat. 
Un workshop de genul ăsta. Trei zile de discursuri cu titluri precum „O mână 
blândă: cum să impui respect fără frică” şi „Femeile în top”. 

Eddie a surâs. 

— Urai rahaturile alea. 

— Aşa e, am replicat, încuviințând. Dar conferinţa aia a fost una proastă 
rău. 

M-am aşezat pe marginea patului și m-am gândit la weekendul ăla, la cum 
stăteam acolo nefericită și plictisită, îmbrăcată la patru ace, doar ca să-mi 
pierd vremea. 

Încă mi-o aminteam pe una dintre femeile care conduceau workshopurile 
pentru grupuri, cum stătea în picioare în faţa noastră, cu părul ei scurt, albit 
prematur, cu un pulover din cașmir crem care aproape îi înghițea trupul 


micut. 

— Reținem foarte multe lucruri, spusese ea. Mai multe decât bărbații. Lor 
li se permite să-și facă griji doar în privința afacerilor, în vreme ce noi trebuie 
să avem grijă atât de afaceri, cât și de familiile noastre. De copiii noștri. Pun 
pariu că, dacă ar fi să întreb un director general „cât lapte aveţi în frigider 
acasă în secunda asta?”, habar n-ar avea. Dar voi toate ştiţi. 

Femeia zâmbise larg, apoi îşi coborâse glasul, șoptind cu un aer 
conspirativ: 

— Voi toate știți, nu-i aşa? 

Urmașe un val de chicoteli şi de încuviințări, iar eu mă uitasem în jur, 
întrebându-mă: Pe toți dracii, voi sunteţi reale? 

l-am povestit şi lui Eddie acum, iar el a râs, încrucișându-și braţele la 
piept. 

— Corect, şi totuși, în fiecare zi, când mă întorceam în cameră și te 
întrebam cum a decurs ziua, tu mereu spuneai că bine. 

Am ridicat din umeri. 

— Şi ce-ai fi vrut să zic? Eu alesesem să particip. Nu voiam să recunosc 
că aveai dreptate şi că era o pierdere de vreme. 

Nu am adăugat şi faptul că existau tensiuni între noi. Că ne certam mai 
mult decât de obicei, chiar înainte de Blanche și de renovările ei. 

Nu am vrut să-și amintească asta. 

— În weekendul acela, nici pe mine nu m-a dat distracţia afară din casă. 
Am sfârşit prin a renunţa la biletul meu pentru jocul cu Falcons, pe care i l- 
am dat unui client, așa că, mare parte din timp, m-am uitat la ESPN în camera 
de hotel și m-am îndopat cu mâncare proastă de la room-service. 

Eddie s-a uitat în jur, căutând un loc unde să se aşeze. 

Dar fireşte că nu există aşa ceva, pentru că ăsta nu e salonul meu, ci o 
temniță. 

O temniţă făcută de el. 

Fără să stau prea mult pe gânduri, am bătut cu palma în pat, aproape de 
mine. 

— E neașteptat de comod, i-am zis, schițând un zâmbet. 

Niciodată nu mai vorbisem atât de mult și îl voiam așa, relaxat și puţin 
mai deschis. 

Eddie a ezitat şi, pentru o clipă, am crezut că o să plece. 

Apoi s-a așezat. 

Salteaua s-a lăsat sub greutatea lui, făcându-mă să mă aplec spre el. Am 


simţit parfumul săpunului și, dincolo de acesta, mirosul curat, cald ce îl 
caracterizează pe Eddie. 

Weekendul acela în Atlanta nu fusese pe de-a-ntregul prost. În ciuda 
tensiunii dintre noi, profitaserăm de patul mare al hotelului în fiecare noapte. 

Sexul fusese întotdeauna grozav pentru amândoi. 

Eddie m-a privit cu ochii lui albaştri şi gura mi s-a uscat. 

Nu s-a uitat la mine ca şi cum m-ar fi urât, ca şi cum m-ar fi vrut dusă 
pentru totdeauna. Pesemne că există un motiv pentru care încă sunt aici. 

Blanche a murit, dar eu sunt vie. 

Sigur înseamnă ceva. 

— Ar fi trebuit să mergem în mai multe vacanțe, am zis, coborându-mi 
privirea spre buzele lui. Poate înapoi în Hawaii. 

L-am privit drept în ochi şi expresia de pe chipul lui s-a înseninat în 
sfârșit. Avea ochii calzi, buzele, întredeschise, era Eddie al meu pe care îl 
cunoșteam. 

Eddie pe care îl înțelegeam. 

Brusc, singura cale prin care aş putea ieşi de aici a devenit limpede ca 
lumina zilei. 


Nu venise în Hawaii să cunoască un tip. Venise să stea la soare și să bea 
cocktailuri cu gheaţă și exagerat de scumpe. Să privească Oceanul Pacific pe 
care nu-l mai văzuse înainte de această călătorie. De fapt, singurul loc unde 
fusese vreodată să vadă apele unui ocean, al Atlanticului, însă, fusese Golful 
Mexic, în vara în care familia lui Blanche o invitase la locuinţa lor din 
Orange Beach. 

Blanche nu aprobase excursia ei în Hawaii. 

— E prea kitsch, îi spusese, strâmbând din nas şi dându-și părul după 
ureche. Și îţi permiţi lucruri mai bune. Mergi în Bali. Poate chiar în Fiji. 

Însă Bea își dorise Hawaii și acolo plecase, iar Blanche putea să se ducă 
la dracu”, cu expresia ei sentențioasă și cu opiniile ei inutile. Oricum, era 
doar geloasă. Tripp n-o dusese nicăieri după luna lor de miere în Italia şi 
Bea știa sigur că el tot nu acoperise gaura de pe cărţile de credit. 

Însă ea stătea pe şezlong zi după zi, privind oceanul — albastru, aşa cum 
și-l închipuise — și cuvintele lui Blanche îi răsunau în minte. Oare ar fi 
trebuit să se ducă într-un loc puțin mai exotic? Undeva unde se ajungea mai 
greu? Undeva unde nu şi-ar fi petrecut zilele evitând familiile şi cuplurile de 
îndrăgostiţi ? 

Mereu era vorba de un echilibru, separarea dorințelor fetei care fusese pe 
vremuri de dorinţele femeii care era în prezent. 

Un alt Mai Tai, prea dulce, dar l-a băut oricum. Nu, Hawaii era frumos. 
Hawaii era accesibil şi asta vindea și Southern Manors, nu? Clasă, dar într- 
un mod comod. Poate ar trebui să facă o colecţie completă dedicată Hawaii- 
ului, în vara următoare. Flori de hibiscus pictate pe pahare. Inele pentru 
șervete în formă de ananas. Imprimeuri cu o hula girl obraznică. 

Gândurile legate de muncă o calmară ca întotdeauna, i-au silit creierul să 
iasă din vârtejul constant în care căuta mereu să descopere unde greşise sau 
unde ar putea greşi. Nu era niciodată nesigură şi neîncrezătoare în forţele 
proprii când venea vorba de afacerea ei. 

Și-a scos iPadul din geanta de plajă, unde se găseau trei reviste şi două 
cărți cumpărate de la aeroport, deși știa că nu va citi. 

În câteva minute, încropise deja o pagină cu idei pentru colecţia de vară 
şi acum se concentra să găsească un nume pentru ea, amuzant, ușor de 
reținut, dar nu exagerat de drăgălaș. O altă chestie fină pe care o rezolva tot 
timpul, dar mai uşor. 


Era la a treia încercare (Ceva cu Hawaii cel albastru? Prea la modă>), 
când o umbră a căzut peste şezlongul ei și a auzit pe cineva întrebând: 

— Muncă la plajă? Nu sunt sigur dacă ar trebui să mă inspire sau să mă 
deprime. 

Zâmbetul lui a fost cel care a cucerit-o încă din prima clipă. Când și-a 
ridicat privirea spre bărbatul care stătea în picioare, îmbrăcat cu pantaloni 
scurţi în dungi şi cu un tricou alb, cu o mână vârâtă în buzunar, cu ochelari 
de soare pătați de apa sărată a mării, cu o șuviță căzută peste sprânceană, 
de parcă ar fi fost eroul unei comedii romantice, pur și simplu, a lăsat garda 
jos. 

Bea i-a zâmbit, fără să gândească. Mai târziu, avea să înţeleagă cât de 
bine se pricepea el la așa ceva. Să-ţi doboare zidurile înainte să ai măcar 
şansa să le ridici. Însă, în după-amiaza aceea însorită, şarmul lui nu sugera 
nimic sinistru. 

— E mai tare aici decât la birou, s-a auzit replicând și zâmbetul lui s-a 
lățit, dând la iveală o gropiță în obrazul stâng. 

— Beau pentru asta, a zis el, după care i-a întins mâna, cu un surâs mai 
strălucitor decât al soarelui de deasupra lor. Mă cheamă Eddie. 

Eddie. Un nume de băiat, s-a gândit Bea, dar i se potrivea, pentru că 
zâmbetul lui avea un aer ştrengăresc. 

Îi plăcea asta. Suficient încât să-l lase să stea în șezlongul liber de lângă 
ea și să-i accepte invitaţia la cină pentru seara respectivă. 

De ce nu? Nu era, oare, genul de lucru care se potrivea cu noua ei viață? 
Vacanţe scumpe, cocktailuri pretenţioase și o cină alături de un străin 
arătos? 

Au mâncat la restaurantul hotelului, lângă fereastra imensă ce dădea spre 
mare, sub cerul pictat violent în amestecuri de roz, violet și portocaliu, cu o 
lumânare pâlpâind între ei și cu un vin scump, care se odihnea în frapiera de 
lângă masă. 

Privind retrospectiv, Bea vedea acum că totul fusese aproape prea perfect, 
un ditamai clișeul romantic, dar, atunci, i se păruse captivant și... cum se 
cuvine. De parcă primea, în sfârșit, tot ce merita. 

Au discutat și a surprins-o cât de ușor a decurs totul. Cât de firesc se 
simţea în preajma lui. Se născuse în Maine și iubea bărcile. Se afla în Hawaii 
fiindcă avea un prieten care încerca să intre în afacerile cu croaziere pe 
iahturi şi amândoi cercetau celelalte companii ca să vadă cum se 


procedează. 

Ea i-a mărturisit că îşi petrecuse copilăria în Alabama, lăsând totuși 
deoparte aspectele sudice mai gotice, concentrându-se asupra școlii moderne 
cu internat, a debutului ei în societate și a colegiului pentru fete pe care îl 
absolvise în Carolina de Sud. Pe măsură ce își depăna povestea, își dădea 
seama că făcea din nou același lucru, lipea părți din viaţa lui Blanche peste 
părţile mai puţin savuroase ale vieţii ei, dar obiceiul îi intrase în sânge și cu 
greu îl mai observa rațional. 

La desert, chicotind sfios, frecându-și ceafa cu mâna, Eddie i-a zis: 

— Eşti al naibii de frumoasă. 

Apoi a clătinat din cap și a adăugat: 

— Iar eu sunt al naibii de beat. 

Dar minţea. Nu băuse decât un pahar de whisky mai devreme şi vinul lui 
rămăsese neatins. 

Poate ar fi trebuit s-o alarmeze ideea că el se prefăcea amețit ca o scuză 
pentru a spune așa ceva unei femei pe care abia o cunoscuse. 

Însă nu o alarmase. O interesa bărbatul. A interpretat vorbele lui drept 
indiciul unei urme de slăbiciune la un tip care, din câte constata ea, nu avea 
niciun motiv să fie slab. Arătos, isteţ, plin de succes... 

Bea urma să afle că el nu ajunsese în Hawaii cu afaceri, așa cum 
susținuse, că ideea cu croazierele pe iaht reprezenta mai degrabă un vis 
decât un fapt concret, dar era prea târziu şi oricum nu-i mai păsa. 

— Sunt sigur că auzi asta de multe ori, a continuat el şi Bea l-a privit cu 
atenție. 

Ochii lui erau albaștri şi avea doar o umbră de roșeață pe pomeți, 
probabil de la soare, dar în niciun caz din cauza băuturii sau a stânjenelii. 

— Da, a replicat ea, pentru că era adevărat, dar și pentru că voia să audă 
ce răspunde el. 

Dacă scenariul din capul lui presupunea ca ea să joace rolul creaturii 
fabuloase despre care cântă băieții, fata frumoasă care nu ştie că e 
frumoasă. 

Dar el nu a părut deloc stingherit. A mijit ochii și a închinat paharul spre 
ea. 

— Așadar, și frumoasă, și suficient de deşteaptă ca să ştie asta. 

— Și bogată, a adăugat ea. 

De asemenea, adevărat și, din nou, o spusese că să-i surprindă expresia. 


Spre lauda lui, nu s-a dat de gol. S-a mulţumit să zâmbească. 

— Atunci, o ameninţare triplă. Ce noroc pe capul meu! 

Bea a izbucnit în râs, dându-și părul după urechi, sincer fermecată poate 
pentru prima dată în seara aceea. I-a plăcut că el n-a făcut pe grozavul și 
nici n-a pretins că nu e nicio scofală. Probabil că deja știa, desigur — mai 
târziu, Bea își va pune multe întrebări despre prima lor întâlnire —, dar ceva 
din felul în care el s-a descurcat în situaţia respectivă a încântat-o. El o 
acceptase din start. Ea își construise imaginea unei persoane ideale şi Eddie 
era pesemne primul om care o înțelegea cu adevărat. 

Poate și pentru că el însuși era mai mult o imagine. 


PARIEA A CINCEA 
JANE 


18. 


Eddie iese cu poliţista în curte. Nu îl duce la secţie, nu îl aşază pe bancheta 
din spate a mașinii, aşadar, îmi spun în sinea mea că nu e nimic serios. Chiar 
nimic. 

Dacă ar fi ceva, nu i-ar oferi femeii o sticlă cu apă, zâmbind. 

Rămân în bucătărie și şterg blaturile absentă, pun paharele în mașina de 
spălat, fac orice ca să-mi ţin mâinile ocupate și să par la fel de relaxată ca 
Eddie acum. 

Însă eu nu sunt Eddie şi, când detectivul Laurent se întoarce în casă, abia 
mă abţin să nu mă duc în dormitor și să nu încui ușa după mine. 

Pare stupid, dar credeam că bogăţia și stilul lui de viaţă te feresc de 
asemenea lucruri... să apară poliţia la ușa ta, cu întrebări şi cu priviri reci. 

Totuși, poliţista e destul de prietenoasă când îmi întinde sticla goală. 

— Reciclaţi? mă întreabă. 

Îi iau sticla din mână şi surâd de parcă n-aş avea nicio grijă pe lume. 

Ea se sprijină lejer de masă și întreabă: 

— De cât timp vă vedeţi? 

Habar n-am dacă mă întreabă asta în calitate de poliţist sau doar de dragul 
conversaţiei, iar palmele îmi asudă când îmi aranjez părul. 

— De câteva luni? Eu şi Eddie ne-am cunoscut în februarie şi am început 
să ieşim prin martie parcă? 

Grozav, acum îmi pun singură întrebări ca să par o fetiță nesigură pe ea, 
nu genul de femeie care locuiește într-o astfel de casă. 

Însă femeia îmi zâmbeşte. Are ochii negri și calzi şi multe riduri la coada 
lor. 

— Logodnicul dumneavoastră afirmă că obişnuiați să plimbaţi câini, mă 
informează ea, strâmbând din nas şi gesticulând. I-am zis și eu: „La ce naiba 
au nevoie oamenii din cartier de cineva să le plimbe câinii?” Dar a fost un 


avantaj, nu? 

Râd împreună cu ea, încuviinţând, chiar dacă inima îmi bate năvalnic și 
mâinile continuă să îmi tremure. 

— Sunt de aceeași părere, dar a fost o slujbă bună și iubesc câinii. 

Nici dacă m-aș fi străduit, n-aş fi scos ceva mai insipid, dar asta e şi ideea, 
nu? Să o fac să creadă că nu merită să discute cu mine. Indiferent de natura 
acestei nebunii, n-are nicio legătură cu mine. Banala Jane, care se contopeşte 
cu fundalul iarăși. 

Laurent dă aprobator din cap şi bate în blat cu unghiile — delicate, scurte, 
pătrate. Nu poartă decât o verighetă subțire din aur. 

— Trebuie să facem tot ce putem ca să ne descurcăm, spune ea, dar pe un 
ton înţelegător, după care își verifică telefonul prins la curea. A venit 
momentul să plec. Încă o dată, scuze că v-am întrerupt seara. 

— Nicio problemă. 

Mor de curiozitate să o întreb despre motivul vizitei ei, despre ce a 
discutat cu Eddie, dar, în același timp, îmi doresc să plece şi să mă prefac că 
seara asta n-a existat. 

— Daţi-mi voie să vă conduc, mă ofer, dar ea refuză cu un gest scurt. 

— Nu e nevoie. 

Îşi vâră mâna în jachetă, scoate o carte de vizită şi mi-o întinde. Spre 
deosebire de cartea de vizită pe care Eddie i-a dat-o lui John cândva, aceasta 
este subțire, din hârtie ieftină. Are ștanțată emblema poliţiei din Mountain 
Brook şi numele ei — detectiv Tori Laurent —, precum şi un număr de telefon. 

— l-am zis domnului Rochester să mă sune dacă are întrebări. E valabil şi 
pentru dumneavoastră, în regulă? 

Apoi pleacă, iar pantofii ei modeşti scârțâie pe podea. Se aude ușa din față 
deschizându-se şi închizându-se. 

De parcă ar fi aşteptat ca ea să plece, Eddie intră pe uşa glisantă din spate 
şi oftează adânc, răvășindu-şi părul cu mâinile. 

— Eşti OK? mă întreabă. 

Mă silesc să-i zâmbesc când îi înconjor talia cu braţele. 

— Da, sunt bine, răspund, chiar dacă nu e aşa. Ce voia? 

Eddie se dă mai aproape de mine, sprijinindu-și bărbia de creștetul meu. 

— Să vorbim despre Blanche. Şi despre Bea. 

— Au găsit-o? întreb gâtuit. 

E o întrebare terifiantă, o imagine oribilă... s-o găsească pe Bea după ce a 
stat în apă atâta timp... 


— Nu pe Bea, răspunde Eddie cu glas răgușşit. Pe Blanche. Au găsit-o pe 
Blanche. 

— Iisuse, murmur, încercând să nu mă gândesc la ce au găsit mai exact 
când mă retrag din îmbrăţișarea lui. 

Pielea lui a căpătat o nuanţă cenușie și un mușchi i se tot zbate în zona 
maxilarului. Arată ca Eddie pe care l-am văzut prima dată și simt un gol în 
stomac. 

— Mai e și altceva? 

— Blanche avea... avea o fractură craniană. De parcă fusese lovită de 
ceva. Sau de cineva. 

Îmi întoarce spatele, frecându-și ceafa, iar eu rămân încremenită, 
procesând veştile, pendulând între șoc și teama de a înțelege ce înseamnă 
asta. 

Acum, nu numai că mi-e greață, dar m-a luat și cu frig. Aproape că am 
amorţit când îmi duc degetele la buze. 

— A fost omorâtă? întreb în șoaptă. 

Eddie stă tot cu spatele la mine. Are umerii încordaţi și nu mă pot abţine 
să adaug: 

— Şi Bea? 

— Poliţia consideră că e vorba de dublă omucidere acum, spune el. Despre 
asta voiau să discute cu mine. Să mă anunţe că dispariţia ei e anchetată drept 
crimă. 

Am senzaţia că mi se întunecă privirea şi mi se înmoaie genunchii brusc. 

— Dumnezeule, Eddie! 

Nu ştiu ce aş mai putea să zic. 

Începeam în sfârşit să facem pace cu stafia lui Bea. Suntem logodiţi, pe 
toți dracii! Vorbeam despre nuntă. Una e să-ţi pierzi soţia într-un accident 
tragic, alta, să afli că a fost omorâtă intenţionat, nu? Ăsta e coşmar. 

Atunci, un nou gând prinde contur în mintea mea. 

— Cumva ei cred că... 

Nici măcar nu vreau să termin propoziţia. Nu vreau să existe aşa ceva între 
noi. 

— Că am făcut-o eu? completează el, răsucindu-se pe călcâie. 

E încă palid, dar expresia de pe chipul lui nu mai e așa de intensă. 

— Nu, voiau doar să mă informeze că lucrurile s-au schimbat, îmi vor mai 
pune întrebări, desigur, dar am impresia că mă consideră văduvul îndurerat, 
nu un suspect. 


Pe măsură ce vorbeşte, Eddie cel normal, cel cu care sunt obișnuită, începe 
să-şi recapete culoarea în obraji şi să-și regăsească vocea. Văd cum practic 
cealaltă personalitate a lui îl învăluie încet şi subtil ca o carcasă. Sau ca o 
mască. 

Mă privește încruntat. 

— Hristoase, Jane, îmi pare atât de rău! 

— Îţi pare rău? 

Păşesc spre el şi îi iau mâinile într-ale mele. 

— Pentru ce? 

Oftând, Eddie mă trage în brațele lui. 

— Pentru că totul e un dezastru nenorocit şi nu vreau să ai de-a face cu aşa 
ceva. Nu vreau ca tu... nu știu... nu vreau să te văd într-o cămăruţă, 
răspunzând la întrebări despre ceva ce s-a întâmplat naibii înainte să mă 
cunoşti. 

Îmi închipuiam că m-am speriat deja cum nu se poate mai tare, dar, acum, 
o nouă teroare mă copleșeşte. Gura mi se usucă insuportabil când ridic 
privirea spre el. 

— Crezi că o să mă ia la întrebări şi pe mine? 

— Au menţionat deja asta, zice el, neatent. Că trebuie să mă însoțești când 
mă cheamă pe mine. 

Mi-am petrecut ultimii cinci ani ferindu-mă de atenţia altora, de întrebări 
şi mai ales de poliţiştii. Futu-i, dacă sapă în viața lui Eddie, vor săpa și în a 
mea. Logodnica lui. Fata care s-a logodit cu el la mai puţin de un an de la 
dispariţia soției. 

John, apelul din Phoenix şi acum asta. Deja simt dinţii unei capcane 
pregătindu-se să mă înhaţe şi închid ochii, lipindu-mi fruntea de pieptul lui 
Eddie și inspirând adânc. 

Mâna lui îmi freacă încet ceafa. 

— Nu te îngrijora prea tare totuși. 

— În niciun caz, răspund automat, dar el îmi zâmbeşte trist şi îmi cuprinde 
obrazul cu palma. 

— Janie, eşti albă ca varul. 

Îi prind mâna înainte să şi-o retragă şi o ţin lipită strâns de fața mea. Pielea 
lui e atât de caldă! A mea tot îngheţată a rămas. 

— E mult pentru tine, ştiu, îmi zice. Încă încerc să înţeleg ce se petrece. 
Dar vreau să ştii că nu ai de ce să-ţi faci griji, în regulă? Nu plec nicăieri şi 
vom trece amândoi prin asta cu bine. 


Îmi vorbeşte pe un ton cald, măsurat, dar nu mă ajută. De fapt, cred că îmi 
înrăutățește starea, aşa că mă dau un pas în spate şi îmi trec degetele prin păr. 

— Eddie, soţia ta a fost omorâtă, rostesc ferm. Nu are cum să fie totul 
bine. E imposibil. 

Nu trebuia să se întâmple asemenea lucruri aici. Trebuia să fiu la adăpost, 
locul ăsta trebuia să fie sigur. 

Și chiar dacă Blanche şi Bea dispăruseră înainte ca eu să ajung în 
Thornfield Estates, o parte din mine simte că e şi vina mea. Eu am adus 
necazul? Sordidul, violenţa? Se agaţă de mine ca un fel de virus, infectându-i 
pe toţi cei apropiaţi mie? 

E un gând prostesc, egoist, care n-are niciun sens. Dar și mai puţin sens 
are gândul că Bea și Blanche s-au băgat în ceva ce le-a adus moartea. Cine ar 
fi vrut să le facă rău? Şi de ce? 

Și cum de este Eddie atât de calm? 

— Știu, e îngrozitor, încuviințează el cu un oftat. Crede-mă, ştiu. 

Închide ochii şi îşi strânge partea de sus a nasului între degete. 

— Dar nu e nimic de făcut deocamdată. Îngrijorarea nu va schimba 
lucrurile. 

Îngrijorarea nu va schimba lucrurile. Vreau să îi strig că e al naibii de 
normal să te îngrijorezi în privinţa celui care le-a vrut moarte pe soția ta şi pe 
prietena ei cea mai bună, dar ceva mă opreşte. 

Eddie mă apucă de mâini. 

— Concentrează-te asupra nunţii, mă îndeamnă. Asupra vieților noastre. 
Nu asupra acestei chestii. 

— Doar că... Nu-mi place deloc poliţia, îi mărturisesc. 

El se încruntă nedumerit. 

— De ce nu? 

A vorbit fix ca un bărbat alb şi bogat. Îmi zic în sinea mea. 

Îmi formulez cu mare atenţie răspunsul. E un alt moment în care simt că 
puţin adevăr n-ar strica. 

— Am stat în plasament la o familie din Arizona. Nu făceau treaba asta de 
dragul copiilor, dacă mă înţelegi. 

Când îl privesc din nou, ţine braţele încrucișate și se uită la mine, cu capul 
ușor aplecat. Atitudinea lui când ascultă ceva cu atenţie. 

— În fine, când aveam 16 ani, au crezut că fur de la ei și au chemat poliţia. 

Chiar furam de la ei, dar, pentru că foloseau banii primiţi de la stat numai 
pentru ei, în loc să aibă grijă de mine şi de ceilalți doi copii, nu mi s-a părut 


cine ştie ce scofală. 

— Polițistul pe care l-au trimis era un prieten de-al tatălui meu de atunci, 
aşa că m-au dus la secţie şi a fost... 

Îmi amintesc cum am stat acolo, adulmecând mirosul de cafea arsă şi de 
Pine-Sol și tremurând din toate încheieturile. Eram atât de mânioasă, că abia 
puteam să deschid gura. Dar lui Eddie nu-i pot povesti despre furie. Nu ar 
înțelege. 

— A fost înfricoşător, rostesc într-un târziu. Şi bănuiesc că n-am trecut 
niciodată peste momentul respectiv. 

Nu e povestea întreagă, desigur. Nicio vorbă despre Jane cea reală. Sau 
despre ultima noapte în Phoenix. 

Însă el nu trebuie să ştie toate astea. 

Eddie scoate un sunet de nemulțumire, își desface brațele și mă 
îmbrățișează din nou. 

— Dar ce se întâmplă acum n-are nicio treabă cu mine, spun și îmi las 
capul pe spate ca să mă uit în ochii lui. Îmi pare rău. 

— Prostii, mă linişteşte el, sărutându-mă pe frunte. Și nu-ţi face griji. Bea 
şi Blanche s-au dus. Nu schimbă cu nimic situația noastră. 

Dar, când îmi dă drumul şi se întoarce, îi zăresc mâna dintr-o parte. 
Strânge și desface pumnul ritmic. 


19. 


Caserolele cu mâncare încep să apară chiar de a doua zi. 

Mai întâi, vine Caroline McLaren cu pui Divan şi o îmbrăţișare caldă. 

— Dumnezeule, treaba asta e pur și simplu oribilă, îmi zice, înainte să 
bată cu degetele în folia ce acoperă tava din sticlă. Să nu o bagi la mașina de 
spălat. 

Emily și Campbell întârzie doar două ore. Aduc trei pungi mari de hârtie 
pline cu produse cumpărate de la magazinul gourmet din sat, locul unde se 
vând preparate fițoase, care pot trece cu ușurință drept gătite de tine. 

În timp ce bag toate recipientele învelite în folie în congelator. 

Emily și Campbell stau la masă, sorbind din cafelele cu gheaţă pe care le-au 
adus cu ele. Ce păcat, tare aș fi vrut să beau ceva astăzi. 
Știu că sunt nerăbdătoare să-mi pună un milion de întrebări și mi-ar prinde 


bine o tărie. 

— Cum se simte Eddie? întreabă Emily când închid congelatorul și mă 
întorc spre ele. 

Afară, a început să plouă și îmi amintesc de ziua în care l-am cunoscut pe 
Eddie, cu cerul ei gri și cu drumurile alunecoase. 

— Nu prea bine, răspund. Cred că e încă în şoc. 

— Şi noi, la fel, spune Campbell, jucându-se cu paiul din pahar. Adică... 
nu ne-am închipuit nicio clipă că ele au fost omorâte. 

N-am cunoscut pe nimeni care să fie ucis. 

Pentru prima dată, bag de seamă că are ochii roșii și că Emily nu s-a 
machiat deloc. La naiba! 

Fir-ar al dracului! 

Eram atât de sigură că veniseră aici ca să sape după mizerii, încât uitasem 
că Bea și Blanche fuseseră, totuşi, prietenele lor. Două femei pe care le 
iubiseră şi ale căror decese păruseră tragice, dar puse pe seama unui accident. 
Când au aflat că fuseseră omorâte, probabil că s-au simţit îngrozitor și iată- 
mă şi pe mine bănuindu-le că nu vor decât să bârfească. 

— Voi două cum vă simţiţi? întreb, sprijinindu-mă de marginea hiatului, 
iar ele se uită una la alta. 

— Ah, scumpo, nu e vorba despre noi, spune Emily, dând din mână. 

— Totuşi, nu grozav, adaugă Campbell. 

Se privesc din nou și Emily oftează încuviințând din cap. 

— Sunt multe de asimilat. Cineva le-a vrut moarte, o idee oribilă, plus 
faptul că poliţia a început brusc să dea târcoale, să pună întrebări... 

Începe să-mi devină prea familiară senzaţia de gol în stomac şi de val rece 
ca gheața care mă copleșeşte ori de câte ori o informaţie nouă și urâtă este 
dezvăluită. 

— Vă chestionează şi pe voi? 

Campbell oftează când se îndreaptă de spate. 

— Încă nu, dar am o întâlnire programată cu ei săptămâna asta, mai târziu. 


Em? 

Emily încuviinţează din nou. 

— Da, vineri. 

Mi le imaginez stând la secţie şi răspunzând la întrebări despre Blanche și 
despre Bea. 


Şi despre mine. 
Pentru că detectivii sigur le vor întreba, nu? De unde vin, cât de repede a 


început relația mea cu Eddie. 

Vor verifica dacă am fost în zonă vara trecută și, brusc, vreau să plece 
amândouă, vreau să mă ghemuiesc pe canapea până când totul va dispărea 
cumva prin magie. 

Însă Emily se apleacă peste masă și îmi strânge mâna. 

— Urăsc faptul că trebuie să treci prin toate astea. 

Primul impuls este să mârâi la ea, să caut pe chipul ei un semn că îi place 
de fapt situaţia, dar, când o privesc, nu zăresc nimic de acest gen. Mă priveşte 
cu simpatie şi cu căldură şi îmi amintesc toate momentele când serveam 
prânzul la mese, trăgând stânjenită de tivul tricoului cu Salvation Army, 
ştiind că nu conta despre ce pantofi vorbeau oamenii sau ce CD-uri doreau 
să-și cumpere, eu oricum nu aveam să mi le permit niciodată. 

Întotdeauna am crezut că nu-mi doresc decât bani, dar, văzând-o pe Emily 
acum, ştiu că şi asta îmi doresc. Oameni cărora să le pese de mine. Care să 
mă accepte. 

Și, deşi e ciudat ca la balamuc, dintre toți oamenii din lume, tocmai soțiile 
Stepford{ m-au primit cu braţele deschise. 

Le sunt recunoscătoare. 

— Mulţumesc, răspund, strângându-i mâna la rândul meu. 

Telefonul meu începe să sune şi, când arunc o privire spre el, atât Emily, 
cât şi Campbell se ridică în picioare. 

— Răspunde, iubito, mă îndeamnă Emily. Noi plecăm și nu e nevoie să ne 
conduci. 

Le aud cum ajung la ușa de la intrare și mă uit pe ecranul mobilului. 

Un număr cu 205, ceea ce înseamnă Birmingham. 

Poate fi chiar şi poliţia. 

Dacă ar fi găsit ceva rău, ar fi, fost deja aici, îmi zic şi ating cu degetul 
ecranul ca să răspund. Fii normală. Fii calmă. 

— Alo! 

Vocea mă trădează uşor la vocala finală. 

— Jane! 

Nici poliţia, nici doamna detectiv Laurent. E javra de John Rivers. 

— Ce vrei? 

Parcă îl și văd rânjind. 

— Şi mie îmi pare bine să te aud. 

— John, chiar nu... încep, dar el mă întrerupe. 

— Ştiu că eşti ocupată cu ceea ce fac nevestele acolo, în Mountain Brook, 


aşa că voi fi scurt. Biserica strânge bani pentru un nou sistem audio şi m-am 
gândit că ai vrea şi tu să contribui. 

Sunt încă atât de zguduită de tot ce se întâmplă, că, la început, nu văd 
ameninţarea din spatele cuvintelor. Creierul meu are nevoie de câteva 
secunde ca să le proceseze și să le înțeleagă semnificaţia. 

— Am crezut că suntem chit după ce ne-am văzut ultima oară, răspund, 
strângând cu putere marginea mesei. 

John nu îmi dă o replică rapidă şi îl aud cum înghite ceva. Mi-l închipui în 
bucătăria apartamentului său, bând Mountain Dew și îmi stăpânesc fiorul de 
scârbă, fiindcă tipul ar fi trebuit să nu mai existe în viaţa mea. Se presupunea 
că puteam să uit de el, dar el continua să-și facă simțită prezenţa întruna, cea 
mai jalnică fantomă din lume. 

— Păi, da. Dar detectivul ăla din Phoenix a sunat din nou și m-a deranjat 
foarte tare, Jane. Aveam de gând să-l ignor, dar apoi am văzut în ziar că tu şi 
prietenul tău v-aţi logodit. 

Fir-ar! Nu auzisem niciodată de oameni care-și anunţă logodna, dar Emily 
se ocupase în numele nostru, susținând că „aşa procedează toată lumea”. 

Și o lăsasem pentru că voiam să fiu și eu ca toată lumea. 

— Atunci mi-am zis în sinea mea că, dacă Jane tot se mărită cu unul cu 
bani, probabil că i-ar plăcea să mă ajute. Să mă răsplătească pentru că am 
primit-o la mine în casă. 

O altă pauză. 

— Şi pentru că îi păstrez secretele. 

— Ştii un rahat despre secretele mele, John, îi răspund furioasă, dar în 
şoaptă. 

— Dar ştiu că ai secrete, adaugă el iute. Și cred că e suficient. 

La fel ca atunci, în parcare, simt cum mă sufoc, ca şi cum cineva m-ar 
strânge de gât cu un ștreang. Îmi doresc să nu-l fi cunoscut niciodată pe John 
Rivers, să nu fi fost niciodată atât de disperată încât să-i trimit un mesaj pe 
Facebook, din biblioteca din Houston, acum doi ani. Îmi doresc să nu-i fi 
acceptat oferta de a sta cu el. 

Dar, dacă nu aş fi procedat aşa, nu aş mai fi aici acum. Nu l-aş fi întâlnit 
pe Eddie. 

Pe Eddie, cu soţia lui ucisă cu tot. 

Scrâşnind din dinţi, îmi plec fruntea, apăsându-mi un ochi cu dosul 
palmei. 

— Cât vrei? 


— 2.500. 

Tresar, chiar dacă ştiu că e o sumă mică pentru Eddie. Probabil că nici n-ar 
observa lipsa lor. 

— De preferat, cash, continuă John, iar adresa ţi-o amintești. 

Încuviinţez din cap, deşi nu mă vede. 

— Îi trimit prin poştă săptămâna asta, spun și aproape că îi aud rânjind. 

— Eşti o sfântă, Jane. Biserica îţi va aprecia gestul. 

— Să nu mă mai suni niciodată. Am terminat definitiv. 

— Nici măcar ca să văd ce mai faci? Ca prieten? 

— Noi doi nu suntem prieteni, răspund și închid telefonul cu degetele 
tremurându-mi. 

Poliția îmi pune întrebări. John îmi cere bani. 

La mijloc, sunt eu. Şi secretele mele. 


20. 


IUNIE 


Ar trebui să mergem la lac în weekend. 

Stau la masa din bucătărie, răsfoind altă revistă pentru mirese, când Eddie 
îmi propune asta pe un ton lejer, în timp ce își toarnă cafea. 

A trecut o săptămână de când Tori Laurent a apărut acasă la noi şi, cum 
nici eu, nici el nu am mai pomenit de asta, vizita ei pluteşte între noi, ca o a 
treia prezență permanentă. 

Iar acum, Eddie vrea să mergem la lac? În acelaşi loc unde 
Blanche și soţia lui au murit? Pardon, unde au fost omorâte? 

— La casa de acolo? întreb fără rost. 

El zâmbeşte ironic. 

— Asta e ideea, da. Ar fi frumos să mai ieșim din oraș puţin. Și n-ai văzut 
niciodată casa. 

Pentru o vreme, rămân încremenită de uimire, păstrând tăcerea. În cele din 
urmă, spun: 

— Eşti sigur că e o idee bună? 

Eddie mă fixează cu privirea. Încă surâde și postura lui e relaxată. Cumva 


mă sperie mai tare decât dacă l-aş vedea furios. 

— De ce n-ar fi? 

Am senzaţia că mă provoacă. Nu, chiar mă provoacă. Vrea să mă audă 
întrebând cu voce tare despre ancheta poliţiei. Oare se întreabă dacă m-a 
speriat vizita poliţistei, dacă îl bănuiesc de lucruri necurate? Ca să fiu sinceră, 
nu știu ce să mai cred. Pe de altă parte, am bizara convingere că lacul mi-ar 
putea oferi ceva claritate. 

— OK, zic. Să mergem la lac. 

e 

Plecăm vineri după-amiază, după ce Eddie termină munca mai devreme. 
Drumul cu maşina până la lacul Smith durează cam o oră de la casa din 
Mountain Brook și e frumos, purtându-ne departe de suburbii, prin părțile 
mai rurale ale Alabamei. Dealurile se ondulează blând, iar cerul e albastru 
senin. 

Ne oprim într-un orășel numit Jasper ca să luăm prânzul. Eddie se simte în 
largul lui atât la un local oarecare cu barbecue, cu mese din plastic şi cu role 
de prosoape din hârtie în loc de şervete din pânză, cât și la restaurantul 
franțuzesc cochet din sat. 

ÎL privesc cum mănâncă un sandvici cu mult sos, fără să scape nicio 
picătură pe cămașa lui albă ca neaua. Izbucnesc în râs, scuturând din cap. 

— Te potrivești în orice loc, îi spun. 

Se uită la mine întrebător. 

— E un compliment? mă chestionează. 

Chiar aşa am intenţionat să fie. Dar, nu pentru prima dată, îmi vine în cap 
trecutul lui. Rareori vorbeşte despre el, de parcă ar fi răsărit în lume, gata 
maturizat, când a întâlnit-o pe Bea. 

— Nu, dacă voiam să te complimentez, ţi-aş fi spus cât de sexy arăţi cu 
sosul de barbecue prelins la colţul buzelor. 

Zâmbește şi îmi face cu ochiul. 

— Așadar, crezi că sunt sexy. 

Dau din umeri și lovesc cu paiul felia de lămâie din ceaiul meu dulce. 

— În cele mai multe zile, ești decent, dar acum, da. 

Asta îl face să râdă şi aruncă spre mine șerveţelul mototolit. 

— De-aia te iubesc, Jane. Nu mă lași să mi se urce la cap. 

Deşi ar fi o prostie cât casa de mare, aproape că vreau să-i spun numele 
meu real. Doar ca să-l aud rostindu-l. 

În schimb, termin de mâncat şi ne înapoiem la mașină. Nu mai avem mult 


de mers. 

Șoseaua șerpuieşte sub umbra copacilor, iar lacul străluceşte în depărtare. 
Sunt o grămadă de case, dar, pe măsură ce înaintăm, se răresc până când nu 
mai rămân decât pădurea, lacul și, după ce Eddie coteşte la un moment dat, 
casa lui. 

Nu e la fel de mare ca vila din Thornfield Estates şi clar a fost construită 
ca să arate ca o cabană rustică, genul de loc unde îţi aduci copiii să 
pescuiască, dar tot e impresionantă și simt cum moleșeala de după prânz 
începe să se risipească. 

E atât de linişte aici! Un spaţiu atât de izolat! 

Și locul în care Bea şi-a petrecut ultimele ore din viaţă. 

Când scoate genţile din portbagaj, cred că și Eddie simte ceva asemănător, 
fiindcă e destul de tăcut și nu-mi spune decât: 

— Codul de intrare e același ca acasă. 

6-12-85. Ziua de naştere a lui Bea. 

ÎI tastez pe ecran, la intrare, şi păşesc înăuntru. 

Și mai multe asemănări cu casa lui Eddie — cu casa noastră. Casa e 
decorată cu lucruri scumpe, dar e proiectată să locuieşti în ea confortabil. 
Lemn mai întunecat, mobilă mai întunecată, întregul spațiu e mai mult 
masculin și mai puţin... Bea. 

Aşa cum stau lângă uşa masivă de la intrare, probabil că pe chipul meu se 
citește surprinderea, fiindcă, atunci când trece pe lângă mine cu lucrurile 
noastre, Eddie mă întreabă: 

— Ce e? 

— Nimic, doar că... 

Această casă seamănă foarte mult cu el. Chiar dacă Bea a murit aici, 
fantoma ei nu pare atât de prezentă. 

— E un loc... foarte bărbătesc, rostesc într-un târziu. 

Văd cum i se ridică un colţ al buzelor, în timp ce aruncă geanta din piele 
pe canapeaua din stofă ecosez, albastru cu verde. 

— Cabana a fost cadoul de nuntă al lui Bea pentru mine, spune el. Așa că 
m-a lăsat s-o decorez. 

Un alt zâmbet, de data asta strâmb. 

— Aşa că am spus da la tot ce a ales ea. 

Aşadar, mâna lui Bea se vede și aici, doar că e versiunea ei despre ceea ce 
credea că i-ar plăcea lui Eddie. Sau ce ar fi trebuit să-i placă. 

Mă duc în living, urmărind totul prin ochii ei, imaginându-mi cum îl vedea 


ea pe Eddie. Chiar dacă e o casă pe malul lacului, şi nu la ocean, remarc o 
temă marină. Picturi cu goelete, decorațiuni din frânghie groasă, ba chiar și 
un ceas Chelsea vechi pe perete. 

— Am lucrat pe bărci cu vele când eram mai tânăr, în nord. Vase de 
croazieră în Bar Harbor, genul ăsta de lucruri, zice el, arătând cu o mișcare 
din cap spre peisajul marin de deasupra șemineului. Bănuiesc că Bea voia să- 
mi amintească. 

— Pentru că ţi-a plăcut sau pentru că nu? 

Întrebarea îmi scapă de pe buze înainte să-mi dau seama că e o prostie şi 
că poate dezvălui multe lucruri. 

Tresare şi capul i se dă uşor pe spate, de parcă întrebarea ar fi fost o 
lovitură fizică, și mă priveşte printre gene. 

— Adică? 

Simt cum mă înroşesc până în vârful urechilor. Dau din umeri și mă joc 
nervoasă cu marginea unui covor. 

— Nu mi-ai pomenit niciodată de asta, aşa că am crezut... poate încercai 
să uiţi? La trecut mă refer. Poate că un obiect care să-ţi reamintească de trecut 
nu a fost un gest tocmai frumos. 

— Crezi că Bea era o astfel de cățea? mă întreabă. 

Dumnezeule, chiar am dat-o în bară! 

— Bineînţeles că nu. 

Spre surpriza mea, el râde şi scutură din cap. 

— Nu te pot învinovăţi. Îmi închipui că ai auzit tot felul de mizerii cât ai 
lucrat în cartier. 

Mă simt ușurată că nu-mi consideră întrebarea foarte ciudată și că mă 
înțelege totodată. Poate nu sunt eu mereu sinceră cu Eddie, dar el tot reușeşte 
să-mi ghicească uneori şi aceste părți negative şi îmi place. 

Mă face să cred că, deşi am jucat un anumit rol, el a izbutit să mă vadă pe 
mine, cea reală. 

— A fost o prostie din partea mea oricum, îi spun acum, apropiindu-mă de 
el. 

Peste umărul lui, zăresc o uşă de sticlă care dă spre o verandă închisă; 
dincolo de ea, coboară o peluză verde, urmată de un ponton îngust și de lacul 
întunecat. La ora asta, soarele trimite mici scântei aurii ce dansează pe 
suprafaţa apei. 

E greu de crezut că apa aceasta frumoasă, strălucitoare, i-a luat viaţa lui 
Bea. Și a lui Blanche. Şi mai greu de crezut este că Eddie ar vrea să fie atât de 


aproape de ea din nou. Cum să stăm aici la noapte, să bem vin şi să nu ne 
gândim la asta? 

Însă Eddie mă loveşte cu palma peste fund, împingându-mă spre holul ce 
pornește din living. 

— Du-te înainte şi aranjează-te, iar eu o să despachetez cumpărăturile. 

Dormitorul principal nu e nici pe departe la fel de mare precum cel de la 
Thornfield, dar e drăguţ, intim şi comod, la fel ca restul casei. Pe pat, e o 
cuvertură în nuanţe albastre, iar fotoliul mare așezat lângă fereastră are o 
vedere bună spre lac. 

Mă aşez în el și privesc apa. 

După douăzeci de minute, tot nu văd pe nimeni. 

Nicio barcă, niciun un schi-jet, niciun înotător. Nu aud decât clipocitul 
valurilor mici, care se lovesc de ponton, și vântul printre frunzele copacilor. 

Când ies din cameră, Eddie toarnă vin în două pahare. 

— E foarte linişte aici, îi spun. 

El încuviinţează, uitându-se spre ușa din spate, care dă spre lac. 

— De aia am şi ales-o, îmi răspunde și oftează adânc. M-a scos din minţi. 
După Bea. 

Ridic privirea, surprinsă. Nu mă aşteptam să o pomenească din nou după 
gafa mea de mai devreme. 

— Liniştea, continuă el. Când mă gândesc la noaptea aceea și la cât de 
linişte trebuie să fi fost, cât de întuneric... 

Eddie nu-şi dezlipește privirea de lac. 

— Ştii, e foarte adânc în larg. Cel mai adânc lac din Alabama. 

Nu ştiam asta și nu spun nimic. Nici măcar nu sunt sigură că vorbește cu 
mine, sinceră să fiu. Parcă ar discuta cu el însuși, holbându-se la suprafaţa 
apei. 

— Au inundat o pădure ca să-l facă, adaugă el. Sunt copaci sub apă. Înalţi. 
În unele locuri, au și 18 metri. O ditamai pădurea sub apă. De aceea au crezut 
că n-o vor găsi niciodată. Au crezut că era undeva, prinsă în copaci. 

Imaginea îmi stăruie în minte. Bea, cu pielea ei albă, cu trupul captiv între 
ramurile încâlcite ale pădurii subacvatice. E atât de îngrozitor, încât scutur 
din cap. Mă întrebasem de ce fusese oare atât de greu să le găsească trupurile, 
iar acum, că ştiam, mi-aş fi dorit să nu fi aflat niciodată. 

Mi-aș fi dorit să nu fi venit aici. 

Un mușchi zvâcneşte pe maxilarul lui Eddie. 

— În fine... 


— Îmi pare rău, zic, masându-i ușor spatele. Dacă e prea mult... 

— Nu, mă întrerupe el, după care ia o gură de vin. Nu. 

De data asta, a vorbit ferm. 

— Am iubit locul ăsta, ea a iubit locul ăsta şi o amintire urâtă nu-l poate 
păta o veșnicie. 

Vreau să subliniez că nu e doar o amintire urâtă — e vorba de moartea 
soției lui, de moartea unei prietene apropiate, însă imediat, vorbele lui se 
cristalizează în mintea mea, tăindu-mi răsuflarea. 

O amintire urâtă. 

Eddie nu a fost aici în noaptea aia. Nu are cum să-și amintească. 

OK, nu, mă port prosteşte. Așa vine vorba, nu s-a referit chiar la o 
amintire reală, ci doar la gândul că tot ce se întâmplase aici reprezenta o 
amintire urâtă. Nu? 

Însă vocea îmi tremură când întreb: 

— Ai mai fost aici de atunci? 

Eddie nu-mi răspunde imediat. 

— O dată. 

E tot ce îmi spune, apoi se răsuceşte pe călcâie. 

— Hai să mâncăm în oraș, diseară. De partea cealaltă a lacului, au un 
restaurant grozav. 

Trece pe lângă mine, îndreptându-se spre dormitor, lăsându-mă tăcută, în 
timp ce privesc soarele care luminează lacul. 

Cina e plăcută. Un local cu specific pescăresc, cu un decor relativ kitsch și 
cu ghirlande de beculeţe de Crăciun încă atârnate peste tot. Însă mâncarea e 
bună şi Eddie pare mai relaxat, aşa cum fusese mai devreme, înainte să 
ajungem la casa de lângă lac. 

Nu mai vorbim despre Bea, ci doar despre noi și, pe drum, când ne 
întoarcem acasă după apusul soarelui, Eddie se întinde să mă ia de mână și 
să-mi mângâie degetele. 

Însă, cu cât ne apropiem de casă, cu atât îl simt mai tensionat și, după ce 
intrăm, sfârşim prin a ne uita la televizor şi a bea şi mai mult vin. Poate prea 
mult în cazul meu, deoarece, când mă bag în pat, aproape de miezul nopţii, 


capul mi se învârte și mă simt încinsă și transpirată. lar când Eddie încearcă 
să mă cuprindă cu braţul, mă feresc de el. 

Cad într-un somn adânc imediat și, când mă trezesc, sunt singură. 

Stau nemișcată o clipă, cu mâna întinsă peste locul unde ar fi trebuit să 
doarmă Eddie. Aşternutul e cald încă. 

Apoi, aud un zgomot în living. 

Ceva parc-ar zgâria parchetul. Gura mi se usucă brusc și nu doar din cauza 
alcoolului. 

Când îl aud din nou, mă dau jos din pat. 

Ies din dormitor, cu ochii arzând și destul de ameţită. Eddie stă pe vine în 
living, privind podeaua. 

— Eddie? 

Tresare puternic. 

— Hei, spune el, sărind în picioare. 

Poartă aceiaşi boxeri cu care s-a culcat, e desculț și, deși în casă e frig 
acum, pare acoperit de sudoare. 

— Ce faci? îl întreb. 

Șovăie. Ezitarea e scurtă, abia sesizabilă, dar eu o simt. În același moment, 
el începe să zâmbească timid, ducând mâna la ceafă. 

Însă, înainte să-și vină în fire, îi zăresc îi ochi sclipirea de enervare. L-am 
deranjat. 

Eu. 

Fiindcă îl văd. Fiindcă îl întrerup. 

— lartă-mă, zice. N-am vrut să te trezesc, dar mi-am amintit că, mai 
devreme, am scos de pe inelul cu chei cheia de la adăpostul pentru barcă și 
nu-mi mai aminteam unde am pus-o. M-am întrebat dacă nu cumva am 
scăpat-o pe jos. Ştii când încerci să dormi și un lucru mărunt nu-ţi dă pace? 

Ştiam. Ce amuzant cum dispariţia viitorului tău soţ din pat, în creierii 
nopții, te aduce exact într-o astfel de situație. 

— Şi ai găsit-o? întreb, prefăcându-mă mai adormită decât sunt. 

Dar ştiu că minte. Secunda aceea de furie din ochii lui, momentul acela în 
care clar și-ar fi dorit să nu mă fi dat jos din pat și să nu-l fi descoperit. 

Mă speria. 

Eddie mă speria. 

— Nu, spune el. Probabil că e pe alee. O să verific mâine. 

Îl văd cum mă cercetează. Port un tricou larg care îmi atârnă până la 
genunchi. N-am făcut sex când ne-am băgat în pat și îi surprind interesul 


brusc în ochi. 

M-aş putea folosi de asta, să-i zâmbesc la rândul meu și să-i trântesc o 
replică siropoasă cum că i-aş oferi ceva care să-l ajute să doarmă. 

În schimb, mă răsucesc pe călcâie şi mă îndrept spre dormitor. 

Mai târziu, când stau întinsă lângă el, nu-mi iese din cap expresia lui și mă 
întreb dacă măcar există o cheie pentru adăpost. 

e 

— Ai scos bani din cont? 

Stau pe ponton în următoarea după-amiază, privind apa. Practic, asta am 
făcut toată ziua. Am dormit până târziu şi am citit de când m-am trezit, 
străduindu-mă să ignor felul în care Eddie se tot învârte pe lângă casă atunci 
când crede că nu sunt atentă. 

Soarele îmi arde umerii, dar mă ia cu frig când mă întorc şi dau cu ochii de 
el. Poartă costum de baie, are privirea ascunsă în spatele ochelarilor de soare 
lucioşi şi se uită încruntat în jos, spre telefon. 

Futu-i. Credeam că m-am descurcat bine cu banii lui John, scoțând 300 de 
dolari de la un bancomat din sat, primind 100 de dolari rest la băcănie, 
împărțindu-i pe parcursul câtorva zile ca să nu vadă ieșind din cont o sumă 
mare de bani. Cum naiba a observat? 

Încă mă priveşte, așteptând. 

— Chestii pentru nuntă, spun şi dau din mână, chiar dacă adevărul e că n- 
am făcut nimic pentru nuntă decât să admir niște rochii. Habar n-ai pentru 
câte lucruri trebuie să dai un avans. 

Eddie încuviinţează din cap, dar adaugă: 

— De fapt, am. M-am mai însurat o dată, nu? 

Eddie zâmbeşte în stilul lui specific, care îi adânceşte gropiţele, dar 
sesizez o oarecare încordare şi, brusc, îmi amintesc că exact aşa îi zâmbea lui 
John în după-amiaza când m-am dus la apartament să-mi iau lucrurile. 

Mie niciodată nu mi-a zâmbit aşa. 

— Normal, răspund, chicotind oarecum jenată. Tu ştii totul despre 
lucrurile astea. În orice caz, mi s-a părut mai simplu să folosesc cash. Am 
vrut să-ţi spun, dar excursia mi-a distras atenţia. 

Încerc să-i arăt faţa mea bosumflată, dar el deja e cu ochii în telefon din 
nou. 

— Am priceput. Ideea e că băncii i s-a părut suspect şi a îngheţat contul. 

Mă înroşesc până în vârful urechilor. Şi eu, care credeam că sunt isteaţă și 
subtilă! Banca, în schimb, n-a văzut decât un nenorocit de hoț ordinar. 


— Rahat! exclam. Îmi pare rău. 

— Nu-i nimic, zice el, dând din mână. O să-i anunţ că sumele scoase sunt 
corecte şi situaţia va reveni la normal. Doar că... 

Ridică din nou privirea spre mine. 

— Foloseşte cardul de credit pe care ţi l-am dat, OK? 

— Sigur. 

Eddie încuviințează din cap și se duce înapoi în casă, în vreme ce eu 
rămân acolo, roşie ca racul, cu un gol în stomac și aproape tremurând. 

Seara, ieşim din nou la cină, dar, de data asta, nu mai beau atât de mult. 
Din păcate, nu contează. Niciunul dintre noi nu se poate relaxa şi am senzaţia 
că Eddie mă urmăreşte cu aceeași atenţie cu care îl urmăresc eu. Când îmi 
sugerează să plecăm devreme duminică, accept imediat. Locul ăsta îmi dă 
fiori. 

Plecăm înainte de nouă și, când mă așez pe scaunul din dreapta, îmi spun 
în sinea mea că nu mă voi mai întoarce niciodată aici, că vom vinde casa şi 
vom cumpăra ceva nou. 

— Ar trebui să iau altă barcă, zice Eddie când ne îndepărtăm, lăsând casa 
şi lacul în urmă. 

Îşi aşază o mână pe genunchiul meu și mi-l strânge. 

— 'Ţi-ar plăcea? 

Tripp Ingraham se ițeşte în mintea mea, cu coşul pe braţ, strâmbându-se. 
Alung imaginea cu un efort şi mă forțez să-i zâmbesc lui Eddie. 

— La nebunie. 

În următoarele două săptămâni, nu mă pot gândi decât la felul bizar în care 
s-a învârtit Eddie în jurul casei de lângă lac şi mă trezesc că fac același lucru 
în 'Thornfield Estates. 

Merg pe holuri, verific toate camerele peste care dau, merg apăsat de la un 
capăt la altul. 

Stau în faţa ușilor închise. 

Pentru prima dată de când am început să mă văd cu Eddie, mă simt 
singură. 

Îmi închipui cum mă întâlnesc cu Emily sau cu Campbell, mergând prin 


cartier și încep: „Hei, fetelor, Eddie m-a dus la casa de lângă lac unde a murit 
soţia lui. Ciudat, nu?” 

La dracu”! 

Dar oamenii încă bârfesc, ştiu sigur. 

Când reușesc totuşi să plec de acasă, chiar dacă doar până la 
Roasted pentru o cafea, aud două femei pe care nu le cunosc discutând despre 
Bea. 

Sunt două doamne în vârstă, care stau la o masă, lângă fereastră; una are 
mobilul în mână. 

— Am comandat lucruri de pe site-ul ei la fiecare Crăciun, îi spune 
prietenei sale. Era o scumpete de femeie. 

Mă dau mai aproape şi o aud pe cealaltă zicând: 

— Soţul ei a fost, ştii şi tu. 

— Îhî, încuviinţează prima, vorbind în șoaptă. Întotdeauna e soțul. 

Dar care soţ? Sunt doi implicaţi aici şi unul sigur e pe cale să devină soţul 
meu. 

Apoi, doamna cu telefonul adaugă: 

— Ce păcat că a fost prinsă în chestia asta! Ştii că aşa s-a întâmplat. 
Probabil că n-a vrut să le ucidă pe amândouă, dar, cum erau împreună 
acolo... 

— Şi ce-ar fi putut face? întreabă prietena ei. Era singura opţiune. 

De parcă „a ucide pe cineva” e ca şi cum ai spune „sigur, Pepsi e OK” 
când tu vrei să comanzi Cola de fapt. 

Ce javre de oameni! 

Continui să ascult, încercând să pricep dacă se referă la Tripp sau la Eddie, 
la Bea sau la Blanche, aşa că barmanul trebuie să strige „Latte cu soia şi 
alune pentru Jane?” de trei ori înainte să-mi amintesc că eu sunt Jane. 

Nu mai pot să continui așa. 

Trebuie să stau de vorbă cu cineva. Trebuie să știu ce s-a întâmplat acolo, 
la lacul ăla. 

e 

Cartea de vizită a lui Tori Laurent se află încă în geanta mea și mă 
gândesc să o sun, să o întreb ce mai face și să văd dacă o pot ajuta cu ceva, 
dar nici măcar eu nu pot să simulez un asemenea nivel de încredere în propria 
persoană. 

Nu, cu cât mai puţine contacte cu poliţia, cu atât mai bine. 

Mă hotărăsc totuşi să discut cu o persoană pe care o detest la fel de tare. 


Când Tripp mi-a acceptat invitația la prânz, trimisă prin SMS, am rămas 
uşor surprinsă, dar iată-ne stând în cârciuma satului, cea în care n-am fost 
niciodată, fiindcă mi s-a părut întotdeauna genul de local pe care numai 
indivizii ca Tripp l-ar frecventa. 

— Sunt sigură că te întrebi de ce te-am invitat la masă, îi spun, alegând 
atitudinea tipică unei „studente timide”. 

Nu mi-am prins părul astăzi, ca să mi-l pot da după urechi nervoasă şi, 
deși nu port blugii şi tricourile pe care le purtam mereu când lucram pentru 
el, am ales o ţinută lejeră cumpărată după ce m-am logodit, o rochie bej 
simplă, despre care ştiu că nu mă avantajează deloc. 

Pufnind, Tripp îşi ridică sandviciul Rueben și îi mai adaugă niște sos 
Thousand Island. 

— Dă-mi voie să ghicesc, spune el. Cineva ţi-a povestit bârfele despre 
Blanche și despre Eddie şi acum vrei să ştii dacă e adevărat. 

Șocul meu nu are nimic prefăcut. Clipesc nedumerită și mă bâlbâi exact ca 
şcolăriţa pe care am întruchipat-o de atâtea ori. 

— Poftim? rostesc într-un final. 

El ridică privirea. Ochii lui Tripp sunt pătrunzători. 

— Stai puţin, nu despre asta e vorba? 

Se încruntă ușor, lingându-și sosul de pe degetul mare. 

— Rahat. Bine. Atunci, care-i treaba? Voiai să ne pierdem vremea 
împreună? 

Iau o gură de bere ca să mai câștig timp. Urăsc sentimentul că n-am niciun 
control, că toată chestia asta pusă la cale de mine s-a dus dracului. 

— Am vrut să stăm de vorbă, pentru că ştiu că treci prin acelaşi lucru ca 
Eddie şi doream pur și simplu să văd cum te descurci, ca să fiu sinceră. 

Am folosit un ton rece şi rănit totodată. M-am uitat fix în ochii lui, după 
care mi-am ferit privirea. Încă mai pot controla asta, deşi nu vreau decât să 
mă reped peste masă și să-l scutur bine până când îmi spune tot despre Eddie 
şi despre Blanche. 

Ceva din aerul superior al lui Tripp se risipește, își pune sandviciul pe 
masă şi ia berea. 

— Mda. Era... diferit când am credeam că s-a înecat. Acum... acum e 
iadul pe pământ. 

Dă pe gât aproape jumătate din bere, pune halba pe masă și râgâie în 
şervet, deloc discret. 

— Cum se simte Eddie? 


Mă priveşte intens şi văd acum că şi el are propriile motive să-mi accepte 
invitaţia, iar acestea nu au nicio legătură cu amabilitatea dintre vecini. 

— Nu pot să vorbesc în numele lui, răspund grijulie, jucându-mă cu 
cartofii din farfurie. Dar ştiu că s-a oferit să coopereze cu poliţia. Face orice 
ca să fie de ajutor. 

Ceea ce este adevărat. Eddie s-a dus la secție de două ori ca să răspundă la 
întrebări, întrebări pe care nu mi le-a descris în detaliu, şi mă întreb dacă 
Tripp nu cumva vrea să afle exact asta: cât de multe a mărturisit Eddie, ce 
anume spune... Nu pentru prima dată mă întreb dacă nu e mai periculos decât 
mi-am închipuit să mă întâlnesc cu el. Și nu doar pentru că ne-ar putea vedea 
cineva. 

Tripp bate darabana cu degetele pe masă, încuviințează din cap, dar cade 
pe gânduri. Stăm aşa, într-o tăcere îngrozitoare, prea mult timp. În sfârşit, el e 
cel care vorbeşte primul. 

— N-a fost nimic. Între Blanche și Eddie. Doar obişnuitele noastre 

amabilităţi idioate, tipice cartierului. Firma lui Eddie avea o lucrare acasă la 
noi, eu aveam treabă, așa că am lăsat-o pe Blanche să se ocupe. Au petrecut 
mult timp împreună, dar eu și Blanche ne înțelegeam bine. Sincer să fiu, chiar 
dacă aș fi crezut că mă înşală, în niciun caz n-ar fi trădat-o pe Bea. 

Se strâmbă înainte să adauge: 

— Deşi Bea n-a meritat niciodată o asemenea loialitate, dacă e să-mi ceri 
mie părerea, însă... 

Vocea i se stinge, așa că îl presez puţin. 

— Mi-ai zis că Bea... s-a inspirat mult de la Blanche. 

— Practic i-a luat toată viaţa, dar amândouă au sfârșit în același loc, nu? 
Pe fundul căcatului ăluia de lac Smith. 

Tripp înclină capul și oftează. 

— În orice caz, dacă Emily Clark, Campbell sau oricare dintre boarfele 
alea încearcă să-ți spună că Eddie şi Blanche și-o trăgeau, să ştii că sunt doar 
bârfe. Probabil că muierile își doreau să fie adevărat, având în vedere că n-am 
fost niciodată prea popular în ochii lor. 

Îmi dau seama că nu mai am ce să scot de la Tripp. A alunecat din nou în 
braţele amărăciunii și, când comandă încă o bere, îmi verific ceasul cu gesturi 
exagerate. 

— Ah, la naiba, am o programare la coafor, îi zic. 

— Firește că ai. 

Tonul lui e sarcastic, dar nu insistă şi, când încerc să las o bancnotă de 20 


de dolari care să-mi acopere consumaţia, el îmi face semn să nu. 

Întoarsă acasă, mă duc la computer și intru pe pagina de Facebook a lui 
Emily, ca să caut poze cu Blanche şi cu Eddie, dar nu găsesc nimic. Nici pe 
pagina lui Campbell nu am mai mult succes. Şi, deși Blanche e clar etichetată 
în câteva fotografii, linkul către profilul ei nu funcţionează. Presupun că 
cineva din familia ei l-a dezactivat. 

Am făcut o asemenea fixaţie pentru Bea, că nu mi-a trecut niciodată prin 
cap să o analizez cu atenţie şi pe Blanche. 

Acum pare o greşeală. 

e 

Eddie vine acasă foarte târziu. Eu sunt în cadă, cu clăbucul până la bărbie, 
dar îl aud cu mult înainte să-l văd — ușa de la intrare descuiată, pașii pe hol, 
ușa de la baie deschizându-se. 

Apoi apare în prag, se sprijină de perete și mă priveşte. 

— Ai avut o zi bună? îl întreb. 

În loc să-mi răspundă, îmi pune şi el o întrebare. 

— De ce ai luat prânzul cu Tripp Ingraham azi? 

Surprinsă, mă ridic puţin şi apa clipoceşte. Îmi place de mor cada asta, atât 
de adâncă și de lungă, că aş putea sta la orizontală în ea dacă aș vrea, dar 
acum îmi doresc să nu fi fost în ea, goală și vulnerabilă. De obicei, diferența 
de mărime dintre noi mă excită. Eddie e zvelt, dar vânjos — are ditamai 
mușchii, de genul celor pe care îi obţii atunci când depui muncă fizică, nu 
când te duci la sală. Mă face să mă simt şi mai mică şi mai plăpândă decât 
sunt. 

Însă, pentru prima dată, îmi dau seama ce uşor i-ar fi să mă rănească. Să 
mă copleșească fizic cu forţa lui. 

— De unde ştii? întreb şi îmi dau seama pe loc că am greșit. 

Eddie nu se încruntă, dar face chestia aia din nou. Se forțează să pară 
relaxat, de parcă această conversație nu înseamnă mare lucru pentru el, deşi 
practic zvâcneşte din cauza încordării. 

— E un oraş mic și, crede-mă, oamenii s-au dat peste cap să-mi spună că 
te-au văzut în oraș cu el. Mulţumesc, totuși. SMS-urile primite au fost de-a 
dreptul amuzante. 

Enervată, mă ridic în picioare și mă întind spre prosopul care atârnă lângă 
cadă. 

— Chiar crezi că mă interesează vreun pic Tripp Ingraham? 

Oftând, Eddie se întoarce. 


— Nu, admite el, dar trebuie să te gândești la cum par lucrurile din afară. 
Mai ales acum. 

Se îndreaptă spre dormitor şi eu rămân aici, încă goală, ținând prosopul în 
mână, cu apa picurând pe jos, uitându-mă după el. 

Am muncit atât de mult să-i prezint o anumită versiune a mea lui Eddie, 
tuturor... Dar acum izbucnesc. 

— Cum par? repet. 

Dau să-l urmez, trăgând prosopul după mine. 

— Nu, Eddie, nu m-am gândit la cum par. 

— Normal că nu te-ai gândit. la să vedem, nu te-ai gândit nici la cum pare 
dacă logodnica mea îi dă o grămadă de bani tipului cu care a locuit. 

Încremenesc, am un gol în stomac. Sunt prea zguduită ca să încerc să mint. 

— Poftim? 

Eddie mă priveşte cu o expresie pe care nu o cunosc. 

— Credeai că nu știu, Jane? Nu ţi-a trecut nicio clipă prin minte să vii la 
mine? 

Cum? Cum dracului aflase? Prima dată când i-am dat bani, erau ai mei. A 
doua oară, da, erau banii lui Eddie, dar manevrasem lucrurile cu grijă. 
Fusesem foarte atentă. 

— M-a sunat şi pe mine, spune Eddie, punându-și mâinile în şold şi 
înclinând capul. Mi-a înșirat nişte baliverne cu niște oameni din Phoenix care 
te caută. 

Aşa ceva nu se întâmplă; n-are voie să ştie. Nu mai pot respira. 

— Ţi-a zis de ce? întreb cu vocea gâtuită. 

Eddie se uită din nou la mine cu asprime. 

— N-am întrebat. l-am zis să se ducă dracului, adică exact ce ar fi trebuit 
să faci şi tu când te-a sunat. 

Se apropie de mine atât de mult, încât simt căldura radiată de corpul lui. 
Nu mă mișc şi nici măcar nu mă înfășor cu prosopul. Îl ţin între mâini şi 
tremur din toate încheieturile și nu doar din cauza frigului. 

— Asta faci când oamenii te ameninţă, Jane. Când încearcă să-ţi facă zile 
fripte. Nu cedezi în fața lor, nu le dai ce vor, ci le reaminteşti că tu ai 
controlul, tu ești cea care stabileşte regulile. 

Se întinde și mă apucă de umeri. Pentru prima dată de când îl cunosc, mă 
încordez sub atingerea lui. 

El simte și colțurile buzelor îi coboară, dar nu îmi dă drumul. 

— Nu mă interesează deloc că nu știu cine din Phoenix se chinuie să dea 


de tine. Nu îmi pasă decât că, atunci când a venit la tine cu rahatul ăsta, nu ai 
avut suficientă încredere în mine ca să-mi spui. 

Nu ştiu ce replică aş putea să-i ofer, aşa că stau în picioare, cu privirea 
plecată, dorindu-mi să mă lase în pace, să plece. Într-un târziu, Eddie oftează 
şi brațele îi cad. 

— Ştii ce? rosteşte el, dându-se înapoi şi scotocind în buzunarul de la 
jachetă. Poftim. 

Scoate o foaie de hârtie şi mi-o îndeasă în mână. 

Pielea mea umedă aproape că şterge cerneala, dar constat că e un număr de 
telefon, unul cu prefixul zonei Phoenix. 

— E numărul celui care îl sună pe John. 

Tresar, clipind des. 

— Ți l-a dat ţie? 

Eddie îmi ignoră întrebarea. 

— Ideea e, Jane, că port numărul ăsta cu mine de aproape o lună. De 
dinainte să te cer de soție. Şi n-am sunat niciodată acolo. Nici măcar o dată. 
Ştii de ce? 

Clatin din cap, chiar dacă îmi dau seama ce urmează să spună. 

— Fiindcă am încredere în tine, Janie. 

Se răsuceşte pe călcâie, se îndreaptă spre ușa băii, apoi se opreşte, 
privindu-mă. 

— Ar fi frumos ca şi tu să ai încredere în mine. 

Cu asta, dispare, iar eu mă las pe marginea căzii. Genunchii îmi tremură 
incontrolabil. 

Nu din cauza numărului pe care îl țin în mână. Și nu pentru că ştiu acum 
că Eddie l-a avut în tot acest timp și că în orice moment ar fi putut să sune și 
să afle... totul. 

Ci din cauza vorbelor lui. A felului în care arăta când le-a rostit. 

Asta faci când oamenii te ameninţă, Jane. 

Ochii lui fuseseră atât de reci. Tonul lui, atât de neutru. 

Îl privisem în ochi şi nu-l recunoscusem deloc. 

Le aud din nou pe femeile de la cafenea. Întotdeauna e soțul. 

Pentru prima dată, cred sincer că la el se refereau. 

Nu la Tripp, care a stat în faţa mea la prânz. Uşor ameţit, ușor agresiv. 
Neîndemânatic și aiurit. 

Nu seamănă deloc cu Eddie. 


23. 


— Fată, mă jur că eşti şi mai slabă! 

Emily zâmbeşte când îmi spune asta şi cred că e un compliment, dar abia 
dacă izbutesc să-i zâmbesc la rândul meu. Suntem în curtea deschisă a Primei 
Biserici Metodiste. Oamenii se îngrămădesc în jurul nostru şi conștientizez 
puternic atât căldura insuportabilă a serii — chiar dacă soarele a apus —, cât și 
ținuta complet nepotrivită. 

În apărarea mea, trebuie să precizez că habar n-aveam ce naibii ar trebui să 
porţi la o licitaţie tăcută ce are loc la biserică, într-o miercuri seară, iar negrul 
mi s-a părut o alegere sigură — sofisticat, respectabil. Însă toate celelalte 
femei sunt în culori strălucitoare, cu imprimeuri florale, genul ăsta de lucruri, 
iar eu mă simt ca o cioară în mijlocul unui stol de flamingi. 

Probabil că Eddie ştia că m-am îmbrăcat greșit, dar n-a scos o vorbă și 
abia mă abţin să-i arunc o privire furioasă, aşa cum stă acolo, discutând cu 
reverendul. 

Îmi netezesc rochia peste coapse și răspund: 

— E.moţiile dinaintea nunții. 

Emily încuviinţează şi mă bate ușurel pe braţ, plină de compasiune. 

— Eşti norocoasă. Când m-am măritat cu Saul, răspunsul meu la stres a 
fost să mănânc tot ce-mi apărea în cale. 

Soţul ei s-a oprit lângă un tufiș uriaş cu azalee, unde pălăvrăgește cu soţul 
lui Campbell, Mark, și cu soţul lui Caroline, Matt. 

Îmi dau seama că rareori îl văd pe Eddie cu tipii ăştia şi că nu pomeneşte 
niciodată de ei. Oare vecinii răciseră relația cu el după tot ce se întâmplase cu 
Bea şi cu Blanche sau îi consideră și el la fel de nesuferiţi? 

OK, nu toți sunt așa de antipatici. Emily e chiar drăguță, mă conduce de la 
un grup de oameni la altul, prezentându-mă drept logodnica lui Eddie, și nu 
pomeneşte niciodată de treaba cu plimbatul câinilor. 

Aproape că mă face să-mi pară rău că i-am furat atâtea lucruri. 

Articolele pentru licitație sunt în Centrul pentru Viaţa de Familie al 
bisericii, dar, în ciuda căldurii, toată lumea se strânge aici, în curte, probabil 
pentru că e mai frumos şi plin de verdeață. 

Poate ar trebui să ne căsătorim aici, în loc să fugim în lume, în definitiv. 

Însă planurile de nuntă par aproape imposibile când Eddie abia dacă îmi 
mai vorbeşte. 


Au trecut două nopţi de la cearta noastră din baie, două nopţi în care Eddie 
a dormit în cine ştie ce loc din casă și două zile în care a plecat la muncă 
devreme şi s-a întors acasă târziu. 

Cea mai rea parte este că m-am simţit ușurată că a fost plecat atâta timp. E 
mai simplu când el nu e acolo și nu mai sunt nevoită să-l privesc, întrebându- 
mă dacă răceala şi asprimea lui vor apărea din nou pe neaşteptate. 

Numărul pe care mi l-a dat se află încă în geanta mea. Nu voi suna 
niciodată, dar îl vreau aproape de mine ca să-mi reamintesc cât de rău am dat- 
o în bară și cât de puţin îl cunosc pe Eddie. 

Dar iată-ne la mica petrecere organizată de biserică, socializăm într-o 
grădină și bem limonadă, deoarece, chiar dacă metodiștii nu sunt baptiști, 
nimeni nu vrea un bar deschis în faţa lui lisus, bănuiesc. Tocmai mă 
pregătesc să iau un alt pahar, când Caroline se apropie de noi, cu părul blond 
fluturându-i pe spate. 

— Pe toți dracii, șopteşte ea, surprinzându-mă, căci n-am mai auzit-o 
înjurând în nicio situaţie, darămite în prezenţa lui lisus. 

Eu o să ajung sigur în iad pentru tot felul de măgării, dar până și eu 
reușesc să fiu cuvioasă la biserică. 

Mă apucă de braţ şi unghiile ei mi se înfig în carne. 

— Tripp Ingraham a fost arestat. 

Ultimul cuvânt îl şuieră mai degrabă, dar nu contează. Văd alți oameni 
cum ne privesc, iar Emily şi-a scos deja telefonul și se încruntă uitându-se la 
ecran. 

Eddie încă discută cu reverendul. Am îngheţat pe dinăuntru, iar picioarele 
mele, cocoţate pe tocuri mult prea înalte, parcă s-au lipit de iarba moale. 

— Poftim? rostesc într-un târziu. 

Caroline aruncă o privire spre soţul ei. 

— Matt tocmai a primit un SMS de la prietenul lui care lucrează la 
procuratură. Cică au găsit ceva la autopsie. Ori poate în casă? Nu ştiu exact, 
dar i-am scris lui Alison care locuiește pe aceeași stradă şi mi-a zis că o 
mașină de poliţie a venit cu sirena pusă și l-au luat în cătușe. 

Acum, Emily se uită la mine și văd cum se formează mici grupuri şi cum 
bârfa se propagă prin mulțime. Toate gândurile cu privire la strângerea de 
fonduri au fost înlocuite de cea mai nouă veste, cea mai suculentă poveste 
apărută în cartier de când Bea și Blanche au murit, presupun eu. 

Când mă întorc spre Eddie, îl zăresc privindu-mă fix. Chiar dacă e în 
partea cealaltă a curţii, sesizez ce simte. 


E ușurat. 

e 

Casa e întunecată și liniştită când intrăm, căzuți pe gânduri amândoi. 

Când îi spun lui Eddie că o să fac un duș, aştept ca vechea scânteie să se 
reaprindă, zâmbetul lui viclean să reapară și el să vină după mine. 

Însă el încuviințează din cap, fără să-mi dea atenţie, continuând să-și 
verifice telefonul. Abia dacă mi-a vorbit pe drumul de întoarcere, 
confirmându-mi că da, auzise și el același lucru, că îl arestaseră pe Tripp; că 
da, avea legătură cu noaptea în care Bea şi Blanche au murit; că nu, nu ştia 
care sunt acuzaţiile. 

În dormitorul principal, îmi dau jos rochia, dar nu mă obosesc s-o pun pe 
umeraș, o las să cadă pe podea. Probabil că n-o s-o mai port oricum. 

Apa este foarte fierbinte şi îmi dă o stare de bine după ce în maşină m-au 
trecut nişte fiori reci, ciudați. Când ies din duș, baia e plină de aburi. 

Mă înfăşor în prosop şi mă duc la oglindă, ștergând-o cu mâna. 

Chipul care se holbează la mine e urât și neobișnuit de palid. Am părul ud 
şi dat pe spate. 

Eşti bine, îmi zic în sinea mea. Eşti în siguranță. Tripp a fost problema tot 
timpul. Fireşte că el era. 

Dar asta nu-mi îmbunătăţeşte dispoziţia şi mă încrunt chiar când Eddie 
intră în baie. 

Se dezbracă rapid și nu mă pot abţine să-l urmăresc în oglindă. E atât de 
frumos, masculin, perfect, dar nu simt nicio dorință când mă uit la el, iar el 
nu-mi caută privirea. 

Îmi iau halatul din cârligul de pe uşă şi mă înfăşor cu el, în timp ce Eddie 
porneşte dușul. Mă așez pe taburetul cu ciucuri din faţa măsuţei de toaletă și 
îmi pieptăn părul mai mult decât e necesar. 

Aştept. 

În sfârşit, apa se opreşte şi Eddie iese, cu un prosop în jurul taliei. Caut 
agitată în sertar crema scumpă pe care am cumpărat-o deunăzi. 

— Noaptea în care ne-am certat... Ţi-a fost frică de mine? 

Rămân nemișcată şi-l privesc în oglindă. Stropii de apă încă îi acoperă 
corpul, și-a dat părul pe spate şi ceva din ochii lui nu-mi place deloc. 

— Ai crezut că era vorba de mine? Că eu le-am omorât? 

Clipesc des, încercând să revin cu picioarele pe pământ. 

— Ultimele săptămâni au fost complicate, rostesc într-un târziu, adăugând 
puţin tremur în glas, pentru un efect mai intens. Totul era perfect și eram atât 


de fericiţi, apoi... 

— Apoi ai crezut că le-am omorât pe soţia mea şi pe prietena ei cea mai 
bună, continuă el nemilos. 

Ridic brusc capul. 

Nu aşa trebuie să meargă lucrurile. Lui ar trebui să-i pară rău fiindcă s-a 
răstit la mine și a sugerat că eu aș fi putut gândi așa. 

Dar el încă mă priveşte fix, cu braţele încrucişate și, de vreme ce genele 
plecate şi vocea tremurătoare nu funcţionează, mă întorc să mă uit direct în 
ochii lui. 

— Da, spun şi, sincer, mă simt bine că nu mint. Aşa e. Deşi mai degrabă 
am crezut că exista posibilitatea ca tu să fi făcut-o. 

Oftează lung, lăsându-și capul pe spate să se uite în tavan, după care 
spune: 

— Ei bine... Cel puţin eşti sinceră. 

Fac un pas în faţă, îl apuc de încheieturi și îi trag braţele în jos. 

— Dar m-am înşelat, insist. Evident. Şi îmi pare rău, Eddie. Îmi pare atât 
de rău! 

Și chiar îmi pare rău. Îmi pare rău fiindcă l-am crezut implicat în moartea 
lui Bea şi a lui Blanche și nu pentru că aproape am stricat totul. 

Eu sunt cea care îl minte, eu sunt cea care a furat de la el și de la toţi cei de 
care m-am apropiat. Eu sunt cea care pretinde că e altcineva şi nu cea reală. 

Eu sunt cea care a făcut ceva îngrozitor. 

Îmi lipesc fruntea de pieptul lui umed, adulmecând mirosul de săpun. 

— Îmi pare rău, repet şi, după o secundă lungă, îi simt mâna odihnindu-se 
delicat pe ceafa mea. Aveai dreptate noaptea trecută. Ar fi trebuit să-ţi 
povestesc despre John, ar fi trebuit să vin la tine... 

— E în regulă, murmură el. 

Dar mă tem că minte. Mă tem că am lăsat bănuielile și neîncrederea să 
distrugă lucrul perfect pe care l-am găsit, viaţa mea nouă. 

— Crezi că Tripp a fost criminalul? îl întreb, stând în braţele lui. 

Aştept să-mi răspundă că da, el a fost. Că e oribil, dar explicabil. E o 
persoană pe care poți da vina ușor. 

— Nu vreau să cred că a fost în stare de aşa ceva, zice el. De atâtea ori l- 
am avut aici, în casa mea, sau am jucat golf cu el, pentru Dumnezeu! 

Un alt oftat, unul pe care îl aud, dar îl și simt. 

— Dar el şi Blanche aveau probleme. Iar el e un beţiv notoriu. Dacă era 
beat şi s-au certat... 


Vocea i se stinge. Îmi amintesc cât de prost m-a făcut să mă simt Tripp. 
Nu îl considerasem niciodată o ameninţare, dar asta nu însemna că nu era. 
Cine ştie cu adevărat de ce e în stare o persoană? 

— Poliţia îşi face datoria, adaugă Eddie, continuând să mă mângâie pe 
spate. Dacă ei cred că a fost Tripp, sunt sigur că au motive serioase. 

— Îmi pare rău. Eddie... 

Dar el îmi caută buzele şi mă sărută. 

— Şşşt, murmură el. Nu contează, Janie. 

Mă sărută din nou, mai apăsat de data asta, şi eu îi înconjor talia cu 
braţele, ținându-mă strâns nu doar de el, ci și de această clipă, de această 
şansă căreia aproape că i-am dat cu piciorul. 

Când ne depărtăm unul de altul, Eddie îşi pleacă fruntea, lipind-o de a 
mea. 

— Spune-mi că ai încredere în mine, rostește el răgușit. 

Și, pentru prima dată în viaţă, spun „am încredere în tine”. Și cred în 
vorbele mele. 


PARTEA A ŞASEA 


BEA 


NOIEMBRIE, PATRU LUNI DUPĂ BLANCHE 


Eddie n-a şovăit astăzi. 

A intrat şi s-a aşezat lângă mine, cu coapsa lipită de a mea. 

I-am mirosit aroma mentolată a răsuflării când m-a întrebat: „Te simţi bine 
aici, sus?” 

Dintr-un motiv inexplicabil, lucrurile mi s-au părut mai uşoare. 

Știind că s-a spălat pe dinţi înainte să vină să mă vadă, că el aştepta — spera? — 
asta? 

Dar şi eu mă pregătisem. Nu am multe produse de machiaj, dar făcusem 
un duș, îmi ciupisem obrajii să le dau puţină culoare, îmi periasem părul. E 
mai lung acum, mai aproape de felul în care arăta când ne-am cunoscut şi mi- 
am închipuit că nu putea decât să mă ajute să fac ce trebuie făcut. 

Încă de la ultima vizită, când expresia de pe faţa lui s-a schimbat imediat 
ce am pomenit de Hawaii, am ştiut că vom ajunge aici. 

Cea mai uşoară şi mai bună metodă să rămân în viață, amintindu-i că are 
nevoie de mine, era singurul lucru care nu ne dezamăgise. 

Sexul. 

Dar una e să iei în calcul seducerea bărbatului care ţi-a ucis cea mai bună 
prietenă, care te ţine încuiată, pe care credeai că-l cunoşti și cu care te-ai 
măritat, şi alta e să pui în practică intenţia. 

I-am luat mâna într-a mea, mângâindu-i palma bătătorită, amintindu-mi că 
mereu îmi plăcuse asta la el, că lucra mult cu mâinile şi nu era ca tipii precum 
Tripp Ingraham, cu degete fine şi palide. 

Eddie era frumos. 

Întotdeauna fusese. 

M-am concentrat pe acest aspect, trăgând adânc aer în piept și continuând 
să-mi trec degetele peste ale lui. 

Nu puteam să mă gândesc că acele mâini o înhăţaseră pe Blanche și că mă 
târâseră pe mine în această cameră. În schimb, mi-am amintit toate 


momentele când dorisem atingerea lor, când credeam că mor fără ea. 

Așa a fost încă de la început. 

— Bea, ce faci? a murmurat el când m-am aplecat şi mi-am lipit buzele de 
urechea lui. 

— Mi-e dor de tine, am răspuns și mi-am dat seama imediat cât de 
adevărat era. 

Chiar îi dusesem dorul. 

Nu lui Eddie, cel care o omorâse pe Blanche. Nu-l cunoşteam pe acel 
Eddie. Dar îmi fusese dor de Eddie de dinainte, de cel care îmi furase inima 
cu zâmbetele lui calde, cu farmecul lui, cu felul în care ştia exact ce-mi 
doresc înainte ca eu însămi să ştiu. 

M-am concentrat asupra acelor zile. De dinainte să ne mutăm aici, înainte 
ca lucrurile să devină atât de întunecate. 

— Îți aminteşti prima noapte din Hawaii? l-am întrebat. 

M-am ridicat de pe pat ca să stau în faţa lui, punându-i mâinile pe umeri. 

Palmele lui s-au lipit de talia mea, parcă din reflex. 

— M-am invitat singur în camera ta, a zis el, iar eu am coborât mâinile de 
pe umerii lui pe piept, dându-mă și mai aproape pentru ca el să-și depărteze 
picioarele, lăsându-mă să păşesc între ele. Ai spus că tu nu ești una dintre 
fetele de genul ăla. 

Colţul gurii i s-a ridicat uşor și gropiţa i s-a adâncit. M-am aplecat s-o 
sărut și am simţit cum inspiră adânc. 

— Nu eram, am răspuns. Până ai apărut tu. 

Apoi l-am sărutat. 

Partea asta s-a dovedit mai ușoară decât îmi închipuisem, poate pentru că, 
întotdeauna, să-l sărut pe Eddie a fost unul dintre lucrurile mele preferate. 

Sau poate pentru că am recreat prima noastră noapte, mi-a fost uşor să 
acţionez. Voiam ca Eddie să uite unde ne aflam, ce se întâmplase, ce făcuse, 
dar și ce făceam eu. 

Să uit. 

Să ignor. 

Gura lui se potrivea perfect cu a mea şi i-am înconjurat gâtul cu braţele, 
trăgându-l spre mine, înfigându-i degetele în pă... 

— Nu, nu, lisuse, Bea! Chestia asta e sucită rău. 

M-a împins și a început să gâfâie. 

M-am îndepărtat de pat când s-a ridicat iute în picioare, aproape 
împiedicându-se. 


Avea faţa roşie şi ochii i-au sclipit când și-a trecut mâna prin păr. 

— Nu putem, mi-a zis. 

M-am dezumflat. 

— N-ar fi trebuit să vin azi, a continuat el, ocolindu-mă. Nu ştiu ce 
dracului am avut în cap, chiar nu ştiu... 

M-am întins spre el, înainte să apuce să iasă, iar el s-a oprit, privindu-mi 
degetele prinse de încheietura lui. Energia din cameră s-a schimbat. A devenit 
încordată, explozivă. 

M-am apropiat de el, i-am cuprins obrazul în palmă, iar el nu s-a ferit. 

— E în regulă, am şoptit blând. E în regulă. 

— Nu e deloc, a protestat el, dar nu s-a mișcat. 

M-am aplecat spre el. 

— Dacă nu vrei, nu trebuie s-o facem, am zis pe un ton ferm. Dar eu 
vreau. Vreau să înţelegi asta. Vreau, Eddie. Te vreau pe tine. 

Și chiar îl doream. 

Cu mâna pe inimă, recunosc. 

Ceea ce a fost partea cea mai rea a momentului. 

Nu m-am înfrânat când l-am sărutat din nou. N-a mai fost doar o aţâţare a 
buzelor şi a limbii. L-am sărutat aşa cum am făcut-o în prima noapte, iar el a 
cedat, aşa cum ştiam că se va întâmpla. 

A fost uimitor cât de simplu s-a derulat totul. Cât de repede trupurile 
noastre s-au regăsit. 

Mă iubeşti, i-am spus cu fiecare sărut, cu fiecare atingere, cu fiecare 
geamăt. 

Amintește-ţi că mă iubeşti, că tot ce avem este bun și că merită să luptăm 
pentru asta. 

Aminteşte-ţi că ești al meu. 

Dar încercând să-l fac să-şi amintească, mi-am amintit şi eu. 

Cât de grozav e. Cât de mult îl iubeam. 


Cititorule, i-am tras-o. 

. 

Și, când s-a terminat, am rămas întinşi pe pat, sudoarea lui lipindu-i pielea 
de a mea, iar ceva din liniştea încăperii m-a făcut să întind mâna și să-l 
mângâi pe piept în dreptul inimii. 

— Ştii că încă te iubesc, am şoptit. Ştii că nu te-aș răni niciodată. 

Am vrut ca el să audă ce încercam să-i transmit. Dacă mă lași să ies, nu 


voi spune nimănui ce s-a întâmplat. Găsim noi o soluţie. 

Dar am greşit. 

Eddie a oftat din rărunchi, s-a dezlipit de mine şi şi-a căutat hainele, 
căzute grămadă lângă pat. 

Am văzut din mişcările lui rigide că întinsesem coarda prea tare. Auzise ce 
spuneam și nu-i plăcuse deloc. 

lar când a ieşit fără nicio o vorbă, m-am întrebat dacă trebuie să o iau de la 
capăt. 


Bea își alungase din minte momentul cu Eddie și cu Blanche, dar acum îi 
vede luând prânzul împreună, în sat. 

Trebuia să fie la birourile Southern Manors, de lângă Homewood, dar a 
vrut mai întâi să treacă pe la unul dintre buticurile din Mountain Brook, ca 
să verifice vitrinele. 

În loc de asta, își zărește soţul și cea mai bună prietenă stând la masă 
într-o cafenea, hlizindu-se unul la altul peste bolurile cu salată, de parcă ar 
fi într-o nenorocită de reclamă Cialis, şi furia aproape că o sufocă, șocantă 
în intensitatea ei. 

Nu e vorba doar că sunt împreună — problema e că sunt în public și că 
oricine îi poate vedea, că oamenii sigur o să-i vadă și o să bârfească. 

Probabil că oamenii o vor și compătimi. 

Rămâne pe trotuar, sub un paravan de pânză, ascunsă de ochelarii de 
soare. În mintea ei, Bea observă cum ceilalţi se întorc spre ea, observă tot 
mai multe expresii de milă amestecată cu puţin Schadenfreudei“.. 

Brusc, mâinile îi tremură, picioarele i se mișcă și traversează strada ca să se 
proțăpească în dreptul mesei lor, bucurându-se scurt, dar sălbatic atunci 
când amândoi tresar la salutul ei voios. 

Pe masă, între cei doi, zărește niște schiţe. Firma de construcţii a lui 
Eddie (afacerea pentru care ea plătise, afacerea pe care ea i-o dăruise) face 
nişte modificări la casa lui Blanche. Totul pare nevinovat. E doar un prânz 
amical de afaceri, pentru a revizui unele detalii. 

Dar nu se rezumă totul la prânzul ăsta. De când Blanche a avut ideea ca 
Eddie să le renoveze casă, el stă numai acolo. 

Sau Blanche vine acasă la Bea și se așază pe veranda din spate cu Eddie, 
bând vinul lui Bea şi arătându-i lui Eddie secțiunea „bucătăria ei de vis” de 
pe Pinterest. 

Iar Eddie îi zâmbeşte, îi face pe plac. 

O scoate și la masă, din câte se vede. 

— M-ai făcut de rușine, îi spune Eddie mai târziu, în timp ce pregătesc 
cina în bucătărie. 

Bea e deja la al treilea pahar de vin, iar sistemul audio se aude cam prea 
tare. 

— De fapt, continuă el, tu singură te-ai făcut de rușine. 

Bea nu răspunde, fiindcă ştie că asta o să-l înfurie și așa se și întâmplă. 


Pufnind, Eddie aruncă șervetul ţinut pe umăr şi se îndreaptă spre veranda 
din spate, luându-i paharul cu vin. 

Nu mai discută despre asta, dar, curând, Blanche și Bea se întâlnesc la o 
cafea. Blanche își cere scuze, îi zâmbește frumos și apoi... 

— Întotdeauna reacţionezi exagerat, Bea. 

Bea se gândeşte mult timp la vorbele ei, la propoziția aia aruncată așa, 
din senin, în timp ce Blanche amestecă muntele de frişcă de deasupra cafelei 
cu un beţișor de lemn. Cuvintele ei fuseseră ușor caustice, Blanche o judeca 
în sinea ei. 

Însă două zile mai târziu, Bea ia telefonul lui Eddie — nu are parolă, nici 
măcar nu consideră că e nevoie, tipic pentru Eddie — și îi vede SMS-ul. 

Blanche i-a trimis un selfie. Nimic dubios sau sexy, nimic de prost gust, 
doar o poză cu ea încruntându-se exagerat. 


Mi-a fost dor de tine azi! 


Bea se holbează la textul acela, apoi derulează în sus. 

Din nou, o scoate din minţi lipsa dovezilor concrete. Nu e niciun lucru 
definitoriu care să-i confirme că au o aventură, nimic spre care să arate cu 
degetul şi să-i distrugă pe amândoi şi totuși, pe ansamblu... 

O serie de momente, de conversații. O apropiere pe care amândoi au 
negat-o. Ziua proastă a lui Blanche, frustrarea lui că Bea pleacă prea des. 
Fraze amuzante care n-au niciun sens, glume ştiute numai de ei, instantanee 
împărtășite care n-au nicio legătură cu ea. 

Sincer, nu i-a trecut niciodată prin minte că Eddie ar fi în stare s-o înșele, 
dar trădarea lui Blanche este cea care o deranjează cel mai tare. 

De fapt, care o doare. 

Așa că e normal ce se petrece între Bea și Tripp. 

Sunt toți la Caroline acasă, la un grătar, și Tripp, ca de obicei, e beat 
mort înainte ca soarele să apună. 

— Se împacă de minune, așa-i? îi spune el, în timp ce îi urmăresc pe 
Eddie și pe Blanche pălăvrăgind lângă grătar. 

Eddie bea bere, iar Blanche are un pahar cu margarita. A amândoi râd cu 
poftă, Bea nu l-a mai văzut pe Eddie atât de relaxat şi de fericit de multă 
vreme. 

Blanche aruncă o privire spre ei și se mulțumește să zâmbească larg, 


ridicând paharul în sănătatea lor. Bea şi Tripp îi imită gestul şi totul e bine, 
așa cum ar trebui. Toţi patru sunt prieteni buni, nu? 

Numai Bea bagă de seamă că zâmbetul lui Blanche capătă o nuanţă 
ironică. 

Numai Bea bagă de seamă că Eddie se întinde să atingă cotul lui Blanche, 
parcă pentru a sublinia ideea. 

— Păi, dacă şi-o trag, crezi că Eddie ar trebui să-i facă o reducere de 
zece la sută? îl întreabă Bea pe Tripp și el izbucnește în râs. 

Tripp arată mai bine când râde. Seamănă cu Tripp pe care Blanche l-a 
luat de bărbat. 

Cu Tripp, bărbatul de care Blanche fusese îndrăgostită. 

— Probabil că Blanche ar trebui să-i dea lui un bonus de douăzeci la 
sută, răspunde el. 

Bea îl privește peste umăr, schițând un zâmbet, după care îl lasă să vadă 
că privirea ei trece pe deasupra lui. 

— Cred că te vinzi prea ieftin, Tripp. 

Din câte se pare, nu așa stau lucrurile. 

Partida de sex pe care el şi Bea o au în baia de sus a lui Caroline e clar 
mediocră şi Bea nici măcar nu pretinde că are orgasm, concentrându-se pe 
tabloul înfiorător de urât ce atârnă pe perete, o scenă banală cu un picnic. 

În timp ce Tripp geme, cu capul lipit de gâtul ei, Bea se gândește să-i 
trimită lui Caroline unul dintre posterele colorate noi pe care tocmai le-au 
primit pentru colecţia de vară Southern Manors. 

După ce termină, Tripp are neașteptat de multe regrete, frecându-și fața 
cu mâna şi spunând: 

— Nu ştiu de ce am făcut asta. 

Dar Bea știe exact de ce a făcut-o — ca să se răzbune pe Blanche şi pe 
Eddie, să ia de la Blanche înainte ca Blanche să ia de la ea —, dar şi ea se 
simte la fel de goală pe dinăuntru. 

Mai târziu, Tripp îi trimite un SMS. 


Imi pare rău, dar totodată nu-mi pare rău. 


Bea cunoaște perfect sentimentul. 


PARTEA A ŞAPTEA 
JANE 


24. 


IULIE 


Pe parcursul următoarelor săptămâni, hotărăsc să am încredere în Eddie, să 
fiu logodnica pe care o vrea și o merită. Cumpăr rochia de la magazinul Irene 
din sat şi o completez cu voal, cu pantofi noi, tot tacâmul. 

Vorbim mai mult despre nuntă. Intenţionăm să facem ceva mic şi simplu, 
dar aici, în Birmingham, nu mai plecăm la dracu” 

În praznic. În sfârşit, suntem pe drumul cel bun. 

Încep să fac jogging, deși vremea de vară devine înăbuşitoare, iar Eddie 
mă avertizează că o să mor din cauza insolaţiei. Însă mie îmi place căldura 
dimineţii, înainte să se instaleze umiditatea. 

Iarba verde ca smaraldul e acoperită de rouă, cât soarele se ridică la orizont. 
Mă simt bine cu sudoarea şiroindu-mi pe spate sau înțepându-mi ochii pe sub 
ochelari. 

Uneori, le văd pe Emily şi pe Campbell. Întotdeauna merg la pas, nu 
aleargă, şi, deşi Emily îmi face cu mâna și surâde, simt ceva artificial în 
zâmbetul lui Campbell. 

În dimineaţa asta totuși, străzile sunt pustii. Temperaturile de iulie se 
dovedesc a fi un chin pentru majoritatea oamenilor, chiar şi la ora 8. Mă 
trezesc că intru pe strada lui Tripp. 

Acuzat de crimă deosebit de gravă, dar încă acasă. 

Aşa stă treaba cu bărbaţii albi şi bogați. 

Încerc să nu mă gândesc la Phoenix, la domnul Brock care își dă duhul pe 
podea, la spaima bolnăvicioasă în care trăiesc de atunci. Dacă m-ar prinde, 
dacă ar afla ce am făcut, credeţi că aş putea să pierd vremea acasă la Eddie 
până la proces? 


Nu, aș fi într-un costum portocaliu înainte să apuc să zic „nevinovată”. 

E încă un indiciu că lumea asta, lumea în care trăiesc oamenii ăștia, se află 
pe o altă planetă. 

Avocatul lui Tripp a fost capabil să demonstreze că nu există niciun risc ca 
el să fugă, aşa că e încă aici, în Thornfield Estates, așteptând procesul care va 
avea loc peste multe luni. 

Îmi spun în sinea mea că, atunci când va ajunge la tribunal, nici nu va mai 
conta prea mult. Eu și Eddie vom fi deja căsătoriţi și, chiar dacă Eddie va 
trebui să depună mărturie, eu mă pot ţine departe de întreaga tărășenie. 

Asta nu mă împiedică să citesc tot ce prind despre caz. Știu că, atunci când 
au găsit-o pe Blanche, avea o fractură craniană masivă și că Tripp cumpărase 
un ciocan cu câteva zile înainte ca soția lui să se ducă la lac. 

Idiotul folosise cartea de credit la magazinul de bricolaj din Overton. 

Teoria e că Tripp le-a surprins pe femei, le-a convins să iasă cu barca în 
larg, deși erau bete turtă, și ceva s-a întâmplat. O ceartă, o luptă. Tripp era 
băut și el. Și totul s-a sfârşit cu Blanche picând în apă. 

Nu se ştie nimic despre Bea. Poate că a ţipat şi a lovit-o şi pe ea. Poate că 
a leșinat ori era sub punte când totul a luat-o razna. Poate că a urcat, confuză, 
dezorientată, iar Tripp a împins-o şi pe ea peste bord. 

Poliţiştii au recunoscut în faţa lui Eddie că o acuzaţie de omor şi pentru 
cazul lui Bea va fi dificil de obţinut, pentru că nu îi găsiseră cadavrul încă și 
pe barcă nu exista nicio dovadă. Nici sânge, nici ADN. Totul era pură 
conjunctură în acest moment, un alt motiv pentru care avocatul lui Tripp 
reușise să-l scoată din arest pe cauţiune. 

Asta şi, evident, Privilegiul Masculului Alb și Bogat. 

Mă opresc în faţa casei lui, cu un junghi în coaste. Mă holbez la ferestre, 
întrebându-mă oare ce face Tripp înăuntru. La ce se gândeşte. 

Eddie spune că Tripp n-o să rămână mult în închisoare, chiar dacă e găsit 
vinovat, fiindcă aşa stă treaba cu tipii ca el. Deoarece cazul e bazat în mare pe 
dovezi circumstanţiale, procuratura ar putea reduce acuzaţia la omor prin 
imprudenţă, ca să crească probabilitatea de a fi condamnat. Avocaţii lui Tripp 
vor susține că procurorii nu au decât trupul lui Blanche şi o fractură la ceafă. 
Faptul că Tripp a cumpărat un ciocan nu înseamnă că l-a folosit ca să-și ucidă 
soția, iar femeia s-ar fi putut lovi la cap când a căzut de pe barcă. 

Sus, zăresc o mișcare scurtă, o draperie trasă încet şi știu că Tripp mă 
urmărește. 

Mai aştept puţin pe trotuar, întrebându-mă dacă va ieși sau va încerca să 


stea de vorbă cu mine, dar, cum nu mai apar alte semne de viaţă, continui să 
alerg. 

Casa e goală când ajung, Eddie a plecat deja la serviciu şi mă opresc în 
bucătărie. Scot o sticlă de apă din frigider și mă sprijin cu şoldul de masă cât 
beau lacomă. Apa e atât de rece, că mă dor dinţii și tâmplele. 

Pun sticla jos și aud un zgomot. 

Un bufnet de undeva, de sus, exact ca în seara în care a venit poliţia să ne 
spună despre Blanche. Rămân nemișcată, încremenită, ascultând. 

Buf. Buf Buf 

Ca şi cum cineva ar ridica un obiect greu şi l-ar trânti. 

— Alo? strig. E cineva acolo? 

Excelent, mă simt ca într-un film horror. Curând, o să mă reped în pivniţă, 
doar în chiloţi, pe întuneric. 

Urmează un alt bufnet şi inima începe să-mi bată mai repede. 

Traversez livingul încet, pe tăcute, cu atenţia îndreptată spre tavan, dar nu 
mai aud niciun sunet, cu excepţia aparatului de aer condiţionat care susură 
ușor și a respirației mele sacadate. 

Liniştea care se lasă pare apăsătoare, grea, iar sudoarea mi se răceşte iute 
pe piele și mă ia cu frig. Când îmi ţârâie mobilul, ţip. 

Mâinile îmi tremură sesizabil când îl scot din buzunărașul pantalonilor mei 
de yoga şi văd numele lui Eddie pe ecran. 

— Hei, frumuseţe, îmi zice pe un ton atât de relaxat şi de calm, că bătăile 
inimii mi se mai domolesc puţin şi o parte din spaima care mă cuprinsese se 
risipește. Am sunat să văd cum îți merge azi. 

Aud zgomote pe fundal, bocănitul ciocanelor pe scânduri, bâzâitul unei 
drujbe în depărtare, ştiu că e pe un şantier și încerc să mi-l imaginez acolo, cu 
cămaşa mototolită și cu ochelarii de soare pe nas. 

— Nici două ore n-au trecut de când m-ai văzut, îi reamintesc. Deja ţi-e 
dor de mine? 

Încerc să flirtez, să par sexy, dar probabil că Eddie a sesizat ceva în vocea 
mea, pentru că mă întreabă: 

— Ai păţit ceva? 

— Nu, nimic, răspund, chiar dacă ciulesc în continuare urechea spre tavan, 
ascultând. Doar că am auzit ceva în casă. 

— Adică? întreabă Eddie. 

Brusc, mă simt ca o copilă, înfricoșată de casa în care a rămas singură. 

— O bufnitură, îi explic, clătinând din cap, chiar dacă nu mă vede. Sau 


mai multe bufnituri. E o prostie, ştiu. Acum mă feresc să urc scările, de parcă 
aş fi într-un roman gotic sau într-un film horror prost. 

Mă aştept ca el să râdă sau să glumească. În schimb, spune: 

— E o casă mare, Jane. Scoate tot felul de sunete, mai ales vara. 

— Sigur. Scuze, e o prostie. 

— Ce-ar fi să te bagi din nou în pat, Nancy Drew? mă necăjeşte el și un 
val de iritare, agresiv şi fierbinte, îmi cuprinde corpul. 

Dar mă abţin. El încearcă să fie drăguţ și eu nu mai pot face prostii, nu mai 
am voie să tot încerc să distrug un lucru bun, care e drept în faţa mea. 

— Deocamdată sunt transpirată şi respingătoare, aşa că mă bag în duș mai 
bine. 

El scoate un geamăt care, în mod normal, mi-ar da fiori de dorinţă. 

— Aş vrea să fiu acolo, și nu aici. 

Abordez un ton intrigat când îi dau replica. 

— Ai putea să vii acasă la prânz, nu? 

Eddie oftează și mă simt oarecum uşurată când spune: 

— Aş veni dacă aş putea. Dar e o zi mare pentru familia Connors, apoi 
trebuie să trec pe la Southern Manors. Dar promit că ajung acasă înainte de 
cinci. 

— Sper să te ţii de promisiune. 

După ce Eddie închide, rămân pe hol, cu mâinile sprijinite de masa goală. 

Deasupra mesei se află o oglindă şi mă uit în ea. Sunt palidă, în ciuda 
kilometrilor alergați, am părul ciufulit și gras, iar rimelul mi s-a scurs sub 
ochi. 

— Vino-ţi în fire, murmur spre reflexia mea, dându-mi părul pe spate cu 
ambele mâini. 

Fata din oglindă pare o sălbatică şi îmi arăt dinţii, apoi clatin din cap, 
râzând încetișor. 

Și bufniturile încep din nou. 


25. 


Când plimbam câinii din cartier, mă întrebam uneori unde se duceau 
oamenii ca Emily, Campbell și Caroline în zilele respective, când plecau din 
Thornfield Estates în mașinile lor prea mari. 


Se pare că nu foarte departe. Astăzi, suntem la Roasted, la o întrunire a 
Comitetului pentru înfrumusețarea Cartierului. Campbell și Emily poartă 
haine sport, dar eu m-am îmbrăcat mai frumos, asortând o fustă conică gri cu 
o bluză roz şi cu pantofi cu toc. Încă nu sunt la fel de bronzată şi nu am părul 
lucios ca al lor, dar mă văd reflectată în ochelarii de soare uriaşi ai lui Emily 
şi știu că mă integrez mai bine acum decât în urmă cu câteva luni. 

Îmi propun în sinea mea să nu uit să o întreb pe Emily unde se coafează şi 
îmi vâr mâna în geantă — o achiziţie nouă, o geantă masivă din piele, în care 
ar putea intra şi Adele la o adică. Scot un dosar pe care am lipit o etichetă cu 
CIP, scris cu un font drăguţ, curbat. 

— Uită-te la tineee, exclamă Emily, înghiontindu-mă jucăuș. Atât de 
organizată! 

Zâmbesc, fără să pomenesc că am stat trează până la unu noaptea ca să-l 
pregătesc şi că a trebuit să folosesc o cantitate stupid de mare de corector ca 
să-mi acopăr cearcănele. 

Sau că, în timp ce stăteam pe podeaua livingului, decupând fotografii din 
reviste și punându-le în foliile de plastic din dosar, auzisem bubuiturile de sus 
din nou, niște zgomote ciudate care ar fi trebuit să nu mă îngrijoreze, potrivit 
sfatului dat de Eddie. 

Fuseseră doar vreo două și destul de vagi ca să nu sar de șapte metri în sus 
sau să urlu, dar îmi propusesem totuși să sun la deratizare. 

Acum, sunt toată un zâmbet când întind dosarul pe masă, iar inelul îmi 
sclipeşte în razele soarelui. 

Campbell se apleacă să-l privească mai bine, aşa cum sperasem că va face. 

— Când e nunta? mă întreabă. 

Emily ciuleşte și ea urechile. 

Bârfa, aceeași valută forte. 

Mă uit în jos, spre dosar, răsfoindu-i paginile. 

— Sinceră să fiu, nu suntem siguri. Dar vrem să fie cât mai curând, ceva 
mic. Fără pretenţii, acasă... 

— Îmi închipui că treaba cu Tripp a îngreunat planificarea nunții, 
comentează Emily, plină de compasiune. 

Ridic imediat ochii. 

— Încercăm, în general, să nu ne gândim la asta, îi explic, fără să mint cu 
nimic. 

Murmură amândouă aprobator, apoi Campbell oftează, întorcând dosarul 
spre ea. 


Răsfoieşte fotografiile, dar îmi dau seama că nu e atentă la ele. 

— Am găsit vreo două idei în Southern Living, spun. Pentru stratul cu flori 
de la intrarea în cartier. Pe pagina a patra... 

— Ştiaţi că poliţia a aflat că Tripp a fost la lac? 

Emily aproape că șopteşte cuvintele, iar eu tresar surprinsă. Ce noutate! 

Dar nu sunt la fel de şocată precum Campbell, aparent. Se ridică în 
picioare atât de brusc, că aproape răstoarnă masa din fier forjat. 

— Pe bune? 

Îşi smulge ochelarii, arătându-ne ochii ei albaştri şi mirați. 

— A fost acolo? Serios? 

Emily încuviinţează din cap, iar eu trag dosarul spre mine, peste masă. 

— Așa susţine poliţia. Se pare că l-a văzut cineva. Sau poate există niște 
chitante, ceva? Dar din alea adevărate, nu genul Kardashian:?. 

Am râs puţin la asta — cine ar fi crezut că Emily e capabilă de glume? —, 
dar Campbell încă ne priveşte pe amândouă, cu ochelarii între degete. 

— Aşadar... chiar a făcut-o. Le-a omorât. 

— Fireşte că da, zic, mai răspicat decât intenţionasem. 

Amândouă se întorc spre mine. 

Futu-i. 

Îmi dreg glasul şi mai răsfoiesc prin dosar. 

— Adică... poliţia îşi face treaba. Nu l-ar fi acuzat dacă n-ar fi fost siguri 
că el e vinovatul. 

Emily încuviinţează din cap, dar Campbell pare în continuare nesigură. Îşi 
mușcă întruna buza de jos şi piciorul i se mișcă ritmic. 

— Dar e atât de bizar, spune ea. Tripp e un măgar când se îmbată, nu mă 
înțelegeţi greşit, dar n-a fost niciodată... violent. Și o iubea pe Blanche. 

Aşa credeam şi eu, dar acum mă întreb dacă nu cumva depresia în care 
căzuse după moartea ei, plimbatul ăla obsesiv prin casă şi tonele de alcool 
înghiţite zilnic erau semne ale vinovăţiei, și nu ale durerii. 

Emily intervine şi ea: 

— Aveau totuși probleme, Cam. Doar ştii şi tu. 

Amândouă îmi aruncă o privire scurtă, apoi se uită una la alta şi ghicesc 
despre ce e vorba. 

— Tripp mi-a povestit, le mărturisesc, că au existat unele zvonuri despre 
Eddie şi Blanche. 

Un alt schimb de priviri și presupun că vor încerca să mă ducă de nas, dar 
Emily ridică din umeri: 


— Petreceau mult timp împreună. lar Bea nu era niciodată disponibilă. 

— Niciodată, repetă Campbell, clătinând din cap. Firma era întreaga ei 
viaţă. Mai ales în ultimele luni. Abia dacă o mai vedeam. 

— Adevărat, confirmă Emily. Când ne-am mutat în cartier, Bea petrecea 
mai mult timp cu noi. 

Zâmbeşte şi bate cu degetele în dosar. 

— Ea făcea chestii din astea. Dar, primăvara trecută, n-a mai venit la 
întruniri, sărea peste petreceri... 

— Crezi că... 

Las întrebarea să plutească în aer și le văd cum se uită una la alta. 

— Nu, rosteşte Emily într-un târziu. Însă Bea şi Blanche se purtau ciudat 
înainte să se întâmple nenorocirea. 

Campbell trage adânc aer în piept, se așază pe scaun iar și o priveşte pe 
Emily. 

— Ce e? întreabă Emily, sorbind din cafea. E adevărat și amândouă sunt 
moarte. Nu e ca și cum aș răni pe cineva dacă zic cum stăteau lucrurile. 

Dă din mână şi inelele sclipesc în toate culorile curcubeului. 

— În plus, nu era nimic extraordinar. Cred că avea legătură cu mama lui 
Bea sau cam așa ceva. Înainte ca Eddie să intre în viaţa ei. 

Pricep de ce genul acesta de bârfă nu le stârnește niciun interes, dar să fiu 
a naibii dacă n-aş vrea să aflu mai multe. Faptul că Bea și Blanche aveau o 
relaţie încordată nu e ceva nou — Tripp spusese același lucru dar de ce, mai 
exact? Ştiu că exista ceva în prietenia lor de care nu am habar și nu-mi iese 
din cap ideea că, dacă aş afla, aş reuși să-l înțeleg mai bine pe Eddie. Încerc 
altă abordare. 

— Bea avea toane de obicei? 

Cele două izbucnesc în râs, clătinând din cap. Campbell scoate capacul de 
la paharul ei cu cafea ca să-l golească. 

— Ha, ha, nici vorbă, mă lămureşte Emily. Era pâinea lui Dumnezeu. 
Dură, sigur, ambițioasă, dar o scumpă în realitate. Niciodată n-am văzut-o 
furioasă pe cineva. Nici măcar pe compania de catering angajată de ea şi care 
a distrus petrecerea aniversară a lui Eddie. Trebuia să aibă tematică 
hawaiiană, însă ei au adus... nici nu-mi mai amintesc bine... ce-au adus, 
Cam? 

— Aperitive, răspunde ea. De parcă ar fi fost o reuniune între prieteni, 
după-amiaza. Sandviciuri mici cu castraveți, tartine, genul ăsta de lucruri. 
Bea s-a mulțumit să râdă. Eddie a fost cel care... 


Se opreşte brusc, mă priveşte pieziș, apoi ridică din umeri. 

— În fine, nu, Bea nici măcar nu se enerva uşor, din câte ştiu eu. 

Se lasă un moment de tăcere stânjenitoare între noi, dar Emily întreabă 
veselă: 

— Aşadar, mergem toate mâine-seară la country club? 

Ah, desigur. O altă colectare de fonduri, un alt obiectiv lipit pe frigider. 
Sunt una dintre ele acum, genul de femeie care merge la acțiuni caritabile, 
organizate la câte un country club. 

Le zâmbesc. 

— N-aş rata aşa ceva. 

Când ne ridicăm să plecăm, Campbell mă privește din cap până în 
picioare. 

— Uau! exclamă ea. Arăţi... grozav, Jane. Serios. 

— Nu-i așa? se repede și Emily, lovindu-mă ușurel peste braţ. Cred că 
fustele conice îi vin mai bine chiar şi decât lui Bea şi să nu uităm că erau 
punctul ei forte. 

Încă zâmbeşte, dar ceva din comentariul ei mă irită. Nu o imitasem voit pe 
Bea, dar acum îmi dau seama cum arăt, purtând o ţinută à la Bea pentru 
întâlnirea noastră. Eu, fusta conică şi dosarul... o imitație palidă. 

Fantoma lui Bea. 

Gândul mă tulbură tot drumul înapoi spre casă și, când intru, mă privesc în 
oglinda din hol. 

Părul îmi ajunge până la umeri, în același stil „bob lung” al lui Bea. 
Cerceii pe care îi port îmi amintesc de cei văzuţi în fotografiile ei. 

Port chiar şi aceeaşi nuanţă de ruj roșu. 

Mă întorc, îmi iau geanta și scot dosarul. 

Ea făcea lucruri din astea. 

Oare vreau să fiu o nouă Bea pentru oamenii ăștia? Sau vreau să mă 
accepte ca Jane? 

Nu mai știu. 

Telefonul vibrează și oftez, vârând mâna în geantă ca să-l găsesc. 

E un SMS de la John. 

Hei, amico, începe şi, pe toţii dracii, îl urăsc din suflet. 


Săptămâna asta am rămas fără cash. Alţi 500 de dolari ar trebui să-mi 
ajungă. Mi-i poţi trimite cu poșta, ca de obicei. Bancnote. Pup. 


Degetele îmi rămân în aer deasupra tastelor. 


Aş putea să-i zic să se ducă la dracu”. 

Aş putea să-i trimit un SMS lui Eddie. 

Apoi însă, caut în geantă hârtia împăturită pe care Eddie mi-a dat-o, cu 
numărul de Phoenix mâzgălit pe ea. 

Sau aş putea să aflu cine mă caută. Și ce vor de la mine. Și ce ştiu ei. 

Și, în sfârşit, să pun capăt torturii, ca să-mi văd de viața mea. Cu degetele 
tremurătoare, încep să tastez numărul. 


26. 


Biserica baptistă unde lucrează John nu e una dintre cele mai mari 
congregaţii din zonă. În Sud, am observat, unele biserici se ocupă de 
nenumărate străzi. 

A lui John abia dacă seamănă cu o biserică. Clădirea e joasă, din cărămizi 
urâte şi numai fereastra cu vitralii, care-l înfăţişează pe lisus înconjurat de 
miei, îți sugerează că e un lăcaș de cult. 

Astăzi, m-am îmbrăcat cu una dintre cele mai frumoase ţinute ale mele, o 
fustă plisată albastră şi o bluză albă la baza gâtului, asortate cu balerini 
albaştri cu dungi albe și cu bijuterii din argint. 

Când m-am uitat în oglindă de dimineaţă, aproape că nu m-am recunoscut. 
Nu arătam deloc ca Jane de acum două luni, dar nici nu arătam de parcă aş fi 
încercat să le copiez pe Emily sau pe 

Campbell. 

Sau pe Bea. 

Arătam... ca mine. 

Sau ca persoana în care mă transformam. 

Îmi îndrept umerii când deschid ușa, ţin capul sus şi păşesc înăuntru. Fata 
care stă la birou îmi zâmbește vesel. 

Probabil crede că am venit aici să donez bani. 

Are dreptate, însă doar pe jumătate. 

— Bunăăă, lungesc eu salutul și îmi ridic ochelarii de soare pe cap. John 
Rivers e aici? 

Nu-mi scapă faptul că zâmbetul ei păleşte puţin. 

Te înţeleg, fetiţo. 

— E în camera de muzică, spune ea, arătând în josul holului. 


Îi mulțumesc. 

Biserica miroase a cafea arsă şi a hârtii vechi. Linoleumul scârțâie sub 
paşii mei. Mă îndrept spre camera de la capătul coridorului, de unde se aud 
deja note de chitară. 

John stă în mijlocul încăperii, cu un pupitru în faţă. Zăresc coperta 
partiturilor. Cântece de laudă pentru inimi pline de bucurie. 

Cât se poate de nimerit, căci inima mea e al dracului de plină de bucurie în 
clipa asta. 

Degetele lui alunecă pe coarde când ridică privirea și mă vede acolo. 
Sesizez fracțiunea de secundă care trece înainte să mă recunoască. 

Poartă tricoul lui polo bleumarin, cel cu emblema bisericii pe piept, şi are 
părul pieptănat pe spate. Are și o pereche de teniși noi, enervant de frumoși, 
şi, dacă mai aveam dubii, acum ştiu că nu toţi banii lui Eddie au fost folosiţi 
pentru un sistem audio nou. 

— Jane. 

Se ridică și lasă chitara jos, dar eu îi fac semn cu mâna. 

— Nu stau mult. Am venit doar să te informez că am discutat în sfârşit cu 
persoana misterioasă din Phoenix. 

Se face alb la față ca varul. Îl urmăresc cu atenţie şi văd cum obrajii lui 
rumeni devin cenușii, iar asta aproape că merită tot rahatul prin care am trecut 
din cauza lui. 

Totuşi... să nu exagerez. 

— Ştii, era un tip foarte amabil. Mai ales când i-am explicat că tot ce i-ai 
povestit tu sunt nişte baliverne. 

Încă simt şocul, ușurarea inegalabilă care m-a copleșit când omul care mi- 
a răspuns la misteriosul număr de telefon mi-a explicat că era angajat de o 
oarecare Georgie Smith, care îşi căuta sora, pe Liz. Respectiva Georgie 
credea că Liz născuse o fată, cunoscută sub numele de Helen Burns, ajunsă în 
adopţie temporară în Arizona, şi ar fi vrut s-o cunoască. 

Am ales un ton plin de regrete, aproape nostalgic, când i-am confirmat că 
fusesem în adopţie temporară împreună cu Helen, dar că ultimul lucru pe care 
îl aflasem despre ea era că se apucase de droguri și că, probabil, se stabilise 
undeva, în vest, la Seattle, poate? Nu, parcă în Portland. Într-unul dintre cele 
două orașe. În orice caz, nu mai auzisem de ea de mulţi ani și-am adăugat 
aproape în şoaptă, conspirativ — eu nu mi-aş mai pierde vremea cu John 
Rivers. Tipul are o istorie bogată de șarlatan ce păcăleşte femei mai în vârstă, 
precum doamna Smith — probabil că o va ameţi cu vorbe, îi va jura că o știe 


pe nepoata ei, dar nu îi va da nimic concret. Detectivul particular n-a părut 
deloc surprins, afirmând că e obișnuit cu asemenea persoane şi mi-a mulțumit 
pentru timpul acordat. 

Când am încheiat conversaţia, am aşteptat să mă cuprindă regretul, știind 
că tocmai refuzasem să fiu pusă în legătură cu familia mea. Cu un an în urmă, 
chiar şi acum câteva luni, să aflu că mama avea o soră care mă caută m-ar fi 
făcut jalnic de recunoscătoare. Mătuşa Georgie. 

Acum, era doar o pistă ce trebuia blocată pentru totdeauna. Eu alesesem 
deja, aveam o familie și închideam uşa care ducea spre trecutul meu. 

Și mai important, acum eram sigură: nimeni nu ştia ce se petrecuse cu 
adevărat în Phoenix. 

Scăpasem. 

John încă se holbează la mine, înghite întruna în sec și mă întreb dacă şi el 
s-a simţit la fel de bine când m-a surprins în parcarea de la Home Depot. 

Dacă aşa e, aproape că nu-l mai învinovăţesc. 

— În fine, m-am asigurat că bărbatul ştie cât eşti de jegos şi, ca să 
condimentez puţin lucrurile, e posibil să-i fi sugerat că, în plus, ești ușor 
pervers şi obsedat de persoana mea. Prin urmare, îți garantez că nu-ţi va mai 
răspunde la apeluri. 

Partea asta nu e adevărată, dar mă amuză teribil să-l văd cum asudă. 

Totuși, nu se dă bătut. 

— Dar ai făcut ceva, Jane. Te ascunzi de ceva. Altfel, nu m-ai fi plătit. 

Face un pas spre mine. 

— N-ai fi acceptat să locuieşti cu mine dacă nu erai o fugară. Cât am stat 
în același cămin înainte? Două luni? Abia mă cunoștea! Dar aveai nevoie de 
un loc unde să te ascunzi. Zi-mi că mă înșel. 

— Nu trebuie să-ţi zic niciun rahat. 

John aruncă o privire spre ușă, strâmbându-se puţin. 

Mă uit și eu peste umăr, amintindu-mi de fata de la recepţie, amintindu-mi 
unde suntem și aproape că izbucnesc în râs. 

— Te îngrijorează... înjuratul meu? Într-o conversaţie despre cum mă 
șantajezi? 

Mă dau mai aproape, cu geanta mea scumpă aşezată cochet în dreptul 
cotului şi cu inelul de la Eddie sclipindu-mi pe deget. 

— Eşti mai isteţ decât credeam, recunosc. Dar totul s-a terminat acum. Nu 
mă mai suni nici pe mine, nici pe Eddie și uiţi că m-ai cunoscut sau că am 
existat vreodată. 


E posomorât, dar tot nu se lasă. 

— Să te uit pe tine? Sau pe Helen Burns? 

Inima îmi bubuie în piept când îl aud rostind numele. 

S-a terminat. 

A dispărut. 

— Du-te dracului, John! îi zic dulce, apoi îmi ridic privirea spre tabloul de 
pe perete, care-l înfățișează tot pe lisus, de data asta cu mulți copii la 
picioare, în loc de miei. 

Îmi pare rău, îi spun muteşte, cu o grimasă exagerată și ies. 

Când trec pe lângă recepţie din nou, o văd pe fată privindu-mă curios şi îi 
zâmbesc când scot carnetul cu cecuri din geantă. 

— Eu și logodnicul meu am auzit că biserica voastră are nevoie de un nou 
sistem audio. 

Părăsesc lăcaşul cu câteva mii de dolari mai săracă, dar îngâmfată până la 
Dumnezeu. Să vedem dacă John mai încearcă vreodată un rahat asemănător 
acum, că şeful lui, reverendul Ellis, a ieşit să dea mâna cu mine și să-mi 
mulțumească plin de efuziune pentru generozitate, promițându-mi că, de 
acum încolo, eu şi Eddie vom avea parte de recunoștință în timpul tuturor 
programelor bisericii. 

Vreau ca John să asiste la asta în fiecare duminică. 

Domnul Edward Rochester şi soţia lui, doamna Jane Rochester. 

OK, poate că am sărit puţin calul cu soţia, dar, în definitiv, ne vom 
căsători. Eddie e nevinovat. Şi eu... liberă. 

Mă urc în maşină, îmi pun mâinile pe volan și inspir adânc. 

Nu e ca și când eu l-aş fi ucis pe domnul Brock. Una e să ucizi pe cineva 
şi alta e să îl lași să moară. 

A meritat din plin. 

El a lăsat-o pe Jane să moară. Pe Jane cea reală, pe care am iubit-o, care 
era cea mai bună prietenă a mea, sora mea, chiar dacă nu aveam același 
sânge. Împărțeam totuși o casă. Și un coşmar. 

Fusese întotdeauna plăpândă, micuță. Mereu prindea toate răcelile și tot 
felul de virusuri la stomac în timpul școlii. De obicei, reuşeam s-o ajut. 
Vitamina C, suc de portocale. Luam notițe ca să nu rămână în urmă cu 
lecţiile. 

Dar, ultima dată când s-a îmbolnăvit, nu s-a mai făcut bine. Tuşea s-a 
înrăutățit. Febra a continuat să crească. 

Trebuie s-o duceţi la doctor, trebuie, i-am implorat pe soții Brock, dar ei 


au găsit tot felul de scuze, aşa cum se întâmpla de fiecare dată. 

N-are nimic, se preface, nu e atât de rău. 

Jane a murit în patul meu, cuibărită lângă mine, cu trupul atât de fierbinte 
şi de asudat, că abia puteam s-o ţin în brațe. 

Dar am tinut-o. Am ţinut-o cât a luptat să tragă aer în piept, am tinut-o 
până când s-a cutremurat brusc și apoi a încremenit. 

Pneumonie. Ar fi omorât-o probabil şi dacă soţii Brocks ar fi dus-o la 
spital. Era foarte slăbită deja. 

N-aveam să ştiu niciodată. 

Așa că simţisem că se face dreptate în noaptea în care nu eram în casă 
decât eu şi domnul Brock. Doamna Brock plecase să joace Bingo şi, la 
momentul respectiv, eu eram singurul copil aflat în grija lor. 

Se uita la televizor, la un meci de baseball, şi un telefon l-a enervat 
cumplit. Uneori, asta însemna că unul dintre noi urma să primească scatoalce, 
dar, în noaptea aceea, el doar s-a ridicat din pat şi a urlat spre ecran, 
înroşindu-se la faţă. 

Eu stăteam la masa din bucătărie, completând nişte formulare pentru un 
rahat de slujbă la un restaurant fast-food, când l-am văzut sufocându-se și 
ducându-și mâna la piept. 

Suferea cu inima de la o vreme. N-am ştiut niciodată care era exact 
problema lui, dar am presupus că un regim cu whisky, cartofi prăjiți și un 
suflet mai hâd decât al diavolului nu ajutau deloc. 

Lua medicamente. Unele mari, dintr-o sticlă portocalie. A rostit printre 
dinți cuvântul când s-a întors spre mine, cu faţa de culoarea laptelui prins. 

Medicamentele. 

Nu i le-am dat. 

A căzut în genunchi, deschizând și închizând gura ca un peşte scos din 
apă, cu ochii ieşiţi din orbite. 

Domnul Brock nu era un bărbat solid, nu era cu mult mai înalt decât mine, 
dar m-am bucurat să-l văd îngenuncheat. M-am ridicat în picioare şi m-am 
aplecat spre el, în timp ce el se holba la mine, disperat. 

Cuvântul mi-a venit atât de ușor pe buze. 

Mori. 

Voiam să moară. Pentru Jane. 

Așa că am stat acolo și l-am privit cum se chinuie să tragă aer în piept și, 
când a încercat să se întindă după medicamentele puse pe o măsuţă dintre 
două scaune rabatabile, i le-am luat. Le-am ţinut în faţa lui. L-am lăsat să 


vadă că le am. 

Apoi m-am dus la bucătărie și le-am răsturnat în tocătorul de gunoi ca să 
fiu sigură. 

Am ieșit din casă abia după ce n-a mai respirat. 

De cinci ani alerg, departe de noaptea aceea, de ideea că oamenii își 
amintesc că eu eram singura acasă când domnul Brock a căzut lat. 

Dar uitasem cât de nesemnificativi pot fi oamenii ca mine. Nimeni n-a 
făcut legătura între plecarea mea şi moartea lui. 

Avea o boală de inimă, în definitiv. lar Helen pur şi simplu părăsise 
orașul. Mai avea puţin şi împlinea 18 ani, absolvise liceul şi urma să iasă din 
sistem oricum. 

Plecasem cu cartea de identitate a lui Jane în geantă. Jane, care semăna 
destul de mult cu mine ca să-mi fie soră. 

Și o luasem de la capăt. 

Cu succes, după cum s-a dovedit. 

Zâmbind, pornesc motorul şi mă îndrept spre casă. Noua mea casă. 

Casa mea reală. 


27; 


— Ce rochie ar trebui să port? întreb. 

Eddie aruncă o privire spre opţiunile întinse pe pat. Sunt trei: o rochie 
simplă, crem, lejeră, una neagră mai sexy și o rochie comandată de la 
Southern Manors. Un violet-închis ca de prună, cu frunze brodate pe gulerul 
gen Peter Pan, fără mâneci. E mai rafinată decât ce îmbrac eu de obicei, dar 
eram curioasă să văd cum arată designul conceput de Bea și dacă Eddie îl va 
recunoaște. Și dacă da, va comenta în vreun fel? 

Indiferent dacă rochia i se pare familiară sau nu, ei bine, nu se dă de gol. 
Arată cu o mișcare din cap spre cea crem şi spune: 

— Îmi place aia. 

Aşa că mă duc la primul cocktail al meu de la country club, simţindu-mă 
aproape ca o virgină ce urmează să fie sacrificată pe un altar. Rochia, care mi 
se păruse sofisticată pe umeraș, e prea lungă pentru mine, tivul mă atinge sub 
genunchi, iar gulerul înalt, prea înalt, îmi lovește maxilarul și îmi face pielea 
să pară cenuşie. 


Country clubul din Birmingham este o clădire frumoasă, construită cu 
gust, în stil Tudor, plasată în mijlocul unei peluze întinse, verzi şi înconjurate 
de copaci bătrâni. Când străbatem aleea, admir piatra și buştenii, luminile 
care se revarsă pe ferestre și mă dau mai aproape de Eddie. Am bifat 
restaurantele stilate şi adunările bisericeşti, dar am impresia că aici voi da un 
test nou, unul pentru care nu sunt sigură că am studiat destul. 

Chiar şi seara, aerul de vară este atât de fierbinte și de greu, încât am 
senzaţia că respir direct deasupra unui umidificator, dar florile din ghivecele 
masive de la intrarea principală sunt roz-aprins şi totul pare plin de energie și 
de viaţă. 

Totul, cu excepţia oamenilor care se adună lent înăuntru. 

Toţi sunt clonele celor văzuţi de mine în sat ori la licitaţia de la biserica 
metodistă: bărbaţi la costum, uşor îmbujoraţi, femei perfect îmbrăcate în 
culori vii, cu părul nici blond, nici șaten, ci având o mie de nuanţe din ambele 
culori, create de un hair stylist de lux. 

Valoarea bijuteriilor din această încăpere egalează probabil produsul 
intern brut al mai multor ţări mici la un loc. Poate chiar al mai multor ţări nu 
foarte mici. 

De-a lungul peretelui din spate, se înşiră mese încărcate cu mâncare, iar 
ospătarii circulă cu tăvi pline cu apetitive, dar nimeni nu pare să mănânce. 

De băut, totuşi... Da, se bea din greu. 

Nu mă surprinde că barul e plasat în mijlocul sălii, dând naştere unui 
centru de atracţie, unde oaspeţii se strâng întruna. Când mă apropii, văd că nu 
oferă decât băuturi scumpe. 

Mâna lui Eddie îmi apasă şoldul cu greutatea ei caldă, amintindu-mi că 
aparţin locului. Îi zâmbesc. 

În situaţii precum cea de față — când îl văd printre bărbaţi, soţii femeilor pe 
care le studiez intens de câteva luni —, îmi dau seama cât de mult iese în 
evidenţă. Cât de diferit pare. 

— Bei ceva? mă întreabă. 

Încuviinţez din cap. 

— Vin alb, te rog. 

Îşi croieşte drum prin mulţimea din jurul barului, lăsându-mă acolo, 
stânjenită, cu mâinile încrucișate în faţă. 

— Jane! 

O văd pe Emily zâmbindu-mi, salutându-mă elegant cu mâna. 

Îşi pune braţul bronzat şi subțire pe după umerii mei şi mă trage într-un 


grup de doamne îmbrăcate în rochii pentru cocktail. Aştept să mă cuprindă 
senzaţia de triumf, aroganţa că m-am transformat din fata care plimba câinii, 
într-una de-a lor, în doar câteva luni. 

Însă nu simt nimic de genul ăsta. Nu vreau decât să mă duc acasă. 

— Jaaane, îmi lungeşte numele Emily, abțiguită bine. Cunoști pe toată 
lumea, nu? 

— Salut, fetelor! rostesc veselă. 

Toate îmi zâmbesc. Sunt una de-a lor acum. 

— Fată, rochia e atât de frumoasă, spune Landry. 

Și ea poartă ceva similar, aşa că poate e mai degrabă un compliment 
pentru ea însăși decât pentru mine. 

Landry are și o brățară grozavă, subțire, din aur, de care atârnă un 
pandantiv și deja mă întreb dacă am cum să i-o șparlesc de la încheietură fără 
ca ea să observe. 

Fir-ar a dracului de treabă, nu, îmi zic în sinea mea. Nu mai trebuie să 
faci rahaturi din astea și, dacă ai face-o, ar fi sinucidere curată, întreab-o de 
unde a cumpărat-o și du-te să-ți iei una la fel. 

Însă nu-i o idee la fel de atrăgătoare, aşa că îi răspund la compliment. 

— Ah, mulțumesc. Nu m-am putut hotărî deloc ce să port, aşa că am ales 
ceva simplu. 

— Eddie e aici? mă întreabă Emily. 

Încuviinţez din cap, arătând cu mâna în spate. 

— L-am lăsat să vâneze niște Woodford Rezerve, răspund şi cele cinci 
femei chicotesc prefăcut, de parcă le-aș fi zis gluma secolului. 

De fapt, Eddie a început să bea tot mai mult în ultima vreme, lada pentru 
reciclarea sticlelor umplându-se rapid. Decisesem să fiu cu ochii pe el în 
seara asta, mai ales că el conducea. 

Fireşte că nu le pomenesc nimic fetelor. 

Însă Caroline pare să fi ghicit ceva în tonul meu, pentru că adaugă, 
aproape fără sens: 

— Mie tot nu-mi vine să cred că Tripp Ingraham şi-a omorât soţia şi pe 
prietena ei cea mai bună. 

Peste umărul ei, zăresc un bărbat îmbrăcat mult mai lejer decât s-ar cuveni 
aici, cu un aparat foto în mână, cu care face poze întruna. Unde ajung aceste 
fotografiile? Cine vrea să se uite la o grămadă de gospodine care bârfesc? 

— Adică el susţine în continuare că n-a avut nimic de-a face cu... 

Caroline coboară glasul. 


— ...crimele. Și sigur va fi un proces... 

Se opreşte, apoi mă priveşte fix. 

— Probabil că toată tărășenia asta e un coşmar pentru voi doi. 

Mi se pare nespus de enervant şi de ...potrivit ca tocmai Tripp Ingraham 
să fie cel care să-mi strice socotelile. Așa fac cei ca Tripp, la urma urmei. 
Strică socotelile oamenilor ca mine. 

— Ne rugăm în privinţa asta, răspund într-un târziu și, ce să vezi, le închid 
gura. 

Femeile încuviințează ferm din cap, iar Anna-Grace chiar murmură un 
„amin”. 

. 

Petrecerea e în toi când eu și Eddie hotărâm să plecăm, în jur de zece seara 
sau cam aşa ceva. Oamenii sunt tot mai beţi, muzica e tot mai tare, iar eu am 
obosit să tot zâmbesc pentru fotografii. 

— Te-ai distrat? întreabă Eddie. 

Sunt suficient de obosită ca să-i mărturisesc adevărul. 

— Nu prea. 

El izbucnește în râs și-şi lărgeşte nodul de la cravată. 

— Te înţeleg perfect. Oamenii ăştia sunt... ceva de speriat. 

Mergem spre maşină și pietrișul scrâşneşte sub picioarele noastre. 

— Te-ai mai gândit la plecare? întreb şi mă întorc să mă uit la el. Adică 
ştiu că Bea voia să păstreze sediul companiei Southern Manors în Alabama. 
Dar ai putea s-o vinzi, nu? 

Mă îngrijorez pentru o secundă că i-am forțat prea tare mâna. 

— Niciunul dintre noi nu e de pe aici. Am putea s-o luăm de la capăt în 
altă parte. 

Eddie se opreşte. 

— Ai vrea? 

Acum câteva săptămâni aş fi negat şi aş fi susţinut că Thornfield Estates e 
un vis. Însă acum, că am văzut dedesubturile a ceea ce credeam că e locul 
perfect, nu mai sunt așa de sigură. 

— Dacă și tu ai vrea, de ce nu? 

Eddie îşi dă capul pe spate şi se uită la cer. 

— Ar fi frumos, răspunde el, dar fără să îmi dea un răspuns. 

Porneşte spre maşină, dar se opreşte brusc. 

— Ai scăpat ceva, spune el, aplecându-se să ridice o brățară de aur de jos. 

Iau brăţara lui Landry şi o pun la loc în geantă. 


— Ah, da. Mulţumesc. 


28. 


— Eşti îngrijorat? întreb când mașina şerpuieşte în jos, pe dealul abrupt, 
unde e situat country clubul. Cele trei pahare de sauvignon blanc băute pe 
stomacul gol mi-au dezlegat limba. Torsul motorului mă calmează, nu există 
nici trafic, nici zgomote aici, sus, cu excepţia oftatului scos de Eddie când 
pune mâna pe genunchiul meu. 

— Cu privire la Tripp? Nu, nu sunt îngrijorat. Chiar deloc, aş adăuga. 

Duce mâna la gât și își descheie cămașa. Când mă uit la el, în lumina 
difuză a bordului, îi zăresc cearcănele și pomeţii ascuţiţi. 

Întind mâna la rândul meu şi îl prind de genunchi. 

— Totul o să fie bine, îl liniştesc. Mai ales acum, că Tripp a fost arestat... 

Pufnind, Eddie îşi retrage mâna și o pune pe volan când coteşte din nou. 

— Încă nu s-a terminat. Urmează procesul, reporterii vor apărea şi ei, vor 
fi şi mai multe întrebări... 

Vocea i se stinge şi clatină din cap. 

— O situaţie de tot rahatul. 

Mă gândesc la ce spusese Campbell la cafenea despre toanele lui Eddie. 
La cei care aduseseră mâncarea și o dăduseră în bară. 

Cum Bea a râs, dar Eddie... 

Nu. 

Nu, îmi zic în sinea, nu voi mai permite apariția unor astfel de gânduri. 
Mi-a cerut să am încredere în el şi aşa voi face. 

— Ne avem unul pe altul, îi reamintesc. 

Expresia lui Eddie se îmblânzește puţin când se uită spre mine. 

— Aşa e, nu? 

Zâmbeşte şi se apleacă uşor să-mi atingă obrazul cu buzele. Miroase bine, 
ca întotdeauna, dar, dincolo de aroma scumpă, pătrunzătoare a coloniei, simt 
izul mai greu al bourbonului şi, pentru o clipă, îmi aminteşte atât de puternic 
de Tripp, că aproape îmi dau capul pe spate ca să mă feresc. 

Dar Eddie nu are nicio legătură cu Tripp şi tocmai ne întoarcem de la o 
petrecere, pe toți sfinţii! Normal că miroase puţin a băutură de calitate. 
Probabil că și eu miros după paharele de sauvignon blanc pe care Emily m-a 


tot împins să le beau. 

Casa e luminată frumos când oprim mașina pe alee și mă întreb dacă mă 
voi obişnui vreodată cu ideea că locuiesc aici. Că această casă splendidă e a 
mea. 

Mă rog, a mea și a lui Eddie. 

Îmi mai torn un pahar de vin după ce intrăm, iar Eddie răspunde la câteva 
e-mailuri primite mai târziu. Hotărăsc să fac o baie. Nu mă satur de cada 
uriașa şi de faptul că o pot folosi ori de câte ori doresc. 

Intru în baie şi îmi scot rochia. O las să cadă pe podeaua de marmură fără 
nicio grijă, chiar dacă m-a costat mai mult decât îi plăteam chirie lui John. 

Am avut la mine o poşetă minusculă în seara asta, în care n-au încăput 
decât telefonul, rujul şi câteva bomboane mentolate — și, da, brăţara lui 
Landry. O arunc pe măsuţă, dar aud bâzâitul mobilului. 

Mă încrunt și îl scot. O parte a minţii mele se întreabă dacă a observat 
cineva brăţara, dar, când văd de la cine e mesajul, simt un gol în stomac. 


Trebuie să vorbim. 


E de la Tripp. 
Mă aplec deasupra chiuvetei, privind fix ecranul, când un alt SMS intră. 


O să înţeleg dacă-mi răspunzi să mă duc la dracu”, dar nu eu am făcut 
asta. 
Dintr-un motiv inexplicabil, simt că tu m-ai putea crede. 


Aştept trei secunde, patru şi apare şi ultimul mesaj. 
Ceea ce înseamnă că ești în pericol. 


Tresar când Eddie apare în prag, cu cravata desfăcută, dar încă atârnată la 
gât. 

— Ce s-a întâmplat? mă întreabă, apoi se încruntă. Eşti palidă. 

Spune-i, gândesc. L-ai minţit despre John și ai văzut cât de rău s-a 
supărat, nu minţi şi de data asta. 

— Prea mult vin, răspund timid. lar Emily tocmai mi-a trimis un SMS 
despre niște chestii pentru comitet, adaug, fluturând mobilul spre el. 

Eddie clatină din cap. 

— Auzi, comitet! Nici n-ai zice că vrei să te muţi, când ai ajuns să 
vorbeşti exact ca ele. 


Zâmbetul lui e cald, aşa că mă străduiesc să-i dau o replică isteață. 

— Iar ţie îţi place, recunoaște. 

— Tu îmi placi, ripostează el. 

Surâsul meu păleşte, dar, slavă Domnului, Eddie deja s-a întors cu spatele. 
— Și tu îmi placi mie, îi spun. 

După aceea îi scriu lui Tripp: 


Spune-mi când. 


PARIEA A OPIA 


BEA 


Petrecerea are loc la Tutweiler, un vechi hotel din Birmingham pe care 
Bea l-a iubit mereu. Blanche își organizase nunta aici, cu doar șase luni în 
urmă, şi Bea își pusese în cap să găzduiască şi ea un eveniment de orice fel, 
în același loc. 

Lansarea celei mai noi colecţii Southern Manors şi listarea la 
Bursă a companiei păreau ocazia perfectă şi Bea petrece luni bune 
planificând fiecare detaliu. Când, în sfârșit, soseşte ziua cea mare, recepţia 
se dovedește chiar mai reușită decât sperase. 

Sala de bal e decorată cu obiecte Southern Manors, fiecare masă având 
un măr din argint sau un porc din cristal ori o vază mare, împodobită cu o 
fundă din material pepit. Totul e la modă și elegant, dar cald şi prietenos, 
exact ca brandul pe care Bea îl promovează de câţiva ani. 

Ea însăși încearcă să fie întruchiparea brandului, purtând o rochie 
frumos croită, scandalos de scumpă, dar nu exagerat de pretențioasă şi fără 
accesorii bătătoare la ochi. 

Pe de altă parte, Blanche pare mult prea elegantă într-o rochie lungă, 
neagră, cu diamante sclipitoare, şi Bea se bucură mai mult decât ar trebui că 
prietena ei iese în evidență negativ, într-un spaţiu pe care, inițial, l-a 
dominat. 

Noaptea e perfectă şi Bea își joacă impecabil rolul de gazdă, chiar dacă, 
atunci când vede cuplurile din sală, îi trece prin minte că şi ea ar trebui să-și 
găsească pe cineva la un moment dat. E singurul lucru care îi lipsește, un 
partener și, când o vede pe Blanche luându-l de braț pe Tripp, se întreabă de 
ce oare nu s-a gândit deloc la viaţa ei romantică până acum. 

Stie că, în mare, acest lucru s-a întâmplat fiindcă a avut lucruri mai 
importante de făcut, fiindcă Southern Manors a devenit întreaga ei lume de 
când a absolvit colegiul, dar, brusc, simte că-i lipseşte ceva și se hotărăşte să 
acționeze cât de curând. 

Însă nu în noaptea asta. 


Noaptea asta e pentru ea, pentru succesul ei. Pentru ceea ce a construit 
din nimic. 

A venit şi mama ei, îmbrăcată într-o rochie verde ca menta, aleasă de Bea 
pentru ocazie, fiindcă i s-a părut că se va potrivi de minune cu părul ei 
roșcat. Dar acum înțelege că a ales greșit — îi subliniază tenul gălbejit și o 
face să pară obosită și ştearsă. 

— Mama, vrei să te duci în camera ta? o întreabă încet, aplecându-se 
spre ea la masă, evitând sticla de apă minerală de lângă cotul ei. 

Bea le dăduse instrucțiuni ferme angajaţilor să nu-i ofere nimic de băut 
mamei ei şi, până acum, se pare că aceştia îi respectaseră ordinele. 

— NU, răspunde mama blând, dându-și părul pe spate cu o mână 
tremurătoare. 

În seara asta, își poartă diamantele. Nu atât de ostentative ca ale lui 
Blanche și având o nevoie imperioasă de curăţare, dacă judeci după 
culoarea lor ternă. Bea se critică în sinea ei că a uitat să-i ia mamei 
accesorii noi, ceva de la Southern Manors. 

— Sunt atât de mândră de tine, Bertha scumpă, zice mama zâmbind. 

Bea nici măcar nu o corectează în privința numelui. A lăsat trecutul în 
urmă şi a renăscut strălucitoare şi proaspătă. 

Circulă tot restul serii. E o greșeală. Ar fi trebuit să-și supravegheze 
mama, ar fi trebuit să insiste să o ducă în camera ei. 

Și, desigur, nu-și dă seama de greşeală decât atunci când e pe podium, 
ținând un discurs, multumind tuturor pentru prezență, pentru că au 
transformat Southern Manors într-un succes. Pentru că au făcut-o pe ea o 
femeie de succes. 

— Southern Manors e o familie, declamă ea și vocea îi răsună puternic 
prin sistemul audio. Și rădăcina acestei companii se trage din propria 
familie. Din mobilierul de epocă al mamei. Din păturile făcute de bunica. 
Din dragostea tatei pentru un pahar masiv cu bourbon. 

Mulțimea râde politicos și Bea se prinde cu mâinile de marginea 
pupitrului, gândindu-se că lui taică-său puțin îi păsa din ce bea, câtă vreme 
alcoolul curgea în valuri. Că nu-și cunoscuse niciodată bunica şi că toate 
obiectele de valoare din casa mamei fuseseră vândute înainte ca ea să se 
nască. 

Stie că înșiră minciuni, dar și le spune de atâta timp, încât nici nu-i trece 
prin minte că mama ei nu o va sprijini. De ce n-ar face-o, când tocmai 


minciunile astea îi aduc băutură pe masă şi haine de la Neiman Marcus? 

Bea intuieşte ce urmează chiar înainte să se întâmple şi asta înrăutățește 
lucrurile, fiindcă nu poate întreprinde nimic pentru a le opri. O vede pe 
mama ei cum se ridică de pe scaun, cum merge împleticit, părând amețită 
Chiar şi când stă nemișcată. Lui Bea i se pune un nod în gât şi i se înmoaie 
genunchii. 

— Bertha, despre ce naiba vorbeşti tu acolo? strigă mama, glasul ei 
răsunând peste mulţime, în ciuda cuvintelor articulate cu greu. 

Câţiva oaspeţi se întorc spre ea și Bea își aminteşte că nimeni de aici, cu 
excepția lui Blanche, nu-i cunoaște numele real. 

— Tăticuţul ei scump habar n-avea care e diferenţa dintre un pahar cu 
bourbon și o sticlă cu bere, continuă vesel mama, de parcă le-ar fi trântit o 
anecdotă amuzantă, de parcă n-ar distruge tot ce a construit Bea. 

Autentic. Este unul dintre nenorocitele de cuvinte-cheie din toate 
materialele lor de marketing și iată cum mama ei îl ruinează fără nicio jenă. 

— Iar buni Frances a murit înainte să... 

Totul pare să se desfăşoare cu încetinitorul. Mama se răsuceşte ca să-și 
farmece comesenii și, în același timp, ospătarul înaintează cu tava încărcată 
de pahare cu șampanie, ţinând-o cât mai sus. Nu orice fel de pahare, firește, 
ci unele marca Southern Manors, cupe mici în formă de jumătăţi de piersică, 
împodobite cu frunze din sticlă. 

Coliziunea e aproape explozivă. Mama calcă pe tivul rochiei, iar 
ospătarul încearcă să o prindă, dar şi să ţină tava dreaptă. 

Mama se prăbușește pe podea în sunetul paharelor sparte. Ospătarul se 
ghemuiește jenat lângă ea, abandonând tava ca să o ţină pe mama de cot. 

Iar mama râde. 

O pată de sânge strălucitor înfloreşte pe dosul palmei ei, iar ea se şterge 
absentă pe rochie. Bea continuă să privească, încremenită. 

— Na, belea! strigă mama, râzând din nou, roșie la față. 

Bea tot nu se poate mișca, nu reușește să traverseze încăperea ca să se 
asigure că mama n-a păţit nimic, să o ajute să se ridice în picioare. 

Blanche face asta. 

Câţiva ani mai târziu, Bea își va aminti atât de bine cum o ajutase 
Blanche pe mama ei să se ridice, bodogănind la adresa covoarelor vechi, a 
pantofilor noi, oferindu-i mamei toate scuzele din lume pentru ce se 
întâmplase, de parcă nu era dureros de limpede cât de rău se îmbătase. 


Abia când Blanche îi aruncă o privire, Bea simte cum picioarele încep să- 
i funcţioneze din nou și își croiește drum spre cele două, afişând un zâmbet 
strâmb. Îşi ia mama de braţ. 

— Hai să mergem sus, îi spune. 

Iar mama, încă zâmbitoare, plutind fericită în norul ei de băutură şi de 
Dumnezeu știe ce altceva, se lasă condusă ca un copil. 

Mai târziu, Bea şi Blanche stau în livingul din apartamentul lui Bea. 
Blanche are un pahar cu vin, dar Bea, incapabilă să suporte mirosul de 
alcool, ţine în mână o sticlă de apă. 

— De ce nu mi-ai zis cât de rău stă treaba? întreabă Blanche. 

Iar Bea... ce-ar putea să răspundă? Că nu ştia cât e de rău? Ar fi fost o 
minciună. Că nu voia ca altcineva să ştie cât e de rău? Ar fi fost mai aproape 
de adevăr, dar îi vine greu să recunoască. Ar intra în pământ de rușine. Așa 
că dă din umeri şi spune: 

— Am fost atât de ocupată şi nu am petrecut prea mult timp cu ea în 
ultima vreme. Stiam că îi place să bea un cocktail seara, dar, în halul ăsta... 

Își lasă privirea să alunece vag în depărtare, de parcă nu cunoscuse 
niciodată o lume în care mama ei se îmbăta și o stânjenea, de parcă 
asemenea spectacole nu fuseseră la ordinea zilei în copilăria ei. 

— Poate are nevoie de ajutor, sugerează Blanche. 

Apleacă paharul ca să mai ia o gură, apoi se oprește, priveşte paharul și 
pare să-și dea seama că o discuţie despre o cură de dezalcoolizare în timp ce 
ea soarbe lacomă un pinot gris ar putea trimite un mesaj confuz. 

— O să mă întorc la Caler, rostește Bea într-un târziu, trântind sticla de 
apă pe bar. O să am grijă de ea o vreme, o s-o readuc pe calea cea bună. 

Blanche se încruntă. 

— Eşti sigură... 

Bea o întrerupe, fluturând din mână. 

— Știu care-i sunt nevoile. 

Nimeni n-o cunoștea pe mama ei aşa cum o cunoștea Bea. 


IANUARIE, ȘASE LUNI DUPĂ BLANCHE 


Eddie nu s-a mai întors aproape o săptămână după ce am făcut dragoste. 
Mă aşteptasem la asta într-un fel. Ştiam că o dădusem în bară, sugerându-i 


să aibă încredere în mine, dar, pe măsură ce zilele s-au scurs, am început să 
mă întreb dacă nu cumva îmi venise sfârşitul. Poate că intenţiona să mă lase 
fără provizii, să mă înfometeze până mor. 

Nu m-am putut împiedica să-mi imaginez scheletul zăcând pe patul 
comod, cu așternuturile lui albe, apoi mi-am închipuit cum mă descoperă o 
familie care se mută aici, într-o bună zi. Poate că urma să devin o fantomă. 
Poate că urma să bântui casa pentru totdeauna, plângându-mi soarta, la etaj. 

Când vândusem casa mamei, cea în care murise, mă întrebasem dacă 
spiritul ei e încă acolo, rătăcind pe holuri. 

Însă astăzi, Eddie s-a întors. 

Încărcat cu provizii și cu un teanc de cărţi, de parcă s-ar fi simţit vinovat. 
Am încercat să ghicesc dacă din cauza partidei de sex sau pentru că lipsise 
atâtea zile, dar nu am reușit să citesc nimic pe faţa lui. 

A stat așa, în picioare, mult timp, uitându-se la mine, spre pat, iar eu mi- 
am ţinut respiraţia, așteptând. 

Apoi a traversat camera, m-a cuprins în braţe cu un geamăt lacom şi m-a 
sărutat atât de tare, că buzele mi s-au strivit de dinţi până la sânge. 

Funcţionase. Felul în care îi amintisem ce reprezentam unul pentru 
celălalt. Ce am fi putut deveni iarăși. În pofida rateului meu, se întorsese și 
încă mă dorea. 

Iar eu îl doream la rândul meu. La fel de mult şi de intens. 

În ciuda celor petrecute. 

Ce dracului voi face de aici înainte? 


FEBRUARIE, ŞAPTE LUNI DUPĂ BLANCHE 


Eddie a fost altfel astăzi. 

N-aş putea să vă spun de ce sau cum, dar nu era în apele lui. Arăta jigărit 
din nou, de parcă nu dormise bine şi, pentru prima dată după atâtea 
săptămâni, n-am făcut sex. Mi-a lăsat apa și mâncarea, apoi mi-a zis că 
trebuie să plece. 

Avea o picătură de sânge pe cămașă. Pe manșetă. Și o zgârietură, la 
încheietură. 

L-am întrebat ce s-a întâmplat, dar nu mi-a răspuns. 

Și nici nu m-a privit în ochi. 


Urăsc toată treaba asta. Am senzaţia că îi ţin socoteala stărilor de spirit ca 
şi cum ar fi un buletin meteo. Lucrurile mergeau bine între noi, începuse să 
capete încredere în mine. Acum, iar e distant. Doar îmi aduce mâncare și abia 
schimbăm două cuvinte. 

Arată tot mai bine când vine să mă vadă. Seamănă cu vechiul Eddie. 

De parcă monstrul pe care l-am zărit la lacul Smith se transformă încetul 
cu încetul în Eddie de care m-am îndrăgostit și în Eddie cu care m-am 
măritat. 

Are mai multă încredere în el, se simte bine în pielea lui acum și mă întreb 
ce s-a schimbat. 

O fată. 

Firește că e o fată. 

Eddie nu mi-a zis nimic. Dar eu știu. 

Astăzi, când a intrat, a fost cel mai aproape de Eddie pe care l-am 
cunoscut în Hawaii. Frumos. Competent. În control. 

N-avea cum să reuşească schimbarea asta de unul singur. Îl știu pe Eddie. 
E în cea mai bună formă atunci când are pe cineva în care să se oglindească şi 
când poate fi cineva pentru altă persoană. 

M-am întrebat cine era. Vreo femeie din cartier? O ştiam? Încerc să mi-l 
imaginez cu Emily sau cu Campbell ori cu Landry Cole, dar e aproape 
imposibil. Eddie nu le plăcea, mereu îmi spunea cât sunt de plictisitoare în 
comparaţie cu mine. 

Noaptea, stau întinsă în pat şi mă străduiesc să mi-o închipui pe noua 
femeie pe care Eddie a fermecat-o. 

E mai tânără decât mine? Mai frumoasă? 

Oare ştie cine e el? 

i 

Când Eddie a venit aseară, era puțin abțiguit. 

O noutate pentru mine. 

Mi-a adus și mie o sticlă de vin. 

De fapt, o cutie mică cu vin, genul care include și trei pahare. Totuși, fără 
tirbuşoane și pahare pentru mine, dar, chiar şi-așa... nu mai băusem vin de 
atâta timp şi prima gură mi s-a urcat direct la cap. 

Eddie s-a așezat pe pat, lângă mine, cu mâna pe coapsa mea, dar n-a făcut 
nicio mișcare în plus, chiar dacă eu voiam asta. 

M-am detestat pentru dorința mea, dar tot tânjeam după el. 

— Te vezi cu cineva, nu-i aşa? 


Eram suficient de beată ca să pun o asemenea întrebare. 

Iar el era suficient de beat ca să răspundă. 

— Da, aşa e. 

Mă aşteptasem la acest răspuns, dar tot m-a izbit cu putere şi vorbele lui 
mi-au provocat o durere fizică. 

Am simţit că nu mai pot să respir. 

— Cu cine? l-am iscodit. 

Ochii i s-au înnegurat când şi-a ferit privirea și şi-a lăsat mâna să alunece 
de pe piciorul meu. 

— Nu o cunoşti. 

Asta a fost tot ce mi-a zis. 

A plecat imediat după aceea, sărutându-mă uşor pe tâmplă, iar acum zac 
singură, vărsând lacrimi amare pe pernă. 

Ar trebui să fie lacrimi de spaimă. Dacă Eddie cunoscuse pe cineva, cât 
avea să mă mai țină aici? Cu siguranţă, acum sunt doar o povară uriașă pentru 
el. 

Dar nu mă tem. 

Sunt... furioasă. 

Rănită. 

Geloasă. 


O cheamă Jane. 

Măcar atât am reuşit să scot de la el. 

Astăzi, când a venit, tocmai ieşisem din duş. N-a fost nimic intenţionat — 
nu știu niciodată când apare, în definitiv —, dar a funcţionat în favoarea mea. 

Imediat ce m-a văzut, stând acolo, doar într-un prosop, ochii i s-au 
întunecat, au devenit înfometați și a fost cel mai uşor lucru din lume să las 
prosopul să alunece pe podea și să-mi deschid braţele ca să-l primesc. 

După aceea, s-a purtat ca întotdeauna după o partidă de sex. Cu lejeritate, 
arătându-şi vulnerabilitatea. 

Mai relaxat. 

— Cum e? l-am întrebat. 

— Jane? a zis el, aproape fără să gândească. 

Jane. 

O cheamă Jane. Un nume simplu. Banal. Oare și ea e simplă şi banală? 

S-a oprit şi am zărit un licăr de vinovăţie pe chipul lui când imaginea ei i-a 


apărut în minte, în vreme ce el stătea în patul meu. 
— Nu e deloc ca tine, a rostit într-un târziu. 
M-am întrebat ce voia să spună mai precis. Însă cele mai multe întrebări 
pe care mi le-am pus aveau legătură cu ea. 
Era jos, în casa mea? se gândea la mine, la biata soție moartă a lui Eddie? 
Mă ura? 
Și eu m-aş urî dacă aș fi altcineva. 


APRILIE, NOUĂ LUNI DUPĂ BLANCHE 


A fost o prostie treaba cu patul. Mă întrebasem doar dacă ea, Jane, îl va 
auzi cumva, jos. Trebuia ca ea să ştie că toate astea — casa, bărbatul — sunt 
încă ale mele. 

Eddie m-a luat la întrebări mai târziu. 

— Ai făcut zgomot? 

Am întins mâinile în lateral, invitându-l să analizeze încăperea şi pe mine. 

— Cum aş fi putut? am întrebat. 

A clătinat din cap. 

— Bine, a zis şi s-a întors să plece. 

L-am prins de mână. 

N-a mai plecat. 


MAI, ZECE LUNI DUPĂ BLANCHE 


Zilele se scurg unele după altele şi simt cum îmi pierd minţile din nou, 
încetul cu încetul. Cum de au trecut atâtea luni de când eu și Blanche am 
dispărut? Și de ce încă sunt aici, sus? 

Uneori, am senzaţia că mi-am recăpătat soţul. În unele dimineţi, mă 
trezesc convinsă că a venit ziua în care îmi va spune în sfârşit că totul s-a 
terminat, că pot ieși din ascunzătoare, apoi îmi amintesc de existenţa ei. 

Știu o grămadă de lucruri despre Jane acum. A fost un copil orfan, a trăit 
în Arizona. Eddie a cunoscut-o când ea plimba câinii din cartier, dar locuia în 
Center Point, cu un tip dubios. Are părul castaniu, ca al meu, dar puţin mai 
deschis. Aparent, e amuzantă. 

Și are 23 de ani. 


Douăzeci și trei 

Pe chipul lui Eddie, a apărut o expresie tandră când mi-a vorbit despre ea. 
Nu eram deloc familiarizată cu așa ceva. Eddie mă privise cu foame, cu 
mânie, cu admiraţie, dar niciodată cu tandreţe. 

Ce înseamnă asta? O iubeşte? 

Oare pe mine mă mai iubeşte? 

Pentru că eu cred că încă îl iubesc. În pofida situaţiei şi a celor întâmplate. 


IUNIE, UNSPREZECE LUNI DUPĂ BLANCHE 


Iar am dat-o în bară. 

Eddie a venit la mine astăzi. M-a sărutat, m-a dus în pat, mi-a tras-o și, 
după ce am terminat, m-am gândit că el se va duce jos, se va întoarce la Jane 
şi am rostit întrebarea care zăcea în mine de câteva săptămâni. 

— E dificil să ai o iubită nouă când ai o soție la etaj? 

Se îmbrăca și i-am văzut mușchii spatelui încordându-se. 

N-ar fi trebuit să spun asta. 

Dar trebuia. 

S-a uitat la mine şi mi-a răspuns: 

— Chiar e o problemă asupra căreia vrei să mă concentrez, Bea? Chiar 
vrei să mă gândesc la cum aș putea s-o rezolv? 

A plecat imediat. 

FUTU-I! 

e 

Tot niciun semn din partea lui. Au trecut multe zile. O să mă lase să mor 
pur şi simplu? Ar fi cu siguranţă o soluţie simplă pentru „problema” lui. 

Pentru el. 

Nu atât de simplă pentru mine. 

Încă am mici provizii de mâncare şi de apă, o parte ascunse sub pat, și am 
început să le ţin socoteala obsesiv, chiar dacă știu că e o greșeală să numeri şi 
n-ar trebui să mă dau bătută. 

Însă nu ştiu ce să fac. Este singurul lucru asupra căruia am control în 
prezent. 

e 

S-a întors astăzi. M-a lăsat singură patru zile. Am fost atât de 

recunoscătoare că îl văd, încât m-am aruncat în braţele lui, mirosindu-l ca o 


nebună, și i-am simţit braţele strângându-mă tare, l-am auzit murmurându-mi 
numele, cu buzele în părul meu. 
Și lui îi fusese dor de mine. Dar oare va fi destul? 


IULIE, UN AN DUPĂ BLANCHE 


Aceasta e ultima mea însemnare. Eddie e la duș şi trebuie să mă grăbesc. 

Jane, ştiu că o s-o găseşti. Lui Eddie îi pasă de tine, te respectă şi asta 
înseamnă că ești deşteaptă. Pun cartea în buzunarul jachetei lui. E prea cald 
ca s-o mai îmbrace când pleacă și sper să nici nu simtă că e acolo. 

În orice caz, trebuie să risc. Pentru mine şi pentru tine, Jane. Te rog. Te 
rog s-o găseşti. Te rog să mă găsești. Nu mai pot supravieţui aici. 

Sunt sus. Trebuie să mergi până la capătul holului şi să treci prin camera 
pentru haine. Nu ştiu codul de la ușă, dar cred că ar putea fi același cu codul 
de la casa noastră de lângă lac, ziua mea de naștere. Eddie nu e tare la cifre. 

Jane, te implor. 

Salvează-mă. Și pe mine, și pe tine. 

Te rog. 


Copilăria ei a avut o tentă gotică atât de absurdă, încât uneori crede că a 
inventat-o. 

Dar nu, dimpotrivă, şi-a prezentat trecutul mai banal şi mai plictisitor, o 
replică în culori pastelate a copilăriei lui Blanche. Totuși, a fost spre binele 
ei. Nimeni nu voia să știe despre Casa Prea Mare din mijlocul Alabamei de 
Vest. Despre tatăl care turna prea mult alcool în el și ai cărui pumni 
deveneau și mai rapizi când se îmbăta. Despre mama care cădea lată din 
cauza veșnicului amestec de votcă și Klonopin. Bea nu şi-o amintea pe mama 
ei jucându-se cu ea sau citindu-i. 

Pe vremea aceea, nu se numea Bea, desigur. Atunci era încă 
Bertha. Bertha Lydia Mason. Bertha o chemase pe bunica din partea tatălui, 
iar Lydia, pe cea din partea mamei. Întotdeauna crezuse că ar fi putut măcar 
să inverseze numele. Era mai rău să fii o Bertha decât să fii o Lydia. 

Dar acesta reprezenta cel mai nesemnificativ rău făcut de părinţii ei. 

Nu-şi amintește când a lovit-o prima dată tatăl ei. Face parte integrantă 
din copilăria ei precum patul cu baldachin din propria cameră sau locul din 
baie unde tapetul nu stă niciodată întins. Există acolo, pur și simplu, ca un 
zgomot de fundal. Când se îmbată, când e furios, uneori, își aminteşte ea, 
chiar şi când se plictiseşte. 

La un moment dat, familia ei avusese bani destui ca tatăl ei să-și aducă 
aminte că a crescut în belșug și să simtă acut lipsa bogăției. Bani cu care 
construiseră casa, când aveau 20 de ani, dar care, până când a venit 
Blanche pe lume, se scufundase în praful roșu al Alabamei. Nu mai existau 
bani pentru repararea acoperișului şi, când au apărut scurgerile, când 
tavanul a început efectiv să putrezească într-unul dintre dormitoarele de la 
etaj, părinţii Berthei au închis ușa și s-au prefăcut că nu se întâmplă nimic. 

Bertha învaţă și ea același lucru. E mai ușor să închizi o ușă și să creezi o 
realitate nouă. 

Merge la școala de stat locală, pentru că nu există altceva în micul ei 
oraș. Nici măcar nu e o școală de stat, ci una comunală, care, dintr-un motiv 
de neînțeles pentru ea, îl deranjează pe tatăl ei mai mult decât ar face-o o 
şcoală de stat. 

Mama ei învățase la o școală cu internat de lângă Birmingham. Ivy Ridge. 
Vorbeşte mult despre acest loc, pare să fi fost paradisul pe pământ: fete 
drăguţe în fuste pepite, clădiri din cărămidă roșie, înalte și înconjurate de 


copaci înalți. 

Bertha o caută pe calculatoarele de la școală și e mai frumoasă decât o 
descrisese mama ei. 

I se pare lucrul cel mai simplu să completeze o cerere de admitere. 

E mai greu să primească ajutor financiar, de vreme ce e responsabilitatea 
părinţilor, iar ei au nevoie de bani pentru taxe și alte lucruri de-ale adulților 
despre care Bertha nu ştie nimic. Însă e isteaţă și descurcăreaţă, aşa că, într- 
o noapte, după ce tatăl ei cade beat turtă în camera căreia mama ei insistă 
să-i spună salon, Bertha se strecoară în biroul lui. 

Documentele lui sunt vraiște, dar găsește ce caută şi, până la terminarea 
clasei a șaptea, Bertha primește o scrisoare de acceptare și o bursă la Ivy 
Ridge, pe care o poate păstra până la absolvire, atâta vreme cât obţine 
numai note maxime. 

Atunci, tatăl ei o loveşte cel mai tare, în noaptea în care află ce a făcut. 
Mai târziu, Bertha zace în pat, verificându-și cu limba locul din gură unde i 
se clatină un dinte. Însă durerea nu înseamnă nimic. Durerea merită toţi 
banii, pentru că ea tocmai şi-a construit o plută pe viață, cu ajutorul căreia 
se va îndepărta de vasul ce se scufundă al familiei ei. 

Acolo începe totul. Atunci se schimbă totul. Ivy Ridge îi oferă o viață 
nouă, i-o dă pe Blanche, dar, și mai important, îi dăruieşte o nouă versiune a 
propriei persoane. Una despre care habar nu avea că există, una care poate 
face multe lucruri. 

Prima zi este atât de călduroasă, încât simte cum sudoarea i se strânge în 
sutien și i se prelinge într-o dâră scârboasă pe șira spinării. Deja poate simți 
mirosul ca de pudră al deodorantului și, brusc, are imaginea oribilă a 
petelor umede și galbene de la subsuorile bluzei albe, noi-nouţe. 

Vrea să verifice, dar dacă o vede cineva? Nu o să mai poarte doar 
greutatea copleșitoare de a fi numită Bertha, ci va fi şi Bertha Care Îşi 
Verifică Subsuorile. 

Nu, mai bine asudată, decât să se transforme într-o ciudată. 

Campusul este splendid: clădiri din cărămidă, peluze violent de verzi și, 
deşi camera ei nu e foarte elegantă — mult linoleum, paturi suprapuse, 
simple, cu scări de lemn învechite —, tot se simte ca în paradis, departe de 
casă, departe de ei. Nu mai vrea să plece niciodată de aici. 

O cunoaște pe Blanche în prima zi. Nu sunt colege de cameră — asta se va 
întâmpla mai târziu —, dar locuiesc în aceeași clădire şi Blanche şi-a atribuit 


singură rolul de a-i face primirea neoficială. 

Blanche are cel mai fin păr, îi cade pe spate într-un râu strălucitor şi 
drept, de culoarea cafelei. Și Bertha are părul castaniu, dar nu într-o nuanţa 
intensă care te face să întinzi mâna şi să-l atingi. 

— Bertha? întreabă ea, strâmbând din nas. 

Bertha simte cum i se face inima cât un purice, cum îi cad umerii și se 
COCOșează. 

Este o postură pe care a adoptat-o de mii de ori. Dacă ar fi putut să se 
micşoreze suficient, părinţii ei poate nu ar fi observat-o deloc. 

Însă Blanche îi pune o mână pe umăr, împiedicând-o să se rușineze și mai 
mult. 

— Nu, spune ea. Așa nu merge. Ai o poreclă? 

Bertha nu avusese niciodată o poreclă, pentru că prietenii lipsiseră din 
viața ei, iar părinţii abia dacă îi ziceau pe nume și-așa. 

Blanche zâmbeşte, arătându-și dinţii orbitori de albi, contrastând cu tenul 
bronzat. 

— Bea, declamă ea. Sună mai bine. 

Bea. 

Chiar sună mai bine. I se potriveşte. 

Bea. Se îndreaptă ușor de spate şi încearcă să-și dea părul după ureche 
cu același gest nonșalant folosit de Blanche mai devreme. 

— Perfect. 

Și așa e. 

În vacanţa de primăvară, Blanche o invită pe Bea la casa familiei ei din 
Orange Beach. Bea n-a mai fost niciodată la plajă, dar, imediat ce degetele i 
se îngroapă în nisipul alb ca zahărul, se îndrăgostește şi acesta e singurul 
loc în care vrea să fie, cu vântul fluturându-i părul şi cu apa sărată a mării 
mângâindu-i gleznele. 

Blanche râde de ea și îi înconjoară talia cu braţul. 

— OK, e frumos aici, dar e doar Orange Beach, zice ea. 

Brusc, Bea se îngrijorează că s-a arătat prea entuziasmată. Micuța 
provincială care vine la oraș. 

Însă Blanche o stropeşte cu apă, după care se repede în valuri, lăsând-o 
singură. 

. 


Tatăl ei moare când ea e în clasa a LX-a. 


Nu se duce la înmormântare. 

Mai târziu, primeşte un mesaj vocal de la mama ei, niciodată nu a auzit-o 
atât de lucidă. Bea se pregătise pentru urlete, pentru învinovăţiri reciproce, 
dar, în schimb, mama ei vorbește blând. Dulce, chiar. Îi spune „Bertha- 
Buburuza”, un nume de alint pe care Bea îl urăște, dar nu l-a mai auzit de 
când era mică. Vrea ca ea să vină acasă în vacanţa de vară. Vrea să încerce 
să repare lucrurile acum, că tăticul s-a dus. 

Socant, se simte tentată să se ducă. 

Însă Blanche îi reamintește că nu-i datorează nimic mamei. 

Bea nu-i povestise lui Blanche tot despre trecutul ei, fiindcă nu voia ca 
prietena ei să ştie cât e de întunecat şi de ruşinos. Însă Blanche nu e proastă 
şi Bea știe că a priceput unele lucruri. 

— Nu trebuie să te duci, o îndeamnă. 

Bea stă pe pat, trăgând absentă de husa din plastic a mobilului. 

— Dar trebuie să mă duc undeva în vacanță, răspunde Bea. 

Blanche zâmbește, smulgându-i telefonul din mână. 

— Vino la mine atunci! Avem destul spațiu și o să ne distrăm. 

I se pare uimitor că Blanche îi face o asemenea ofertă, că prietenei ei nu i 
separe o problemă majoră, când, de fapt, e. Pentru Blanche, totul e ușor. 
Poate s-o ia pe Bea sub aripa ei toată vara și nimeni nu se va supăra, nimeni 
nu va considera că Bea ocupă prea mult spațiu. 

Așa că Bea spune da și trăiește cea mai bună vară din viața ei. 

Mai târziu, când mama ei îi lasă un alt mesaj vocal, beată și bălmăjind 
reproșuri la adresa fiicelor nerecunoscătoare, Bea știe că a ales corect. 

Și dacă n-ar fi ştiut atunci, cu siguranță urma să-și dea seama la sfârşitul 
verii, stând în imensul pat cu baldachin al lui Blanche, cel cu dantelă şi cu 
perne în nuanţe diferite de verde. 

Blanche zâmbeşte când închide lănţișorul pe care i l-apus la gât. Are o 
inițială din argint, un B delicat. Blanche îi arată pandantivul ei identic. 

— Acum ne potrivim, zice ea. 

Bea nu pricepe de ce îi vine brusc să plângă. 

Sunt nedespărțite pe toată durata liceului, Bea și Blanche, Blanche și Bea. 

Uneori, li se spune cele două B. Și lui Bea îi place la nebunie. 

Alteori, crede că lui Blanche nu-i place. 


Scrisoarea de admitere a lui Bea vine la doar câteva zile după cea a lui 


Blanche, iar ea e atât de entuziasmată, încât nu se poate abţine să sară din 
pat, imediat ce Blanche se întoarce de la ore, și să tipe: 

— Am intrat! 

Blanche îi zâmbește, dar expresia ei e ușor confuză când o întreabă: 

— Unde ai intrat? 

Bea râde, înghiontind-o ușor. 

— La Birmingham-Southern, evident, răspunde ea și îi ia o secundă să-și 
dea seama că Blanche nu mai zâmbeşte. 

— Ah, uau, rostește Blanche, dar fără prea mult entuziasm. 

Brusc, Bea ştie că a făcut o greșeală, a dat-o în bară cumva, dar nu 
înțelege de ce. 

— Am crezut că o să te bucuri, zice ea. Adică nu e ca și cum ar trebui să 
stăm împreună şi acolo. 

Bea râde ca să-i arate cât de idioată ar fi ideea, deşi crezuse că exact așa 
se va întâmpla. 

Blanche râde și ea, dar, la fel ca zâmbetul, râsul nu e sincer și, când se 
aşază pe marginea patului, adaugă: 

— Am crezut că vrei să te duci la Randolph-Macon, de vreme ce ai intrat 
acolo. Nimeni de aici nu a reușit. Nici măcar eu. 

Adică exact motivul pentru care Bea nu vrea să se ducă la Randolph- 
Macon. Îşi depusese cererea doar pentru că Blanche o făcuse, dar nu crezuse 
că va fi acceptată și, fiindcă Blanche nu intrase, Bea renunţase imediat la 
idee. 

Însă acum se holbează la Blanche şi întreabă: 

— Așadar, tu vrei să mă duc la Randolph-Macon? 

Oftând, Blanche începe să-și perie părul. E mai scurt acum, puțin mai jos 
de lobul urechilor, și ușor decolorat. Nu i se potriveşte la fel de bine ca 
nuanţa ei naturală, mai închisă, dar Bea îi mărturisise că îi place și așa. 

— Cred că ar trebui să avem propriile... lucruri, înţelegi? îi explică 
Blanche și, după ce îi întâlnește privirea în oglindă, continuă. Nu putem fi 
cele două B pentru totdeauna. 

Pentru prima dată, Bea observă că Blanche nu mai poartă lănţicul cu 
inițiala. Probabil că nu-l mai purta de săptămâni bune, dar Bea abia acum 
bagă de seamă. 

Simte cum pandantivul de la gât îi arde pielea. 

— Corect, rostește ea, râzând. Ai dreptate. Ar fi o prostie. 


Blanche e vizibil ușurată şi zâmbetul îi devine sincer și strălucitor, după 
care lasă peria jos și se întoarce. 

— Stiam eu c-o să înţelegi. 

Așadar, Blanche se duce la Birmingham-Southern, iar Bea, la Randolph- 
Macon. Ţin legătura pe Facebook, prin SMS-uri, dar Bea nu se mai întoarce 
la Birmingham. Primește un post de stagiară la o firmă de design interior în 
anul al treilea, apoi se mută în Atlanta. La doi ani după absolvirea facultăţii, 
mulțumită relaţiilor pe care și le-a făcut, lansează Southern Manors. 

Nu o mai vede pe Blanche până când împlinesc amândouă 26 de ani şi 
când, în sfârșit, Bea se duce înapoi în Alabama, fără ca măcar să-și anunţe 
mama. 

Are loc o mică reuniune în Pive Points, într-un bar mult prea zgomotos, 
cu băuturi mult prea scumpe, dar e distractiv să fie din nou în Birmingham, 
să le vadă pe fetele de la Ivy Ridge iar. Să o vadă pe Blanche. 

Sentimentele ciudate dintre cele două dispar de cum dau cu ochii una de 
cealaltă. Blanche ţipă şi se aruncă în braţele lui Bea, strângând-o tare la 
piept. 

Are părul mai scurt, într-o tunsoare aproape severă, dar se potriveşte cu 
trăsăturile ei de elf şi Bea se întreabă, pentru o secundă, dacă n-ar trebui să 
încerce şi ea ceva asemănător. Dar nu, ce arată bine pe Blanche nu va arăta 
neapărat bine pe Bea. În plus, Bea arată binişor în prezent, după cum 
subliniază și Blanche cu o exclamaţie: 

— Afurisito, uită-te la tine! 

Celelalte fete vor să știe secretul lui Bea, cum de arată atât de grozav, 
cine o tunde etc. Adevărul e cât se poate de simplu. 

E bogată acum. 

Când erau la Ivy, ei îi lipsea patina de bogăţie și de clasă, așa că e firesc 
să li se pară diferită acum. Normal că arată mai bine. Mai frumoasă. 

Însă Blanche e adevărata stea a serii, pentru că se pregăteşte de nuntă. 

Inelul de logodnă este uriaș, un diamant înconjurat de smaralde pe un 
cerc din platină şi Bea vede şi fotografiile logodnicului lui Blanche în 
profilurile de Social Media. E blond și înalt şi îi aduce aminte de tipii pe care 
îi cunoscuse la petrecerile din Hampden-Sydney, colegiul de băieţi de lângă 
Randolph-Macon. Pare mai mare de 28 de ani, probabil că arată așa încă 
din adolescenţă, poate chiar dinainte. Există un gen de băiat care pare să se 
fi născut cu o crosă de golf în mână, iar acesta e Tripp Ingraham. 


— Richard Ingraham al Treilea, le spune Blanche. 

Bea își ascunde un zâmbet în spatele paharului cu băutură, deoarece 
bineînţeles că Blanche se mărită cu un al treilea pe care îl cheamă Tripp. 

Nunta va avea loc în primăvară şi îşi construiesc o casă mare într-un 
cartier nou, numit Thornfield Estates. 

Bea îl caută pe internet. 

Nimic special. Mai degrabă o grămadă de desene cu imaginea viitoare a 
cartierului, cu peluze dichisite și case ostentativ de mari, dar construite în 
stilul caselor mai vechi, mai modeste. Fără stucatură albă, doar cărămidă şi 
obloane albastru-marin de bun-gust. 

Preţul de pornire al unei case e o sumă din șapte cifre, dar Bea e bogată 
acum, de ce nu s-ar stabili în Birmingham din nou? Afacerea ei poate fi 
condusă de oriunde și, cu toate că îi place Atlanta, nu și-a construit o viaţă 
reală acolo. 

Însă cumpărarea unei case atât de mari într-un cartier destinat familiilor 
pare o prostie și... un gest prea bătător la ochi. 

Așa că își ia o casă în Mountain Brook, apoi un birou în Homewood, iar 
Southern Manors continuă să se dezvolte în timp ce ea o ajută pe Blanche cu 
planurile de nuntă. 

— E atât de bine să te am cu mine aici, spune Blanche într-o noapte, când 
stau în livingul lui Blanche și al lui Tripp, cu o sticlă de vin alb pe măsuţța de 
cafea din faţa lor, cu pantofii scoși și înconjurate de reviste pentru mirese. 
Mi-a fost dor de tine. 

Bea știe că e sinceră și, zâmbind, vâră mâna în geantă. 

— Mă bucur că ai zis asta. 

Lănţicul e din argint și are o albinuţă agățată de el, iar Blanche râde 
încântată, bătând din palme. 

— Dumnezeule! Ce drăgălășenie! spune ea dintr-o suflare. 

De data asta, Bea îi pune lănţicul la gât lui Blanche și, mai târziu, când 
întreabă dacă îi poate dona decoraţiuni Southern Manors pentru recepţie, 
Blanche acceptă imediat, exact cum preconizase Bea. 

Înseamnă o bună expunere pentru companie, ale cărei afaceri merg deja 
foarte bine, dar pentru Bea nu e destul. Vrea ca produsele ei să conteze aici, 
în Birmingham. 

Vrea că produsele ei să fie importante pentru Blanche. 

Și așa se întâmplă în viitor, dar nu cum ar fi dorit Bea. 


În noaptea seratei caritabile, a triumfului lui Bea, Blanche merge cu Bea 
și cu mama ei în mașină și, când intră în sala de bal, după ce o duc pe mama 
lui Bea la locul ei de la masă, Blanche se uită în jur, la tot ce a construit Bea. 

— Stii, nu mi-am dat seama niciodată cât de mult se aseamănă lucrurile 
astea cu cele din casa mea, comentează Blanche. 

Zâmbește când rostește cuvintele și-și duce degetele la albinuţa de la gât, 
dar Bea îi vede ochii. 

Vede ce gândește în realitate. 

— Serios? întreabă Bea. N-am observat. 

Probabil că lucrul cel mai prostesc pe care l-am făcut vreodată a fost să mă 
duc acasă la Tripp Ingraham. lar asta chiar spune ceva despre mine. 

A fost acuzat de crimă. lar eu mă duc de bunăvoie în casa unui om suspect 
de omor. 

Îmi repet cuvintele în sinea mea de mii de ori cât alerg în josul străzii, 
încercând să mă port de parcă ar fi o zi obişnuită. Jane cea de toate zilele a 
ieşit să alerge de dimineaţă și cu siguranţă nu e pe punctul de a face o mişcare 
atât de idioată, că ar putea să dea şi colţul. 

Mesajele lui m-au ţinut trează întreaga noapte şi n-am cum să vă explic, 
dar trebuie să aud ce are de zis. 

Ceva îmi şopteşte că spune adevărul. 

Tripp are atâtea defecte — e beţiv, muieratic, republican —, dar imaginea de 
criminal nu i se potriveşte. Am cunoscut bărbaţi violenți. Am trăit în preajma 
multora dintre ei şi am învăţat cum să-i depistez încă de la început. Am fost 
nevoită. 

Tripp pur şi simplu... nu pare genul. 

Mă grăbesc pe aleea din faţa casei lui, rugându-mă să nu mă zărească 
nimeni. Tufişurile au crescut haotic, iar frunzele moarte și petalele de flori 
zac împrăștiate până la intrarea în casă. Deşi înainte locul mi se părea 
întunecat şi trist, nici nu se compară cu ce simt acum. 

După ce sun la ușă, aştept atât de mult, că am impresia că n-o să răspundă 
şi sunt îngrozitor de conştientă că oricine ar trece pe stradă m-ar vedea stând 
aici. Acest cartier pare să aibă ochi pretutindeni, iar Tripp n-ar trebui să 
primească vizitatori care să nu fie verificați de poliție mai întâi. 

De parcă aş fi făcut așa ceva. 

Chiar când mă pregătesc să plec, se deschide uşa. 

Tripp se holbează la mine. Poartă un halat simplu de baie, legat în talie 


lejer, şi o pereche de pantaloni de pijama asortaţi. Are tenul cenușiu şi ochii 
sunt îngropaţi în cearcănele uriașe. Tripp a mai arătat prost și înainte, dar 
acum pare pe jumătate mort şi aproape că mi se face milă de el. 

— Ai venit, zice el răguşit, pe un ton neutru. Sincer, nu credeam că vei 
veni. Nu sta acolo. Intră. 

Mă conduce înăuntru și mirosul mă izbeşte imediat. Mâncare veche, gunoi 
nedus şi alcool. 

Foarte mult alcool. 

— Îmi cer scuze că n-am făcut curăţenie, spune el, poftindu-mă cu un gest 
în living. 

Clatin din cap şi-mi încrucișez braţele la piept. 

— Dacă ai ceva de spus, dă-i drumul. Repede. 

Se uită fix la mine și un colţ al buzelor i se ridică ușor. Și iată-l din nou — o 
umbră a vechiului Tripp. Firavă, dar încă supraviețuind. 

— Nu vrei să petreci prea mult timp în vizuina criminalului, înţeleg. 

I-aş zice să nu fie ticălos, dar e ca și cum i-aș cere să nu respire, aşa că mă 
mulțumesc să-i arunc o privire mânioasă, așteptând. În cele din urmă, Tripp 
oftează. 

. 

— Probabil că, atunci când l-ai cunoscut pe Eddie Rochester, te-ai simţit 
ca şi cum ai fi câştigat la loterie, filosofează el. Bogat, arătos, al dracului de 
şarmant. Dar dă-mi voie să-ţi atrag atenţia asupra unui lucru, Jane. 

Se dă mai aproape de mine și îi simt duhoarea de piele nespălată şi de dinți 
neperiaţi. 

— E ca otrava. La fel ca nevastă-sa, așadar, măcar ei doi se potriveau 
mănușă. 

Un alt zâmbet răutăcios. 

— Dacă aş fi în locul tău, aș pleca de acolo, aş lua ce-aş putea din casă şi 
nu m-aş mai uita înapoi. Părăsește-l pe Eddie, pleacă din Birmingham. 

Tripp dă din mână și se sprijină cu spatele de ușă. 

— Pe toți dracii dacă n-ar fi trebuit s-o ascult pe Blanche când a insistat să 
ne mutăm. 

— Blanche voia să vă mutaţi? întreb neîncrezătoare. 

Dă din cap aprobator. 

— Da. Cu două săptămâni înainte să moară. Îmi tot spunea că are nevoie 
să locuiască în altă parte, că simte că Bea o sufocă. Nu era suficient că Bea i- 
a luat toată nenorocita de viaţă, știi? Trebuia să bage și în sufletul nostru tot 


timpul. La fel și Eddie. Nenorocitul părea să stea tot timpul la noi acasă. 

Dar ai zis că nu crezi că s-a întâmplat ceva între ei. 

— Asta nu înseamnă că îmi convenea situația. Nici lui Bea nu-i plăcea. 
De-aia a și invitat-o pe Blanche la lac în weekendul acela. Să limpezească 
apele. Am întrebat-o pe Blanche ce vrea să spună cu asta şi mi-a zis că ele 
două sunt... nu mai ştiu. La o răscruce sau cam așa ceva. Că nu e sigură dacă 
mai pot fi prietene. Și am crezut că poate e vorba de... 

Mărul lui Adam i se mișcă, dar nu mai scoate niciun cuvânt şi, când duce 
mâna să-și frece bărbia nerasă, văd că îi tremură uşor. 

— Lucrurile o luaseră razna de la o vreme, îmi explică el într-un târziu. 
Intre Blanche și Bea, între Bea și Eddie, între mine și Blanche. Totul devenise 
toxic. De-aia am și fost atât de confuz când Bea m-a sunat și m-a rugat să mă 
duc acolo. 

Îngheţ. 

— Poftim? 

Oftând, Tripp își freacă faţa. 

— În weekendul acela, adaugă el cu glas obosit. Bea m-a sunat vineri 
seară şi mi-a zis că i se pare că Blanche are nevoie de mine. Așa că m-am 
urcat în mașină, am condus până la lac și da, am băut toți la grămadă, dar am 
căzut lat în casă. Nu m-am urcat nici măcar o secundă pe nenorocita aia de 
barcă. M-am trezit de dimineaţă, în dormitorul pentru oaspeţi, simțindu-mă 
de parcă m-ar fi pocnit cineva în cap cu o şină de cale ferată. Nici Bea, nici 
Blanche nu erau acolo. Am presupus că ieșiseră cu barca mai devreme și am 
plecat. Am condus înapoi spre casă. 

Glasul i se frânge și are nevoie de o secundă să și-l dreagă, timp în care își 
freacă faţa din nou. 

— N-am ştiut. M-am dus acasă în dimineaţa aia şi am urmărit partide de 
golf la televizor toată ziua, în timp ce ele erau... deja moarte. Deja... 
putrezeau în apă... 

Ochii i se umplu de lacrimi. 

— Abia luni, când n-a venit acasă şi n-am reușit s-o prind la telefon, mi- 
am dat seama că se întâmplase ceva. 

Ochii lui tulburi mă aţintesc. Nu mai zâmbeşte răutăcios și nici nu mai 
scoate replici scârboase. 

— Jur că n-am avut nimic de-a face cu toate astea. Da, am fost acolo și, 
da, ar fi trebuit să le spun polițiștilor imediat, dar m-am temut de... 

Scoate un sunet bizar, care e prea trist ca să fie un hohot de râs. 


— De asta. La dracu”, mi-a fost frică de asta. 

Mă apucă de umeri şi mă strânge atât de tare, încât cred că îmi vor apărea 
vânătăi. 

— Îţi recomand sincer să pleci. Nu m-am urcat pe barca aia, dar 
amprentele mele simt peste tot. N-am cumpărat nicio nenorocită de frânghie 
sau vreun ciocan, altcineva mi-a folosit cardul de credit. 

Sunt atât de multe informaţii care mă copleşesc, că abia reuşesc să le 
procesez pe toate și încerc să mă smulg din strânsoarea lui Tripp și să pricep 
ce vrea să sugereze. 

— Vrei să spui că cineva ţi-a înscenat toate astea? 

— Îţi spun că încă ai şansa să fugi de jigodiile astea. 

Îmi dă drumul, păşind în spate. 

— Mi-aş fi dorit să fi fugit şi eu la timp. 

e 

Răscolesc prin toată casa. 

Nu ştiu ce caut, ştiu doar că trebuie să existe ceva, o dovadă că Eddie e 
făptașul. 

Asta încerca Tripp să-mi zică, ştiu, aşa că iată-mă aici, deschizând 
dulapuri și trăgând de sertare. 

Adele se învârte printre picioarele mele, lătrând frenetic și ochii încep să- 
mi lăcrimeze la vederea dezastrului pe care l-am provocat. 

Cărţile de pe rafturi, trântite fără milă pe podea. Pernele, aruncate de pe 
canapea. 

Ridic orice este greu, toate fleacurile alea de la Southern Manors, căutând 
stropi de sânge. Scotocesc prin toate buzunarele hainelor lui Eddie. Trag 
salteaua de pe patul nostru. 

Ceva, ceva, trebuie să fie ceva. Nu poţi omori doi oameni fără să laşi 
nicio urmă, e imposibil. Bonuri, arma crimei ascunsă, haine cu sânge pe ele, 
voi găsi eu ceva. 

O oră mai târziu — nu, aproape două ore și jumătate mai târziu —, stau pe 
podeaua camerei pentru haine groase de la intrarea în casă și îmi ţin capul în 
mâini. Adele şi-a pierdut interesul pentru persoana mea și se odihneşte în hol, 
cu botul pe labele din faţă, uitându-se la mine. 

Mi-am pierdut minţile. 

Casa e un dezastru și sunt prea obosită ca să aranjez totul la loc. 

Tripp are dreptate. Ar trebui să plec. Să mă car cât încă pot, chiar dacă nu 
Eddie e criminalul. Se întâmplă ceva în jurul meu, ceva atât de dubios, că nu 


merită nici toți banii din lume. 

Tocmai mă ridic de pe podea când zăresc o jachetă în colţul camerei. 
Probabil a căzut de pe umeraș cât m-am purtat ca o nebună, dar nu-mi 
amintesc să o fi verificat. 

Nu-mi amintesc nici când l-am văzut pe Eddie purtând-o ultima oară. 

O ridic şi observ imediat că pare mai grea într-o parte, mi se taie răsuflarea 
când degetele mele descoperă ceva masiv în buzunar. 

Scot obiectul și constat că e doar o carte. 

Îmi imaginez că a luat-o să citească undeva, poate la birou, poate în pauza 
de masă, și a vârât-o într-un buzunar, uitând de ea. 

Eddie a citit mult în ultimele câteva luni, dar numai thrillere militare 
plictisitoare. Ăsta e un roman de dragoste, mai vechi, cu o copertă viu 
colorată, şi nu mi se pare că ar fi pe gustul lui. 

Poate că a fost al lui Bea. O lectură preferată de-a ei, ceva care s-o ţină 
aproape de el. 

Deschid la prima pagină. 

Îmi ia cam un minut să-mi dau seama ce văd, râurile de cuvinte scrise de 
mână pe lângă rândurile tipărite mă zăpăcesc, mi se înceţoșează privirea. 

Apoi văd Blanche mâzgălit pe o pagină și simt cum mi se oprește inima. 


Mi-a ucis prietena cea mai bună. 
M-a încuiat aici. 


Cu mâinile tremurându-mi, răsfoiesc paginile atât de rapid, încât aproape 
că le rup. 
Și atunci apare şi numele meu. 


Jane. 
Mi se întoarce stomacul pe dos și scâncesc. Mușşchii îmi sunt ca de piatră. 
A ucis-o pe Blanche, m-a încuiat, i-am tras-o, Jane. 


Cuvintele se amestecă sub ochii mei și știu că o să vomit cât de curând. 
Dar trebuie să mă abţin, fiindcă nu pot s-o fac, fiindcă Bea Rochester nu 
putrezește în lacul acela, așa cum susţinea Tripp, Bea e aici, chiar deasupra 
capului meu și... Dumnezeule! 

les în grabă din încăpere, alunecând pe marmura din hol. 

Adele își ridică privirea și latră o singură dată, tare, când fug în sus, pe 


scări, cu cartea în mână. 

Un cod, același ca la casa de lângă lac. 

O altă cameră pentru haine, mai mică, una căreia nu i-am acordat niciodată 
atenţie pentru că rareori urc la etaj și... Dumnezeule, Doamne Dumnezeule, 
bufniturile, zgomotele alea, anotimpurile sunt de vină, ticălosul naibii, era ea, 
era Bea... 

Mâinile îmi tremură atât de rău, încât bâjbâi să deschid panoul din fundul 
încăperii, dar reușesc până la urmă și tastez cifrele, chiar dacă o parte din 
mine îmi spune că n-o voi găsi acolo. Aşa ceva nu poate fi real. 

Un sunet ca un zbârnâit, apoi un clic. Împing uşa. 

La început, mă surprinde mărimea camerei din spatele ușii. E ca o cameră 
de hotel aproape, frumos decorată, în ciuda lipsei luminii naturale. Cu un pat 
mare în mijloc. 

lar lângă pat, o femeie. 

Acum chiar cred că o să vărs. 

Bea Rochester nu s-a înecat în același accident care a ucis-o pe Blanche. 

Bea Rochester n-a murit. 

Bea Rochester stă chiar în faţa mea. 

— El e aici? mă întreabă. 


30. 


Mi se învârte capul și golul din stomac nu-mi trece. Nu ajută-mă, nu cine 
ești, ci el e aici? 

Clatin din cap. 

— N... nu. E la muncă, el... 

— Nu contează, spune Bea și întinde mâinile spre mine. 

După atâta timp petrecut privindu-i fotografiile, să o văd aici, în faţa mea, 
e aproape imposibil de cuprins cu mintea și poate de aceea mă trezesc că fac 
un pas spre ea și îmi pun mâinile într-ale ei. 

— Trebuie să ieşim de aici înainte să se întoarcă, îmi zice. 

Încuviinţez şi rostesc: „Tripp”. 

Bea se încruntă, confuză. 

— Poftim? 

Dau din cap, șocul transformându-mi gândurile într-un soi de mâzgă 


groasă, grea. 

— Am vorbit cu el azi, acum câteva ore și mi-a spus că a fost acolo în 
noaptea aia. Şi Eddie, la fel. El a fost, nu? Eddie a omorât-o pe Blanche. 
Dumnezeule! 

Cuvintele mi-au ieșit ca un geamăt și Bea mă apucă de umeri. 

E. mai scundă decât credeam, dar puternică, mai ales pentru o femeie care a 
petrecut atâta timp închisă aici. 

Iisuse, închisă aici! Sechestrată. De Eddie. 

— Jane, îmi zice. 

Mă gândesc că Eddie i-a povestit despre mine, că i-a spus numele meu și 
îmi vine să urlu. 

Brusc, auzim un sunet. 

Uşa camerei cu haine se deschide. 


PARIEA A ZECEA 


EDDIE 

Ceva trebuie să se schimbe. 

Era singurul gând care îmi ocupa mintea de câteva săptămâni bune și încă 
mă chinuia când am parcat mașina în garaj, am oprit motorul și am privit în 
gol prin parbriz. 

Tripp, acuzat că a omorât-o pe Blanche, Bea, închisă la etaj, iar Jane... 

Fir-ar să fie, Jane. 

Oftând, am deschis portiera și am pornit spre casă. Era târziu şi vremea era 
de rahat. Trebuia să fi ajuns mai demult acasă, dar am aşteptat să se ducă Jane 
la culcare. 

Voiam să stau de vorbă cu Bea. 

Bea ar fi ştiut ce e de făcut şi cum să rezolv totul. Chiar dacă m-am răstit 
la ea ultima dată când mi-a sugerat că situația nu mai poate continua așa, 
ştiam și că ea e singura care ne poate scoate din nenorocirea asta. 

Când am deschis ușa de la intrare, casa mi s-a părut prea tăcută şi parcă 
prea rece, mai ales după căldura de afară, dar nu m-a deranjat. 

Apoi, am văzut. 

Parcă o tornadă trecuse peste casă. Parcă fuseserăm jefuiti. 

Jane. 

Nici măcar nu-mi amintesc cum am ajuns sus. Știu doar că m-am trezit în 
faţa camerei pentru haine și am deschis ușa. 

Mi-a luat cam un minut să înţeleg ce văd. Ușile erau deschise. Jane era 
acolo. 

Ea şi Bea stăteau acolo împreună. 

Mi se părea un coșmar sau un fel de halucinație provocată de stres. M-am 
holbat la ele o veșnicie. Bea, cu chipul ei palid, Jane, aproape cenușie la față 
şi cu ochii ieșiți din orbite. 


Mă uitam fix la ele și creierul meu încerca să se pună în funcţiune, să 
explice, să rezolve. 

Mult prea târziu am văzut-o pe Jane întinzându-se spre ananasul din argint 
de pe masa de lângă ușă. Unul dintre fleacurile de la Southern Manors pe care 
le adusesem aici pentru ca locul să pară mai frumos. 

Când obiectul s-a năpustit spre mine, iar faţa lui Jane s-a schimonosit de 
mânie și de spaimă, mi-am înţeles greşeala. 

Dar și Jane a greşit. 

Avântul a fost prea mare și lovitura a fost prost ţintită, obiectul zdrobindu- 
mi o parte din față. Am simţit imediat dinţii sparţi, gustul sângelui și o durere 
înfiorătoare, insuportabilă. 

Apoi, s-a lăsat întunericul. 

Ar fi trebuit să ştiu, futu-i mama mă-sii. 

Mă durea capul și, când am deschis ochii, am avut senzaţia că îmi vor ieși 
din orbite. O senzaţie grea, apăsătoare îmi chinuia stomacul și mi-am întors 
capul într-o parte de frică să nu vomit, dar nu s-a întâmplat nimic. Doar am 
tușit și am icnit. M-am întrebat cum dracului n-am anticipat chestia asta. 

Bea era prea isteață pentru ca asta să fie o soluţie permanentă. 

La naiba, eu eram prea isteţ ca să o consider o soluţie permanentă. 

Dar, în prima noapte, mi-am ieșit din minţi și am intrat în panică. 

lar treaba asta mi se păruse... OK, mi se păruse o nebunie chiar şi atunci, dar 
improvizam. Întotdeauna făcusem așa, inventasem chestii pe loc şi mă 
adaptasem împrejurărilor. 

De obicei, funcționa. 

Dar aici vorbeam despre Bea. Despre soția mea. 

Bineînţeles că totul s-a terminat așa, cu mine pe podea, sângerând, cu 
câţiva dinţi în minus, în timp ce Bea e afară, undeva, cu Jane. 

Gândul mi-a provocat un scurt atac de panică şi am încercat să mă ridic în 
picioare, dar fără folos. M-am prăbușit pe podea, ghemuit, privindu-mi cu 
ochii înceţoșați propriul sânge, în vreme ce jos, soția şi logodnica mea... ce 
făceau oare? Sunau la poliție? Sărbătoreau cu un pahar de şampanie? 

Hristoase, speram din inimă că e una dintre cele două variante, fiindcă 


orice altceva mă speria de moarte. 

Nu m-am dus special în Hawaii ca să o seduc pe Bea Manson și să mă 
însor cu ea. Habar n-aveam că se află acolo — nu sunt un hărțuitor, pentru 
Dumnezeu! Dar, în decursul anilor, devenisem bun la identificarea ocaziilor 
şi exact asta s-a întâmplat când am zărit-o pe Bea Mason pe plaja aceea. 

Nu doar o ocazie. 

Ci ocazia! 

Iniţial, n-am știut cine e. Nu prea ţineam pasul cu noutăţile din industria 
designului interior, dar fata cu care călătoream ţinea. 

— Pe toți dracii! exclamase ea când ne-am așezat pe marginea piscinei. 

Am ridicat privirea din telefon şi am văzut o femeie trecând pe lângă noi, 
într-un costum de baie violet-închis, cu un sarong înflorat în jurul taliei. Era 
frumuşică şi măruntă. Chiar şi de la distanță, am surprins sclipirea 
diamantelor de la urechi, dar nimic din persoana ei nu m-ar fi făcut să exclam 
aşa ceva. 

— Ce e? am întrebat. 

Charlie m-a lovit cu o revistă făcută sul. 

— E Bea Mason, a răspuns și, când m-am holbat la ea nedumerit, și-a dat 
ochii peste cap şi mi-a explicat. E patroana de la Southern Manors. Firma ei e 
uriașă. Fusta aia care îţi place ţie atât de mult am cumpărat-o de la ea. 

Habar n-aveam despre ce fustă vorbește, dar am zâmbit și am încuviinţat 
din cap. 

— Ah, corect. Şi... e o persoană importantă? 

— Pentru femei, da, a zis Charlie, apoi a strâmbat din nas. Dar mă întreb 
ce caută aici. Nici măcar nu e complexul cel mai frumos de pe insulă. Dacă aș 
avea banii ei, m-aş duce la Lanai. 

Acesta a fost momentul în care Bea Mason a devenit brusc mai interesantă 
pentru mine. 

Și Charlie avea bani. Mulţi. Dar nu erau chiar ai ei, ci mai degrabă ai 
familiei, însă tot se putea numi bogată. Ceea ce însemna că Bea Mason avea, 
probabil, și mai mulți. 

— E compania ei? m-am interesat, uitându-mă în telefon, păstrând un ton 
neutru. 

— Da, a spus Charlie, întinzându-se spre paharul cu daiquiri de pe măsuţa 
din apropiere. 

Îi simţeam aroma dulce de căpşuni de pe şezlongul meu. 

— E o persoană care te inspiră. A transformat o afacere mică pe internet în 


ditamai monstrul, în doar cinci ani. Multimilionară prin propriile forţe. A fost 
un interviu cu ea în Fortune, pe care tata mi l-a trimis, și a devenit un model 
de viaţă pentru mine. 

Am ridicat ochii din telefon atunci și am văzut cum Bea se îndepărtează. 

Nu era vorba doar despre bani. Banii, da, reprezentau o mare atracţie, dar 
îmi plăcea ideea că ea făcuse ceva din nimic. În timp ce Charlie a comandat o 
altă băutură şi s-a întors la revista ei, am început să caut pe Google mai multe 
informații. 

Site-ul Southern Manors s-a dovedit a fi încântător, chiar dacă uşor 
siropos, iar fotografiile lui Bea mi-au dovedit că era atrăgătoare, așa cum 
bănuiam deja. Nu în același fel bătător la ochi precum Charlie, care era 
întotdeauna pregătită să-și facă un selfie pentru Instagram, ci într-un mod mai 
subtil, mai clasic. 

Valoarea ei netă a adăugat lucrurilor un fel de lustru, desigur. 

Două sute de milioane de dolari. Așa spunea Google, deşi ştiam că astfel 
de cifre nu sunt întotdeauna pline de acuratețe. Averea deținută de tatăl lui 
Charlie era estimată cam la cincizeci de milioane, dar mare parte din bani 
erau investiţi în proprietăți imobiliare şi în obligaţiuni. Până şi Charlie primea 
doar o pensie viageră. Generoasă, cu siguranţă, dar nu se putea numi totuşi un 
cec în alb. 

— Mă duc în cameră puţin, i-am spus, ridicându-mă de pe șezlong şi 
întinzându-mă, lăsând-o să-și plimbe privirea peste pieptul meu gol şi peste 
mușchii abdominali. 

Mă trezisem devreme să mă duc la sală, o corvoadă, dar una necesară. 

— Vrei să-ţi țin companie? a tors ea. 

M-am asigurat că îi zâmbesc larg și că o gâdil sub bărbie. 

— Nu, pentru că vreau să trag un pui de somn și n-o să dorm dacă eşti 
acolo. 

Îi plăcuse gestul meu, mi-a prins mâna şi mi-a sărutat vârful degetelor, 
înainte să mă alunge. 

— O să vin şi eu mai târziu. Odihneşte-te. 

M-am întors în cameră, dar nu ca să aţipesc. În schimb, mi-am aruncat 
toate lucrurile în geantă. 

Mă descurcam binișor cu oamenii, îi înțelegeam și știam cum vor acţiona. 
Instinctul mi-a zis că e ceva în treaba cu Lanai. Bea Mason nu se oprise la 
piscina noastră, în definitiv, ci doar trecuse pe acolo. 

Am avut dreptate, după cum s-a dovedit mai târziu. Verificase piscina 


noastră, deoarece încerca să-și facă o idee despre imprimeurile pentru 
costumele de baie populare printre „femeile normale”, după cum s-a exprimat 
ea. 

Acum, când mă gândesc, ar fi trebuit să acord mai multă atenţie vorbelor 
ei. 

Dar, la momentul respectiv, m-am lăudat că am ghicit corect. 

Aş vrea să pot spune că există un secret pentru lucrurile pe care le fac, un 
truc special. Dar ideea e că nici măcar nu m-am străduit prea tare. N-a trebuit 
decât să mă prezint la recepţia de la Lanai, să-i zâmbesc melancolic 
recepţionerei drăguţe și să-i servesc o poveste despre iubita mea aflată în 
Hawaii, pe care o căutam disperat după ce îmi dădusem seama că e cea mai 
mare prostie din viaţa mea să ratez o vacanţă cu ea din cauza serviciului. 

Nu numai că am primit confirmarea că Bea e acolo, dar am căpătat și un 
pahar de șampanie gratis pentru necazurile mele. 

I-am cerut fetei să-mi păstreze lucrurile acolo, sperând că voi fi iertat și că 
voi sta în camera iubitei mele în noaptea aceea. 

Şi socotelile au fost cât pe ce să-mi iasă perfect. 

Motivele pentru care am pus ochii pe Bea poate că au fost puţin mercantile 
la început, dar mi-a plăcut cu adevărat din prima. Când am văzut-o pe plajă, 
căzută pe gânduri, am rămas impresionat. Cele mai multe femei cu care îmi 
petrecusem timpul erau bogate, dar depinzând întotdeauna de banii altcuiva. 
Mi-a plăcut că Bea avea propriii bani şi propria companie. Mi-a plăcut că 
întotdeauna căuta metode de a îmbunătăţi lucrurile, în loc să se culce pe lauri. 

Şi să nu credeţi că sunt un ticălos de cea mai joasă speţă. l-am trimis lui 
Charlie un SMS şi am informat-o că a apărut o urgenţă şi că am fost chemat 
înapoi la New York, dar că sigur o sun săptămâna următoare. 

A pus botul și n-am mai auzit de ea până la e-mailul pe care mi l-a trimis 
după ce a văzut că eu şi Bea ne-am logodit. 

Şi nici măcar nu l-am citit cu atenţie. L-am șters de cum am observat cine 
mi-l trimisese, deși mi-au rămas câteva cuvinte-cheie în cap înainte să îl mut 
în coşul de gunoi. 

Nenorocitul dracului, scria acolo. N-am văzut atâta manipulare, atâta 
toxicitate, un comportament complet psihopat, nimic ieşit din comun, deşi, 
câțiva ani mai târziu, când lucrurile cu Bea au început să o ia razna, m-am 
întrebat la cine se refereau toate dulcegăriile acelea. La mine sau la soţia 
mea? 

Nenorocitul sigur eram eu. 


Să vorbesc cu Bea în prima zi a fost foarte ușor. Parcă am fi fost sortiți 
unul altuia. Sincer, mă aşteptasem să aibă garda ridicată mult mai sus. 

Numai că Bea nu era aşa în realitate. Nu se uita mereu peste umăr și nu era 
bănuitoare din fire. Mai târziu, am înţeles că acest lucru se datora faptului că 
ea ştia mereu că e persoana cea mai periculoasă din orice încăpere. De ce-ar 
trebui să se ferească de cineva când ea câștiga oricum? 

Știu că vorbele mele par pline de amărăciune, dar nu asta e intenția mea. 
Dimpotrivă, vă jur că am fost copleșit de admiraţie pentru ea. La început, cel 
puţin. Înainte de crime. 

N-am cunoscut niciodată pe cineva mai hotărât decât Bea să obțină ce își 
doreşte. Nici măcar eu nu sunt așa. După cum am spus, dintotdeauna am fost 
genul care prinde ocazia atunci când i se oferă, mai degrabă decât persoana 
care să ia măsuri și să creeze astfel de ocazii, aşa cum făcea Bea. 

Cred că tocmai de aceea am plăcut-o pe Jane atât de mult chiar de la 
început. Era exact ca mine — în căutarea unei deschideri, pentru ca, mai apoi, 
să urmeze adaptarea în funcţie de deschiderea respectivă. Sunt sigur că a avut 
impresia că m-a dus de nas, că am pus botul la toate scenariile ei, dar m-am 
regăsit prea mult în ea ca să nu văd ce are de gând. Indiferent din ce sunt 
alcătuite sufletele, al meu și al lui Jane erau la fel — sau cel puţin se asemănau 
destul de mult. 

Însă Bea... Bea era o bestie complet diferită. 

Răsuflarea mi s-a părut grea şi apăsătoare și am închis ochii. 

Ar trebui să mă gândesc la ce am de întreprins acum, cum să ies dracului 
de aici, dar nu o am în minte decât pe Bea. 

Anul trecut. Cina aceea celebră. Blanche flirta cu mine, ştiam. 

Dar ce intenţiona totuși? Habar n-aveam. Nu eram din Sud, dar trăisem aici 
suficient ca să învăţ că flirtul reprezenta o a doua limbă pentru aceşti oameni, 
un hobby ca oricare altul. Acasă, dacă m-ar fi privit cineva aşa cum se uita 
Blanche la mine, aș fi zis că persoana cu pricina e pregătită să și-o tragă cu 
mine. Aici, nu puteai fi sigur nicio clipă. 

Îşi aşezase mâna pe a mea și se dăduse atât de aproape, încât îi simțeam 
apăsarea sânilor pe biceps. Îmi plăcea Blanche, îl detestam pe Tripp şi Bea se 


concentra atât de mult pe Southern Manors, încât simţeam că n-o mai văd 
niciodată. Dar să mă culc cu cea mai bună prietenă a ei mi se părea o 
încurcătură mult prea mare și, sincer vorbind, îmi plăceau mai mult banii lui 
Bea decât sexul. 

Totuși, nu însemna că nu mă distram să o văd pe Bea geloasă. 

Așa că n-am făcut nimic, dar nici n-am încercat să o evit pe Blanche. Mă 
ocupam de renovarea casei sale şi chiar nu puteam să o ignor fățiș. Prânzuri 
în sat, pentru a revizui schiţele de arhitectură şi accesoriile de la baie. După- 
amiezi acasă la ea, ca să verificăm mostre de vopsea. SMS-uri prin care ne 
confirmam următoarele întâlniri. Toate mi se păreau nevinovate, dar, pe toţi 
sfinţii, Bea și-a ieşit din minţi. 

Și nu era ca și cum n-aş fi ştiut ce face Blanche. Eram cea mai nouă armă 
în războiul lor rece pe care-l purtau încă din adolescenţă. Dar a fost plăcut ca 
Blanche să-mi acorde atâta atenţie. Bea era atât de ocupată să-și construiască 
imperiul, că nu se mai oprea să se uite la mine aşa cum obișnuia. 

Așa cum se uita Blanche. 

Poate că am încurajat-o puţin. Poate că am răspuns și eu flirturilor. 

Poate că mi-am lăsat telefonul intenționat fără parolă pentru ca Bea să 
iscodească după pofta inimii. 

Totuşi, la un moment dat, ar fi explodat totul dacă n-ar fi fost rahatul cu 
mama lui Bea. 

Într-o după-amiază, acasă la ea, Blanche a dat să mă sărute și, da, bine, am 
lăsat-o. Doar foarte puţin. Mă chinuia curiozitatea să văd cât de departe 
intenționa să meargă și, sincer, muream să văd dacă mă interesa ca femeie 
mai mult decât credeam. În mod bizar, nu mă interesa. Blanche era drăguță şi 
înnebunită după mine, dar n-am simţit nicio scânteie, așa că am îndepărtat-o 
blând. 

— Nu putem face asta, i-am zis. Bea nu merită aşa ceva. 

Și să dea dracii dacă n-a fost cea mai mare prostie pe care am spus-o 
vreodată. 

Încă văd limpede în minte cum faţa lui Blanche s-a schimonosit, urâţind-o 
într-un hal fără de hal. 

— Bea? a mârâit ea la mine. Tu măcar o cunoști pe Bea? 

A vorbit cu atât mânie, încât m-am întrebat dacă nu cumva se îmbătase. 
Dar nu, în pahar avea ceai dulce şi privirea îi era ageră. 

— Ştiai că părinţii ei au fost nişte bețivi? m-a întrebat. Ştiai că nici măcar 
nu o cheamă Bea? 


Blanche și-a împuns pieptul cu un deget. 

— Eu i-am dat numele ăsta. O chema Bertha când am cunoscut-o. 

A pufnit disprețuitoare. 

— O nenorocită de Bertha. 

Ştiam despre treaba cu numele şi nu pricepeam de ce Blanche exagerează 
în privinţa lui. Nici mie nu-mi plăcuse să mi se spună „Edward” şi nu-mi păsa 
că Bea avea aceeași problemă cu Bertha. Dar, într-adevăr, nu ştiusem că 
părinţii ei fuseseră alcoolici și m-a deranjat că m-a luat prin surprindere. 

— Ştiai că au găsit-o pe maică-sa căzută la baza scărilor când Bea era 
singura persoană din casă? 

Am citit pe chipul ei că regretă cuvintele în secunda în care le-a rostit, am 
zărit tremurul scurt al nărilor şi cum s-a holbat de parcă până și ea credea că 
mersese prea departe, dar eu am păstrat o expresie neutră. 

— Tu cu gura ta ai spus că era o beţivă. Beţivii au tendinţa să cadă, am 
replicat sec. 

— Mda, bine. 

Blanche a ezitat şi am început să văd cum i se învârt rotiţele în cap. 

— Beţiva asta a căzut la două săptămâni după ce a făcut-o de ruşine pe 
Bea la recepţia pentru Southern Manors, așa că... adună tu unu și cu unu, a 
adăugat ea ridicând din umeri. 

Mi se părea ridicol să cred că Bea ar fi avut ceva de-a face cu asta. Ori cel 
puţin aşa am încercat să-mi spun în sinea mea. 

Apoi, au apărut întrebările. 

Anna lucra ca secretară la firma mea de construcţii. Era frumușică și 
simpatică, tocmai terminase colegiul şi Bea a insistat să fie concediată din 
secunda în care a cunoscut-o. Nu am ascultat-o, fiindcă Anna era o angajată 
bună și, la naiba, nu intenționam să fiu genul de patron dubios care se dă la 
femeile care lucrează pentru el, aşa că nu era ca şi cum m-aș fi confruntat 
zilnic cu tentaţiile. 

După aceea, au început să dispară bani din încasările în numerar și, într-o 
zi, când Bea a apărut la birou ca să-mi aducă prânzul, a deschis sertarul de la 
biroul Annei ca să ia un pix şi, în fundul lui, a găsit banii care lipseau. 

Anna a plâns și s-a jurat că nu-i furase ea, dar ce-aș fi putut face decât să o 
concediez? 

Totuși, mereu am crezut că e ceva necurat la mijloc. Anna nu părea o 
hoaţă și Bea nu o voia acolo, apoi Bea găsise banii... totul era prea cusut cu 
aţă albă. 


N-am zis nimic, fiindcă nici măcar nu aș fi ştiut ce să zic. Nu mi-a plăcut 
deloc gândul că soţia mea ar putea fi atât de manipulatoare. 

Și n-ar fi trebuit să pomenesc nimic de mama ei, dar, în noaptea aceea, în 
aceeași nenorocită de zi în care Blanche îmi povestise, am deschis gura ca un 
idiot. 

— Nu mi-ai spus că mama ta a murit din cauza unei căzături. 

Bea şi-a ridicat privirea din laptop și lumina palidă a ecranului i-a învăluit 
chipul. Purta ochelari, își prinsese părul într-un coc improvizat și, brusc, mi s- 
a părut mai tânără şi complet diferită de Bea cea spilcuită şi dichisită cu care 
mă obişnuisem. 

Mi-a plăcut. 

— Aşa, şi? a replicat într-un final. Doar ţi-am spus că a murit pe 
neaşteptate. 

— Da, dar ai zis că din cauza excesului de băutură. 

Bea şi-a îndreptat atenţia din nou spre laptop şi degetele ei au continuat să 
cânte pe tastatură. 

— Corect. A băut prea mult şi a căzut. 

Frustrat, am traversat încăperea și i-am închis computerul, gest întâmpinat 
cu un protest. 

— Aşa e, dar e diferit de ceea ce m-ai lăsat să cred. Am crezut că i-a cedat 
ficatul sau ceva similar. Că avea ciroză. Nu mi-am imaginat că a fost un 
accident. 

Am accentuat ultimul cuvântul. 

Deschizându-și laptopul cu gesturi iuți și agresive, Bea mi-a răspuns: 

— Ei bine, a fost un accident. A căzut și eu am găsit-o, un lucru care m-a 
întristat îngrozitor şi îți mulțumesc că mi-ai adus aminte din nou de el. Mă 
bucur că am purtat această conversaţie. 

— Nu te purta așa. 

M-a fixat cu privirea şi, pe gât, au început să-i răsară pete roşii, aşa cum se 
întâmpla ori de câte ori se enerva. 

— Există vreun motiv pentru care tu și Blanche aţi vorbit despre moartea 
mamei? m-a întrebat. 

Rahat. Rahat. Ar fi trebuit să anticipez întrebarea, dar eram atât de 
disperat să scap de gândurile mele negre, încât nu-mi trecuse prin cap că va 
şti cu precizie de unde am primit informaţia. 

— A venit vorba când am fost la ea, am răspuns. 

A râs sarcastic. 


— Exact, bârfele tipice. Hei, ştii cum a murit mama soţiei tale? 

— Nu fi scârbă, m-am răstit, îndreptându-mă de spate. 

Bea nu mi-a răspuns, deşi niciodată nu-i mai vorbisem așa. 

S-a concentrat asupra laptopului iar şi asupra e-mailului atât de important, 
că trebuia să-l rezolve într-o seară de vineri, la ora zece. 

N-am mai vorbit în noaptea aia și, mai târziu, m-am așezat lângă ea, în pat. 
Stătea cu spatele la mine, cu fundul lipit de coapsa mea și, pentru o secundă, 
m-am gândit să o trezesc şi să văd dacă putem rezolva cearta cu o partidă de 
sex. 

Nu cred că am fi reușit. 

Întins în pat, am încercat să nu mă gândesc la mama ei, cum zăcea la 
capătul scărilor, cu balta de sânge mărindu-se în jurul ei. 

M-am străduit să nu mi-o închipui pe Bea în capul scărilor, privind în jos, 
spre ea. Imaginea era prea clară însă, prea ușor de văzut cu ochii minţii și, cu 
cât o îndepărtam, cu atât mai limpede devenea și mai posibilă. 

Și habar n-aveam ce să fac în cazul ăsta. 

Cu ce fel de persoană mă însurasem? Cu cineva care, potențial, își 
omorâse propria mamă? 

Sincer, îmi venea greu să cred. Până în noaptea în care a omorât-o pe 
Blanche. 

Nu am nicio explicaţie, habar n-am de ce m-am dus la lac. Poate pentru că 
Tripp trecuse pe la mine ca să mă întrebe dacă vreau să mergem până acolo și 
nu știam că Bea îl invitase. 

Eu şi Tripp nu ne împrieteniserăm niciodată la cataramă, dar ceva din 
faptul că fetele (femeile, o aud pe Jane spunând) s-au dus acolo singure, că 
Bea i-a trimis un SMS lui Tripp să vină şi el... ceva mi s-a părut ciudat. 

Observasem felul în care Tripp o privea pe Bea în ultima vreme, cu ochii 
lui de căţeluș trist. Îmi spusesem în sinea mea că asta se întâmpla numai 
pentru că Blanche se dăduse în spectacol, manifestându-și atracţia față de 
mine. Un fel de transfer emoțional sau cum naiba s-o numi. 

Dar asta nu însemna şi că îmi place. 

Prin urmare, mă deranjase că Bea îl invitase şi, mult timp după plecarea 


lui Tripp, am stat în living, gândindu-mă la asta, și mă durea exact ca atunci 
când dai cu limba peste un dinte cariat. 

De ce l-ar vrea Bea acolo? Nici măcar nu-l plăcea pe Tripp şi ăsta trebuia 
să fie un weekend între fete. 


Casa este întunecată și goală când Eddie ajunge acolo. 

Sau așa crede el, că nu e nimeni. Stă în living și strigă, apoi aude un 
sforăit la etaj. 

Tripp e în camera pentru oaspeţi, beat mort, doarme cu gura deschisă şi 
cu mâna atârnând pe lângă pat. Sforăie atât de puternic și de congestionat, 
încât respiră greoi şi ceva i se pare bizar lui Eddie. Nefiresc. 

Dar, în definitiv, Tripp e un beţiv şi poate că așa fac alcoolicii. 

Barca a dispărut şi Eddie vede semne că ar fi petrecut toţi trei — geanta 
lui Blanche e agăţată de ușă, cheile lui Tripp sunt pe tejghea, geanta sport a 
lui Bea, pe unul dintre scaunele înalte de la bar. 

Așa cum zăbovește în living, Eddie își zice în sinea lui că se purtase ca un 
ticălos notoriu, că fetele plecaseră cu barca în larg şi se distrau de minune şi 
că o lăsase pe Blanche să-i toarne prostii despre mama lui Bea. 

Atunci se uită spre ușa din spate şi o vede. 

Pe Bea. Urcându-se pe ponton, udă leoarcă. 

Și Eddie înţelege. 

Iar ea pricepe la rândul ei că el a înțeles. Eddie își va aminti pentru tot 
restul vieţii lui expresia, felul în care a strâns din dinţi, cum și-a îndreptat 
umerii și a ridicat capul de parcă ar fi vrut să zică: Încearcă numai, jigodie. 

La început, Eddie ia decizia corectă. O primeşte în braţele lui. Îi spune că 
înțelege. Blanche ştia acest lucru oribil despre ea şi o bârfea, ce altceva ar fi 
putut face? Bea îi proteja pe amândoi, tot ce a clădit, şi ce isteţ din partea ei 
să-l aducă pe Tripp aici ca să fie țapul ispăşitor! El şi Blanche se certaseră, 
iar el o lovise cu putere. Bea încercase să o salveze — doar Blanche era cea 
mai bună prietenă ei! — dar şi ea băuse și se lăsase întunericul. Fusese atât 
de curajoasă când se aruncase în apă, înotând până la mal ca să aducă 
ajutoare. 

Zâmbind, Bea se ridică în vârful picioarelor şi îl sărută. 

— Stiam eu că o să pricepi, zice ea. 

Exact atunci, Eddie o înșfacă, sufocând-o cu braţul și ridicând-o de la 
pământ. Fa îi smulge un nasture de la cămașă, de care el uită până câteva 
zile mai târziu, când Bea e deja închisă în camera de refugiu. 

În siguranță. 

Cel puţin așa crede el. 


N-am fost în stare s-o torn și s-o las să se ducă la închisoare. Nu pentru o 
crimă atât de calculată, nu într-un stat care încă aplică pedeapsa cu moartea, 
nu când ar putea începe să pună aceleași întrebări despre mama ei, așa cum 
făcusem eu. 

(Ca să nu mai menţionez că un proces ar fi distrus afacerea. Nimeni nu-și 
dorește fleacuri încântătoare de la o criminală.) 

Dar nici nu puteam s-o las de capul ei, nu aveam suficientă putere să fac 
față ideii că, data viitoare când cineva nu îi este pe plac, o să scape de 
persoana respectivă așa. 

Camera de refugiu îmi oferise o soluţie. 

Nu cea mai deşteaptă, nu cea mai bună, dar, la naiba, cum aș fi putut 
proceda altfel? 

e 

Durerea începea să cedeze acum sau pur şi simplu mă obişnuiam cu ea. În 
orice caz, mă puteam mișca mai mult și, chiar dacă stomacul mă necăjea din 
nou, am reuşit să mă salt în capul oaselor. 

Jane. 

N-am iubit-o cu adevărat. Știam asta acum. 

Îmi dorisem. Atât de mult. La început, totul a fost foarte uşor. Puteam să 
iubesc pe altcineva. Puteam să o iau de la capăt. Puteam să uit de Bea şi de 
tot ce făcuse, de tot ce făcusem eu, de tot ce făcuserăm împreună și să încep o 
relație nouă cu Jane. Jane cea isteaţă şi amuzantă, care mi-a văzut numai 
părţile bune, niciodată pe cele rele. 

Bea aflase adevărul despre familia mea în cele din urmă. Că nu vorbisem 
cu mama sau cu fratele meu de când împlinisem 18 ani, deși erau amândoi 
oameni cumsecade, care nu greșiseră cu nimic. Singura lor crimă era că-mi 
aminteau de cât de mediocre îmi fuseseră începuturile. 

Totuși, Jane nu știa nimic. Nici că mama încă încerca să-mi trimită e- 
mailuri la adresa oficială de la Southem Manors, pe care le ștergeam de cum 
le primeam. Nici că, atunci când fratele meu a vrut să ne trimită o felicitare 
de Crăciun, mi-am pus avocaţii să-l atace, sugerând că ne hărțuia. 

Cu Jane, am luat-o de la zero. 

Însă o parte din mine a ştiut mereu că n-o să fie aşa de simplu, îmi 
spusesem în sinea mea că am ascuns-o pe Bea ca să protejez afacerea, că era 
mai bine ca lumea s-o creadă moartă decât criminală, dar adevărul era... că 
nu suportam ideea să renunţ la ea. 


Simplu. Şi înfricoșător totodată. 

Încă o iubeam. 

La asta se rezuma totul, oricât de oribil ar suna. Iubire. Încercam s-o 
salvez de lumea exterioară și de ea însăși. 

— E cel mai bun lucru pentru tine, o consolasem în noaptea când o 
dusesem în camera de refugiu, când ea se holba la mine confuză, furioasă și 
poate și puţin speriată. 

Și crezusem asta. Chiar şi-acum cred. Dar, Iisuse, acum se eliberase și era 
în aceeaşi casă cu Jane, răbdătoarea Jane la care ar fi trebuit să renunţ din 
prima. Nu merita așa ceva. N-ar fi trebuit s-o cer niciodată de soţie, nu când 
eu încă mă duceam în camera lui Bea ca s-o văd, să-i vorbesc şi să mă culc cu 
ea. Dar voiam să-i dau lui Jane exact ce își dorea. Cumva, ca un idiot, am 
crezut că totul o să funcţioneze până la urmă. Că voi găsi o cale ca noi toţi să 
obținem, în sfârșit, ce ne doream. 

Le voiam pe amândouă. Nu fusesem în stare să renunţ la niciuna, o țineam 
pe Bea sus, îi promiteam întruna lui Jane că mă însor cu ea și, acum, o 
sfecliserăm cu toții. 

Ar fi trebuit să-mi dau seama că Jane o să se prindă la un moment dat. Se 
tot apropia şi, în ciuda rolului de tânără naivă pe care-l juca, ştiam că e 
periculoasă ca un set de cuțite ascuţite. 

Eu, pe de altă parte, eram curios, impulsiv, lacom. 

Cu un geamăt, am reușit să mă aşez în genunchi. Nu mă legaseră cu nimic, 
doar mă încuiaseră într-o cameră din care nu aveam cum să ies. 

Numai că nu fusese niciodată complet impenetrabilă. Avea garantată o 
ieşire. Dintotdeauna. Eu singur o ştiam, fiindcă cu construisem nenorocita 
asta de casă. 

Totuşi, era periculos. Prostesc chiar. Și posibil mortal. 

Dar trebuia să încerc. 

— Nu eşti deloc cum te-a descris. 

Stau în hol şi braţul încă mă doare de la lovitura dată lui Eddie cu ananasul 
ăla masiv. L-am izbit prea tare, ştiu asta. Şi într-un loc ciudat. Încă simt cum 
a crăpat osul și încă îmi amintesc dinţii lui pe covor. Îl lăsasem acolo, 
închizând uşile în urma noastră. Nu s-a mai auzit niciun sunet, cum că ar fi 
conștient sau în viaţă. 

Iar Bea Rochester se află în faţa mea. 

Vie. 

Fiindcă Eddie o sechestrase în nenorocita lor de cameră de refugiu. Şi, 
aparent, îi vorbise despre mine. 

Totul e atât de bizar, că nu-mi vine nimic în cap să-i răspund, dar 
bălmăjesc într-un final: 

— Ăăă... p... poliţia. Trebuie să sunăm. 

— Trebuie, mă întrerupe Bea, oftând din rărunchi, să beau dracului ceva. 

` 

Bea coboară scările cu aceeași încredere şi concentrare pe care mi le-am 
imaginat că le-ar avea, cu capul sus și cu mișcări sigure. Mă iau după ea, 
tinându-mi braţele încrucișate în dreptul taliei, dorindu-mi să nu fiu îmbrăcată 
în costumul de sport folosit dimineață. 

Bea e deja în bucătărie când ajung jos, verificând camera valetului. E o 
încăpere îngustă între bucătărie și spălătorie, cu o chiuvetă mică, pahare 
elegante, cu picior, și câteva sticle de vin, alături de cele cu whisky preferate 
de Eddie. 

Rămân în prag când Bea deschide un dulap și își plimbă privirea peste 
sticlele aşezate în suporturile lor mici și cubice, din lemn. 

— Aţi băut cumva Mouton Rothschildul din 2009? mă întreabă, uitându- 
se peste umăr la mine. 


Stau nemișcată, cu mâinile pe lângă corp, încă suferind din cauza forței cu 
care l-am lovit pe Eddie în cap. 

Mă simt ca o impostoare... şi exact asta sunt. 

Și nu îmi vine să cred cât e de calmă ea. Ce control are! Lumea s-a întors 
cu susul în jos, iar ea alege vinuri. 

Însă Bea clatină din cap şi degetele îi dansează peste sticle. 

— Cel din 2007 e încă aici. Merge şi ăsta. 

Scoate sticla din lăcașul ei, culege două pahare de pe raftul de sub tejghea, 
mișcându-se cu agilitate şi cu încredere. 

Pentru prima dată, îmi dau seama că aceasta e casa ei. N-ar fi putut deveni 
a mea niciodată și, la dracu”, nici a lui Eddie. 

Oprindu-se între bucătărie şi sufragerie, mă privește din nou. 

— Adu şi tu tirbuşonul, dacă nu te superi. 

Măcar atât pot să fac și eu. Deschid un sertar din bucătărie și scot 
tirbuşonul, după care o urmez pe Bea în sufragerie. 

Destupă sticla, umple cele două pahare și îmi face semn să mă aşez. Ia și 
ea loc într-un capăt al mesei și, pentru o secundă, mă întreb dacă ar trebui să 
ocup celălalt capăt, ca să stăm față în față ca două regine din Evul Mediu. 

Prefer să stau în stânga ei, dar nu pe scaunul cel mai apropiat de ea, ci să 
las ceva spaţiu între noi, dar nu cât terenul de fotbal care e masa lungă din 
lemn de stejar. 

E același loc în care ea a pozat pentru interviul din Southern Living de 
acum câţiva ani, numai că acum poartă o pijama din mătase șifonată și are 
unghiile rupte. Chiar dacă arată ca dracu” — palidă, cu părul mai lung şi cu 
vârfurile tocite, cu cearcăne adânci —, o întrezăresc pe Bea Rochester, cea pe 
care mi-am imaginat-o de atâtea ori. Femeia care a construit un imperiu din 
materiale cadrilate şi din boluri în formă de fructe, o marcă imitând un anumit 
stil de viață pe care ea nu-l avusese în copilărie, dar în care își înfipsese 
ghearele până când şi-l însuşise. 

Unul dintre bolurile acelea stă pe masă acum, plin cu lămâi. Bea se 
întinde, trage bolul aproape de ea, alege o lămâie și începe s-o rostogolească 
între palme, cufundată în gânduri. 

Îmi ridic paharul şi sorb o gură. Cabernetul tare îmi explodează pe limbă, 
iar Bea continuă să răsucească lămâia aia pe toate părțile. 

În cele din urmă, o pune la loc în bol şi se uită la mine. 

— Aşadar, Jane... 

— Aşadar, Bea, răspund pe același ton. 


Îmi zâmbeşte. Sau, mai degrabă, schiţează un surâs, un colţ al gurii i se 
ridică uşor. Îmi dau seama că am văzut aceeași expresie pe chipul lui Eddie. 
Oare ea a luat ticul de la el sau viceversa? 

Întinde mâinile în lateral şi mă întreabă: 

— Ce facem acum? 

Îmi place că foloseşte pluralul, noi. Și îmi place şi cum mă priveşte, de 
parcă m-ar vedea cu adevărat. Nu sunt Jane-Cea-Care-Plimbă-Câini, nici fata 
tristă care aproape că a fost păcălită de soţul ei să-l ia de bărbat. Mă vede pe 
mine, cea reală. 

Ridic sticla de vin şi-mi umplu paharul. Al ei e încă plin, aşa că aşez sticla 
la loc pe masă cu o bufnitură. Afară, a început o furtună violentă. Ploaia 
răpăie pe geamuri, tunetele zguduie casa la fiecare câteva minute. Poate că, 
de sus, se aude când și când câte o duduitură, dar n-aş putea să jur. 

Mă gândesc la Eddie, zăcând pe podeaua camerei de refugiu şi aştept să 
simt vinovăţie, regret sau... ceva. 

Nimic de acest gen, ci doar o senzaţie dezgustătoare de ușurare. Am avut 
dreptate. Toate bănuielile mele, toate presimţirile nu mă înșelaseră. Instinctul 
îmi rămăsese la fel de puternic ca întotdeauna. Și Bea era în siguranţă acum. 

— Trebuie să sunăm la poliţie, spun din nou. Să le povestim tot ce s-a 
întâmplat. 

Bea încuviinţează din cap şi cugetă asupra propunerii. 

— Tot ce s-a întâmplat. Mai exact, la ce te-ai gândit? 

Deși mintea îmi lucrase constant în ultimele câteva ore, de când îl 
vizitasem pe Tripp, de când găsisem jurnalul, întotdeauna mi-am venit iute în 
fire şi am trecut peste șocuri rapid. E un talent necesar pentru supravieţuire. 

Îmi ajută de minune și acum. 

— Blanche e moartă cu adevărat, îi zic lui Bea. Dar probabil că nu a fost 
un accident cum crede toată lumea. 

— Aveau o relaţie, răspunde Bea, cu voce blândă, dar un mușchi de sub 
maxilar îi zvâcnește și strânge din dinţi înainte să continue. Eddie, fireşte, a 
crezut că n-o să aflu niciodată, dar am știut din prima. N-a fost niciodată așa 
de deştept pe cât se crede. 

Îmi amintesc povestea lui cu „anotimpurile de tranziţie” şi cu „ratonii din 
pod” și pufnesc, ridicând paharul. Pământul de sub picioare mi se pare mai 
solid acum. 

— Dar presupun că pe Blanche a mustrat-o conştiinţa apoi. Eram prietene 
din copilărie și poate că loialitatea a însemnat mai mult pentru ea decât 


crezuse. Sau, la naiba, poate a vrut să râdă de mine direct. În orice caz, am 
ştiut că motivul pentru care m-a invitat la casa de lângă lac în weekendul 
acela era să mi se confeseze. 

Bea soarbe delicat din vin. 

— Bănuiesc că și Eddie știa. Și a preferat să o ucidă pe Blanche ca să nu 
aflu adevărul. 

Numai că Bea o invitase pe Blanche. Doar casa de lângă lac îi aparţinea, 
nu? 

Mă încrunt puţin, dar nu comentez și Bea continuă. 

— O mişcare tipică din partea lui Eddie. Întotdeauna a vrut să mai capete 
o felie de tort, să mai prindă o ocazie suplimentară. Dar ştia şi că toate astea — 
întinde mâinile din nou, arătând casă, cartierul și probabil întreaga lor viaţă — 
sunt ale mele. Doar nu putea să divorţeze, nu? 

— Şi-atunci, de ce nu te-a omorât? 

Mă descurc grozav, îmi spun în sinea mea, sunt calmă, dar inima îmi 
bubuie mai-mai să-mi sară din piept, fiindcă nu e deloc adevărat. Nimic din 
spusele ei nu e adevărat. 

E o mincinoasă pricepută, recunosc. Mult mai bună decât Eddie. Dar 
recunosc rahaturile imediat şi vorbele ei nu se potrivesc deloc. 

Bea se apleacă şi îşi încrucişează brațele sprijinindu-se de masă, iar 
mânecile pijamalei se ridică, expunându-i încheieturile subțiri, elegante. 

— N-am înţeles de ce, admite ea. Și, crede-mă, am avut destul timp să 
rumeg lucrurile. Cred... 

— Te-a iubit, rostesc acru. 

Chiar dacă povestea lui Bea n-are sens, cumva, această explicaţie... are. 

A iubit-o. Ce se întâmplase fusese dubios și năucitor, iar Eddie se dovedise 
nemilos. Mi-am amintit de el și de John. Dacă într-adevăr ar fi considerat-o 
pe Bea o piedică în calea lui, n-am nicio îndoială că ar fi omorât-o. 

Totuși, ea e încă aici. 

Bea mă priveşte intens și, pentru o secundă, încrederea în propria persoană 
i se clatină. Nu se aștepta la un asemenea răspuns. 

O urmăresc cum lasă capul în piept o clipă, apoi îl ridică imediat și dă din 
umeri. 

— Posibil. În orice caz, asta e povestea mea. A ucis-o pe Blanche, mi-a 
înscenat moartea, după care m-a ţinut sechestrată în casa asta de parcă am fi 
trăit într-un nenorocit de roman gotic, în timp ce el a sedus o tânără naivă, 
care obișnuia să-i plimbe câinele. 


Bea ridică din sprâncene. 

— Ce părere ai? 

lau o gură de vin zdravănă şi nu mă grăbesc. 

— E o versiune a adevărului. 

— Dar nu-ţi place. 

Nu-mi place, corect. Nu vreau să trec drept ingenua tragică, idioata care a 
fost înșelată de un bărbat chipeș, cu un cont bancar uriaș. 

O victimă. 

Mă sprijin de spătarul scaunului și continui s-o privesc. Poate că e din 
cauza vinului, dar nu mai pare atât de palidă acum și, în pofida părului 
ciufulit și a pijamalei, arată aproape... elegantă. 

— De ce nu ești mai agitată? o întreb. 

Se uită fix la mine. Are ochi frumoși, mari și negri, cu gene groase chiar şi 
fără rimel. 

— Dar tu de ce nu ești? mi-o întoarce. Tocmai ai aflat că bărbatul pe care-l 
iubeşti e un criminal şi că soţia lui moartă de fapt trăiește. Nişte urlete și puţin 
plâns ar merge de minune. 

Nu răspund. 

— Ştii ce cred? continuă ea. Cred că există un motiv pentru care Eddie s-a 
îndrăgostit de amândouă. Nu — ridică o mână, oprindu-mi încercarea de 
împotrivire —, lui chiar îi pasă sincer de tine. N-ar fi riscat să te aducă în viaţa 
lui, dacă n-ar fi fost aşa. Semănăm mult, Jane. 

— Nu aşa mă cheamă, îi zic aproape fără voia mea. 

— Nici pe mine nu mă cheamă Bea, îmi răspunde zâmbind. 

— Ştiam. De la Tripp. 

Bea își dă ochii peste cap. 

— Jegosul ăla de Tripp. 

Aproape că izbucnesc în râs, fiindcă știu ce simte. Dar e ceva atât de... 
greșit în toate astea. E prea calmă, prea stăpânită, prea organizată pentru o 
femeie care a trecut prin cel mai oribil lucru la care mă pot gândi. 

Apoi se apleacă în față și spune: 

— Eddie a zis că nu semeni deloc cu mine. Nu cred că aşa stau lucrurile. 

Mă uit la ea, cum stă acolo ca o regină, minţind fără jenă, şi ştiu că astea 
sunt singurele vorbe adevărate pe care le-a rostit. 


PARTEA A DOUĂSPREZECEA 
BEA 
36. 


Te-a iubit. Nu ştiu de ce cuvintele acestea care ies de pe buzele lui Jane 
mă afectează atât de mult. Poate pentru că Jane nu şi-ar dori deloc să fie 
adevărate. Dar Jane e o mincinoasă straşnică. Ghicesc asta doar privind-o. 
Îmi dau seama totodată că nu e fata din poveştile lui Eddie. O fată care l-a 
lovit direct în față cu un ananas din argint și care stă acum cu soţia lui — 
despre care i se spusese că e moartă, pe fundul unui lac — la un pahar de vin. 

Îmi place fata atât de mult, că aproape îmi pare rău că Eddie nu i-a văzut şi 
această latură. Poate i-ar fi plăcut și lui. Ori poate că deja i-a plăcut. Poate că, 
oricât de mult ar fi urât să recunoască, Eddie ştia că Jane e ca mine. Ştia că 
asta îl și atrăsese la ea de prima dată. 

Mai ia o gură de vin. E micuță, palidă, cu o culoare a părului între blond și 
şaten care nu o prea avantajează. Hainele pe care le poartă sunt niște imitații 
firave ale ţinutelor celorlalte femei din cartier. Poate că asta a fost suficient ca 
să-l păcălească pe Eddie, dar el ar fi trebuit s-o privească în ochi. 

Ochii o trădează. De pildă, încuviinţează din cap spre mine, stă foarte 
calmă, dar ochii au o strălucire febrilă şi sunt sigură că nu crede o iotă din tot 
ce i-am povestit „că s-a întâmplat”. Aventura, faptul că Eddie a omorât-o pe 
Blanche, sechestrarea mea, transformarea lui Tripp în ţap ispăşitor. Mizasem 
pe faptul că ea îl crede pe Eddie mai deștept decât e, dar poate că am calculat 
greșit. 

De fapt, acum, când mă uit la ea, îmi aminteşte de Blanche. 

După înmormântare. 


— Mă bucur atât de mult că ești aici! 

Bea o îmbrățișează strâns pe Blanche și simte cât e de slabă în rochia ei 
neagră. Bea nu poartă negru, de data asta a ales violet-închis, nuanţa 
caracteristică a viitoarei colecţii de toamnă Southern Manors. 

Blanche o strânge în brațe la rândul ei și spune întruna cât de rău îi pare, 
dar, când pleacă, Bea crede că surprinde ceva în privirea lui Blanche. Nu 
bănuiește nimic, chiar nu. Blanche nu ar face niciodată un asemenea salt în 
necunoscut. Dar Bea vede că, pentru Blanche, lucrurile nu par în regulă, 
chiar dacă nu va rosti niciodată nimic cu glas tare, chiar dacă nici măcar 
nu-și va îngădui să se gândească la asta. 

Mai târziu în seara aceea, Bea stă pe fotoliul adus din casa mamei, 
singurul obiect pe care și-l dorise din nenorocitul de cămin al copilăriei ei, şi 
termină sticla de vin. O ajută să rămână goală pe dinăuntru şi uşor confuză, 
o ajută să blocheze imaginea mamei dinainte să cadă. 

Mama se ameţise bine, partea asta era adevărată, doborâtă complet de 
drogul ei preferat la momentul respectiv. Klonopin, probabil. Bea o urmărise 
cum se târăște pe hol, ca o femeie mult trecută de 53 de ani, cu pași înceți și 
târșâiți. 

Îi spusese de atâtea ori să scape de covorul de lângă scări, dar fireşte că 
nu o ascultase. Totuși, doar se împiedicase, nu căzuse imediat. Nu păţise 
nimic. 

Bea nu-și poate explica de ce a împins-o. Doar că ea era acolo, mama s-a 
împiedicat și, în momentul respectiv, pieptul i s-a umplut de o bucurie fără 
margini și i s-a părut lucrul cel mai natural din lume să întindă mâna și... să 
împingă. 

Pe chipul ei, nu s-a văzut nici teama, nici groaza și nici șocul. Ca 
întotdeauna, mama doar a privit-o ușor confuză când a căzut. 

La înmormântare, Bea și-a dat seama cât e de norocoasă. Dacă mama și- 
ar fi rupt glezna sau și-ar fi fracturat clavicula, Bea ar fi trebuit să dea 
enorm de multe explicaţii. Dar capul mamei se lovise cu putere de marginea 
scărilor. Bea auzise pocnetul și văzuse sângele. 

Nu a murit imediat, dar, când Bea a privit în jos, spre ea, a înțeles că rana 
e suficient de gravă. Sângele forma deja o băltoacă în jurul capului. 

Totuși, dacă ar fi sunat la salvare imediat și nu a doua zi dimineaţă, dacă 
ar fi pretins că a auzit o bufnitură în miezul nopţii și că s-a trezit și şi-a găsit 


mama la capătul scărilor, probabil că femeia ar fi supravieţuit. Sângerarea 
excesivă îi adusese sfârșitul. 

Zăcuse acolo, singură, toată noaptea, pe podea, și sângele i se scursese 
încet pe parchet. 

Bea așteptase luni întregi să se simtă prost pentru ce făcuse, dar, până la 
urmă, sigurul sentiment trăit fusese cel de eliberare. 

În concluzie, își scosese întâmplarea din minte, ani la rând. Nici măcar 
Eddie nu știa adevărul despre cum murise mama ei. Îi spusese o poveste vagă 
despre faptul că le avea cu băutura și, cum Eddie însuși nu se prea omora cu 
poveștile despre trecutul lui, bărbatul nu insistase. Povestea nu-și mai iţise 
capul până cu câteva luni înainte ca Blanche să moară. 

Amândouă iau cina la același restaurant mexican, unde merseseră după 
ce Bea îl cunoscuse pe Eddie. 

Între ele stăruie tensiunea — este imediat după ce Bea îi surprinsese pe 
Eddie și pe Blanche la prânz, după ce i-o trăsese lui Tripp în baie, dar 
Blanche nu ştie asta dar Bea e complet nepregătită când vede cât de furioasă 
pare Blanche în seara aceea. 

— Nu ştie, nu-i așa? întreabă ea. 

Bea se holbează la prietena ei până când aceasta își fereşte privirea. 

— Eddie. Că tot rahatul tău e fals. Că toată chestia asta — își flutură un 
braț prin aer — cu Southern Manors ai furat-o practic de la mine. 

— Știu că e greu de crezut că lumea nu se învârte în jurul tău, Blanche, 
dar mă jur că așa e, răspunde Bea, pe un ton calm, deși pulsul i-a luat-o 
razna. 

Blanche mai ia o gură de băutură. E mohorâtă. Întotdeauna a fost aşa sau 
căsătoria cu Tripp a transformat-o? se întreabă Bea. 

Arată ca el acum, cu părul în aceeași nuanţă nisipoasă, tuns aproape la 
fel de scurt ca al lui. Însă trupul ei e subţire ca o scândură, spre deosebire de 
al lui, iar brăţările îi zornăie la încheietură când ia un chips din coș. Bea nu 
se poate abţine să studieze brăţările, căutând ceva familiar, dar nu, niciuna 
dintre ele nu e de la Southern Manors. Toate sunt marca Kate Spade. 
Strâmbă din nas şi Blanche o vede. 

— Care-i treaba? 

Nu mușcă din chipsul pe care-l ţine între degete, ci rupe bucățele din el. 
Bea se întinde să curețe cu mâna grămăjoara de firimituri. 

— Dacă ai nevoie de brățări, să știi că tocmai am lansat o colecţie nouă, 


spune Bea. Îţi trimit câteva mostre să vezi. 

Blanche își depărtează buzele ușor, face ochii mari şi, după o secundă, 
izbucnește în hohote de râs gălăgioase. 

— Să mori tu? întreabă ea. 

Bea zărește mai multe capete întorcându-se în direcţia lor. Se încruntă și 
se dă mai aproape de Blanche. 

— Te rog, vorbeşte mai încet. 

— Nu, rostește ea, lăsând ultima bucată de chips să cadă pe masă. Nu, 
Chiar vreau să știu dacă te-ai enervat pentru că nu port bijuteriile tale 
idioate. Vreau să știu dacă asta se întâmplă acum, Bertha. 

— O replică foarte matură, răspunde Bea. 

Blanche continuă să hohotească, lipindu-se cu spatele de banchetă și 
încrucişându-și brațele la piept. 

— Eu te întreb dacă soţul tău știe că tot ce are legătură cu tine e o 
minciună, iar tu continui să turui ca o moară stricată despre brăţările mele. 
Și eu sunt aia imatură... OK, am priceput. 

Bea se repede spre ea, o apucă de încheietura acoperită cu afurisitele 
alea de brățări și o strânge atât de tare, că Blanche scâncește. 

— Eşti beată, rostește Bea printre dinţii încleștați. Și te faci de râs. Poate 
ar trebui să-i laşi plăcerea asta lui Tripp. 

Cina se sfârșește devreme în seara aceea și, nici două zile mai târzia 
Eddie vrea să ştie de ce nu i-a mărturisit niciodată că mama ei a murit în 
urma unei căzături. 

Atunci, Bea își dă seama că nu există nicio aventură, deoarece, chiar dacă 
Blanche ar fi vrut s-o rănească, Eddie nu ar fi fost niciodată de acord. Și 
fiindcă, pentru prima dată în viaţa ei, Blanche nu obținuse ce-și dorise, se 
purta ca o măgăriţă acum, folosindu-și ultima muniţie. 

Bea apare a doua zi cu cafea şi cu pateuri pentru micul dejun. Îi cumpără 
lui Blanche chiar una dintre ororile alea fără gluten după care se dă în vânt. 

— Am venit cu o ofertă de pace, spune ea și vede că o parte din Blanche 
vrea să o creadă, vrea ca lucrurile să fie la fel ca înainte. 

Excursia la casa de lângă lac e o altă ofertă de pace. O altă ramură de 
măslin. 

Și Blanche o apucă zdravăn cu ambele mâini. 


Jane stă acolo, învârtind piciorul paharului cu vin între degete, iar eu 
urmăresc cu atenţie cum îi funcţionează mintea, îmi place că nu știu exact ce 
va face şi sunt nespus de satisfăcută când văd ce loialitate superficială are față 
de Eddie în realitate. 

Nu l-am pierdut, în definitiv. Mă surprinde entuziasmul pe care îl resimt. 
Dar poate n-ar trebui. Unele lucruri din jumal le-am scris doar pentru 
spectacol, ca să mă protejez — în realitate, majoritatea lor —, dar partea cu 
sexul? Şi sentimentele față de Eddie? Toate alea au fost reale. Jane se 
îndreaptă de spate şi spune: 

— Ar trebui să sunăm la poliţie. O să le povestim ce a făcut 
Eddie. Şi el va suferi consecinţele. 

Se joacă, oare, cu mine sau chiar asta își doreşte cu adevărat? 
Ambiguitatea care mi se păruse simpatică acum o secundă mă enervează 
brusc și dau din mână a lehamite, terminând vinul. 

— Mai târziu. Dă-mi voie să mă bucur și eu câteva ore că am ieșit din 
camera aia, înainte să fiu nevoită să răspund la un milion de întrebări. Mă uit 
în jur și adaug: Nu ai prea făcut modificări aici, nu? 

Jane nu răspunde, dar se dă mai aproape, căutându-mi mâna. 

— Bea, zice ea. Nu putem să stăm așa pur și simplu. Eddie a ucis-o pe 
Blanche. Ar fi putut să te omoare și pe tine. Trebuie să... 

— Nu trebuie să facem nimic, o întrerup, smulgându-mi mâna dintre ale ei 
şi ridicându-mă în picioare. 


— Partea stresantă este să fii cel care ia decizii mereu, obișnuia Bea să le 
reamintească angajaţilor ei. Dar, de îndată ce ai hotărât, s-a terminat și te 
vei simţi mai bine. 

Așa stau lucrurile şi cu Blanche. 

Odată ce Bea decide că prietena ei trebuie să moară, restul e destul de 
ușor şi pașii urmează firesc. O invită pe Blanche la casa de lângă lac, apoi îi 
trimise un SMS lui Tripp în ultima clipă. Are nevoie de un tap ispăşitor, de 
data asta. Una e când o persoană moare într-un accident și ea e singurul 
martor și alta e când sunt doi de faţă. 

Așadar, Tripp. 

Blanche nu se bucură deloc când apare el. 

— Am crezut că e o excursie doar între fete, zice ea. 

Tripp se aşază pe canapea, lângă ea, cu un pahar de votca-tonic deja în 
mână. 

— Iar eu sunt un Tripp al fetelor, glumește el, ceea ce e atât de oribil 
încât, pentru o clipă, lui Bea îi trece prin cap că poate ar trebui să-i facă şi 
lui felul. 

Dar nu, are nevoie ca Tripp să-și joace rolul în povestea asta. 

Și joacă magistral. Blanche e atât de iritată de prezenţa lui, încât bea mai 
mult decât sperase Bea, pahar de vin după pahar de vin, apoi votca lui Tripp. 

Când Tripp cade lat de beat, așa cum Bea ştia că se va întâmpla, 
mulțumită și Xanaxului pe care i-l strecurase în băutură, Blanche se amuză 
împreună cu Bea când îi târăsc trupul moale până în dormitorul principal, 
Bea prefăcându-se că e la fel de beată ca Blanche. 

Acesta e lucrul pe care și-l va aminti cel mai bine, mai târziu. Blanche a 
fost fericită în noaptea aceea. În mare parte, datorită băuturii, dar chiar şi- 
așa, Bea îi făcuse pe plac. 

O ultimă noapte a fetelor împreună, la distracţie. 

Când ajung pe barca achiziționată de Bea pentru Eddie cu un an în urmă, 
Blanche e atât de nesigură pe picioare, că Bea trebuie s-o conducă până la 
locul ei. 

Urmează și mai multe băuturi. 

Cerul este întunecat şi luna nouă nu aruncă lumină suficientă peste ceea 
ce se întâmplă. 

Ca și în cazul mamei sale, Bea nu trebuie să depună prea multe eforturi. 


Când Blanche se prăbușește inconștientă, nu-i mai rămâne decât să ia 
ciocanul cumpărat, cel greu, cel masiv, genul de armă a crimei lipsită de 
subtilitate pe care Tripp ar cumpăra-o, și să o izbească. 

O dată. De două ori. De trei ori. Aude un scrâșnet oribil, urmat de un 
sunet cărnos, umed, apoi o împinge pe Blanche de pe barcă. E întuneric şi 
părul ei e ultimul lucru pe care Bea îl zărește dispărând sub suprafața 
lacului. 

Rămâne nemișcată şi aşteaptă să simtă ceva. 

Regret, oroare. Orice, la o adică. Din nou, odată treaba terminată, se 
simte mai degrabă ușurată și puţin obosită. 

Înoată înapoi spre casă cu destulă greutate. Braţele taie apa caldă, iar 
creierul ei invocă imagini cu crocodili și mocasini-de-apă. Stie că, dedesubt, 
se întinde o pădure inundată și nu îi vine greu să-și închipuie ramurile 
moarte care se întind spre ea precum niște mâini scheletice, ca să-i tragă 
trupul în jos odată cu al lui Blanche şi să-l ţină acolo, în pădurea 
subacvatică. 

Ceva îi atinge piciorul la un moment dat şi scoate un țipăt înăbușit, care 
sfâşie totuși liniștea nopţii. Apa îi umple gura. Are gust de minerale și de 
ceva putred. Scuipă imediat și continuă să înoate. 

Povestea e simplă. Un weekend doar pentru fete. Tripp apare pe 
neașteptate. les cu barca, beau prea mult. Bea adoarme sau leșină, în timp ce 
Tripp şi Blanche se ceartă. Când se trezește, Blanche a dispărut şi Tripp e 
beat mort. Bea intră în panică și se aruncă în apă în încercarea de a-și salva 
cea mai bună prietenă, dar, când nu o găsește, se întoarce înot la mal. 

Tripp se îmbătase atât de rău, încât habar n-are ce s-a întâmplat, nici 
măcar nu-și mai aminteşte că a fost pe barcă şi toată lumea ştie că el și 
Blanche aveau probleme. Poate o să aibă noroc și vor presupune că Blanche 
a căzut sau s-a aruncat singură și trupul ei nu va fi niciodată descoperit pe 
fundul lacului. Sau poate că îl vor găsi, vor vedea gaura din craniu și vor 
crede că el a omorât-o. 

Oricare dintre variante funcţionează pentru Bea. 

Și totul ar fi fost atât de ușor dacă Eddie nu ar fi apărut ca să dea totul 
peste cap. 

Este în casă când Bea urcă pe ponton și face ochii mari când o vede. Ea 
nici măcar nu se gândește la cum arată, udă leoarcă, tremurând din toate 
încheieturile, deși e cald. Nu se poate gândi decât la motivul prezenţei lui 


aici. 

Și, în acel moment, totul se duce naibii. 

Ar fi trebuit să fie mai atentă la cât de ciudată era prezenţa lui acolo, la 
expresia panicată de pe chipul lui. Eddie nu se descurcase niciodată prea 
bine cu surprizele și, ca mai toţi bărbaţii, întotdeauna se crezuse mai deștept 
decât era în realitate. 

Bea considerase mereu că un bărbat care-și supraestimează inteligenţa 
este și ușor de manipulat. După cum se dovedise, era şi un bărbat ce putea fi 
extrem de periculos. 

Mai târziu, a vrut să-i spună cât de rău a dat-o el în bară, fiindcă ar fi 
trebuit s-o lase pe ea să se ocupe de tot, ea ar fi trebuit să fie la conducere, 
ca și înainte, dar, desigur, Eddie se repezise să acţioneze fără să gândească, 
așa cum făcea mereu. 


Am stat acolo, în livingul casei construite de Eddie şi create de mine, şi m- 
am gândit din nou la asta, la ce menţionase Jane. 

Te-a iubit. 

Da, asta era. Asta era piesa care dădea sens haosului. Motivul pentru care 
nu sunase la poliție în seara aceea şi pentru care nu mă lase să mor sus. Dacă 
şi-ar fi dorit doar banii, avea scuza perfectă să scape de mine și să rămână cu 
tot. Nu semnaserăm niciun contract prenupţial, deoarece voiam să le 
demonstrez tuturor — dar mai ales lui Blanche — că aveam încredere absolută 
în Eddie. 

Ar fi putut lua tot ce îi oferisem. 

Dar el se abţinuse. 

OK, o cunoscuse pe Jane, da, plănuise să se însoare cu ea, dar continuase 
să vină la mine în cameră, încă vorbea cu mine, încă făcea dragoste cu mine. 

În tot acest timp, am încercat să-mi dau seama în ce constă secretul lui, 
cheia tuturor lucrurilor, care era atât de simplă. 

Mă iubea. 

Jane stătea în pragul dintre living şi bucătărie acum, cu telefonul în mână. 

— Bea, ştiu că ai trecut prin ceva oribil și probabil că încă eşti în şoc, dar 
trebuie să sunăm la poliție. Nu mai putem aştepta. E o nebunie. 

Și-a privit telefonul, s-a apucat să tasteze numărul și, brusc, am ajuns 
lângă ea şi am apucat-o de încheietură cu putere, aproape strivindu-i oasele 
fragile. 

— Nu, am rostit şi, în acel moment, am zărit o sclipire în ochii ei, care mi- 
a confirmat că înțelege ce se petrece aici. 

Îmi plăcea Jane, chiar o respectam, dar nu intenționam s-o las să-mi strice 
planurile. 

Planurile noastre. 

O alarmă stridentă, asurzitoare s-a declanșat brusc, făcându-ne pe 
amândouă să tresărim. I-am dat drumul lui Jane şi m-am uitat spre tavan. 

— Ce naiba... a început ea. 

Dar eu ştiam deja. Era alarma de incendiu. 

Fără să mai stau pe gânduri, am fugit spre scări. 

Idioată ce ești, o ditamai idioata, mi-am zis în sinea mea, în timp ce 
alergam, fiindcă era un alt lucru care-i semăna lui Eddie. Camera de refugiu 
nu se deschidea în caz de incendiu, fiindcă se presupunea că te puteai retrage 
acolo dacă izbucnea un incendiu. Fie Eddie nu ştia asta, fie miza pe faptul că 


mă voi duce la el şi îi voi permite să iasă. 

Eram sigură că mă confruntam cu a doua variantă. 

Jane venea în urma mea, strigându-mă. 

Sus, mirosul fumului era puternic, fuioarele cenușii strecurându-se deja pe 
sub ușa de la camera pentru haine. Când am pus mâna pe clanţă, era fierbinte. 
Atât de fierbinte, că m-a ars şi mâna a început să mă usture. 

Am tras de ușă cu putere şi a urmat o explozie de căldură, de fum și de 
durere. Undeva, în spatele meu, Jane a început să urle. 


PARTEA A TREISPREZECEA 


JANE 


37. 


Nu am mai fost în spital de la 15 ani, când mi-am rupt cotul încercând să 
impresionez un tip, pe un skateboard. Am urât atunci experienţa și nici acum 
nu se numără printre favoritele mele. 

Ar trebui să plec acasă mâine, dar ce înseamnă acasă pentru mine, habar 
nu am. Casa din Thornfield Estates s-a dus, a ars până la temelie, iar viaţa 
nouă pe care încercasem s-o clădesc s-a dus cu ea. 

Probabil că spune ceva despre mine faptul că am făcut o fixaţie pentru ea 
şi nu pentru bărbatul cu care mă logodisem și care își sechestrase soţia într-o 
cameră de refugiu, luni la rând. Ciudat, într-un fel, că această parte a poveștii 
e aproape ca o ușurare. Tot ce mi se păruse bizar, tot ce declanşase în mine 
instinctul de supravieţuire căpătase sens acum. Totul devenise limpede. 

Și ştiu că, pentru restul vieţii mele, voi vedea expresia de pe chipul lui Bea 
când s-a repezit pe scări să-l salveze pe Eddie. Orice-aş fi simţit eu pentru el 
nu se compara cu asta. Niciodată nu s-ar fi comparat. 

La fel, Eddie nu m-ar fi putut iubi niciodată aşa cum îşi iubea soţia. 

Când Bea a deschis ușa camerei de refugiu, am auzit un sunet ca un vâjâit 
puternic și un pârâit. Valul fierbinte m-a împins în spate şi instinctul a intrat 
în funcțiune. 

Am fugit. 

Am coborât scările în goană, am ieşit pe uşă, am ajuns în mijlocul peluzei 
şi am căzut pe iarbă, sufocându-mă şi trăgând disperată aer în piept. 

La urma urmelor, acționasem așa cum o făcusem toată viața — mă 
salvasem. 

Ceea ce însemna că îi lăsasem pe Bea și pe Eddie să moară. 

Oftând, scot ambalajul îngheţatei pe băț pe care asistenta mi-o strecurase 
pe furiș. Are aromă de banană. 

Sunt norocoasă. Toată lumea zice aşa. Nu am arsuri, am inhalat doar nişte 


fum şi de aceea încă mă dor pieptul și gâtul, dar, având în vedere că vila s-a 
transformat în cenușă, am scăpat relativ ieftin. 

Numai că acum am rămas fără locuinţă şi viaţa mea e în derivă. 

Mă pregătesc să îmi plâng și mai mult de milă când aud un ciocănit uşor la 
ușă. Mă întorc şi o zăresc pe Tori Laurent. 

— Cioc, cioc, spune ea. 

Inima îmi sare din piept. Mușc fără să vreau din îngheţată și răceala ei îmi 
arde dinţii. 

— Salut! răspund stingherită. 

Ea arată cu mâna spre scaunul din plastic de lângă patul meu. 

— Putem vorbi puţin? 

Doar nu pot s-o refuz, nu? Bănuiesc că și ea ştie asta, de vreme ce nu-mi 
aşteaptă răspunsul înainte să se aşeze. 

Pune picior peste picior și îmi zâmbeşte, de parcă am fi prietene, iar asta e 
doar o vizită amicală. Mă străduiesc să-i zâmbesc la rândul meu, dar îmi 
amintesc că se presupune că sunt traumatizată și supărată. 

Ultimele zile m-au dat complet peste cap. 

Privesc în jos, mă joc cu ambalajul îngheţatei și aştept să înceapă ea. 

— Cum te simţi? mă întreabă. 

Ridic din umeri și îmi dau părul după urechi. 

— Mai bine. Încă răgușită, zic şi arăt spre gât. Totul mi se pare ireal. 

Laurent încuviințează din cap și ridurile de la coada ochilor ies în evidenţă 
când îmi aruncă o privire plină de compasiune. Totuşi, ceva din felul în care 
mă priveşte nu-mi place deloc. Mă face să mă simt goală şi expusă. 

— Bănuiesc că ştii deja că logodnicul tău nu a supravieţuit incendiului. 

Strâng din buze, închid ochii o clipă, dar, în interiorul meu, s-a declanşat 
ditamai furtuna. Oare îmi va aduce la cunoștință că au găsit două cadavre în 
cenușă? Ce-o să spun atunci? Adevărul despre Bea şi despre Eddie, despre tot 
ce s-a întâmplat? 

— Da, reuşesc să bălmăjesc şi spaima mea sună a tristeţe, ceea ce este 
foarte bine. 

— Îmi imaginez că ştii şi că teoria noastră este că a dat foc casei 
intenţionat. Că a vrut să se sinucidă și să te omoare și pe tine. 

Nu. 

Nu, nu știam asta şi şocul şi confuzia cu care o privesc nu sunt prefăcute. 

— Intenţionat? 

Încuviinţează din cap, sprijinindu-se de spătarul scaunului. 


— Jane, sunt semne evidente că Edward Rochester era implicat în 
uciderea lui Blanche Ingraham şi în dispariţia soţiei sale. 

— Doamne, Dumnezeule, rostesc în şoaptă, acoperindu-mi gura cu mâna. 

Laurent se foieşte pe scaun şi, de afară, aud scârțâitul unui scaun cu rotile 
şi sunetele intermitente ale unor mașinării. 

— În timp ce investigam implicarea lui Tripp Ingraham, am găsit dovezi 
că Eddie a fost şi el acolo, în noaptea cu pricina. l-am identificat mașina pe 
înregistrările video ale camerelor de la intrarea în Thornfield Estates, unul 
dintre vecinii voştri își aminteşte că Eddie a plecat de acasă târziu, în noaptea 
în care soţia lui şi Blanche se aflau la casa de lângă lac. Nimic concret și încă 
ne aflăm în plin proces de strângere a dovezilor, dar, în prezent... 

Vocea i se stinge și observ că îşi duce mâna preţ de o secundă la insigna 
prinsă în talie. 

— Şi cu Tripp cum rămâne? întreb. Ce se întâmplă acum? 

E ciudat şi ceva mai mult decât doar deranjant să simt vreo compasiune 
pentru Tripp Ingraham, dar acum, că știu întreaga poveste, îmi vine greu să 
nu-l consider și pe el o victimă. O altă persoană prinsă în rahatul numit Eddie 
și Bea. 

— Nu mai e considerat suspect, îmi confirmă femeia. Ca să fiu sinceră, n- 
am avut niciodată prea multe dovezi împotriva lui. Cel puţin nu atâtea câte i- 
am sugerat. Speram că o să clacheze sau că o să-l toamne pe Eddie într-un 
final. 

Femeia oftează. 

— În orice caz, incendiul a fost provocat, ceea ce ne face să credem că 
Eddie știa că ne apropiam de adevăr. 

Se apleacă spre mine și îmi ia mâna. 

— Îmi pare atât de rău. Știu că toate astea sunt şocante. 

Sunt, dar nu aşa cum crede ea. Fi au convingerea că Eddie s-a sinucis 
pentru că le-a omorât pe Blanche și pe Bea. Ceea ce înseamnă că nu au găsit 
cadavrul lui Bea în incendiu. 

Ceea ce înseamnă că se ascunde undeva. 

— E posibil să mai avem câteva întrebări mai târziu, continuă Tori, 
bătându-mă ușurel peste mână și ridicându-se în picioare, dar am vrut să te 
anunţ cum stau lucrurile în prezent. 

— Mulţumesc, spun şi îi zâmbesc din nou. 

— Ai grijă de tine, Jane. 

Când se îndreaptă spre ușă, nu mă pot abţine să o întreb. 


— Aţi... cadavrul lui Eddie e... 

Rostesc cuvintele cu multă șovăială, de parcă e prea îngrozitor să mă 
gândesc la asta şi femeia se strâmbă. 

— Focul s-a răspândit cu o violenţă şi cu o intensitate incredibile, îmi 
explică ea blând. N-a mai rămas nimic. Cred că au găsit... 

Face o pauză și îşi drege glasul. 

— Cred că erau niște dinţi. 

Văd nenorocitul ăla de ananas în mâna mea și felul în care i-a zdrobit 
maxilarul lui Eddie. 

Fragmentele de os albe pe covor. 

— Mulţumesc, îi zic, ferindu-mi privirea, lăsând-o să creadă că m-a 
copleșit groaza. 

O aud plecând şi, după o clipă, duc înghețata la buze. E parţial topită, o 
băltoacă lipicioasă pe tava mea și îmi trec un deget prin ea. 

Inelul încă sclipește pe mâna stângă. Măcar am rămas cu ăsta şi banii pe 
care îi voi lua pe el mă vor ajuta să o iau de la capăt. Voi avea un trai mai 
modest decât planificasem, dar tot e ceva. 

Cu condiţia ca Bea să mă lase. 

Trăieşte și ştie că eu știu adevărul. Care va fi următoarea ei mişcare? 

— Scumpo? 

Ridic privirea şi o văd pe Emily în pragul ușii, încruntată. 

Se uită în spate pentru o secundă, apoi şopteşte: 

— Am venit să te verific, dar e un băiat aici care susţine că e fratele tău. Şi 
că mâine te ia acasă. Nu ştiam că ai un frate. 

Pe toți dracii! John. 

— Nu am. 

Încruntătura lui Emily se adânceşte când intră în încăpere, dar apoi 
zâmbeşte. 

— Adele deja s-a acomodat, așa că ai putea veni şi tu. 

Adele. Uitasem de câine în nebunia celor întâmplate și, nu-mi explic deloc 
de ce, e lucrul care în sfârşit îmi aduce lacrimi în ochi. 

— E bine? întreb. 

Emily încuviinţează. 

— Foarte bine. Îi terorizează pe Major şi pe Colonel. 

Emily se apropie şi mă ia de mână. 

— Haide, fată. Vino acasă cu mine. 

Și aşa fac. 


38. 


Primele zile acasă la Emily sunt plăcute. Am primit o cameră pentru 
oaspeți drăguță şi Emily îmi comandă mâncare, îmi aduce îngheţată pentru 
gât și îmi face mereu un amestec din suc de ananas și de apă minerală absolut 
savuros. E mai bine decât mi-am închipuit că va fi să o am pe Adele. Doarme 
la picioarele mele, în pat, în fiecare noapte, iar prezenţa ei caldă și greutatea 
ei îmi oferă un sprijin nesperat. 

Aşa că da, la început, totul e în regulă. 

Rahatul începe însă în a cincea zi de când stau aici, când mă trezesc şi mă 
învârt prin casă, recuperată după incendiu. 

Iniţial, nu e nimic extraordinar. 

Pot să dau o fugă până în sat să iau niște croasanţi pentru clubul ei de 
carte? Ah, și când mă întorc, pot să intru şi la Whole Foods? 

Are o listă de cumpărături! 

Și iată-mă acum, aici, la trei săptămâni după ieșirea din spital, plimbându-l 
pe Major prin cartier. 

Mă întreb dacă ultimele şase luni s-au petrecut doar în imaginația mea. 
Poate că totul nu a fost decât o halucinație uriaşă și nu l-am cunoscut 
niciodată pe Eddie Rochester, n-am locuit niciodată în casa aceea unde, 
pentru scurtă vreme, mare parte dintre visurile mele a devenit realitate. 

Însă plimbarea noastră de dimineaţă îmi reamintește că totul a avut loc. 
Acolo unde obişnuia să fie casa construită de Eddie și de Bea n-a mai rămas 
decât un loc gol. Cenușa și banda galbenă a poliţiei e tot ce se mai vede, dar îl 
duc pe Major până acolo oricum, așteptând... ce? Un semn? Să apară Bea din 
senin, purtând o pălărie cu văl şi ochelari de soare și să-mi spună că totul a 
meritat? 

N-are cum să se întâmple aşa ceva. 

Nu sunt decât o tipă prinsă în rahaturile altor oameni. Care a gustat puțin 
dintr-o viață diferită, doar ca să o piardă mai târziu, fiindcă aşa merg lucrurile 
de obicei. 

Totuşi, mă cuprinde tristețea când stau acolo şi văd locul unde obişnuia să 
fie casa, amintindu-mi cum mă simţisem gătind în bucătăria aceea, dormind 
în acel dormitor, cufundându-mă în cada aceea. 

Numai că, de fiecare dată când mă gândesc la asta, trebuie să-mi amintesc 
că Bea fusese întotdeauna acolo, împărțind același spaţiu cu mine. Aşteptând. 


Tocmai m-am întors să pornesc spre casa lui Emily, cu Major păşind 
fericit alături de mine, când telefonul îmi vibrează în buzunar. Nu recunosc 
numărul, dar, pentru că are prefixul 205, de Birmingham, răspund. 

— Jane Bell? întreabă un bărbat. 

Sună ca un basset hound dacă acesta ar putea vorbi, are o voce gravă și 
tărăgănată. Trag de lesă și spun „da”. 

— Sunt Richard Lloyd. Avocatul lui Edward Rochester. 

Îmi amintesc numele, îmi amintesc cum Eddie i-a întins cartea lui de vizită 
lui John și strâng cu putere telefonul între degete. 

— OK. 

Bărbatul oftează. 

— Aţi putea veni la mine la birou săptămâna asta? Cu cât mai repede, cu 
atât mai bine. 

Vreau să-l refuz. Ce avantaje aş avea eu din întâlnirea cu niște avocaţi? 

Însă apoi mă uit la casa lui Eddie şi îmi amintesc de visul meu lucid cu 
Bea ieșind din cenușă ca să-mi dea ceva, o recompensă pentru toate lucrurile 
prin care am trecut. 

— Sigur, îi confirm. Pot veni mâine. 

Biroul arată exact aşa cum mi-am închipuit. Mobilă scumpă, masculină, 
din piele, tablouri cu câini şi rațe moarte în gurile lor, revistele despre 
vânătoare, pescuit şi golf acoperind măsuţa de cafea din faţa mea. 

lar când un bărbat uşor livid, într-un costum urât, apare în recepție și mă 
întreabă „domnișoara Bell?”, este exact aşa cum m-am așteptat. 

Nu are nimic din aerul dubios al lui Tripp, dar sigur provin amândoi din 
aceeași specie, Beţivanus Southernus. 

Mi-l imaginez cum se duce la cârciuma din colţ ca să ia prânzul, în fiecare 
zi, cum comandă mereu același meniu şi cum bea cel puţin două beri înainte 
de a se întoarce ca s-o hărțuiască sexual pe studenta drăguță care răspunde la 
telefoane. 

Mă forţez să-i ofer zâmbetul meu timid, care îi plăcuse atât de mult lui 
Eddie, și mă ridic în picioare, scuturându-i ferm mâna pe care mi-a întins-o. 

— Vă rog, spuneţi-mi Jane. 

— Jane, repetă el. Nu mai dai peste multe Jane în prezent. 

Continui să afișez același zâmbet insipid și îl las să mă conducă în biroul 
lui. 

Și mai multă piele aici, și mai multe tablouri cu scene de vânătoare, numai 
că aici sunt fotografii cu el, zâmbind larg, într-o vestă portocaliu-aprins, 


ținând, în mâinile ridicate, un cap de cerb cu ochi sticloşi și cu limba 
atârnând. 

Nu e pentru prima dată când îmi zic în sinea mea ce ușurată voi fi când voi 
scăpa de locul ăsta. Adăpostul de puf din Thornfield Estates fusese plăcut, 
dar restul lucrurilor de aici erau putrede rău. 

— Aşadar, începe el după ce se așază la biroul masiv. Trebuie să recunosc 
că am fost uşor surprins că Eddie a vrut să-și schimbe testamentul după ce s-a 
logodit cu tine. Sincer, chiar am încercat să-l determin să se răzgândească. 
Fără supărare. 

— Nicio problemă, îl liniştesc, dar abia dacă-l mai aud din cauza ţiuitului 
brusc din urechi. 

Eddie m-a inclus în testamentul lui. 

Oare credea că Bea va ieși de acolo într-o bună zi? Și că ea îl va omorî? 

Era felul lui de a-şi cere iertare preventiv ori doar un alt act al piesei lor 
bolnave? O metodă prin care să o împiedice să aibă acces la averea ei, dându- 
mi-o mie? 

Nu voi afla niciodată. 

— În orice caz, avea control asupra tuturor proprietăţilor lui Bea după 
dispariţia ei. Acţiunile din companie şi restul lucrurilor de genul ăsta. Iar 
acum, continuă el, împingând spre mine un dosar gros din piele, toate îţi 
aparțin. 

Degetele îmi amorțesc când îl pun în poală, simţindu-i greutatea pe 
picioare. 

— Compania e şi ea tot a ta, bineînţeles, adaugă avocatul, notând ceva pe 
un blocnotes. Southern Manors. O poţi păstra sau... 

— O pot vinde, corect? 

Ochii domnului Lloyd îi întâlnesc pe ai mei, peste birou, și buzele îi 
zvâcnesc uşor. 

— Îţi aparţine, repetă el. 

Stau așa acolo, încercând să asimilez informaţiile și, pentru o clipă, mă 
gândesc cum ar fi să o păstrez. Să conduc Southern Manors, să cumpăr o casă 
nouă în Thornfield Estates. 

Dar nu. 

Văd toate astea drept ceea ce sunt — un cadou. De la Eddie. De la Bea. Ca 
să le păstrez secretele, îmi oferă asta. 

Şi să dea dracii dacă nu voi accepta. 

Deschid dosarul şi mă holbez la hârtia din mâinile mele. În mare parte, 


domină limbajul juridic și, firește, Jane Bell nu e nici măcar numele meu real, 
dar nimic nu contează. Nu mă uit decât la numere. 

Totul e trecut acolo, limpede ca bună ziua. Întreaga avere a lui Bea, tot ce 
a construit cu Southern Manors, lăsate lui Eddie, care, la rândul lui, mi le-a 
dat mie. 

Sunt bogată. 

Nu doar avută. Fiindcă vorbim de milioane. De sute de milioane. 

Care îmi revin mie prin semnătură. 

Ridic privirea spre avocat şi nu trebuie să mă prefac că plâng. Lacrimile au 
apărut deja în ochii mei, dar sunt lacrimi de ușurare, nu de tristeţe. Lacrimi de 
bucurie nemărginită. Bea Rochester îmi dăruise o viaţă. Nu viaţa ei, nu viaţa 
lui Jane Bell, ci ceva nou, proaspăt. 

Ceva care să devină al meu. 

— Totul a fost un şoc îngrozitor, rostesc în șoaptă. Tot ce s-a întâmplat cu 
Eddie. L-am iubit, din suflet chiar, dar habar nu aveam... 

Mă uit direct în poală și glasul mi se gâtuie. 

— Nu ştiam că poţi iubi pe cineva despre care să nu știi nimic totuși. 

— Scumpo, se pare că nimeni nu l-a cunoscut pe Eddie Rochester, spune 
domnul Lloyd, aplecându-se peste birou ca să mă bată ușurel pe mână. 

Inelul masiv pe care îl poartă este greu și rece. 

Când ies din clădire, vântul se întețeşte și norii se mișcă rapid pe cer. 
Aerul pare gros şi apăsător, anunțând o furtună de vară târzie. Îmi scot 
umbrela din geantă și, când mă aplec în faţă, primii stropi graşi de ploaie 
încep să cadă. 

Zâmbetul care mi se aşterne pe față îmi răneşte obrajii. Probabil că arăt ca 
o idioată, cu surâsul ăla imens, copilăros, dar, pentru prima dată după multă 
vreme, nu-mi pasă de cum mă văd oamenii. Nu îmi mai croiesc reacţiile în 
funcţie de ceilalți. 

Sunt liberă. 

Bea şi banii ei mi-au adus libertatea. 

Sunt liberă să părăsesc Alabama, liberă să-mi folosesc numele real din 
nou, dacă vreau. Pentru că banii pe care îi am acum reprezintă zidul perfect 
împotriva trecutului. 

Pot fi Helen Burns din nou, dacă doresc. Pot fi Jane Bell pentru totdeauna, 
dacă doresc. 

Pot fi oricine. 


EPILOG 


Mă gândesc uneori la ei. La Eddie și la Bea. 

Odată, în timp ce puneam cumpărăturile în portbagaj, mi s-a părut că îi 
văd. 

Dar nu puteau fi ei, normal. Până atunci, lăsasem Mountain Brook în urma 
mea. Plecasem din statul Alabama. Folosisem banii lui Bea ca să-mi cumpăr 
o căsuță — nimic extravagant, cum mi-aş fi permis. O cabană mică și comodă 
în munţii din Carolina de Nord. 

S-a dovedit că îmi plăcea Sudul. 

Era imposibil ca femeia cu ochelari din SUV-ul imens care trecuse pe 
lângă parcarea de la Ingles Market să fie Bea, iar silueta șleampătă de pe 
locul pasagerului să fie Eddie. Nici măcar nu mi-am dat seama dacă era un 
bărbat, în primul rând. 

Adele se afla în maşină și a lătrat scurt şi apăsat când mașina a trecut şi am 
avut impresia că persoana din dreapta s-a întors puţin să se uite, dar se 
îndepărtaseră deja prea mult ca să fiu sigură. 

Asta s-a întâmplat la doar câteva luni după incendiu, aşa că înclinam să fiu 
mai sperioasă și să văd fantome pretutindeni. 

Uneori, cred că întotdeauna voi avea senzaţia că sunt urmărită. 

Îmi reamintesc mereu că, atunci când Bea a deschis ușa de la camera de 
refugiu, un zid de flăcări s-a repezit spre noi. Îmi amintesc mirosul de păr ars 
şi, mai rău, izul mai întunecat şi mai tulburător, ca de grătar. 

Îmi amintesc că au găsit dinţii lui Eddie. 

Dar îmi amintesc și dinţii care i-au zburat din gură când l-am lovit, aşa 
că... 

Mă întreb. 

Îmi place să cred că au supravieţuit amândoi. Şi că sunt undeva, în lume. 

Poate că s-au întors în Hawaii. Sau pe o insulă mai îndepărtată, unde au 
propria plajă micuță. 

Mi-i imaginez pe nisipul alb, sub palmierii bătuţi de vânt, așa cum îmi 
plăcea să mă gândesc la ei când Bea era o fantomă și Eddie îmi aparținea. 

Ea stă acolo, zâmbind sub razele soarelui, cu părul lucios dat pe spate. 
Eddie e lângă ea. Nu la fel de arătos ca pe vremuri. 

O văd pe Bea întinzându-se spre mâna lui, văd degetele lui — cu cicatrice 


şi semne groase, roşii, ce îi străbat pielea — cum se împletesc cu ale ei. 

Suntem împreună acum, îi va spune ea, asta e tot ce contează. Nu banii, nu 
viaţa pe care şi-o construiseră, nu casa care acum e doar o pată neagră în 
marea verde de iarbă din Thornfield Estates. 

Și n-ar fi o minciună când ea ar zice că e mult mai bine fără toate bogăţiile 
alea, că se descurcă foarte bine amândoi, oriunde s-ar afla. 

Ar fi adevărul. 

i „Sat”, în lb. engleză (n.tr.). 

{2 Aici şi în continuare am optat să păstrăm modul de paginare din ediția princeps (n.red.). 

{3} în original, mum, care înseamnă „mămică”, dar și „crizantemă” (n. tr). 

14 Acronim în limba engleză pentru Homeowners’ Association, „Asociaţia Proprietarilor” (n.tr.). 
(5! Referire la filmul The Stepford Wives — „Neveste perfecte” (n.tr.). 


15! Sentiment complex care reflectă plăcerea de a fi martor la ghinionul altei persoane (în lb. Germană 
în original) (n.tr.). 


17 Referire la clipul Receipts („Chitanţe”), publicat de Kim Kardashian pe Snapchat, pentru a-şi apăra 
soțul, Kanye West, după o controversă cu Taylor Swift (n.tr.). 


18! Joc de cuvinte în lb. engleză, între Tripp şi trip — „excursie” (n.tr.). 


